
I 


JILTUL NEGRU 


BINELE SUPREM 


Un vânt puternic și aspru sufla în noaptea în care Yarvi află că este 
rege. Sau, cel putin, o jumătate de rege. 


Un vânt scormonitor, așa îl numiseră cei din Gettland, pentru că 
găsea orice crăpătură și orice gaură, aducând cu el frigul ucigător al 
Mării Mamă în orice locuinţă, indiferent cât de adăpostite erau 
focurile sau cât de mult se înghesuiau oamenii unul într-altul. 


Izbea în obloanele ferestrelor înguste de la camerele Mamei 
Gundring, făcând chiar și ușa cu întărituri de fier să trepideze în toc. 
Își bătea joc de flăcările din sobă și le făcea să trosnească și să pâlpâie 
cu furie, astfel încât ierburile ce atârnau acolo creau umbre ascuţite, 
aruncând lumină pâlpâitoare pe rădăcina ținută de Mama Gundring 
între degetele sale noduroase. 


-Şi asta? 
Arăta ca un bulgăre de țărână, dar Yarvi fusese instruit bine. 


— Rădăcină de limbă-neagră. 


— Și de ce ar căuta-o un preot, prințul meu? 


-Un preot speră că nu va fi nevoit s-o caute. Fiartă în apă, nu poate fi 
văzută sau simțită, dar este o otravă mortală. 


Mama Gundring lăsă rădăcina la o parte. 
-Câteodată preoții trebuie să caute lucruri întunecate. 
-Preotii trebuie să găsească răul cel mai mic, replică Yarvi. 


-Şi să aleagă ce e cel mai bine. Cinci corecte din cinci. Mama 
Gundring dădu o singură dată din cap și Yarvi roși de mândrie. 
Aprobarea preotesei regelui Gettlandului nu se câștiga cu ușurință. 
Și întrebările de la test vor fi mai ușoare. 


- Testul. Yarvi își frecă nervos palma deformată a mâinii sale betege 
cu degetul mare de la cea sănătoasă. 


— Îl vei trece. 

-Nu poți fi sigură. 

-E treaba unui preot ca mereu să se-ndoiască... 
-Dar mereu să pară sigur, termină el în locul ei. 


- Vezi? Te cunosc. Era adevărat. Nimeni nu-l cunoștea mai bine, nici 
chiar cei din familia lui. Mai ales din propria lui familie. N-am avut 
niciodată un elev mai bun. Vei trece din prima. 


-Şi nu voi mai fi Prințul Yarvi. Când se gândea la asta nu simţea 
decât ușurare. Nu voi mai avea nici familie și nici drept din naștere. 


-Vei fi Fratele Yarvi, iar familia ta vor fi preoții. Flăcările scoteau în 
evidenţă ridurile din jurul ochilor Mamei Gundring atunci când 
zâmbea. Dreptul tău din naștere vor fi plantele, cărțile și cuvintele 
rostite cu înțelepciune. Îţi vei aduce aminte și vei da sfaturi, vei 
vindeca și vei rosti adevărul, vei cunoaște căi secrete și vei nivela 
calea pentru Tatăl Pace în toate limbile. Așa cum am încercat și eu. 
Nu există muncă mai nobilă, indiferent ce spun proștii plini de 
mușchi în careul de antrenament. 


— Proștii plini de mușchi sunt greu de ignorat atunci când te afli cu ei 
în careu. 


— Hm. Plescăi și scuipă în foc. Odată ce vei trece testul va trebui doar 
să te duci acolo și să îngrijești un cap spart când joaca devine prea 
dură. Într-o zi tu vei fi cel care va purta toiagul meu. Făcu un semn 
cu capul înspre bucata de metal ascuţită, plină de tepi și de 
crestături, făcută de elfi, ce era sprijinită de perete. Într-o zi vei sta 
lângă Jiltul Negru și vei fi Părintele Yarvi. 


-Părintele Yarvi. Începu să se foiască pe taburet când se gândi la 
asta. Îmi lipsește înțelepciunea. 


Ar fi vrut să spună că-i lipsea curajul, dar îi lipsea curajul s-o 
recunoască. 


-Intelepciunea poate fi dobândită, prințul meu. 
Iși ridică mâna stângă, așa cum era ea, în lumină. 
-Şi mâinile? Pe-acelea le poți învăța? 


-Poate ţi-o lipsi o mână, dar zeii ți-au dat daruri mai rare. 


El pufni. 
-Te referi la vocea mea bună pentru cântat? 


-De ce nu? Și o minte ascuțită, empatie și rezistență. Doar că e o 
rezistență ce i se potrivește mai bine unui preot bun decât unui rege 
măreț. Ai fost atins de Tatăl Pace, Yarvi. Să-ţi aduci mereu aminte: 
oamenii puternici sunt numeroși, cei înţelepţi sunt puțini. 


— Fără îndoială că de-asta femeile sunt preoți mai buni. 


-Şi sunt mai pricepute la făcut ceai, în general. Gundring, sorbi din 
ceașca pe care el i-o aducea în fiecare seară și dădu din nou 
aprobator din cap. lar prepararea ceaiului este încă unul din darurile 
tale de preț. 


-O muncă de erou, într-adevăr. Mă vei flata mai puţin după ce mă 
voi transforma din prinț în preot? 


-Vei primi flatarea pe care o meriti, iar în rest, șuturi în fund. 
Yarvi oftă. 

— Unele lucruri nu se schimbă niciodată. 

— Acum înapoi la istorie. 


Mama Gundring luă o carte de pe raft, pietrele de pe cotorul poleit al 
acesteia aruncând irizaţii roșii și verzi. 


— Acum? Trebuie să fiu sus când apare Soarele Mamă, ca să-ţi 
hrănesc porumbeii. Speram să dorm un pic înainte... 


-0O să te las să dormi după ce vei trece testul. 


-Ba nu, n-o să mă lași. 


-Ai dreptate, n-o să te las. Iși linse un deget, hârtia foarte veche 
trosnind atunci când întoarse paginile. Spune-mi, prințul meu, în 
câte așchii au sfărâmat-o elfii pe Zeiță? 


-Patru sute nouă. Cei patru sute de Zei Mici, cei șase Zei Înalți, 
primul bărbat și prima femeie, și Moartea, care păzește Ultima 
Poartă. Dar asta nu e mai degrabă treaba celui ce alcătuiește rugile 
decât a unui preot? 


Mama Gundring plescăi. 


-Toate cunoștințele sunt treaba preotului, pentru că doar ce e 
cunoscut poate fi controlat. Numește-i pe cei șase Zei Înalți. 


-Marea Mamă și Pământul Tată, Soarele Mamă și Tatăl Lună, Mama 
Război și... 


Ușa se deschise larg cu o izbitură și vântul scormonitor pătrunse în 
cameră. Focul din sobă sări asemenea lui Yarvi, dansul acestuia 
reflectându-se distorsionat în sutele de borcane și sticle de pe rafturi. 
O siluetă se poticni pe trepte, făcând mănunchiurile de plante din 
spatele său să se miște ca aceia atârnați în spânzurătoare. 


Era unchiul lui Yarvi, Odem, cu fața-i palidă acoperită de părul ud 
de la ploaie și gâfâind. Nu era nevoie să ai darul empatiei pentru a 
observa că ducea povara unei știri importante. 


-Ce e? croncăni Yarvi, cu gâtul încleștat de spaimă. 


Unchiul său căzu în genunchi, cu mâinile pe paiele soioase. Iși lăsă 
capul în jos și rosti două cuvinte, încet și aspru: 


-Regele meu. 


Iar Yarvi știu atunci că tatăl și fratele său erau morți. 


DATORIE 


Abia dacă păreau morți. 


Erau doar foarte palizi, așezați pe lespezile reci în camera aceea rece, 
acoperiți cu giulgiuri până la subsuori și cu săbiile scoase din teci 
lucindu-le pe piepturi. Yarvi se aștepta în continuare ca gura fratelui 
său să se miște în somn. Și ca ochii tatălui său să se deschidă, pentru 
ca familiara privire disprețuitoare s-o întâlnească pe-a lui Yarvi. Dar 
ochii nu se deschiseră. Și nu aveau să se mai deschidă vreodată. 


Moartea deschisese Ultima Poartă pentru ei, iar prin acel portal se nu 
mai întorsese nimeni. 


-Cum s-a întâmplat? își auzi Yarvi mama întrebând de la intrare. 
Vocea ei era la fel de sigură ca de obicei. 
— Trădare, regina mea, murmură unchiul Odem. 


-Nu mai sunt regină. 


— Desigur... Imi cer scuze, Laithlin. 


Yarvi se întinse și atinse ușor umărul tatălui său. Atât de rece. Se 
întrebă când își atinsese tatăl ultima dată. Oare l-a atins vreodată? Își 
amintea destul de bine când își adresaseră ultima oară cuvinte care 
chiar contaseră. Cu luni în urmă. 


Un bărbat rotește coasa și securea, spusese tatăl său. Un bărbat trage de 
vâslă și face noduri strânse. Și, cel mai important, un bărbat ține scutul. Un 
bărbat stă în linie. Un bărbat stă alături de camaradul său. Ce fel de bărbat 
nu poate face nimic din toate aceste lucruri? 


Nu eu am cerut să am o jumătate de mână, replicase Yarvi, prins în 
același loc în care era prins deseori, lipsit de apărare, undeva între 
rușine și furie. 


Nici eu n-am cerut să am o jumătate de fiu. 


Iar acum Uthrik era mort și Cercul său de Rege, micșorat mult, 
atârna greu pe sprâncenele lui Yarvi. O greutate mult mai mare 
decât trebuia să aibă acea bandă subțire din aur. 


—'Te-am întrebat cum au murit, spunea mama lui. 
— Mergeau să vorbească despre un tratat de pace cu Grom-gil-Gorm. 


-Nu se poate face pace cu nenorociții de vanstermani, veni vocea 
profundă a lui Hurik, Păzitorul Ales al mamei sale. 


-Trebuie să fie răzbunați, zise mama lui Yarvi. 


Unchiul său încercă să potolească furtuna. 


-Mai întâi e timpul pentru jelire, desigur. Regele Suprem a interzis 
războiul deschis până când... 


- Răzbunare! Vocea ei era ascuțită precum sticla spartă. Rapidă ca 
fulgerul, aprigă ca focul, adăugă ea. 


Ochii lui Yarvi se îndreptară asupra cadavrului fratelui său. Și el era 
rapid și aprig, sau fusese. Cu maxilare puternice, gât gros, având 
deja o umbră de barbă neagră ca a tatălui său. Iar între el și Yarvi nu 
exista nicio urmă de asemănare. Fratele său îl iubise, presupunea el. 
O dragoste dureroasă, în care orice bătaie ușoară pe umăr era 
aproape ca o lovitură de palmă. Dragostea pe care cineva o are 
pentru un inferior. 


— Răzbunare, mârâi Hurik. Vanstermanii trebuie să plătească. 


— Blestemații de vanstermani, zise mama lui Yarvi. Propriii noștri 
oameni trebuie făcuţi să slujească. Trebuie să li se arate că noul lor 
rege are fier în el. Odată ce sunt fericiți în genunchi, poți face ca 
Marea Mamă să se ridice cu lacrimile tale. 


Unchiul lui Yarvi oftă adânc. 


- Răzbunare, atunci. Dar este el pregătit, Laithlin? N-a fost niciodată 
un luptător... 


-Trebuie să lupte, pregătit sau nu! se răsti mama lui. Oamenii 
vorbeau mereu în preajma lui Yarvi ca și cum ar fi fost și surd, nu 
doar schilod. Se părea că brusca lui ascensiune la putere nu-i 
vindecase de vechiul obicei. Pregătiți-vă pentru un raid de amploare. 


-Unde ar trebui să atacăm? întrebă Hurik. 


-Tot ce contează e să atacăm. Pleacă. 


Yarvi auzi ușa închizându-se și pașii ușori ai mamei sale pe podeaua 
rece. 


-Nu mai plânge, spuse ea. 


Doar atunci realiză și Yarvi că ochii îi înotau în lacrimi și și-i șterse, 
își trase nasul și i se făcu rușine. Intotdeauna îi era rușine. 


Îl apucă strâns de umeri. 
-Stai drept, Yarvi. 


- [mi pare rău, zise el, încercând să-și umfle pieptul așa cum ar fi 
făcut-o fratele său. 


Lui mereu îi părea rău. 


-Eşti rege acum. Îi potrivi catarama de la pelerină, încercând să-i 
aranjeze părul blond-deschis, tăiat scurt, dar mereu ciufulit, și-l 
mângâie în sfârșit pe obraji cu vârfurile reci ale degetelor. Nu trebuie 
să-ți pară rău niciodată. Trebuie să porți sabia tatălui tău și să 
conduci un atac împotriva vanstermanilor. 


Yarvi înghiţi în sec. Ideea participării la un atac îl umpluse mereu de 
teamă. Să conducă unul? 


Probabil că Odem îi văzuse groaza. 


-Voi fi eu camaradul tău, regele meu, întotdeauna alături de tine, cu 
scutul gata pregătit. Oricum voi putea să te ajut, o voi face. 


- Mulţumirile mele, bâigui Yarvi. 


Tot ajutorul pe care îl voia era să fie trimis la Skekenhouse pentru a 
da Testul Preoţilor și să stea în umbră, mai degrabă decât să fie 
împins în lumină. Dar speranţa aceea se năruise acum. Precum 
mortarul prost amestecat, speranțele sale aveau tendinţa să se năruie. 


-Trebuie să-l faci pe Grom-gil-Gorm să plătească pentru asta, spuse 
mama sa. Apoi trebuie să te însori cu verișoara ta. 


Nu putea decât să se uite fix în ochii ei gri precum oţelul. Să-și ridice 
privirea un pic, din moment ce ea încă era mai înaltă decât el. 


—Ce? 
Atingerea ușoară deveni o strânsoare puternică pe obrajii lui. 


— Ascultă-mă, Yarvi, și ascultă-mă cu atenţie. Tu ești regele. E posibil 
ca asta să nu și-o fi dorit-o niciunul din noi, însă e tot ce avem. Tu 
reprezinți toate speranțele noastre acum și te afli pe marginea 
prăpastiei. Nu ești respectat. Ai puţini aliaţi. Trebuie să faci familia 
noastră mai unită, căsătorindu-te cu fiica lui Odem, Isriun, așa cum 
trebuia s-o facă fratele tău. Am vorbit despre asta. S-a aprobat. 


Unchiul Odem se grăbi să îndulcească răceala spuselor mamei lui 
Yarvi. 


-Nimic nu m-ar bucura mai mult decât să-i țin locul tatălui tău când 
te vei căsători, regele meu, și să văd familiile noastre unite pentru 
totdeauna. 


Sentimentele lui Isriun nu fuseseră menţionate, își dădu seama 
Yarvi. Nu mai mult decât ale sale. 


— Dar... 


Incruntătura de pe chipul mamei sale se adânci. Privirea i se îngustă. 
Văzuse eroi tremurând sub acea privire, iar Yarvi era departe de a fi 
un erou. 


-I-am fost promisă ca soție unchiului tău, Uthil, despre a cărui 
îndemânare în mânuirea sabiei încă se mai vorbește printre 
războinici. Unchiul tău, Uthil, care ar fi trebuit să fie rege. Vocea ei 
suna de parcă vorbele îi cauzau durere. Când Marea Mamă l-a 
înghițit, iar oamenii săi i-au ridicat un tumul gol pe țărm, m-am 
măritat cu tatăl tău. Așa trebuie să faci și tu. 


Ochii lui Yarvi reveniră asupra corpului arătos al fratelui său, fiind 
uimit de faptul că mama sa putea face planuri atât de calmă de față 
cu soțul și fiul ei morți, la o lungime de braţ distanţă de ei. 


-Nu plângi pentru ei? 


O grimasă apăru brusc pe fața mamei sale, toată frumusețea ei 
întreținută cu grijă fisurându-se, buzele dezgolindu-i dinții, ochii 
bulbucându-i-se și venele de la gât devenindu-i proeminente. Pentru 
o clipă, Yarvi nu mai știu dacă va sări să-l bată sau va claca și va 
începe să tipe, plină de jale, și nici ce l-ar fi putut speria mai tare. 
Apoi ea trase aer în piept epuizată, își potrivi o șuviță aurie de păr și 
redeveni ea însăși. 


-Cel putin, unul din noi trebuie să fie bărbat. 
Și, cu o atitudine regească, se răsuci și ieși din cameră. 


Yarvi își strânse pumnii. Sau cel putin își strânse unul din pumni, 
apăsându-și degetul mare de la mâna cealaltă peste ciotul răsucit al 
unicului său deget. 


-Multumesc pentru încurajare, mamă. 


Intotdeauna era furios. De îndată ce era prea târziu ca să-i mai fie de 
folos. 


Il auzi pe unchiul său apropiindu-se, rostind cu vocea blândă cu care 
i te adresezi unui mânz jucăuș: 


-Ştii că mama ta te iubește. 
-Oare știu? 
-Ea trebuie să fie puternică. Pentru tine. Pentru țară. Pentru tatăl tău. 


Yarvi își mută privirea de la trupul tatălui său la fața unchiului său. 
Atât de asemănătoare, și totuși atât de diferite. 


-Multumesc zeilor că ești aici, spuse el, vorbele zgâriindu-i parcă 
gâtul. 


Cel puțin exista un membru al familiei căruia îi păsa de el. 


-Îmi pare rău, Yarvi. Chiar îmi pare. Odem își așeză mâna pe 
umărul lui Yarvi, lacrimile făcându-i ochii să strălucească. Însă 
Laithlin are dreptate. Trebuie să facem ce e cel mai bine pentru 
Gettland. Trebuie să lăsăm sentimentele deoparte. 


Yarvi oftă adânc. 
-Știu. 


Sentimentele sale fuseseră ignorate de când se știa. 


O CALE DE-A CÂȘTIGA 


— Keimdal, te vei lupta cu regele. 


Yarvi fu nevoit să-și înăbușe un chicotit prostesc când își auzi 
antrenorul numindu-l rege. Probabil că cei patru tineri războinici 
adunați de cealaltă parte își stăpâneau la rândul lor râsul. Cu 
siguranță o vor face atunci când își vor vedea regele luptând. Fără 
îndoială că în acel moment râsul va fi ultimul lucru la care se va 
gândi Yarvi. 


Acum erau supușii lui, desigur. Servitorii săi. Oamenii săi care 
juraseră să moară dacă așa avea el chef. Și totuși, i se păreau a fi mai 
degrabă niște vrăjmași care-l disprețuiau acum, mai degrabă decât 
atunci când îi înfruntase, băiat fiind. 


Incă se mai simţea ca un băiat. Mai băiat ca niciodată. 


— Va fi o onoare pentru mine. Keimdal nu păru onorat în mod special 
atunci când se desprinse dintre colegii săi și păși în careul de 
antrenament, mișcându-se la fel de ușor în cămașa din zale precum o 
fată într-o rochie. Luă un scut și o sabie de antrenament din lemn și 


făcu aerul să șuiere cu câteva lovituri intimidante. Probabil cu un an 
mai vârstnic decât Yarvi, deși părea cu cinci ani mai mare: cu o 
jumătate de cap mai înalt, cu pieptul și umerii mult mai puternici și 
având deja o urmă de barbă roșcată pe maxilarele puternice. 


-Eşti pregătit, regele meu? bolborosi Odem în urechea lui Yarvi. 
-Evident că nu, șuieră Yarvi, însă nu avea nicio scăpare. 


Regele Gettlandului trebuie să o facă mândră pe Mama Război, 
oricât de puţin înzestrat ar fi. Trebuia să le dovedească războinicilor 
mai în vârstă adunați în jurul careului că putea fi mai mult decât o 
rușine cu o singură mână. Trebuia să găsească o cale de a câștiga. 
Întotdeauna există o cale, obișnuia mama lui să-i spună. 


Dar, cu toate darurile sale de netăgăduit, o minte vioaie, empatie și o 
voce potrivită pentru cântat, nu se putea gândi la niciuna. 


Astăzi careul de antrenament fusese trasat pe plajă, opt pași pe nisip 
alcătuind o latură și câte o suliță înfiptă în nisip în fiecare colț. Zi de 
zi găseau tipuri diferite de teren pentru antrenament — roci, codri, 
mlaștini, străzile înguste din Thorlby, chiar și în râu — pentru că un 
bărbat al Gettlandului trebuia să fie la fel de pregătit pentru orice tip 
de teren pe care ar fi fost nevoit să lupte. Sau la fel de nepregătit, 
cum era cazul lui Yarvi. 


Dar bătăliile din preajma Mării Sfărâmate se dăduseră în mare parte 
pe țărmurile sale zdrențuite, așa că, de cele mai multe ori, pe țărm se 
antrenau și ei, iar Yarvi înghiţise la guri de nisip cât să facă o corabie 
să eșueze. Când Soarele Mamă va trece de coama dealurilor, 
veteranii se vor lupta în apa mării până la genunchi. Însă acum apa 
era departe, lăsând doar bălți pe terenul plat, umezeala provenind 


doar de la stropii aduși de vântul sărat și de la transpiraţia ce picura 
pe Yarvi de la greutatea cămășii de zale, cu care nu se obișnuise încă. 


O, zei, cât de mult își ura cămașa de zale. Cât de mult îl ura pe 
Hunnan, antrenorul care îl asuprise atâţia ani. Cât de mult îl 
scârbeau săbiile și scuturile, cât detesta careul de antrenament și cât 
de mult disprețuia luptătorii care-și făcuseră o casă din el. Dar cel 
mai mult își ura nenorocita de mână, ceea ce însemna că niciodată 
nu putea deveni unul ca ei. 


-Ai grijă la poziţie, regele meu, murmură Odem. 


-Nu poziţia e problema mea, se răsti Yarvi. Cel puţin, am două 
picioare. 


În trei ani de-abia atinsese o sabie, petrecându-și tot timpul în 
camerele Mamei Gundring, studiind întrebuințările plantelor și 
limbile ținuturilor îndepărtate. Învățând numele Zeilor Mici și 
desăvârșindu-și talentul la caligrafie. În timp ce el învăța cum să 
îngrijească răni, băieții ăștia — bărbaţii ăștia, realiză el cu un gust acru 
în gură — depuseseră toate eforturile pentru a învăța cum să le 
capete. 


Odem îi dădu o palmă încurajatoare pe umăr care aproape îl trânti la 
pământ. 


- Ţine-ţi scutul sus. Pândește ocazia. 


Yarvi pufni. Dacă așteptau să aibă el ocazia, fluxul îi va îneca pe toți. 
Avea scutul legat strâns în jurul braţului său nefolositor cu câteva 
legături amărâte și și-l ţinea strâns de mâner cu degetul mare și cu 


ciotul de deget, cu brațul deja arzându-l până la umăr din pricina 
efortului de-a face nenorocitul de scut să se legene. 


-Regele nostru s-a ținut ceva timp departe de careul de antrenament, 
anunță Maestrul Hunnan, arătând parcă prin expresia gurii că 
vorbele nu-i făceau plăcere. Poartă-te cu blândete azi. 


-Voi încerca să nu-l rănesc prea tare! strigă Yarvi. 


Se auziră câteva râsete, dar lui i se păru că simte o urmă de dispreț. 
Într-o luptă, glumele sunt un înlocuitor modest pentru tendoane 
puternice și pentru o mână cu care să ţii scutul. Privi în ochii lui 
Keimdal, îi văzu încrederea și încercă să-și spună că bărbații 
puternici sunt mulți, însă cei înţelepţi sunt putini. Chiar și lui gândul 
îi păru a fi prea puțin încurajator. 


Maestrul Hunnan nu zâmbea. Nicio glumă nu era amuzantă, niciun 
copil nu era adorabil, nicio femeie nu era suficient de frumoasă 
pentru a mișca acele buze de fier. Îi aruncă lui Yarvi aceeași privire 
lungă ca întotdeauna, la fel de plină de dispreţ chiar dacă avea de-a 
face cu un prinț sau cu un rege. 


—Începeți! le ordonă el. 


Dacă rapiditatea era o îndurare, atunci această încleștare fu una plină 
de îndurare, într-adevăr. 


Prima lovitură se izbi de scutul lui Yarvi și-i smulse mânerul ținut 
într-o strânsoare slabă, astfel încât muchia îl lovi în gură și-l trimise 
înapoi împleticindu-se. Reuși, cu o fărâmă de instinct, s-o pareze pe 
următoarea, care-l pocni în umăr și-i amorti brațul, însă pe-a treia 
nici n-o mai văzu, simțind doar durerea ascuțită atunci când 


picioarele îi fură măturate de sub el și se prăbuși pe spate, tot aerul 
părăsindu-l așa cum părăsește un burduf sfâșiat. 


Zăcu acolo câteva clipe, clipind neajutorat. Încă se mai vorbea despre 
performanţele fără egal în ring ale unchiului său, Uthil. Se părea că și 
a sa va dăinui la fel de mult în memorie. Numai că din motive 
diferite. 


Keimdal își înfipse sabia de lemn în nisip și-i întinse mâna. 
-Regele meu. 


Mult mai bine ascunsă decât de obicei, dar lui Yarvi tot i se păru că 
vede o expresie batjocoritoare în colțul gurii. 


-Ai progresat, se forță Yarvi să rostească printre dinţii încleștați, 
răsucindu-și mâna beteagă pentru a se elibera de legăturile 
nefolositoare ale scutului, astfel încât Keimdal nu mai avu de ales 
decât să i-o apuce pentru a-l ridica în picioare. 


-Şi tu la fel, regele meu. Yarvi putu vedea dezgustul lui Keimdal 
atunci când atinse chestia răsucită și se strădui să-l gâdile ușor de 
despărțire cu ciotul de deget. Un gest meschin, probabil, dar cel slab 
trebuie să găsească satisfacție în răzbunări mărunte. 


— Am regresat, mormăi Yarvi, în timp ce Keimdal se întorcea între ai 
lui. Dacă-ţi vine să crezi. 


Prinse privirea unei fete aflate între elevii mai tineri. În vârstă de 
treisprezece ani, poate, cu privire feroce și cu păr negru fluturându-i 
în jurul obrajilor ascuțiți. Probabil că Yarvi ar fi trebuit să fie 
mulțumit că Hunnan n-o alesese pe ea ca să lupte cu el. Sau poate că 
asta va fi următoarea umilință. 


Maestrul de arme clătină disprețuitor din cap în timp ce se întoarse 
cu spatele, iar furia îl copleși pe Yarvi, aprigă ca un vânt de iarnă. 
Dacă fratele său moștenise toată forța tatălui lor, el îi moștenise toată 
furia. 


—Să începem o altă luptă? se răsti el la cei din careu. 


Keimdal se încruntă, apoi ridică din umerii-i largi și-și înălță sabia și 
scutul. 


-Dacă așa poruncești. 
—Oo, da. 


Un mormăit se auzi dinspre mulțimea bărbaţilor mai vârstnici, iar 
Hunnan se încruntă și mai tare. Trebuia să mai îndure mult această 
farsă degradantă? Dacă regele lor se făcea de rușine, atunci și ei se 
făceau de rușine, iar în persoana lui Yarvi puteau găsi suficientă 
rușine cât să le ajungă pentru tot restul zilelor. 


Îl simţi pe unchiul său apucându-l ușor de braț. 


-Regele meu, șopti el blând și liniștitor. Intotdeauna era blând și 
liniștitor ca o briză într-o zi de vară. Poate ar trebui să nu te epuizezi 
prea tare... 


— Ai dreptate, desigur, spuse Yarvi. Un prost este sclavul furiei sale, îi 
spusese Mama Gundring odată. Furia este unealta unui om înțelept. 
Hurik, ia-mi locul. 


Se lăsă tăcerea atunci când toți ochii se întoarseră către Păzitorul 
Ales al reginei, care stătea, uriaș și tăcut, pe scaunul sculptat ce-l 
indica a fi unul din cei mai de seamă războinici ai Gettlandului, cu 


cicatricea de pe obraz transformându-se într-o linie albă acolo unde-i 
atingea barba. 


-Regele meu, bubui el ridicându-se și trecându-și o mână prin 
legăturile încurcate ale scutului căzut. 


Yarvi îi dădu sabia sa de antrenament. Arăta ca o jucărie în pumnul 
enorm și plin de cicatrice al lui Hurik. Îi puteai auzi pașii în timp ce- 
și ocupa locul în faţa lui Keimdal, care dintr-odată își arătă cei 
șaisprezece ani pe care îi avea. Hurik se încordă, mișcându-și încet 
cizmele în nisip, apoi strânse din dinți și scoase un mârâit războinic, 
adânc și vibrant, din ce în ce mai tare, până când careul de 
antrenament păru că se mișcă din cauza lui, iar Yarvi văzu că ochii 
lui Keimdal se măriră de îndoială și de frică, așa cum visase 
întotdeauna că-l va vedea făcând-o. 


— Începeţi, spuse el. 


Lupta aceasta fu chiar mai scurtă decât prima, însă nimeni n-ar fi 
putut să o numească miloasă. 


Spre meritul lui, Keimdal atacă destul de curajos, dar Hurik îi pară 
lovitura, săbiile de lemn frecându-se una de alta, apoi se repezi rapid 
ca un șarpe, în ciuda gabaritului său, și-i mătură picioarele lui 
Keimdal. Băiatul ţipă când căzu, dar numai până când muchia 
scutului lui Hurik îl lovi deasupra ochiului cu un sunet sec, lăsându- 
l aproape inconștient. Hurik se dădu într-o parte încruntat, 
trântindu-și cizma peste mâna lui Keimdal în care ținea sabia, 
îngropându-i-o în nisip cu călcâiul. Băiatul gemu, cu o jumătate de 
față acoperită de nisip și cu cealaltă jumătate, de sângele provenit de 
la tăietura adâncă de pe frunte. 


Poate că fetele n-ar fi fost de acord, dar lui Yarvi i se părea că arăta 
mai bine ca niciodată. 


Apoi își plimbă privirea asupra războinicilor. Genul de privire pe 
care mama lui i-o aruncă unui sclav care o nemulțumise. 


-Una pentru mine, zise el, pășind peste sabia căzută a lui Keimdal și 
îndepărtându-se cu pași mari de careu, alegându-și un traseu care-l 
făcu pe Maestrul Hunnan să se dea la o parte stânjenit. 


-N-a fost generos, regele meu, spuse unchiul Odem, pășind alături 
de el, umăr lângă umăr. Dar a fost amuzant. 


-Mă bucur că te-am făcut să râzi, mormăi Yarvi. 
-Mai mult decât atât, m-ai făcut mândru. 


Yarvi privi într-o parte și-l văzu pe unchiul său întorcându-i privirea, 
calm și liniștit. Intotdeauna era calm și liniștit ca zăpada proaspăt 
căzută. 


-Victoriile glorioase inspiră cântece frumoase, Yarvi, dar cele lipsite 
de glorie nu devin mai puţin glorioase odată ce barzii au terminat cu 
ele. Infrângerile glorioase, în același timp, sunt doar înfrângeri. 


-Pe câmpul de luptă nu există reguli, replică Yarvi, amintindu-și 
ceva ce îi spusese tatăl său odată, când fusese beat și plictisit de la 
atâta zbierat la câinii săi. 


- Exact. Odem își puse mâna puternică pe umărul lui Yarvi și Yarvi 
se întrebă cât de plăcută ar fi fost viaţa lui dacă unchiul său i-ar fi 
fost tată. Un rege trebuie să învingă, adăugă Odem. Restul e țărână. 


ÎNTRE ZEI ŞI OAMENI 


—...Soare Mamă și Lună Tată, poleiţi cu luminile voastre de aur și de 
argint această căsătorie între Yarvi, fiul lui Laithlin, și Isriun, fiica lui 
Odem... 


Statuile impozante ale celor șase Zei Înalţi priveau încruntate cu ochi 
din granat, lipsiți de milă. Deasupra lor, în nișele ce înconjurau 
cupola acoperișului, scânteiau figurile chihlimbarii ale zeilor mici. 
Toate apreciindu-l pe Yarvi și găsindu-l, fără îndoială, la fel de lipsit 
de valoare pe cât se considera el însuși. 


Işi răsuci brațul nefolositor și încercă să-și tragă mai mult mâneca 
peste el. Toţi cei din Sala Zeilor știau destul de bine ce avea la capătul 
ciotului. Sau ce nu avea. 


Și tot încerca să-l ascundă. 


-Mare Mamă și Pământ Tată, asigurați-le recoltele și generozitatea 
voastră, trimiteți-le noroc de vreme bună și de arme desăvârșite... 


În centrul sălii se afla Jilțul Negru, pe postamentul său. Era o relicvă 
făcută de elfi înainte de Sfărâmarea Zeiţei, turnat prin metode 
necunoscute dintr-o singură bucată de metal, imposibil de delicată și 
de rezistentă, pe care trecerea anilor fără de număr nu lăsase nici 
măcar o zgârietură. 


Locul regilor, cel dintre zei și oameni. Aflat mult prea sus pentru ca o 
ființă jalnică precum Yarvi să stea pe el. Se simțea nedemn până să se 
și uite la el. 


-Mamă Război și Tată Pace, dăruiți-le puterea de a înfrunta orice le- 
ar scoate Soarta în cale... 


Se așteptase să devină preot. Să renunțe la a avea o soție și copii fără 
a sta prea mult pe gânduri. Să sărute obrazul ridat al Bunicii Wexen 
după trecerea testului avea să fie cea mai apropiată noțiune de 
romantism la care spera. Acum trebuia să-și împartă viața, așa cum 
era, cu o fată pe care de-abia o cunoștea. 


Isriun își ținea palma umedă în a lui, cu veșmântul sacru înfășurat în 
jurul mâinilor lor lipite una de cealaltă și strâns neîndemânatic într-o 
legătură. Se strânseră unul pe celălalt, fiind legaţi împreună și uniţi 
unul cu celălalt de dorințele părinţilor lor, devenind de nedespărțit 
pentru nevoile Gettlandului, simțindu-se încă de parcă un abis de 
netrecut s-ar fi aflat între ei. 


-O, Cel ce Răspândești Sămânţa, asigură-le lor sănătate... 


Yarvi știa la ce se gândea fiecare invitat. Nu la probleme de diformitate. 
Nu la probleme cum ar fi o singură mână. Aruncă pe furiș o privire într- 
o parte la micuta și slăbuța fată cu păr blond, care ar fi trebuit să fie 


soţia fratelui său. Arăta speriată și puţin bolnavă. Dar cine n-ar fi 
fost, obligat să ia în căsătorie jumătate de om? 


Asta era a doua dorinţă ca importanţă pentru oricine. O zi de 
sărbătoare în care toată lumea jelește. Un compromis tragic. 


-O, Cea Care Păzești Lacătele, ține-le casa în siguranţă... 


Doar Brinyolf, Cel ce Alcătuia Rugile, se simţea bine. Rostise o 
binecuvântare plictisitoare pentru Isriun la logodna cu fratele lui 
Yarvi și acum — pentru plăcerea lui, nu pentru a ei — avea șansa să 
mai rostească încă una. lrăncănea în continuare, îndemnând Zeii 
Înalți și pe cei Mici să asigure fertilitatea câmpurilor și supunerea 
sclavilor, și nimeni nu s-ar fi mirat dacă următoarea cerinţă ar fi fost 
pentru sănătatea intestinelor. Yarvi își lăsă umerii în jos, înghititi de 
una din blănurile grele pe care tatălui său îi plăcea să le poarte, 
temându-se de însăși amploarea binecuvântării lui Brinyolf de la 
nuntă. 


-O, Tu Cea din Ewer, revarsă prosperitate asupra acestui cuplu 
regal, asupra părinţilor lor și asupra supușilor lor, precum și asupra 
tuturor celor din Gettland! 


Brinyolt păși înapoi, mulțumit ca un proaspăt părinte, cu bărbia 
dispărându-i în colacul de grăsime de sub ea. 


-Voi vorbi scurt, spuse Mama Gundring, privind înţelegătoare către 
Yarvi. 


Aproape că izbucni într-un râs pe care și-l reținu cu greu, apoi 
surprinse privirea mamei lui asupra sa, rece ca apa mării pe timp de 
iarnă, și nu mai avu nevoie să-și mai rețină încă unul. 


-Un regat se sprijină pe doi stâlpi, rosti bătrâna preoteasă. Avem 
deja un rege puternic. Nimeni nu râdea. Un control de sine 
admirabil. Curând, de zeii vor vrea, vom avea și o regină puternică. 
Yarvi văzu cum Isriun se străduia să-și înghită nodul din gât. 


Mama Gundring le făcu semn mamei lui Yarvi și unchiului Odem, 
singurul care părea bucuros că face parte din asistență, să își dea 
binecuvântările, punându-și mâinile în jurul legăturii. Apoi, cu un 
efort, își ridică toiagul, tuburi și tije din același metal făcut de elfi ca 
și strălucitorul Jilt Negru, și anunţă: 


-Sunt jurati unul altuia! 


Și așa se sfârși. Lui Isriun nu i se ceruse părerea despre asta, așa cum 
nici lui Yarvi nu i se ceruse. Părea că nu prea exista interes când 
venea vorba să ceri părerea regilor. Cu siguranță nu era cazul cu 
acesta. Asistenţa, de vreo sută de oameni sau chiar mai mult, 
aplaudă reţinut. Bărbaţii — capii celor mai importante familii din 
Gettland, cu mânerele săbiilor și cataramele de la mantii împodobite 
cu aur — își exprimară aprobarea bătând cu pumnii lor mari în 
piepturile puternice. În partea cealaltă a sălii, femeile — cu părul 
lucindu-le de la uleiul proaspăt și cu cheile de la gospodării atârnate 
de lanţuri incrustate cu cele mai fine pietre preţioase — bătură 
politicos cu degetele în palmele lor parfumate. 


Mama Gundring desfăcu veșmântul sacru și Yarvi își eliberă mâna 
sănătoasă, rozalie și plină de furnicături. Unchiul său îl apucă de 
umeri și-i spuse la ureche: 


-Bine lucrat! deși Yarvi nu făcuse decât să stea acolo și să 
psalmodieze niște promisiuni pe care abia le înțelegea. 


Oaspeţii părăsiră încăperea, iar Brinyolf închise ușile sălii cu un 
pocnet răsunător, lăsându-i pe Yarvi și pe Isriun singuri cu zeii și cu 
Jiltul Negru, apăsați de greutatea unui viitor nesigur și înconjurați 
de un ocean de tăcere stânjenitoare. 


Isriun își frecă discret mâna care o ținuse pe a lui Yarvi și privi în 
podea. Și el se uita la podea, nu c-ar fi fost ceva deosebit de 
interesant acolo. Își drese glasul. Își aranjă centura ce-i ținea sabia. 
Încă mai atârna neobișnuit în jurul mijlocului său. Era sigur că așa o 
va simți mereu. 


— Imi pare rău, spuse într-un sfârșit. 
Ea privi în sus, un ochi lucind în întunericul deplin. 
-De ce-ţi pare rău? Apoi își aminti, nesigură, să adauge: Regele meu? 


El aproape că spuse Că vei avea drept soț o jumătate de om, dar se opri 
la: 


—Că ești trecută de la un membru al familiei mele la altul ca un pocal 
din mână-n mână la o masă. 


-La masă, toată lumea e bucuroasă să primească pocalul. Ii surâse 
tristă. Eu sunt cea căreia ar trebui să-i pară rău. Să mă închipui 
regină. 


Pufni de parcă ar fi fost cea mai prostească glumă posibilă. 
-Să mă închipui eu rege. 


-Tu chiar ești rege. 


Clipi când auzi asta. Fusese atât de concentrat asupra defectelor sale 
încât nu se gândise deloc că poate că și ea le avea pe-ale ei. Gândul 
acesta, așa cum deseori nefericirea altora o poate face, îl determină să 
se simtă un pic mai bine. 


- Conduci gospodăria tatălui tău. Privi la cheia de aur ce-i atârna pe 
piept. Nu e o treabă lipsită de importanţă. 


-Dar o regină conduce afacerile unei țări! Toată lumea zice că mama 
ta a făcut o artă din asta. Laithlin, Regina de Aur! Rosti numele ca pe 
o vrajă magică. Se spune că i se datorează o mie de mii de favoruri, 
că o datorie către ea e o datorie de onoare. Despre cuvântul ei se 
spune că e mai prețuit decât aurul printre negustori, pentru că 
valoarea aurului poate scădea, dar a cuvântului ei nu o face 
niciodată. Se spune că niște negustori din nordul îndepărtat au 
renunțat la a se mai închina zeilor lor și o venerează pe ea în loc. 
Vorbea din ce în ce mai repede, mușcându-și unghiile și trăgându-se 
de-o mână subțire cu cealaltă, cu ochii larg deschişi. Se zvonește că 
face ouă din argint. 


Yarvi râse. 
-Sunt destul de sigur că nu e adevărat. 


-Dar a construit hambare și a săpat canale și a arat mai mult 
pământ, ca să nu mai existe foamete și să nu mai fie nimeni obligat 
să-și caute adăpost dincolo de mare. În timp ce vorbea, Isriun își 
ridicase umerii până în dreptul urechilor. Și oameni din toate 
ținuturile s-au adunat în Thorlby pentru a face comerţ, iar orașul și-a 
triplat suprafața, zidurile prăbușindu-i-se și făcând-o pe mama ta să 
construiască altele, care s-au prăbușit la rândul lor. 


— Adevărat, dar... 


-Am auzit că intenționează să bată monede cu aceeași greutate, iar 
aceste monede să circule prin toate ținuturile din jurul Mării 
Sfărâmate, astfel încât tot comerțul să poarte marca ei și s-o facă mai 
bogată chiar și decât Marele Rege din Skekenhouse! Cum voi 
putea... eu? Isriun își lăsă umerii în jos și-i dădu un bobârnac cheii 
de la piept, făcând-o să se legene pe lanţ. Cum ar putea cineva ca 
mine... 


-Intotdeauna există o cale. Yarvi prinse mâna lui Isriun într-a sa 
înainte ca ea să-și bage iar unghiile între dinți. Mama o să te ajute. E 
mătușa ta, nu? 


-O să mă ajute? In loc să-și smulgă mâna dintr-a lui, ea îl trase mai 
aproape. Poate că tatăl tău a fost un mare războinic, dar mai degrabă 
cred că el a fost cel mai puțin de temut dintre părinții tăi. 


Yarvi zâmbi, dar nu negă. 


-Tu ai avut mai mult noroc. Unchiul e întotdeauna calm ca apa 
nemișcată. 


Isriun aruncă o privire nervoasă spre ușă. 
-Nu-l cunoști pe tata așa cum îl cunosc eu. 


— Atunci... o să te ajut eu. Îi ținuse mâna în a sa toată dimineaţa și la 
fel de bine ar fi putut ține un pește mort în palma-i umedă. Acum 
însă o simţea cu totul diferit — puternică, rece și foarte vie. Nu ăsta-i 
scopul unei căsătorii? 


-Nu doar ăsta. Păru dintr-odată foarte apropiată de el, lumina slabă 
reflectându-i-se în ochi și dinții lucindu-i printre buzele 
întredeschise. 


Avea un miros al ei, nici dulce, nici acru, pe care el nu-l putea 
identifica. Slab, dar care îi făcea inima să bată mai repede. 


Nu știa dacă trebuie să închidă ochii, apoi ea și-i închise, așa că îi 
închise și el, iar nasurile li se atinseră stângaci. 


Respirația ei îi gâdila obrazul și-i făcea pielea să i se-nfierbânte. 
Infricoșător de tare. 


Buzele ei abia se frecară de ale lui și el sări înapoi cu toată 
demnitatea unui iepure speriat, se împiedică de sabie, gata să cadă. 


-lartă-mă, spuse ea, retrăgându-se și privind în pământ. 


-Eu ar trebui să-mi cer scuze. Pentru un rege, Yarvi petrecuse o 
groază de timp cerându-și scuze. Sunt cel mai jalnic om din 
Gettland. Fără îndoială că fratele meu te-a sărutat mai bine. Mai mult 
antrenament... presupun. 


-Fratele tău a vorbit doar despre bătăliile pe care le-a câștigat, 
murmură ea, privindu-și picioarele. 


-Niciun pericol din partea mea în privința asta. 


N-ar fi putut spune de ce-a făcut-o — ca s-o șocheze, ca răzbunare 
pentru sărutul eșuat, sau doar pentru a fi sincer —, dar își ridică mâna 
beteagă, scuturându-și mâneca pentru a o descoperi și a o lăsa să 
stea între ei în toată urâțenia. 


Se aștepta ca ea să tresară, să pălească, să se dea înapoi, dar ea doar o 
privi gânditoare. 


- Doare? 
-Nu chiar... câteodată. 


I-o atinse, apoi își trecu degetele peste încheieturile noduroase și-și 
plimbă degetul mare peste palma lui strâmbă, în timp ce lui i se 
tăiase răsuflarea. Nimeni nu-i atinsese mâna aceea ca și cum era doar 
o mână. O bucată de carne cu simţuri, la fel ca oricare alta. 


-Am auzit că l-ai învins pe Keimdal în careul de antrenament chiar 
și așa, zise ea. 


-Eu doar am dat comanda. Cu mult timp în urmă am învăţat că nu 
sunt prea bun în luptă dreaptă. 


-Un războinic luptă, spuse ea, privindu-l în ochi. Un rege comandă. 


Și, cu un rânjet, îl trase în sus pe postament. El se mișcă parcă jenat, 
căci, chiar dacă era sala lui, tot se simţea ca un intrus la fiecare pas. 


-Jiltul Negru, murmură el atunci când ajunseră lângă el. 


—Jilțul tău, zise Isriun și, spre groaza lui, întinse mâna și-și plimbă 
vârfurile degetelor de-a lungul metalului perfect al braţului cu un 
șuierat care făcu pielea lui Yarvi să se-nfioare. Greu de crezut că e cel 
mai vechi obiect de-aici. Făcut de mâinile elfilor înainte de 
Distrugerea Lumii. 


-Te interesează elfii? îngăimă el, îngrozit că ea l-ar putea face să-l 
atingă sau, mai rău, că l-ar putea face să stea pe el, gândindu-se 


disperat cum ar putea să evite asta. 


— Am citit toate cărțile pe care Mama Gundring le are despre ei, zise 
ea. 


Yarvi clipi. 
-Citești? 


-M-am pregătit cândva pentru a deveni preoteasă. Am fost ucenicul 
Mamei Gundring înaintea ta. Sortită unei vieți dedicate cărților, 
plantelor și cuvintelor meșteșugite. 


-Nu mi-a zis niciodată nimic. 
Se părea că aveau mai multe în comun decât își imaginase. 


-Am fost promisă fratelui tău, iar asta a dus la întreruperea studiilor. 
Trebuie să facem ce e cel mai bine pentru Gettland. 


Aproape că scoaseră un oftat identic în același timp. 


— Așa îmi spune și mie toată lumea, zise Yarvi. Amândoi am ratat 
șansa de-a deveni preoți. 


-Dar ne-am câștigat unul pe celălalt. Și am câștigat asta. Ochii îi 
străluciră atunci când atinse pentru ultima oară curbura perfectă a 
brațului Jilțului Negru. Fără cadou de nuntă. Degetele ei ușoare 
părăsiră metalul și se așezară pe dosul palmei lui, un gest care lui îi 
făcu o plăcere deosebită. Trebuia să discutăm despre asta după ce ne 
vom fi căsătorit. 


— Imediat după ce mă întorc, spuse el cu o voce ușor răgușită. 


Ea îi strânse încă o dată mâna beteagă, apoi i-o lăsă să cadă. 
-Voi aștepta un sărut mai bun după victorie, regele meu. 


In timp ce o privea îndepărtându-se, Yarvi aproape că se bucura că 
niciunul dintre ei nu intrase în rândul preoțimii. 


-O să încerc să nu mă-mpiedic în sabie! strigă el când ea ajunse la 
ușă. 


Ea îi zâmbi peste umăr în timp ce se strecură afară, lumina zilei 
făcându-i părul să lucească. Apoi ușile se închiseră ușor în urma ei, 
lăsându-l pe Yarvi singur pe postament, în mijlocul acelui spațiu 
lipsit de orice zgomot, cu îndoielile crescându-i, până deveniră mai 
mari chiar și decât Zeii Înalți de deasupra. Cu un efort 
supraomenesc, se întoarse înspre Jilțul Negru. 


Chiar ar putea sta pe el, între zei și oameni? El, cel care de-abia 
reușea să se forțeze să-l atingă cu tentativa aia de mână? Își impuse 
să întindă mâna, abia reușind să respire. Forțându-se să atingă 
metalul cu un deget tremurător. 


Foarte rece și foarte dur. Așa cum trebuie să fie un rege. 


Așa cum fusese și tatăl lui Yarvi, așezat acolo cu Cercul Regelui pe 
sprâncenele-i stufoase. Cu mâinile pline de cicatrice ce strângeau 
brațele jilțului, cu mânerul sabiei aproape, gata să poată fi apucat 
oricând. Sabia care acum era prinsă la centura lui Yarvi, atârnând cu 
o greutate nefamiliară. 


N-am cerut o jumătate de fiu. 


Și Yarvi se îndepărtă de jilțul gol chiar mai lipsit de demnitate decât 
dacă tatăl său încă ar mai fi stat pe el. Și nu se îndreptă înspre ușile 
Sălii Zeilor și spre mulțimea care-l aștepta dincolo de ele, ci înspre 
statuia Tatălui Pace, lipindu-se de piatră și strecurându-și degetele în 
crăpătura de lângă uriașul picior al zeului ocrotitor al preoților. 
Silențioasă, ușa secretă se deschise larg și, ca un infractor părăsind 
scena crimei, Yarvi se strecură în întunericul de dincolo de ea. 


Citadela era plină de pasaje secrete, dar nicăieri nu erau atât de 
multe ca în Sala Zeilor. Pasajele o străbăteau pe sub podea, prin 
pereți, chiar și prin cupolă. Preoţii din trecut le folosiseră pentru a 
revela voința zeilor cu ajutorul unor mici și neînsemnate miracole — 
pene căzând fluturând sau fum ridicându-se din spatele statuilor. 
Odată picurase sânge pe războinicii neîncrezători ai Gettlandului 
când regele îi chemase la război. 


Pasajele erau întunecate și pline de zgomote, dar Yarvi nu se temea 
de ele. Acele tunele erau de mult timp domeniul lui. Se ascunsese în 
întuneric de furia arzătoare a tatălui său. De dragostea copleșitoare a 
fratelui său. De dezamăgirea rece a mamei sale. Își putea găsi 
drumul dintr-un capăt în celălalt al citadelei fără să iasă niciodată la 
lumină. 


Aici cunoștea toate căile, așa cum orice preot capabil trebuia să le 
cunoască. 


Aici era în siguranţă. 


PORUMBEI 


Hulubăria era cocoţată în vârful unuia din cele mai înalte turnuri din 
citadelă, pătată pe dinăuntru și pe dinafară de secole de găinaț, în 
timp ce vântul rece sufla prin numeroasele-i ferestre. 


Ca ucenic al Mamei Gundring, era sarcina lui Yarvi să hrănească 
porumbeii. Să-i hrănească, să le predea mesajele pe care le aveau de 
transmis, să-i urmărească rotindu-se pe cer pentru a prelua știrile, 
ofertele și amenințările pentru ceilalți preoți din jurul Mării 
Sfărâmate. 


Porumbeii priveau acum în jos la el din numeroasele cuști înșirate 
de-a lungul pereţilor, iar alături de ei se afla și un impunător șoim cu 
pene din bronz, care probabil adusese un mesaj de la Marele Rege 
din Skekenhouse. Singura persoană din ținuturile din jurul Mării 
Sfărâmate care avea acum dreptul să-i ceară ceva lui Yarvi. Și totuși 
el era aici, lângă zidul stropit cu găinaţ, cercetându-și dezaprobator 
unghia de la mâna zbârcită, îngropat într-o grămadă de cereri pe 
care nu avea să le rezolve niciodată. 


Fusese slab dintotdeauna, dar nu se simţise cu adevărat lipsit de 
puteri până când nu-l făcuseră rege. 


Auzi pași târșâiți pe trepte și Mama Gundring se aplecă pe sub 
intrarea joasă, respirând sacadat. 


-N-am crezut c-o s-ajungi vreodată aici, spuse Yarvi. 


-Regele meu, zise bătrâna preoteasă după ce-și recăpătă suflul. Erai 
așteptat în Sala Zeilor. 


- Tunelele nu sunt făcute pentru ca regele să fugă? 


-Să fugă de inamici înarmați. Nu de familia ta, de supuși, ca să nu 
mai vorbesc de viitoarea soție. Se uită la tavanul în formă de dom și 
la zeii pictați ca păsări, gata să-și ia zborul spre cerul strălucitor. 
Plănuiai să zbori de-aici? 


-Spre Catalia, poate, spre ținutul alyukșilor, ori în susul Râului 
Divin, spre Kalyiv. Yarvi ridică din umeri. Dar nu am două mâini 
bune, nici măcar două aripi bune. 


Mama Gundring încuviinţă din cap. 

— În final, toți trebuie să fim ceea ce suntem. 
-Şi eu ce sunt? 

-Regele Gettlandului. 


Atunci el înghiţi în sec, știind cât de dezamăgită trebuia ea să fie. Cât 
de dezamăgit era el însuși. În cântece rareori regii se furișau ca să se- 
ascundă de propriul popor. Se uită la șoimul impunător și liniștit în 
cușca lui. 


-Bunica Wexen a trimis un mesaj? 


-Un mesaj, răsună ecoul cuvintelor scoase de un porumbel cu ceea 
ce aducea cu greu a voce. Un mesaj. Un mesaj. 


Mama Gundring se încruntă la șoimul nemișcat ca un trofeu împăiat. 


— A sosit de la Skekenhouse acum cinci zile. Bunica Wexen întreabă 
când vei ajunge ca să dai testul. 


Yarvi își aminti când o văzuse prima dată pe Marea Preoteasă, cu 
câțiva ani înainte, când Marele Rege vizitase Thorlbyul. Un bătrân 
sumbru și lacom, supărat pe toată lumea. Mama lui Yarvi fusese 
obligată să-l calmeze atunci când cineva nu făcuse o plecăciune așa 
cum i-ar fi plăcut lui. Fratele lui Yarvi se amuzase că un omuleț 
pricăjit, ce de-abia avea un smoc de păr, trebuie să conducă Marea 
Sfărâmată, dar râsul i se stinsese după ce văzuse mulțimea de 
războinici care îl urmau. Tatăl lui Yarvi se înfuriase deoarece Marele 
Rege primise cadouri, dar nu oferise nici unul. Mama Gundring 
plescăise și spusese: Cu cât un om e mai bogat, cu atât tânjește mai mult 
după bogăție. 


Bunica Wexen de-abia dacă-și părăsise locul de lângă Marele Rege, 
zâmbind din când în când ca o bunică amabilă. Când Yarvi a 
îngenuncheat în fața ei, ea s-a uitat la mâna lui beteagă și s-a aplecat 
murmurând: Prințul meu, te-ai gândit vreodată să te alături preoțimii? Și, 
pentru o clipă, a văzut o strălucire lacomă în ochii ei, care l-a speriat 
chiar mai mult decât războinicii încruntați ai Marelui Rege. 


— Atât de mult interes din partea Marii Preotese? murmură el, 
înghițindu-și parcă gustul fricii din ziua aceea. 


Mama Gundring ridică din umeri. 
—Se-ntâmplă rar ca un prinț cu sânge regal să se alăture preoțimii. 


— Fără îndoială că va fi la fel de dezamăgită ca și ceilalți de faptul că 
am ales Jilțul Negru. 


-Bunica Wexen e suficient de înțeleaptă ca să aleagă ce e cel mai bine 
pentru voia zeilor. Așa cum noi toţi trebuie s-o facem. 


Ochii lui Yarvi alunecară de-a lungul cuștilor, în căutarea unei 
eschive. Așa lipsită de milă cum era, privirea din ochii păsărilor era 
mai ușor de îndurat decât cea din ochii supușilor lui dezamăgiți. 


-Care dintre porumbei a adus mesajul de la Grom-gil-Gorm? 


-L-am trimis înapoi în Vansterland. La preoteasa lui, Mama Scaer, cu 
acordul de negociere al tatălui tău. 


— Unde trebuia să aibă loc întâlnirea? 


-La graniță, în apropierea orașului Amwend. Tatăl tău n-a mai ajuns 
acolo. 


— A căzut într-o ambuscadă în Gettland? 
— Așa se pare. 


-Nu prea arată ca o acţiune de-a tatălui meu, să fie atât de dornic să 
sfârșească un război. 


- Război, croncăni un porumbel. Să sfârșească un război. 


Mama Gundring privi încruntată la podeaua împroșcată cu gri. 


-Eu l-am sfătuit să meargă. Marele Rege a cerut ca toate săbiile să 
rămână în teci până când noul lui templu pentru Zeița Unică va fi 
gata. N-am bănuit niciodată că niciun sălbatic precum Grom-gil- 
Gorm nu va respecta legământul sacru pe care l-a făcut. Își strânse 
mâna în pumn, dorind parcă să se lovească cu el, apoi îl desfăcu 
încet. E datoria unui preot să netezească drumul pentru Tatăl Pace. 


— Dar tata n-a avut oameni cu el? N-a... 


-Regele meu. Mama Gundring îl privi pe sub sprâncene. Trebuie să 
coborâm. 


Yarvi înghiţi în sec, simțind un nod în gât și clătindu-și gura cu 
salivă acră. 


-Nu sunt pregătit. 
-Nimeni nu e niciodată pregătit. Nici tatăl tău n-a fost. 


Atunci Yarvi scoase un sunet, jumătate râs, jumătate plâns, și-și 
șterse lacrimile cu dosul palmei deformate. 


-Tata a plâns după ce s-a logodit cu mama? 


-De fapt, chiar a plâns, zise Mama Gundring. Timp de câțiva ani. Ea, 
pe de altă parte... 


Iar Yarvi aproape că se îneca de râs. 


-Mama e mai zgârcită cu lacrimile decât e cu aurul ei. Privi în sus la 
femeia care-i fusese îndrumător, și care acum îi era preoteasă, cu fața 
plină de riduri ale bunătăţii și cu privirea îngrijorată, și se trezi 
șoptind: 


-Ai fost ca o mamă pentru mine. 


-Iar tu ca un fiu pentru mine. Imi pare rău, Yarvi. Imi pare rău 
pentru tot, însă... ăsta e binele suprem. 


-Răul cel mai mic. Yarvi își făcu de lucru cu ciotul de deget și privi 
păsările, clipind, nenumăraţii porumbei și impunătorul șoim. Acum 
cine le va da de mâncare? 


-Voi găsi pe cineva. Și Mama Gundring îi întinse mâna ei osoasă. 
Regele meu. 


PROMISIUNI 


Era un eveniment de mare amploare. 


Multe familii puternice din ținuturile îndepărtate ale Gettlandului s- 
ar supăra dacă știrea despre moartea Regelui Uthrik ar sosi la ele cu 
doar putin timp înainte ca el să fie incinerat, privându-le de șansa ca 
importanţa prezenţei lor să fie remarcată la un eveniment ce va 
rămâne mult timp în memoria tuturor. 


Fără îndoială că atotputernicul Mare Rege de pe tronul său din 
Skekenhousse și atotștiutoarea Bunică Wexen de lângă el vor fi 
departe de-a fi mulțumiți neprimind o invitaţie, așa cum ținuse 
neapărat să puncteze Mama Gundring. Însă mama lui Yarvi 
strecurase printre dinţii încleștați „Furia lor e doar țărână pentru 
mine“. Cu toate că Laithlin nu mai era regină, niciun alt cuvânt n-ar 
fi descris-o mai bine decât acesta, iar Hurik tot lângă umărul ei se 
înălța mare și tăcut, jurat să o servească pentru totdeauna. Odată ce 
ea vorbise, era deja un lucru hotărât. 


Procesiunea se mută din Sala Zeilor în curtea citadelei, unde iarba 
era marcată de căzăturile lui Yarvi, sub crengile impunătorului cedru 
unde fratele său obișnuia să-l tachineze pentru că nu putea să se 
caţere. 


Yarvi ieși în față, desigur, mama lui umbrindu-l însă din toate 
punctele de vedere, stându-i alături, și cu Mama Gundring 
străduindu-se să țină pasul cu ei, sprijinindu-se în toiag. Unchiul 
Odem conducea alaiul regal, alcătuit din cei mai de seamă 
războinici, alături de femeile lor. Sclavii veneau la urmă, cu zgărzile 
zdrăngănind și cu ochii plecați în pământ, acolo unde le era locul. 


Yarvi aruncă o privire nervoasă când trecură de intrarea într-un 
tunel și văzu partea de jos a Porții Urlătoare sclipind în întuneric, 
gata să fie coborâtă și să închidă citadela în faţa oricărui inamic. Se 
spunea că fusese lăsată în jos doar o dată, și asta cu mult înainte ca el 
să se nască, totuși înghiți în sec când trecu pe sub ea. Greutatea unui 
munte de cupru lustruit, ținută în frâu doar de un singur țăruș, avea 
darul de a-ţi încorda nervii. 


Mai ales când te pregătești să-ți incinerezi jumătate din familie. 
-Te descurci bine, îi șopti lui Yarvi la ureche unchiul său. 

— Merg. 

-Mergi ca un rege. 

-Sunt rege și merg ca un rege. Cum aș putea altfel? 

Odem zâmbi. 


-Bine spus. Regele meu. 


Yarvi surprinse zâmbetul lui Isriun peste umărul unchiului său, torța 
pe care ea o purta făcându-i ochii și lanţul de la gât să scânteieze. 
Curând, și cheia de la trezoreria Gettlandului îi va atârna la gât, iar 
ea va fi regină. Regina lui, iar gândul acesta îi făcu speranţa să răsară 
ca o scânteie în întuneric. 


Cu toții purtau torte, un șarpe luminos prin întunericul ce se lăsa, cu 
tot vântul care deja stinsese jumătate din flăcări atunci când trecură 
de porțile orașului și ajunseră pe coasta dealului golaș. 


Corabia regelui, cea mai bună din portul aglomerat al orașului 
Thorlby, cu douăzeci de vâsle pe o parte, cu prova-i înaltă și cu 
partea din spate la fel de fin sculptate ca orice obiect din Sala Zeilor, 
era trasă de războinici încununați de glorie către locul ales dintre 
dune, chila săpând un șanț șerpuitor prin nisip. Aceeași corabie cu 
care Regele Uthrik navigase pe Marea Sfărâmată în faimosul raid 
asupra Sagenmarkului. Aceeași corabie ce se adâncise în apă sub 
greutatea sclavilor și a prăzii când se întorseseră triumfători. 


Așezară pe punte corpurile palide ale regelui și moștenitorului său, 
pe un catafalc alcătuit din săbii fine, pentru că faima de războinic a 
lui Uthrik fusese întrecută doar de cea a fratelui său mort, Uthil. 
Yarvi nu se putea gândi decât la cum toate evenimentele recente 
arătau că și războinicii măreți mureau la fel ca toți ceilalți. 


Și, de obicei, mai repede. 


Ofrande generoase au fost așezate lângă morți așa cum cel ce 
alcătuia rugile considera că le va plăcea zeilor. Armele și armura cu 
care regele luptase în bătălii. Brățări din aur, monede din argint. 
Comorile scânteiau grămadă. Yarvi puse un pocal incrustat cu pietre 
prețioase în pumnul fratelui său, iar mama lui așeză o mantie de 


blană albă pe umerii regelui mort, punându-și o mână pe pieptul lui 
și privindu-l de sus, cu maxilarele strânse, până când Yarvi o strigă. 


Se întoarse fără un cuvânt și-l conduse la scaunele de pe coasta 
dealului, cu briza mării suflând prin iarbă, făcând-o să li se frece de 
picioare. Yarvi se foi pentru a-și găsi o poziție mai comodă în acel 
scaun tare și înalt, mama sa stându-i alături, în dreapta, nemișcată, 
cu Hurik o umbră mare în spatele ei, în timp ce Mama Gundring, se 
cocoţă pe un taburet în stânga lui Yarvi, cu toiagul strâns în pumnul 
osos, metalul răsucit lucrat de elfi însuflețit de flăcările provenite de 
la torțele foșnitoare ce se reflectau în el. 


Yarvi stătea între cele două mame ale sale. Una care credea în el. Una 
care îi dăduse naștere. 


Mama Gundring se aplecă spre el și-i spuse cu blândețţe: 

-Îmi pare rău, regele meu. Nu asta mi-am dorit pentru tine. 

Yarvi nu mai putea arăta semne de slăbiciune acum. 

— Toţi trebuie să facă față la orice ne oferă zeii, spuse el. Chiar și regii. 
-Mai ales regii, scrâșni mama lui, dând semnalul. 


Două duzini de cai fură mânati pe corabie, cu copitele tropăind pe 
scânduri, și apoi măcelăriți pentru ca sângele lor să spele puntea. 
Toţi știau că Moartea îi va conduce pe Regele Uthrik și pe fiul său 
prin Ultima Poartă cu respect, iar meritele le vor fi recunoscute 
printre morți. 


Unchiul Odem păși în fața rândurilor de oșteni gata de luptă adunați 
pe nisip, cu o torţă în mână. Arăta ca un fiu, ca un frate și, într- 


adevăr, ca un unchi de rege, îmbrăcat în armură argintie, cu coiful 
încununat cu pene și cu mantia fluturând. Își înclină capul cu 
solemnitate în faţa lui Yarvi, iar el îi întoarse gestul, simţindu-și 
mama cum îl apucă de mâna dreaptă și-l strânge cu putere. 


Odem apropie torța de lemnele îmbibate cu rășină. Flăcările linseră 
corabia, care într-o clipă fu cuprinsă de văpăi, un geamăt plin de 
durere răzbătând dinspre mulțime — de la cei suspuși și bogați, cu 
locuinţe pe terasele înalte de lângă zidurile din Thorlby, la 
meșteșugarii și negustorii situați sub ei, la străinii și țăranii aflați și 
mai jos, și până la cerșetorii și sclavii răsfirați prin găurile create de 
vânt, fiecare aflat în locul pe care zeii i-l rezervaseră. 


Iar Yarvi fu nevoit să-și înghită amarul, pentru că realiză dintr-odată 
că tatăl său nu se va mai întoarce niciodată și el chiar va trebui să fie 
rege, de-acum și până când va fi el însuși incinerat. 


Stătea acolo, înfrigurat și slăbit, cu sabia scoasă, așezată pe genunchi, 
în timp ce Tatăl Lună se ivi împreună cu copiii săi, stelele, luminat de 
flăcările de la corabia care ardea, cu zeii cuprinși de văpăi odată cu 
familia lui luminând fețele miilor de oameni care jeleau. În timp ce 
lumini răzlețe apăreau în clădirile din piatră din oraș, cocioabele 
rotunde se înghesuiau una într-alta în afara zidurilor și turnurile 
citadelei se înălțau deasupra dealului. Citadela lui, deși pentru el 
întotdeauna avusese aerul unei închisori. 


Fu necesar un efort eroic ca să rămână treaz. De-abia reușise să 
doarmă noaptea trecută, la fel cum se întâmplase în toate nopțile de 
când Cercul Regelui îi fusese pus pe cap. Umbrele din adâncimile 
întunecoase căscate în dormitorul tatălui său păreau pline de 
spaime, iar prin tradiţia străveche nu exista nicio ușă care să poată fi 


încuiată, din moment ce regelui îi aparțineau și pământul, și 
poporul, deci nu putea ține nimic ascuns de popor. 


Secretele și ușile de la dormitor erau rezervate oamenilor mai 
norocoși decât regii. 


Un șir de bărbați impunători în straiele lor de război și de femei 
impunătoare, cu chei lustruite, unii dintre ei adevărate probleme 
pentru Regele Uthrik pe când acesta încă mai trăia, stăteau la coadă 
pentru a le strângele mâinile lui Yarvi și mamei sale, adresându-le 
urări pompoase și nelalocul lor și folosind cuvinte la fel de 
pompoase în memoria celui dispărut. Deplângeau faptul că 
Gettlandul nu va mai avea pe nimeni ca el, apoi își dădeau seama și 
murmurau, plecându-se, „regele meu“, neîndoielnic gândindu-se, 
ascunzându-se sub zâmbete, cum vor putea profita avându-l ca 
suveran pe molâul ăsta cu o mână așezat în Jilțul Negru. 


Intre Yarvi și mama lui se auzea doar șuieratul obișnuit. 


— Ridică-te. Eşti rege. Nu-ţi cere scuze. Eşti rege. Aranjează-ți 
catarama de la mantie. Ești rege. Ești rege. Ești rege. 


De parcă ar fi încercat să-l convingă pe el și să se convingă și pe ea, 
ca și întreaga lume, în ciuda a tot ce știau cu toții. 


Fără îndoială că Marea Sfărâmată nu mai avusese niciodată un 
negustor mai viclean, dar până și ea avea îndoieli că s-ar fi putut 
descurca în actuala situaţie. 


Stătură în picioare până când flăcările se reduseră la o pâlpâire, iar 
chila în formă de dragon se transformă în cenușă învolburată, în 
timp ce zorile murdare începură să lumineze norii, poleind cupola 


din cupru a Sălii Zeilor și făcând păsările de mare să tipe. Apoi 
mama sa bătu din palme și sclavii cu lanțuri zdrăngănitoare începură 
să sape în pământul de lângă rugul încă fumegând, ridicând un 
tumul impunător ce se va înălța alături de cel al lui Uthil, unchiul lui 
Yarvi, înghiţit de o furtună, al bunicului său, Brevaer, și al 
străbunicului său, Angulf Copită-despicată. Mai jos, pe coastă, se 
ridicau movilele pline de iarbă până hăt, departe, pierzându-se 
printre dune și dispărând încet-încet în negura timpului de dinaintea 
momentului când Cea Care Scrie îi dăruise femeii harul slovelor, iar 
preotesele păstraseră numele morților în cărțile lor groase. 


Apoi Soarele Mamă își arătă faţa orbitoare și aruncă foc în apă. 
Mareea se va retrage curând, scoțând nenumăratele nave din nisip, 
înguste la pupă pentru a aluneca la fel de repede pe cât veniseră, 
gata să ducă războinicii spre Vansterland pentru răzbunarea 
distrugătoare împotriva lui Grom-gil-Gorm. 


Unchiul Odem urcă dealul cu pumnul strâns în jurul mânerului 
sabiei și cu zâmbetul transformat într-o încruntătură războinică. 


-E timpul, zise el. 


Așa că Yarvi se ridică și păși alături de unchiul său, ridicându-și 
sabia de împrumut, înghițindu-și temerile și urlând în vânt cât de 
tare putea: 


- Eu, Yarvi, fiul lui Uthrik și al lui Laithlin, Regele Gettlandului, fac 
un jurământ! Fac un jurământ în fața soarelui și a lunii. Jur în fața 
Celei Care Judecă, a Celui Care Își Amintește și a Celei Care Face 
Nodul Strâns. Fie ca fratele și tatăl meu și toți străbunii noștri 
îngropați aici să-mi fie martori. Fie ca Acela Care Veghează și Cea 
Care Scrie să-mi fie martori. Fie ca toţi să-mi fiți martori. Fie ca asta 


să-mi fie o povară și un îndemn. Mă voi răzbuna pe ucigașii tatălui și 
fratelui meu. Acesta-i legământul! 


Războinicii adunați acolo își loviră capetele împodobite ale securilor 
de coifuri, pumnii și-i izbiră de scuturile pictate și cizmele de Tatăl 
Pământ în semn de aprobare furioasă. 


Unchiul lui Yarvi se încruntă. 
-E un jurământ greu, regele meu. 


-Poate c-oi fi eu o jumătate de om, spuse Yarvi, străduindu-se să-și 
bage sabia înapoi în teaca îmbrăcată în piele de oaie. Dar pot face un 
jurământ complet. Cel puţin, oamenii l-au apreciat. 


-Aceştia sunt oameni ai Gettlandului, zise Hurik. Ei apreciază 
faptele. 


-Eu cred că a fost un jurământ solemn. Isriun stătea aproape, cu 
părul blond fluturând în vânt. Un jurământ regesc. 


Yarvi își dădu seama că se bucura s-o vadă acolo. Își dorea să fie 
singuri, ca s-o poată săruta din nou și, poate, să depună un efort mai 
mare pentru asta. Însă tot ce putea face era să zâmbească și să încerce 
să-și ridice jumătatea de mână într-un rămas-bun stângaci. 


O să fie timp pentru sărutări când se vor întâlni din nou. 


-Regele meu. Se părea că până și ochii Mamei Gundring, permanent 
uscați indiferent de fum, praf sau vreme, erau în lacrimi. Fie ca zeii 
să-ți trimită noroc de vreme bună și succes în luptă. 


-Nu te teme, mamă preoteasă, zise el, întotdeauna există șanse să 
supraviețuiesc. 


Mama sa adevărată nu vărsă nicio lacrimă. Nu făcea decât să-i 
ajusteze catarama de la mantie din nou și din nou. 


-Stai ca un rege, Yarvi. Vorbește ca un rege. Luptă ca un rege. 


-Sunt rege, spuse el, chiar dacă sună ca o minciună, și se forță să 
rostească prin gâtul încleștat: Te voi face mândră, chiar dacă nu 
știuse niciodată cum s-o facă. 


Dar privi înapoi, în timp ce mergea și mâna unchiului său îl strângea 
cu blândeţe de umăr, iar soldații formau șerpuiri de oțel sclipitor în 
timp ce se îndreptau către apă, și-și văzu mama apucându-l strâns de 
zale pe Hurik și trăgându-l aproape de ea, așa puternic cum era el. 


-Să veghezi asupra fiului meu, Hurik, o auzi spunând cu voce 
sugrumată. El este tot ce am. 


Apoi Regina de Aur plecă cu gărzile și cu însoțitorii și cu numeroșii 
ei sclavi înspre oraș, iar Yarvi începu să meargă în lumina zorilor 
lipsite de culoare în direcția navelor, marea de catarge legănându-se 
și împungând parcă cerul. Încercând să meargă așa cum o făcea și 
tatăl său, nerăbdător să lupte, chiar dacă era influenţabil, sensibil și 
cu inima plină de îndoieli. Încă mai putea simţi mirosul de fum. 


Il lăsă pe Tatăl Pace să jelească în cenușă și se grăbi spre îmbrățișarea 
de fier a Mamei Război. 


TREABĂ DE BĂRBAT 


Orice val zămislit de Marea Mamă îl sălta, îl rostogolea, îi flutura 
veșmintele ude și-l făcea să tresalte și să se zbată, de parcă și-ar fi 
adunat forțele pentru a se ridica. Orice val îi târa șuierând trupul pe 
plajă și-l pedepsea abandonându-l, cu părul încâlcit și plin de spumă 
și de nisip, nemișcat precum un mănunchi de alge pe prundiș. 


Yarvi se holba la el, întrebându-se cine era. Sau cine fusese. Băiat sau 
bărbat? Murise fugind sau luptase plin de curaj? 


Ce importanță mai avea acum? 


Chila navei se îngropă în nisip, iar puntea se cutremură. Yarvi se 
împiedică și fu nevoit să se apuce de braţul lui Hurik pentru a-și 
recăpăta echilibrul. Cu bufnituri și cu zornăituri, oamenii își 
abandonară vâslele, își desfăcură scuturile și săriră peste parapetele 
navei în valuri, furioși la gândul că vor rămâne ultimii care vor călca 
pe pământ, ajungând prea târziu pentru faimă sau pradă demnă de 
însușit. Să faci parte din echipajul navei regelui fusese o mare onoare 
pe vremea domniei lui Uthrik. 


Nicio onoare acum, când rege era Yarvi. 


Câţiva oameni apucară parâmele de la provă și traseră nava pe lângă 
corpul plutitor în sus pe plajă, iar alţii își scoaseră armele și o luară la 
fugă în direcţia orașului Amwend, care deja ardea. 


Yarvi își mușcă buza în timp ce se pregăti să se cațere peste margine 
cu o brumă de autocontrol regesc, dar mânerul scutului său poleit cu 
aur i se răsuci în strânsoarea-i slabă, prinzându-i-se în mantie și 
aproape aruncându-l cu fața în jos în apa sărată a mării. 


— Lua-te-ar dracu’! 


Yarvi desfăcu legăturile, smulse scutul din mâna beteagă și-l aruncă 
printre cuferele pe care stăteau oamenii în timp ce vâsleau. 


-Regele meu, zise Keimdal. Ar trebui să-ţi păstrezi scutul. E 
periculos... 


-Te-ai luptat cu mine. Știi cât de folositor mi-e scutul. Dacă cineva 
vine la mine și nu-l pot opri doar cu sabia, mai bine fug. Voi fugi mai 
repede fără scut. 


— Dar, regele meu... 


-El este rege, bubui Hurik, trecându-și degetele groase prin barba 
înspicată cu alb. Dacă el spune că trebuie să ne lăsăm scuturile 
deoparte, așa trebuie să facem. 


-Cei care au două mâini bune sunt invitaţi să și le ia pe ale lor, zise 
Yarvi, poticnindu-se prin valuri, înjurând atunci când un alt val rece 
îl udă până la brâu. 


Acolo unde nisipul ceda locul ierbii, câțiva oameni proaspăt înrobiți 
erau legați unul de altul, așteptând să fie mânați la bordul uneia 
dintre corăbii. Stăteau ghemuiţi și erau plini de funingine, cu ochii 
larg deschişi și plini de frică și de durere, și le venea greu să creadă 
că cineva se năpustise din mare și le furase viețile. Lângă ei, unii 
dintre războinicii lui Yarvi dădeau cu zarul pentru a le câștiga 
îmbrăcămintea. 


-Unchiul tău, Odem, te caută, regele meu, zise unul din ei, 
ridicându-se apoi încruntat și lovindu-l în față pe un bătrân care 
suspina. 


— Unde? întrebă Yarvi, limba cleioasă devenindu-i dintr-odată uscată 
în gură. 


-In vârful întăriturilor pentru apărare. 


Bărbatul arătă înspre un turn din piatră ridicat pe o stâncă verticală 
deasupra orașului, cu valuri furioase izbindu-se de o parte și cu un 
golf înspumat de partea cealaltă a ei. 


-N-au închis porţile? întrebă Keimdal. 


-Ba da, însă trei dintre fiii conducătorului au rămas în oraș, iar 
Odem i-a tăiat gâtul unuia dintre ei și a zis că-l va ucide și pe 
următorul dacă poarta nu va fi deschisă. 


-Asta a fost! zise unul dintre războinici, apoi chicoti când dădu 
numărul potrivit. Ciorapi noi! 


Yarvi clipi. Nu și-l închipuise niciodată pe unchiul său cel zâmbitor 
ca fiind un bărbat nemilos. Insă Odem răsărise din aceeași sămânță 
ca și tatăl lui Yarvi, iar Yarvi încă mai avea semne de pe urma 


acceselor sale de furie, așa cum răsărise și fratele lor, Uthil, cel care se 
înecase, care nu avusese egal în mânuirea sabiei, îndemânare de care 
războinicii mai vârstnici încă își mai aminteau cu ochii umezi când 
pășeau în careul de antrenament. La urma urmei, câteodată apele 
liniștite ascund curenți repezi. 


— Blestemat să fii! 


O femeie din șirul de sclavi se apropiase împleticindu-se cât de mult 
îi permisese funia, cu părul plin de sânge lipit de o parte a feței. 


-Rege bastard al unei țări de bastarzi, fie ca Marea Mamă să vă 
înghită... 


Unul dintre oșteni îi trase o palmă, trântind-o la pământ. 


— Tăiaţi-i limba, zise altul, apucând-o de păr și dându-i capul pe 
spate, în timp ce un al treilea scotea un cuțit. 


-Nu! urlă Yarvi. Oamenii se uitară la el încruntați. Dacă onoarea 
regelui era pusă la îndoială și onoarea lor era pusă la îndoială, iar 
îndurarea nu ajuta cu nimic. O să valoreze mai mult dacă are și 
limbă. 


Și Yarvi se întoarse, cu umerii roși de zalele grele, grăbindu-se înspre 
întăriturile defensive. 


-Eşti fiul mamei tale, regele meu, zise Hurik. 
-Cine altcineva aș putea fi? 


Ochii tatălui și ai fratelui său străluceau atunci când povesteau 
despre atacurile din trecut, despre fapte măreţe și despre prăzi de 


război cucerite, în timp ce Yarvi se ascundea în umbră, lângă piciorul 
mesei, și-și dorea să fi putut participa și el ca bărbat la o treabă de 
bărbat. Însă acum își dădea seama cum stăteau de fapt lucrurile și să 
iei parte la un atac nu mai părea ceva de invidiat. 


Lupta se terminase, dacă luptă se putea numi ce se întâmplase, însă 
lui Yarvi totul i se păruse un coșmar, transpirând sub zale, 
mușcându-și fălcile și speriindu-se de orice zgomot. Tipete și râsete, 
siluete trecând prin fumul care se ridica șerpuind, iritându-i gâtul. 
Corbii ciuguleau ce puteau și se roteau prin aer, croncănindu-și 
triumful. A lor era victoria, mai mereu. Mama Război, Mamă a 
Corbilor, cea care adună morţii și care transformă palma deschisă în 
pumn, va dansa astăzi, în timp ce Tatăl Pace își va ascunde faţa și va 
plânge. Aici, aproape de graniţele neschimbate dintre Vansterland și 
Gettland, Tatăl Pace plângea deseori. 


Turnul de apărare se înălța în întuneric deasupra lor, zgomotul 
puternic produs de valurile ce i se izbeau de ambele părți ale 
fundației auzindu-se jos de tot. 


— Oprește-te, zise Yarvi, cu capul învârtindu-i-se și cu fața plină de 
transpiratie. Ajută-mă să-mi dau jos zalele. 


-Regele meu, protestă Keimdal vehement, trebuie să mă opun! 
-Opune-te, dacă vrei. Apoi fă cum îţi spun. 
-Este datoria mea să am grijă de tine... 


— Atunci, imaginează-ți dezonoarea ce-o vei suporta după ce voi 
muri din pricina transpiratiei, ajuns abia la jumătatea înălțimii 
acestui turn! Desfă-mi legăturile, Hurik. 


-Regele meu. 
li desfăcură cămașa din zale și Hurik o aruncă pe umăru-i masiv. 


-Mergi înainte, se răsti Yarvi la Keimdal, chinuindu-se să-și strângă 
cu ciotul de mână nefolositor incomoda cataramă din aur de la 
mantia moștenită de la tatăl său, mult prea mare și prea grea pentru 
el, înțepenită complet precum... 


Rămase împietrit de priveliștea care le apăru în faţa ochilor, dincolo 
de porţile deschise. 


- lată o recoltă, exclamă Hurik. 


Spaţiul îngust din fața turnului era înțesat de trupuri. Atât de multe, 
încât Yarvi se văzu nevoit să caute goluri între ele pentru a-și putea 
pune piciorul. Erau acolo și femei, și copii. Muștele bâzâiau și el 
simți cum i se face greață, luptându-se să-și revină. 


La urma urmei, era rege, iar un rege se bucură când vede cadavrele 
inamicilor săi. 


Unul dintre oștenii unchiului său stătea lângă intrarea în turn, 
curățându-și calm securea, de parcă s-ar fi aflat acasă, lângă careul 
de antrenament. 


-Unde e Odem? îl întrebă Yarvi. 
Bărbatul rânji, privindu-l cu ochi mijiți, și arătă în sus. 
— Sus, regele meu. 


Yarvi făcu cale întoarsă, cu respirația auzindu-i-se pe scări, 
târșâindu-și picioarele pe piatră și înghițindu-și cu greu saliva. 


Pe câmpul de bătălie, obișnuia tatăl său să spună, nu există reguli. 


Sus, tot mai sus, în întunericul plin de agitaţie, cu Hurik și Keimdal 
trudind în spatele lui. Se opri în dreptul unei ferestre înguste pentru 
a simți vântul pe faţa-i încinsă, văzu apa zdrobindu-se de o stâncă 
abruptă și-și înăbuși frica. 


Stai drept ca un rege, îi spusese mama sa. Vorbește ca un rege. Luptă ca 
un rege. 


În vârf se afla un reazem, sprijinit de scânduri, un parapet din lemn 
aproape de margine, nu mai înalt de coapsa lui Yarvi. Nu prea înalt, 
făcând ca greaţa ametitoare să revină cu putere atunci când văzu cât 
de sus urcaseră, cu Tatăl Pământ și Marea Mamă peste tot în jurul lor 
și cu pădurile Vansterlandului întinzându-se în ceața depărtării. 


Odem, unchiul lui Yarvi, ședea calm și privea Amwendul arzând, 
coloane de fum mânjind cerul cenușiu ca ardezia, în timp ce oștenii 
minusculi distrugeau totul în cale, iar corăbiile micuţe stăteau 
aliniate acolo unde valurile întâlneau prundișul, așteptând să 
primească recolta însângerată. Doisprezece dintre cei mai 
experimentați oameni ai săi erau răspândiți în jurul lui, iar un 
prizonier într-o robă fină, de culoare galbenă, stătea în genunchi în 
mijlocul lor, legat și cu căluș în gură, cu fața umflată și lovită și cu 
părul lung, plin de sânge. 


-0O zi fructuoasă! anunță Odem, zâmbindu-i lui Yarvi peste umăr. 
Am capturat două sute de sclavi, vite, pradă și am incendiat unul din 
orașele lui Grom-gil-Gorm. 


-Dar cum rămâne cu Grom însuși? întrebă Yarvi, încercând să-și 
recapete respirația după urcuș și — din moment ce statul în picioare 


și lupta nu se număraseră niciodată printre calităţile sale — cel puţin 
vorbind ca un rege. 


Odem își supse dinții posomorât. 
-Cel Care Frânge Săbiile o fi pe drum, nu-i așa, Hurik? 


-Fără îndoială. Hurik se îndepărtă de scări și-și îndreptă statura 
impunătoare. Bătălia îl atrage pe ursul ăla bătrân la fel de sigur 
precum atrage și muștele. 


-Trebuie să adunăm oamenii și să ne întoarcem pe mare într-o oră, 
zise Odem. 


— Plecăm? întrebă Keimdal. Deja? 


Pe Yarvi îl cuprinse dintr-odată furia. Obosit, dezgustat și furios pe 
propria-i slăbiciune, pe lipsa de scrupule a unchiului său și pe felul 
în care era croită lumea. 


— Asta-i răzbunarea noastră, Odem? Arătă cu mâna sănătoasă înspre 
orașul care ardea. Pe femei, pe copii și pe fermieri bătrâni? 


Glasul unchiului său era blând, ca întotdeauna. Blând ca ploaia de 
primăvară. 


-Răzbunarea se obține bucată cu bucată. Dar nu trebuie să-ți faci 
griji pentru asta acum. 


-N-am făcut un jurământ? mârâi Yarvi. 


In ultimele două zile se înfiorase ori de câte ori cineva folosise 
cuvintele regele meu. Acum se înfiora chiar mai tare atunci când 
cineva nu le rostea. 


-L-ai făcut. L-am auzit și l-am considerat un jurământ prea greu 
pentru ca tu să-l poți îndeplini. Odem arătă înspre prizonierul 
îngenuncheat, care mormăia ceva în căluș. Dar el te va elibera de 
povara jurământului. 


-Cine este? 

-Conducătorul Amwendului. El este cel ce te-a ucis. 
Yarvi clipi. 

—Ce? 


-Am încercat să-l opresc. Dar lașul a ţinut un cuțit ascuns. Odem își 
ridică mâna în care ținea un pumnal. Un pumnal lung, cu un mâner 
dintr-un material negru. În ciuda faptului că era înfierbântat din 
pricina urcușului, Yarvi se înfioră dintr-odată, de la tălpi și până la 
rădăcina părului. 


-Va fi cel mai mare regret al meu că am ajuns prea târziu pentru a- 
mi salva nepotul mult iubit. Și, la fel de degajat ca și cum ar fi tăiat o 
bucată de carne, Odem îl înjunghie pe conducător între gât și umăr, 
trântindu-l cu faţa în jos, cu sângele scurgându-i-se pe acoperiș. 


-Ce vrei să spui? Vocea lui Yarvi era subțire și sugrumată, devenind 
conștient dintr-odată de cât de mulți din oamenii unchiului său se 
aflau în preajma sa, cu toţii înarmați și echipați de luptă. 


În timp ce Odem pășea calm în față, la fel de calm pășea și Yarvi 
înapoi, tot înapoi, cu genunchii tremurându-i, către parapetul scund 
și către abisul de dincolo de el. 


-Îmi amintesc de noaptea în care te-ai născut. Vocea unchiului său 
era rece și plată ca gheaţa de pe un lac iarna. Tatăl tău s-a mâniat pe 
zei pentru lucrul acela care era mâna ta. Și totuși, mereu m-ai făcut 
să zâmbesc. Ai fi fost un bufon foarte bun. Odem ridică din 
sprâncene și oftă. Dar chiar trebuie ca fiica mea să aibă un molâu c-o 
singură mână pe post de soț? Și Gettlandul să aibă o jumătate de 
rege? O marionetă schiloadă, atârnată de sforile mamei sale? Nu, 
nepoate, cred... că... nu. 


Keimdal îl înșfăcă pe Yarvi de mână și-l trase în spatele său, metalul 
scrâșnind când își trase sabia afară. 


-Treci în spatele meu, re... 


Sângele îl stropi pe Yarvi pe față, aproape orbindu-l. Keimdal căzu în 
genunchi, scuipând și gâlgâind, ținându-se de gât, lichid negru 
curgându-i printre degete. Yarvi se uită într-o parte și-l văzu pe 
Hurik încruntându-se la el, cu un cuțit în mână și cu lama mânjită de 
sângele lui Keimdal. Lăsă cămașa de zale a lui Yarvi să cadă 
zăngănind la pământ. 


-Trebuie să facem ce e cel mai bine pentru Gettland, zise Odem. 
Ucide-l. 


Yarvi se împletici înapoi, cu gura larg deschisă, iar Hurik își înfipse 
mâna zdravăn în mantia lui. 


Cu un clinchet, catarama grea din aur a tatălui său se desfăcu. 
Eliberat dintr-odată, Yarvi se dădu înapoi, clătinându-se. 


Parapetul îl lovi tare în genunchi și, cu aerul ieșindu-i brusc din 
plămâni, căzu peste zid. 


Stânca, apa și cerul se rotiră în jurul său și regele Gettlandului se 
prăbuși în jos, tot mai jos, iar apa îl lovi la fel de dur precum un 
ciocan care izbește fierul. 


Iar Marea Mamă îl cuprinse în îmbrățișarea-i rece. 


INAMICUL 


Yarvi își reveni în întuneric, înconjurat de bule de aer, zvârcolindu- 
se, zbătându-se și răsucindu-se, din dorința simplă de a supraviețui. 


Probabil că zeii voiau totuși să-l folosească la ceva, pentru că atunci 
când i se părea că îi vor plesni coastele și că va trebui să inspire apă 
de mare sau aer, indiferent ce, reuși să-și scoată capul la suprafață. 
Picături fine de apă îl orbiră, apoi tuși și dădu din picioare, fiind tras 
înapoi sub apă, aruncat și rostogolit de curent. 


Un val puternic îl izbi de stâncă, iar el se apucă cu mâinile de resturi 
de cochilii de scoici și de iarbă verde, abia reușind să mai ia încă o 
gură de aer. Se luptă cu catarama, eliberându-se din strânsoarea 
centurii sabiei care amenința să-l înece, cu picioarele arzându-i, în 
timp ce se lupta cu marea nemiloasă, reușind să-și dea jos și cizmele 


grele, ca de plumb. 


Iși adună toată puterea și, atunci când hula îl ridică, reuși să se salte, 
tremurând de efort, pe o bucată de stâncă îngustă spălată de 


picăturile sărate, acoperită de meduze și de moluște cu cochilii 
ascuțite. 


Era norocos că rămăsese în viață, fără îndoială, deși Yarvi nu se 
simțea deloc astfel. 


Se afla în golful din partea de nord a întăriturii defensive, un spaţiu 
îngust înconjurat de stânci ascuţite, de care valurile se izbeau cu 
furie, lăsând în urmă doar spumă, erodând piatra de pe care se 
scurgeau, sărind și rostogolindu-se, picături strălucitoare de apă. Își 
îndepărtă părul din ochi, scuipă sare, cu gâtul iritat și cu ambele 
mâini, cea bună și cea beteagă, julite și pulsându-i. 


Decizia lui imprudentă de a-și abandona zalele îi salvase viața, deși 
cămașa căptușită de dedesubt era umflată de la apa de mare, așa că 
se luptă cu legăturile, reușind în cele din urmă să se elibereze de ea, 
tremurând din tot corpul. 


-L-ai văzut? auzi o voce atât de apropiată, deasupra lui, încât se lipi 
de stânca alunecoasă, mușcându-și limba. 


-Trebuie să fie mort. Altă voce. Zdrobit de stânci. Marea Mamă l-a 
luat la ea, fii sigur. 


-Odem îi vrea trupul. 

-Odem poate să răscolească după el, atunci. 

A treia voce acum. 

-Sau Hurik poate. EI l-a lăsat pe schilod să cadă. 


-Şi cui o să-i zici prima dată să înoate, lui Odem sau lui Hurik? 


Râseră. 
-Gorm e pe drum. N-avem timp să scotocim după cadavre c-o mână. 


-Inapoi la nave ca să-i spunem Regelui Odem că nepotul său 
înfrumusețează adâncurile... 


Și vocile se pierdură pe plajă. 


Regele Odem. Propriul său unchi, cel pe care-l iubise ca pe un tată, 
întotdeauna la locul potrivit cu o voce mângâietoare, cu un zâmbet 
înțelegător și cu o mână prietenoasă așezată pe umărul lui Yarvi. 
Sânge din sângele lui! Yarvi se agăța cu mâna sănătoasă, în timp ce 
pe cea beteagă o strânse într-un pumn tremurător, furia tatălui său 
cuprinzându-l atât de puternic, încât abia mai putea respira. Însă 
mama lui îi spusese mereu: Niciodată să nu te preocupe ce s-a întâmplat, 
ci doar ce va urma. 


Mama lui. 


Cu gândul la ea, începu să plângă cu amărăciune. Regina de Aur știa 
întotdeauna ce trebuie făcut. Dar cum să ajungă la ea? Corăbiile 
Gettlandului deja plecau. Vanstermanii vor ajunge aici în curând. 
Yarvi nu putea decât să aștepte întunericul. Să găsească o cale de 
trecere peste graniță ca s-o ia înspre sud, către Thorlby. 


Intotdeauna există o cale. 


Dacă va trebui să meargă o sută cincizeci de kilometri prin pădure 
fără cizme, o va face. Se va răzbuna pe unchiul său cel ticălos și pe 
trădătorul Hurik și-și va recupera Jiltul Negru. Jură să facă toate 
astea, o dată și încă o dată, în timp ce Marea Mamă își ascundea faţa 
dincolo de stânci, iar umbrele se tot lungeau. 


Și totuși, nu se gândise la cel mai nemilos dintre răzbunători, 
mareea. În curând, valurile înghețate spălau stânca de care se 
agățase. Apa rece i se ridică peste labele picioarelor, peste glezne, 
peste genunchi, până când marea ajunse în spațiul acela îngust mai 
agresivă ca niciodată. l-ar fi plăcut să-și poată evalua opțiunile, dar 
pentru asta ar fi avut nevoie de mai mult de una singură. 


Așa că se cățără. Tremurând, ostenit, săgetat de dureri și înfrigurat, 

plângând și blestemând numele lui Odem la fiecare pas alunecos pe 
care îl făcea. Era un risc groaznic, dar, așa cum orice marinar știe, el 
nu avea altă soluție decât să apeleze la îndurarea Mării Mamă. 


Reuși să se salte peste margine cu un ultim efort, se rostogoli și apoi 
zăcu acolo, în tufișuri, trăgându-și sufletul. Gemu în timp ce se 
rostogoli, apoi începu să se ridice în picioare. 


Ceva îl izbi într-o parte a capului, smulgându-i un țipăt și făcându-l 
să vadă stele verzi. Pământul îi fugi de sub picioare și se prăbuși pe o 
parte. Se târî ametit, lăsând o dâră de sânge. 


-Un câine din Gettland, dacă e să ne luăm după părul lui. 
Iar el gemu atunci când fu apucat de păr. 


-Un cățeluș, cel puţin. O cizmă îl lovi în fund și-l făcu să cadă cu 
fața-n jos. 


Se târî un pas sau doi, apoi fu lovit din nou. Doi bărbați îl mânau de 
la spate. Doi bărbaţi cu cămăși din zale, înarmați cu sulițe. 
Vanstermani, fără îndoială, deși, în afară de cozile de păr împletite ce 
le atârnau pe feţe, se deosebeau prea puțin de oponenții ce-i 
aruncaseră priviri încruntate în careul de antrenament. 


Pentru cei neînarmați, cei înarmați arată toți la fel. 
- Sus, zise unul din ei, rostogolindu-l cu o nouă lovitură. 
— Atunci, nu mă mai trântiți la pământ, gâfâi el. 


Pentru asta îl pocniră cu coada suliței peste partea nelovită a feței, 
ceea ce-l opri din a mai face glume. Unul din ei îl ridică, apucându-l 
de gulerul cămășii sale sfâșiate, și începu ba să-l târască, ba să-l 
mâne de la spate. 


Peste tot erau războinici, unii călare pe cai. Tărani, de asemenea, 
poate chiar orășeni care fugiseră la vederea corăbiilor, care se 
întorceau la casele lor dărâmate, mânjiti de funingine și cu obrajii 
brăzdați de lacrimi, pentru a căuta prin ruine. Cadavrele erau 
stivuite pentru a fi incinerate: giulgiurile foșneau și fluturau în 
vântul ce bătea dinspre mare. 


Insă Yarvi nu se putea compătimi decât pe sine însuși. 


— Îngenunchează, câine. Fu din nou trântit la pământ, cu membrele 
rășchirate, și de data asta nu mai fu forțat imediat să se ridice, 
gemând de fiecare dată când trăgea aer în piept și cu gura plină de 
durere pulsândă. 


-Ce mi-aţi adus? răsună o voce clară, întrebătoare și profundă, de 
parcă ar fi cântat. 


-Pe unul din Gettland. S-a târât afară din mare în apropierea 
întăriturilor de apărare, regele meu. 


-Mama Apelor aduce recompense neobișnuite. Uită-te la mine, 
creatură a mării. 


Încet și cu teamă, Yarvi își înălță capul care încă-l mai durea și văzu 
două cizme imense, ale căror vârfuri erau învelite în oțel. Apoi văzu 
pantalonii cu dungi roșii și albe, urmaţi de o centură masivă, cu 
cataramă din aur, mânerul unei săbii masive și patru cuțite. Apoi 
cămașa din zale, cu linii din aur incrustate în zigzag, după care o 
mantie de blană albă înfășurată în jurul umerilor masivi, cu capul 
lupului încă la locul lui, cu granate în chip de ochi. Peste blană, un 
lanţ făcut dintr-un amestec de bucăţi de aur și argint și din pietre 
prețioase care sclipeau: mânere răsucite, provenite de la săbiile 
dușmanilor doborâţi, atât de multe, încât lanţul era înfășurat de trei 
ori în jurul gâtului de taur și tot mai atârna în jos. Și, în sfârșit, atât 
de mult peste statura lui Yarvi încât bărbatul părea un uriaș, se afla o 
față cu trăsături aspre, încreţită ca scoarța unui copac bătut de vânt, 
cu părul lung și cu barba în dezordine, pline de fire argintii, deși 
gura și ochii îi zâmbeau. Zâmbetul unui om care studiază niște 
gândaci, întrebându-se pe care să-l zdrobească. 


-Cine ești, ființă? întrebă uriașul. 
-Un fiu de bucătar. 


Cuvintele sunau nelalocul lor în gura plină de sânge a lui Yarvi, așa 
că încercă să-și ascundă mâna beteagă în mâneca de la cămașa udă, 
pentru a nu se da de gol. Am căzut în mare. Un mincinos abil țese cât 
de mult adevăr poate pentru a scăpa basma curată, îi spusese Mama 
Gundring odată. 


-Să ne jucăm de-a ghicitul numelor? întrebă uriașul, răsucindu-și o 
șuviță de păr lung în jurul unui deget. Care ar putea fi numele meu? 


Yarvi înghiţi în sec. Nu era nevoie să ghicească. 


-Eşti Grom-gil-Gorm, Cel Care Frânge Săbiile și Care Lasă Copiii 
Orfani, regele vanstermanilor. 


— Ai câștigat! Gorm aplaudă cu mâinile-i masive. Deși rămâne de 
văzut ce-ai câștigat. Eu sunt regele vanstermanilor. Care până de 
curând stăpânea și asupra amărâţilor bătuţi de soartă pe care 
țărănoii tăi din Gettland i-au jefuit fără nicio jenă, pe care i-au 
măcelărit și i-au răpit pentru a-i face sclavi, împotriva dorințelor 
Marelui Rege din Skekenhouse, care a cerut ca săbiile să fie ținute în 
teci. El vrea să ne lipsească de distracție, dar asta e. Ochii lui Gorm 
rătăciră peste scena dezastrului. Găsești astea ca fiind corecte, fiule 
de bucătar? 


-Nu, croncăni Yarvi, și nici nu trebuise să mintă. 


O femeie se apropie de rege. Părul îi fusese ras până rămăsese o 
miriște neagră amestecată cu cenușiu, iar mâinile-i lungi și albe îi 
fuseseră acoperite cu desene albastre de la umeri și până la degete. 
Yarvi recunoscu unele din semne: hărți pentru a putea citi viitorul în 
stele, cercuri în cercuri, prin intermediul cărora erau stabilite relațiile 
dintre zeii mici, rune care povesteau despre vremuri, depărtări și 
cunoștințe accesibile sau interzise. Pe aproape toată lungimea unui 
antebraț erau înghesuite cinci brățări făcute de elfi, relicve foarte 
vechi și foarte valoroase, din aur, argint și sticlă ce scânteiau, 
talismane inscripționate cu simboluri ale căror înțelesuri erau 
îngropate în negura timpului. 


Yarvi își dădu seama atunci că ea trebuia să fie Mama Scaer, 
preoteasa lui Gorm. Cea care trimisese porumbelul Mamei 
Gundring, ademenindu-l pe tatăl lui Yarvi cu promisiuni de pace și 
împingându-l către moarte. 


-Ce rege al Gettlandului a ordonat un asemenea măcel? întrebă ea 
cu o voce la fel de rece precum cea a unui porumbel. 


-Odem. 

Și Yarvi își dădu seama, îndurerat, că era adevărat. 

Una din buzele femeii se strâmbă de parcă ar fi gustat ceva acru. 
-Deci vulpea și-a ucis fratele, lupul. 


— Animăluţe trădătoare. Gorm oftă, răsucindu-și absent un mâner de 
sabie în jurul lanțului. Trebuia să vină și asta, era ceva sigur. Așa 
cum, la fel de sigur, Soarele Mamă este urmat pe cer de Tatăl Lună. 


-Tu l-ai ucis pe Regele Uthrik, se trezi Yarvi că scuipă din gura-i 
însângerată. 


-Aşa se spune? Gorm își ridică braţele masive, în timp ce armele de 
la centură se mișcau încolo și încoace. Atunci de ce nu mă fălesc cu 
asta? De ce nu compun barzii mei povestea, spre a fi cântată? N-ar fi 
triumful meu un cântec vrednic? Râse, coborându-și brațele. 
Mâinile-mi sunt pline de sânge până la umeri, fiule de bucătar, 
pentru că din toate lucrurile, sângele mă satisface cel mai mult. Dar, 
trebuie să recunosc cu tristeţe, nu toți cei care mor în lume sunt uciși 
de mine. 


Unul dintre pumnale atârna lejer la centura regelui, cu mânerul din 
corn îndreptat înspre Yarvi. L-ar fi putut înșfăca. Dacă ar fi fost tatăl 
sau fratele său, ori chiar viteazul Keimdal, cel care murise încercând 
să-și apere regele, și-ar fi dorit să apuce cuțitul ăla și să-l împlânte în 
burta lui Grom-gil-Gorm, pentru a-și îndeplini jurământul de 
răzbunare. 


-Îți dorești fleacul ăsta? Gorm scoase cutitul și i-l întinse lui Yarvi, 
ținându-l de lama strălucitoare. Atunci ia-l. Dar ar trebui să știi că 
Mama Război a suflat deasupra mea, în leagăn. S-a prezis că niciun 
om nu mă va putea omori. 


Cât de imens părea, pe fondul unui cer alb, cu părul fâlfâindu-i, cu 
zalele strălucind și cu zâmbetul plăcut pe faţa-i bătută de vreme. 
Oare Yarvi jurase răzbunare împotriva acestui uriaș? El, o jumătate 
de om, cu o mână subțire și palidă? S-ar fi amuzat pe seama unei 
asemenea arogante dacă n-ar fi tremurat de frig și teamă. 


— Ar trebui înfipt într-o ţeapă pe plajă, cu matele atârnându-i, pentru 
corbi, zise preoteasa lui Gorm, cu ochii ei albaștri fixati asupra lui 
Yarvi. 


-Aşa spui mereu, Mamă Scaer. Gorm își atârnă cutitul la loc, la 
centură. Dar corbii nu-mi mulțumesc niciodată. Asta-i doar un 
băieţel. Este greu de crezut că oroarea asta a fost ideea lui. Mai 
aproape de adevăr decât credea el. Spre deosebire de onorabilul 
Rege Odem, eu n-am nevoie să mă mândresc cu uciderea celor lipsiți 
de apărare. 


-Dar cum rămâne cu dreptatea? Preoteasa privea încruntată la 
cadavrele înfășurate în lințolii, cu mușchii jucându-i pe sub pielea de 
pe capul ras. Oamenii de rând tânjesc după răzbunare. 


Gorm își țuguie buzele și scoase un sunet asemănător cu trasul unui 
vânt. 


-Masa oamenilor de rând trebuie să fie avidă. N-ai învăţat nimic de 
la Regina de Aur a Gettlandului, înţeleapta și frumoasa Laithlin? De 


ce să ucizi ceea ce poți vinde? Puneți-i o zgardă în jurul gâtului și 
duceți-l alături de ceilalți. 


Yarvi gemu când unul dintre bărbați îl târî după el, în timp ce altul îi 
strânse un inel din fier brut în jurul gâtului. 


-Dacă te răzgândești în privinţa cuțitului, strigă Gorm după el, cu 
un zâmbet larg pe față, mă poti căuta. Rămâi cu bine, fostule fiu de 
bucătar. 


— Așteaptă! șuieră Yarvi, realizând ce urma să se întâmple, cu mintea 
căutând febrilă ceva de care să se agate. Așteaptă! 


— Ce? întrebă Mama Scaer. Făceţi-l să tacă! 


O lovitură în stomac îi tăie respirația. ÎI forțară să stea nemișcat peste 
o buturugă și, în timp ce unul din ei gâfâia ținându-l nemișcat, 
celălalt aduse bolțul, încins până devenise galben de la forjă, 
ținându-l cu un clește și încercând să-l bage în clema zgărzii. Primul 
bărbat izbi bolțul cu un ciocan, forțându-l să intre la locul lui, dar 
dădu greș, izbindu-l pieziș și împrăștiind fier topit pe gâtul lui Yarvi. 


Nu mai îndurase niciodată o asemenea durere și urlă precum apa ce 
fierbe într-un ibric, plângând, văitându-se și zbătându-se pe 
buturugă, până când unul din ei îl apucă de cămașă și-l azvârli într-o 
baltă puturoasă, pentru ca fierul să se răcească, șuierând. 


-Un fiu de bucătar mai puţin. Mama Scaer avea chipul alb ca laptele 
și neted ca marmura, în timp ce ochii îi erau albaștri precum cerul 
iarna, fără urmă de milă în ei. Un sclav în plus. 


H 


VÂNTUL DIN SUD 


OFERTELE CELE MAI IEFTINE 


Yarvi stătea ghemuit în întunericul puturos, trecându-și degetele 
peste arsurile nevindecate de pe gât și peste cojile de pe scalpul ras 
grosolan, transpirând ziua și tremurând noaptea, ascultând vaietele, 
scâncetele și rugămințile fără rezultat rostite în zeci de limbi. Scoase 
de gâturile răgușite ale renegaților din jurul său. lar ale sale erau cele 
mai zgomotoase. 


La nivelul de deasupra erau cei mai valoroși, curați și bine hrăniți, 
aliniați pe stradă, cu zgărzi de sclavi lustruite, acolo unde ar fi 
reprezentat o afacere profitabilă. În spatele magazinului erau cei mai 
putin puternici, mai puțin dotați sau mai puțin prezentabili, legaţi de 
perete și bătuţi până când zâmbeau la vreun cumpărător. Acolo, jos, 
în întuneric și-n mizerie, erau ținuți cei mai în vârstă, bolnavii, cei 
lipsiți de daruri și schilozii, lăsaţi să se bată pe resturi ca porcii. 


Aici, în întinsa piață de sclavi din Vulsgard, capitala Vansterlandului, 
toată lumea avea un preț, iar banii nu erau risipiţi aiurea pe cei care 
nu valorau nimic. Un simplu calcul de costuri și profit, fără loc 


pentru sentimente. Acolo puteai afla cât valorai cu adevărat, iar 
Yarvi descoperi ceea ce bănuise de mult timp. 


Nu valora aproape nimic. 


La început, mintea îi clocise numai planuri, stratageme și fantezii de 
răzbunare. Fusese bântuit de un milion de lucruri pe care le-ar fi 
abordat în mod diferit. Dar acum nu-l mai bântuia niciunul. Dacă ar 
zbiera că el este adevăratul rege al Gettlandului, cine ar crede-o? De- 
abia dacă el însuși mai credea asta. Și dacă ar găsi o modalitate de-a-i 
face să creadă? Treaba lor era să vândă oameni. l-ar stabili o 
răscumpărare, în mod sigur. Oare unchiul Odem s-ar bucura să-și 
recapete nepotul pierdut, pentru a-i purta din nou de grijă? Fără 
îndoială. O bucurie exprimată printr-un surâs liniștitor și calm ca 
zăpada proaspăt căzută. 


Așa că Yarvi stătea ghemuit în acea mizerie insuportabilă, după ce-și 
dăduse seama că un om se putea obișnui cu orice, oricât de greu de 
crezut ar fi părut la început. 


In cea de-a doua zi de-abia dacă mai lua în seamă putoarea. 


In cea de-a treia zi se înghesuise recunoscător alături de ceilalți 
semeni bătuți de soartă, la căldură, pentru a se proteja de frigul 
nopții. 


In cea de-a patra zi scormonea prin mizerie la fel de lacom ca oricare 
de acolo, atunci când li se aruncau lăturile ce le serveau drept hrană. 


In cea de-a cincea noapte de-abia dacă își mai amintea chipurile celor 
pe care-i cunoștea cel mai bine. Mama sa și Mama Gundring 
deveniră figuri neclare, trădătorul de unchiu-său și tatăl său mort se 


transformată într-o singură figură, pe Hurik nu-l mai putu deosebi 
de Keimdal, figura lui Isriun deveni fantomatică. 


Ce ciudat, cum un rege se poate transforma rapid într-un animal. 
Sau o jumătate de rege poate deveni o jumătate de animal. Poate că și 
cei pe care-i ridicăm nu ajung prea mult deasupra mocirlei. 


Nu cu mult după răsărit, în cea de-a șaptea zi a lui petrecută în iadul 
acela făcut de om, în strigătele negustorului de vizavi îmbrăcat în 
armura luată de la un cadavru, care tocmai începea să provoace 
tipetele păsărilor de mare, Yarvi auzi o voce de afară: 


-Căutăm oameni care pot să tragă la vâsle, spunea aceasta, pe un ton 
adânc și liniștit. Vocea unui om obișnuit să vorbească deschis și să se 
tocmească fără a se lăsa impresionat. 


-Nouă perechi de mâini. O voce mai moale, mai discretă, urmă după 
prima. Evenimentele recente ne-au lăsat ceva găuri pe bănci. 


- Desigur, prieteni! Vocea proprietarului magazinului — și al lui 
Yarvi, acum — alunecoasă și lipicioasă ca mierea caldă. lată-l pe 
Namev din Shend, campion în ținutul său, capturat în bătălie! Vedeți 
cât de înalt este? Uitaţi-vă la umerii lui. V-ar putea trage nava singur. 
Nu veți mai întâlni un om mai înzestrat... 


Un grohăit de porc dinspre primul client. 
-Dacă am căuta calitate, ne-am duce în celălalt capăt al străzii. 
-Nu ungi osia cu cel mai bun ulei, veni cea de-a doua voce. 


Pași deasupra, praf împrăștiindu-se și umbre mișcându-se prin 
dungile de lumină strecurate printre scândurile de deasupra capului 


lui Yarvi. Sclavii din jurul său înțepeniră, ținându-și respirația 
pentru a putea asculta. Vocea proprietarului magazinului răzbătea 
înăbușită până la urechile lor, acum mai puțin mieroasă. 


-Iată șase inglingi zdraveni. Vorbesc puțin Limba, dar înţeleg biciul 
suficient de bine. Bune alegeri pentru munca grea, la un preț 
excelent... 


-Nu ungi osia nici cu picături de grăsime, zise a doua voce. 


— Condu-ne în beci, la slănină, negustorule de sclavi, mârâi prima 
voce. 


Balamalele umede scârțâiră când ușa din capătul scărilor fu deschisă, 
toți sclavii strângându-se într-o grămadă tremurândă la apariția 
luminii, cu Yarvi între ei. Sclavia era nouă pentru el, dar avea o lungă 
experienţă atunci când trebuia să se ascundă. Cu multe blesteme și 
lovituri de băț, negustorul de sclavi îi strânse într-un șir ce tremura și 
se văita, cu lanţuri zăngănitoare. 


— Ţine-ţi mâna aia ascunsă, șuieră el, iar Yarvi și-o răsuci, trăgându-și 
mâneca zdrențăroasă peste ea. Să fie cumpărat era singura lui 
dorinţă, să fie ales și scos din iadul acela puturos, în spațiul deschis 
al Soarelui Mamă. 


Cei doi clienți coborau cu grijă pe scări. Primul era chel și robust, cu 
un bici încolăcit la centura bătută cu ținte și cu un mod de-a privi pe 
sub sprâncenele stufoase care-ţi sugera că nu era omul cu care să te 
pui. Al doilea era mult mai tânăr, înalt, slab, cu o barbă rară și cu 
buze subțiri, răsfrânte într-un surâs amar. Yarvi prinse sclipirea unei 
zgărzi la gât. El însuși un sclav, deci, deși, judecând după 
îmbrăcăminte, unul favorizat. 


Negustorul de sclavi se înclină și făcu un gest cu băţul înspre șirul de 
nefericiti. 


—Ofertele mele cele mai ieftine. 


Nu se deranjă să mai adauge vreun cuvânt în plus. Cuvintele plăcute 
ar fi sunat absurd în locul acela. 


-Astea sunt niște rămășițe zdrențăroase, spuse sclavul, strâmbând 
din nas din cauza mirosului. 


Insotitorul său mai solid nu era deranjat. Il prinse pe sclav cu un brat 
musculos, vorbindu-i încet în haleenă: 


-Vrem vâslași, nu regi. 


Era o limbă folosită în Sagenmark și printre insulari, dar Yarvi fusese 
instruit pentru a deveni preot, așa că știa majoritatea limbilor vorbite 
în jurul Mării Sfărâmate. 


-Căpitanul nu-i prost, Trigg, zicea sclavul cel chipeș, pipăindu-și 
nervos zgarda. Dacă-și dă seama c-am păcălit-o? 


-Vom spune că asta a fost cea mai bună ofertă. Trigg evaluă cu o 
privire calmă mulțimea mohorâtă. Apoi o să-i oferi o altă sticlă și va 
uita cu totul despre asta. Sau nu-ți trebuie argintul, Ankran? 


-Ştii că-mi trebuie. 


Ankran dădu la o parte mâna lui Trigg, cu gura încă strâmbată de 
dezgust. De-abia deranjându-se să-i privească, îi scotea pe sclavi din 
șir. Ăsta... ăsta... ăsta... Mâna îi ezită deasupra lui Yarvi, începu să 
se miște... 


-Pot vâsli, domnule. 


Era cea mai mare minciună pe care o rostise până atunci Yarvi. Am 
fost ucenicul unui pescar. 


Ankran alese nouă până la urmă. Printre ei era un orb din 
Throvenland, care fusese vândut de tatăl său pentru a nu fi nevoit să- 
și vândă vaca, un insular bătrân, cu spatele încovoiat și un 
vansterman care de-abia reușea să se oprească din tușit pentru a 
reuși să justifice banii dați pe el. 


A, și Yarvi, regele de drept al Gettlandului. 


Tocmeala pentru preţ fusese necruțătoare, dar, în final, Trigg și 
Ankran reușiră să ajungă la o înţelegere cu negustorul de sclavi. 
Câteva piese din argint ajunseră în mâinile negustorului, o mică 
parte din ele se întoarseră în geanta căpitanului, dar mai multe fură 
îndesate în buzunarele cumpărătorilor și, astfel, realiză Yarvi, furate 
de la căpitanul lor. 


După calculele sale, fusese vândut pentru un pret echivalent cu cel al 
unei oi, sau chiar mai puțin. 


Dar nu se plânse deloc de pret. 


O FAMILIE 


Vântul din Sud se legăna lângă cheiuri, în port, deși vântul ce-o 
legăna nu arăta nicidecum ca o briză călduţă. 


Prin comparaţie cu navele rapide și zvelte ale Gettlandului, era un 
monstru greoi, nu prea înaltă, dar foarte lată în partea de sus, cu 
lemnul prost întreținut, acoperit de mușchi și de scoici, având două 
catarge scurte și groase, două duzini de vâsle enorme pe fiecare 
parte și cabine joase, cu ferestre înguste, la prova grosolană și la 


pupă. 


-Bun venit acasă, zise Trigg, împingându-l pe Yarvi printre două 
gărzi, în direcția pasarelei pentru urcarea pe navă. 


O tânără cu pielea închisă la culoare stătea pe acoperișul cabinei de 
la pupă, legănându-și un picior în timp ce privea noii sclavi care 
urcau târșâindu-și picioarele. 


— Aștia-s cei mai buni pe care i-ai putut găsi? întrebă ea cu o vagă 
urmă de accent, după care sări jos fără niciun efort. Și ea avea o 
zgardă de sclav, însă era confecționată din sârmă răsucită, iar lanțul 


ușor îi atârna cu lejeritate în jos, parțial răsucit în jurul brațului, de 
parcă ar fi fost o podoabă pe care ea alesese s-o poarte. O sclavă și 
mai favorizată decât Ankran, deci. 


Il verifică în gură pe vanstermanul care tușea, țâțâi, îl împunse pe 
shend în spatele-i cocoșat și-și umflă obrajii a dezgust. 


-Căpitanul nu va fi prea mulțumit de scursurile astea. 
-Şi unde se află ilustrul nostru șef? 

Ankran părea să știe deja răspunsul. 

— Adormită. 

—Beată? 


Ea se gândi la asta, mișcându-și gura de parcă ar fi făcut vreun 
calcul. 


-'Trează în niciun caz. 


-Tu fă-ţi griji de direcţia în care navigăm, Sumael, mormăi Trigg, 
împingându-i din nou pe cei ce fuseseră aduși odată cu Yarvi. 
Vâslașii sunt treaba mea. 


Sumael miji ochii și îl privi pe Yarvi când acesta își târșâi picioarele 
pe lângă ea. Avea o cicatrice și o gaură în buza de sus, în care avea 
înfipt un mic triunghi alb confecționat dintr-un dinte, iar Yarvi se 
trezi că se întreabă din ce ținut sudic o fi provenind și cum de 
ajunsese ea acolo, dacă era mai în vârstă sau mai tânără decât el, căci 
era greu de spus din cauza părului ei tuns foarte scurt... 


Ea întinse rapid mâna și-l înșfăcă de încheietură, răsucindu-i-o cu 
palma în sus, astfel încât mâna îi ieși din mânecă. 


— Ăsta are o mână beteagă. Nicio batjocură, doar o afirmație, de parcă 
ar fi găsit o vacă bolnavă într-o cireadă. Are doar un deget la mâna 
asta. Yarvi încercă să-și smulgă mâna din strânsoare, însă ea era mai 
puternică decât părea. lar asta înseamnă că nu e bun de nimic. 


-Negustor de sclavi nenorocit! Ankran își făcu loc cu coatele pentru 
a-l apuca pe Yarvi de încheietură, după care i-o răsuci pentru a se 
uita la ea. Ai zis că poți vâsli. 


Yarvi nu putu decât să ridice din umeri și să murmure: 
-N-am zis că pot vâsli bine. 


-Nu mai poți avea încredere în nimeni, zise Sumael, cu o sprânceană 
neagră ridicată. Cum va putea el vâsli doar cu o mână? 


— Va trebui să se descurce, spuse Trigg, dând să urce la ea. Avem 
nouă locuri și nouă sclavi. Se apropie de Sumael și-i zise, în timp ce- 
și ținea nasul mic și strâmb la distanţă de un deget de nasul ei 
ascuţit: Doar dacă nu vrei să ocupi tu un loc pe bănci. 


Ea își linse gaura din buză și se dădu cu prudenţă înapoi. 
-Mă duc să mă ocup de cursul de mers, se poate? 
-Bună idee. Leagă-l pe schilod la vâsla lui Jaud. 


Il târâră pe Yarvi de-a lungul unei pasarele întinse pe deasupra 
punţii, chiar prin mijloc, trecură de băncile așezate pe fiecare parte, 
unde la fiecare vâslă ședeau câte trei oameni, toți rași în cap, toți 


slabi, toți cu zgărzi la gât și toți privindu-l cu un amestec de milă, 
autocompătimire, plictiseală și dispreț. 


Un bărbat era ghemuit, sprijinindu-se în genunchi și-n mâini, 
frecând scândurile punţii, cu fața acoperită de laţe de păr încurcat și 
de barbă decolorată, într-o poziţie atât de umilitoare încât îi făcea 
chiar și pe cei mai amărâţi vâslași să arate ca niște prinți. Una din 
gărzi îl lovi neglijent, așa cum ai lovi un câine vagabond, și-l trimise 
rostoglindu-se pe jos, trăgând după el un lant de o lungime 
considerabilă. Nava nu părea aprovizionată așa cum trebuie, însă de 
lanţuri chiar nu ducea lipsă. 


ÎI trântiră pe Yarvi cu violenţă inutilă între alți doi sclavi, care nu 
păreau a fi o pereche prea primitoare. La capătul vâslei se afla un 
bărbat masiv din sud, cu o masă de mușchi acolo unde ar fi trebuit 
să aibă gâtul și cu capul lăsat pe spate pentru a putea vedea păsările 
marine cum se rotesc. Lângă lacătul cu care era prins lanţul vâslei se 
afla un bătrân trist, cu brațe puternice acoperite de păr des, cenușiu, 
cu obraji plini de vene sparte de la statul o viaţă întreagă sub cerul 
liber, care-și zgândărea bătăturile din palmele-i masive. 


-Zei neîndurători, mormăi bătrânul, clătinând din cap când gărzile îl 
legară pe Yarvi în lanţuri de bancă, alături de el, avem un schilod la 
vâslă. 


-Te-ai rugat să primești ajutor, nu-i așa? zise sudicul, fără să 
privească în jur. lată ajutorul. 


-M-am rugat să primim un ajutor cu două mâini. 


-Fii mulțumit pentru jumătate din ce te-ai rugat, zise Yarvi. Crede- 
mă, nu m-am rugat pentru nimic din ce-i aici. 


Bărbatul masiv își mișcă ușor buzele, în timp ce-i aruncă lui Yarvi o 
privire piezișă. 


-Când ai o greutate de ridicat, mai bine o ridici, decât să te plângi. 
Eu sunt Jaud. Partenerul tău de vâslă cel acru este Rulf. 


-Eu mă numesc Yorv, zise Yarvi, începând deja să-și modifice 
povestea. Să ai grijă de viața ta așa cum ai avea grijă de grânele proprii 
iarna, ar fi zis Mama Gundring. Eram fiu de bucătar... 


Cu o rotire a limbii îndelung exersată și cu o răsucire a capului, 
bătrânul scuipă dincolo de parapetul navei. 


-Acum nu ești nimic și gata. Uită tot, cu excepția următoarei trageri. 
Asta îți va ușura oarecum sarcina. 


Jaud își înăbuși un oftat. 


-Nu-l lăsa pe Rulf să gonească tot râsul din tine. El e acru ca lămâile, 
dar ţi-ai dori ca el să-ți apere spatele. Își dezumflă obrajii. Deși, 
trebuie să recunoaștem, din moment ce e legat în lanţuri lângă tine, 
asta n-o să se întâmple niciodată. 


Yarvi scoase un chicotit trist, probabil primul de când fusese luat 
sclav. Probabil primul de când fusese numit rege. Însă el și-așa nu 
râdea prea des. 


Ușa cabinei de la pupă se deschise larg și o femeie păși ţanțoș în 
lumină, cu mâinile ridicate pompos și țipând: 


-M-am trezit. 


Era foarte înaltă, cu trăsăturile ascuţite ale unui șoim, cu o cicatrice 
palidă de-a lungul unui obraz negricios și cu părul strâns într-o 
coadă. Hainele îi erau un amestec țipător provenit din cele mai 
ciudate porturi din vreo douăsprezece ținuturi — o cămașă zdrențuită 
din mătase, care-i flutura la mâneci, o mantie de blană argintie, pe 
care o umfla briza mării, o mănușă fără degete pe o mână, pe când 
cealaltă îi era acoperită de inele și o centură în care erau bătute 
cristale, de care era prins mânerul unei săbii curbate, care atârna 
absurd de jos. 


Il lovi cu piciorul pe cel mai apropiat vâslaș pentru a-și putea propti 
cizma ascuţită pe banca pe care stătuse acesta și rânji către restul 
navei, sclipiri de aur întrezărindu-i-se printre dinți. 


Imediat sclavii, gărzile și marinarii începură să aplaude. Singurii care 
nu aplaudau erau Sumael, care își împungea obrazul cu limba, 
cocoțată sus pe acoperișul cabinei de la pupă, cerșetorul care 
continua să frece pasarela de deasupra punţii cu o piatră și Yarvi, 
fostul rege al Gettlandului. 


— Târfă afurisită, scrâșni Rulf, deși continua să rânjească în timp ce 
aplauda. 


-Mai bine-ai aplauda, murmură Jaud. 
Yarvi își ridică mâinile. 
-Sunt mai slab înzestrat pentru asta decât pentru vâslit. 


- Micuţilor, micutilor! susură femeia, cu pumnul acoperit de inele 
lipit de piept, emoţionată. Mă onorați prea mult. Nu vă lăsaţi opriți, 
totuși. Pentru cei care ni s-au alăturat de curând, eu sunt Ebdel Aric 


Shadikshirram, căpitanul și protectorul vostru. Poate aţi auzit de 
mine, căci numele meu este faimos de-a lungul Mării Sfărâmate și 
dincolo de ea, până la zidurile Primului dintre Orașe și dincolo de el. 


Faima ei nu ajunsese până la Yarvi, însă Mama Gundring spunea 
mereu că oratorul înțelept învață mai întâi să fie tăcut. 


— V-aș putea răsfăța cu povești fascinante din trecutul meu 
zbuciumat, continuă ea, jucându-se cu un cercel confecționat din aur 
și pene, ce-i atârna mai jos de umeri. Cum am condus flota 
victorioasă a împărătesei în Bătălia de la Fulku, cum a fost pe când 
eram iubita favorită a Ducelui Mikedas însuși, deși am refuzat să-i 
devin soție, cum am zdrobit blocada la Inchim, cum am navigat prin 
cea mai fioroasă furtună de la Sfărâmarea Zeiţei încoace, cum am 
vânat o balenă, și bla, bla, bla, dar pentru ce? Îl bătu cu afecțiune 
peste obraz pe cel mai apropiat sclav, destul de tare încât zgomotul 
să se facă auzit cu claritate. Într-un cuvânt, nava asta este casa 
voastră acum, iar pe această navă eu comand, iar voi sunteți jos de 
tot. 


-Noi suntem măreți, veni cu ecou vocea lui Trigg, măturând băncile 
cu privirea-i încruntată, iar voi sunteți jos de tot. 


-Bune profituri pe ziua de azi, deși, din păcate, a fost nevoie să 
înlocuim câţiva din camarazii voştri. Nenumăratele catarame de la 
cizmele căpitanului clincăneau în timp ce ea pășea țanţoș printre 
bănci. Vă veţi sătura cu toții de pâine și de vin deseară. Chiote de 
bucurie răzlețe se făcură auzite cu ocazia acestui spectacol de 
generozitate. Deși îmi aparțineți cu toții... 


Trigg își drese glasul cu zgomot. 


—...Și celorlalți acționari de pe vajnicul nostru vas... 
Trigg dădu aprobator din cap. 


-...îmi place să cred că noi suntem cu toții o familie! Căpitanul 
cuprinse întreaga navă cu brațele deschise, cu mânecile enorme 
fluturând în vânt, ceea ce-o făcea să semene cu o pasăre marină 
uriașă și rară, pe cale să-și ia zborul. Eu, bunica cea indulgentă, Trigg 
și gărzile sale sunt unchii cei amabili, iar voi sunteți progeniturile 
cauzatoare de probleme. Uniti contra Mării Mamă cea lipsită de 
milă, care pentru marinari este întotdeauna cel mai neîndurător 
dușman! Copilași, voi sunteți norocoși, pentru că marile mele 
slăbiciuni au fost dintotdeauna compasiunea, dărnicia și bunătatea. 
Rulf aruncă o flegmă în semn de dezgust când auzi asta. Cei mai 
mulți dintre voi veţi înțelege că e de bun-simt să fiți niște odrasle 
ascultătoare, însă... probabil... și aici zâmbetul lui Shadikshirram se 
evaporă, lăsând în urmă o mască a durerii, există printre voi 
nemulțumiți care vor să meargă pe un drum diferit. 


Trigg mârâi dezaprobator. 


-Care să întoarcă spatele familiei care îi iubește. Care se gândesc să- 
și abandoneze frații și surorile. Care vor să părăsească frăția noastră 
loială într-un port sau altul. Căpitanul își plimbă vârful degetului 
peste conturul cicatricei subțiri de pe obraz și strânse din dinți. Sau 
chiar să ridice o mână trădătoare asupra celor care-i îngrijesc cu 
afecțiune. 


Trigg scoase un șuierat îngrozit. 


-Dacă vreun diavol o să vă trimită asemenea gânduri pe drum... 
Căpitanul se aplecă ușor deasupra punţii. Gândiţi-vă la ultimul om 


care a încercat asta. Se îndreptă de spate, trăgând cu sălbăticie de 
lant și smulgându-l pe cerșetorul jegos care freca puntea, trântindu-l 
pe jos într-un amestec de membre, zdrenţe și păr. Să nu lăsați 
niciodată această creatură nerecunoscătoare să se apropie de vreo 
lamă! Călcă peste el, așa trântit pe jos cum era. Nici măcar de un cuțit 
pentru masă, de vreo unghieră sau de vreun cârlig de pescuit! Se 
plimbă cu picioarele pe el, tocurile ascuţite înțepându-l în spate, 
neezitând niciun pas, în ciuda terenului accidentat. El e un nimic, mă 
auziti? 


-Târfă afurisită, murmură Rulf din nou, în timp ce ea sărea cu grație 
de pe ceafa cerșetorului. 


Yarvi îl urmări pe curățătorul vrednic de milă cum se ridică în 
picioare, ștergându-se de sânge la gură și recuperându-și piatra 
pentru frecat, și cum se împletici fără a scoate un sunet înapoi la 
treaba lui. Doar ochii îi fură vizibili prin părul încâlcit pentru o 
fracțiune de secundă, fixați pe spatele căpitanului care se îndepărta, 
strălucitori ca stelele. 


— Acum! strigă Shadikshirram, cățărându-se fără efort pe scara către 
acoperișul cabinei de la pupă și oprindu-se pentru a-și flutura 
degetele pline de inele. Spre sud, către Thorlby, micuţii mei! 
Profiturile așteaptă! Și, Ankran? 


-Căpitane, zise Ankran, înclinându-se atât de mult încât aproape 
atinse puntea. 


-Mai adu-mi niște vin, toate prostiile astea mi-au făcut sete. 


-Ati auzit-o pe bunică! răcni Trigg, descolăcindu-și biciul. 


Urmară zornăituri și strigăte, șuierat de funii și scârțâit de scânduri, 
în timp ce puținii marinari liberi își împărțeau sarcinile, pregătind 
Vântul din Sud să părăsească golful din Vulsgard. 


— Acum ce? murmură Yarvi. 
Rulf scoase un șuierat amar când auzi asemenea ignoranță. 


— Acum? Jaud își scuipă în palme și-și strânse mâinile puternice în 
jurul mânerelor lustruite ale vâslelor. Vâslim. 


TRAGETI 


Destul de curând, Yarvi își dori să fi rămas în beciul negustorului de 
sclavi. 


- Trageti. 


Cizmele lui Trigg stabileau un ritm nemilos în timp ce străbăteau 
pasarela, cu biciul încolăcit în jurul pumnilor cărnoși, privirea 
măturându-i băncile pentru sclavii ce aveau nevoie de încurajarea sa 
și vocea bubuindu-i cu o regularitate nemiloasă. 


- Trageti. 


N-a fost nicio surpriză pentru Yarvi atunci când a realizat că e chiar 
mai greu să strângă mânerul vâslei cu mâna-i schiloadă decât să 
strângă mânerul scutului. Dar Trigg l-a făcut să-și aducă aminte de 
Maestrul Hunnan ca de o dădacă grijulie. Biciul era primul răspuns 
la orice întrebare, dar când din mâna lui Yarvi nu mai răsăriră alte 
degete ca urmare a biciuirii, nu mai rămase decât încheietura de la 
mâna schiloadă spre a fi lovită cu biciul. 


- Trageti. 


Cu fiecare tragere imposibilă de mânerul acelei vâsle oribile, spatele 
și umerii lui Yarvi deveneau și mai dureroși. Deși căptușeala 
băncilor fusese tocită de ajunsese un fel de mătase moale, iar 
mânerele fuseseră tocite, aproape lustruite de vâslașii de dinainte, cu 
fiecare tragere șezutul îi era din ce în ce mai julit, iar în palme avea 
tot mai multe bășici. Cu fiecare tragere, tăieturile de la bici, rănile de 
la loviturile de cizmă și arsurile ce se vindecau foarte greu în jurul 
zgărzii din metal brut, combinate cu apa de mare și cu transpiraţia 
sărată, făceau usturimea să devină de nesuportat. 


- Trageti. 


Yarvi nu își imaginase niciodată că o asemenea suferință putea fi 
îndurată, însă ceea ce era cu atât mai uimitor era cum un bici strunit 
de mâini măiastre îi poate face pe oameni capabili de eforturi 
inumane. Destul de repede, pocnetul îndepărtat al biciului sau chiar 
târșâitul cizmelor lui Trigg, apropiindu-se sau plimbându-se pe 
pasarelă, îl făceau pe Yarvi să tresară, să scâncească și să tragă mai 
tare de vâslă, cu saliva picurându-i printre dintii încleștați. 


- Băiatul ăsta nu va rezista, mârâia Rulf. 


-Câte o tragere o dată, murmura Jaud cu blândeţe, ale cărui trageri 
erau întotdeauna puternice, liniștite, regulate, de parcă era un om 
din lemn și fier. Respiră ușor. Respiră odată cu vâsla. Câte o tragere 
pe rând. 


Iar ochiurile vâslelor zornăiau și lanţurile zăngăneau, frânghiile 
șuierau și scândurile scârțâiau, sclavii de la vâsle gemeau, blestemau, 


se rugau sau păstrau o tăcere ursuză, în timp ce Vântul din Sud 
înainta și tot înainta. 


-Câte o tragere o dată. Vocea calmă a lui Jaud era un alint în marea 
de suferință. Câte o tragere pe rând. 


Yarvi nu putea spune cu siguranţă ce tortură era mai rea — pișcătura 
biciului, pielea julită, arsura din mușchi, foamea, vremea, frigul sau 
jegul. Și totuși, nesfârșita frecare pe care cel ce șmotruia o făcea cu 
piatra de-a lungul și de-a latul punţii din nou și din nou, părul lui 
slinos fluturându-i, spatele-i brăzdat de cicatrice întrezărindu-i-se 
printre zdrenţe și buzele răsfrânte care lăsau să i se vadă dinții îi 
reaminteau lui Yarvi că putea fi și mai rău. 


Întotdeauna putea fi și mai rău. 
- Trageti. 


Câteodată zeilor le era milă de starea nenorocită în care se afla Yarvi 
și trimiteau o boare de vânt favorabil. Atunci Shadikshirram își arăta 
zâmbetul aurit și, cu aerul unei mame care suferă de mult timp 
pentru că nu se poate abtine de la a-și răsfăța odrasla 
nerecunoscătoare, ordona ca vâslele să fie retrase și ca velele greoaie 
din pânză, cu benzi din piele prinse pe margini să fie desfăcute, 
declamând public că îndurarea era cea mai mare slăbiciune a ei. 


Cu un plâns plin de recunoștință, Yarvi se sprijinea de vâsla 
nemișcată a celor din spatele său și privea cum velele fâlfâiau și se 
umflau deasupra lui, inspirând duhoarea celor peste o sută de 
oameni transpiraţi, disperaţi și suferinzi. 


-Când ne spălăm? murmură Yarvi în timpul unei astfel de perioade 
de acalmie. 


-Când Marea Mamă va prelua frâiele, mârâi Rulf. 


Și asta se întâmpla destul de des. Valurile reci ca gheaţa care izbeau 
exteriorul navei îi atingeau, stropindu-i și udându-i până la piele, 
Marea Mamă spălând puntea și infiltrându-se pe sub suporturile 
pentru picioare, până când totul era acoperit de o crustă de sare. 


- Trageti. 


Fiecare grup de trei oameni era legat unul de celălalt cu lanțuri, care 
erau prinse cu un lacăt de băncile lor, și doar Trigg și căpitanul aveau 
cheile. În fiecare după-amiază sclavii de la vâsle își mâncau portiile 
sărăcăcioase legaţi de bănci. În fiecare dimineaţă se așezau pe vine 
deasupra unei găleți jerpelite, legaţi de bănci. Dormeau legați de 
bănci, înveliți cu pături puturoase și cu blănuri fără păr, cu aerul 
încărcat de gemete, sforăituri, bombăneli și abur de la respiraţie. O 
dată pe săptămână stăteau legați de bănci, în timp ce capetele și 
bărbile le erau rase grosolan — o măsură contra păduchilor care nu-i 
deranja pe micii pasageri absolut deloc. 


Singura dată când Trigg a fost nevoit să scoată cheia și să desfacă 
unul din lacăte a fost când vanstermanul care tușea a fost găsit mort 
într-o dimineaţă friguroasă, scoțându-l dintre vâslașii palizi la față de 
pe aceeași bancă cu el și aruncându-l peste bord. 


Singurul care avusese o reacție după moartea nefericitului a fost 
Ankran, care și-a mângâiat barba și a zis: 


-Vom avea nevoie de un înlocuitor. 


Pe moment, Yarvi s-a temut că cei care rămăseseră în viaţă vor fi 
nevoiți să lucreze și în locul celui ce murise. Apoi a sperat că vor 
avea ceva mai multă mâncare de împărțit. Apoi s-a simțit scârbit de 
modul în care ajunsese să gândească. 


Dar nu atât de scârbit încât să nu ia rația vanstermanului dacă i-ar fi 
fost oferită. 


- Trageti. 


N-ar fi putut preciza cu exactitate în câte nopti căzuse complet 
doborât de oboseală, în câte dimineti se trezise scâncind întepenit 
din cauza efortului din ziua precedentă, doar pentru a fi biciuit din 
nou, sau în câte zile în care singurul lucru la care se gândise fusese 
doar următoarea tragere a vâslei. Însă într-un târziu veni și ziua în 
care nu se mai cufundă direct într-un somn fără vise. Când mușchii 
începură să i se întărească, când primele bășici i se sparseră și când 
biciul nu se mai abătu asupra lui la fel de des. 


Vântul din Sud era ancorat într-un golf, legănându-se ușor. Ploaia 
cădea cu furie, așa că velele fuseseră coborâte și întinse deasupra 
punţii, un cort foarte întins, zgomotos din cauza picăturilor de ploaie 
căzând pe pânză. Celor care știau să pescuiască le fuseseră date 
undițe, Rulf fiind unul dintre ei. Bărbatul se ghemuise în dreptul 
ochiurilor pentru vâsle, șoptindu-le blând peștilor. 


-Pentru un om cu o singură mână, zise Jaud, cu lanţul zornăind, 
proptindu-și un picior imens de vâsla lor, ai vâslit cum trebuie astăzi. 


-Îhâm. Rulf scuipă prin ochiul pentru vâslă și, la lumina dată de 
Tatăl Lună, un zâmbet deveni vizibil pe fața-i lată. Poate că deja am 
făcut din tine o jumătate de vâslaș. 


Și, deși unul din ei se născuse la mulți kilometri depărtare, iar 
celălalt cu mulți ani înaintea lui, deși Yarvi putea citi aproape totul 
despre ei în ochii lor, deși să tragă de o vâslă pe o galeră cu sclavi nu 
era nicidecum cea mai arzătoare dorință a fiului Regelui Uthrik al 
Gettlandului, Yarvi se simți dintr-odată atât de mândru, încât 
aproape că-i dădură lacrimile, și asta pentru că între camarazii 
vâslași se formează o legătură puternică și neobișnuită. 


Când ești înlănţuit alături de un om și îți împarți cu el hrana și 
nefericirea, când împarți cu el loviturile supraveghetorului și 
capriciile Mării Mamă, când îţi potrivești ritmul cu al lui atunci când 
trageţi împreună de aceeași vâslă enormă, când vă înghesuiți unul în 
altul în nopțile înghețate sau când înfruntați frigul neîndurător 
singuri — atunci ajungi să cunoști cu adevărat un om. O săptămână 
înghesuit între Rulf și Jaud și Yarvi deja se întreba dacă avusese 
vreodată doi prieteni mai buni decât ei. 


Deși asta putea spune mai multe despre viața lui de dinainte decât 
despre prietenii lui din prezent. 


În ziua următoare Vântul din Sud intră în Thorlby. 


Până când Sumael, privind încruntată din cabina de la pupă, nu 
manevră galera, dirijând-o și împingând-o prin șenalul cu ape 
agitate până la locul de andocare, Yarvi ar fi crezut cu greu că putea 
trăi într-o lume precum cea în care fusese rege. Și totuși, se afla aici. 
Acasă. 


Familiarele case cenușii se înălțau etajate, înghesuite pe pantele 
abrupte, tot mai vechi și mai impunătoare pe măsură ce privirea 
cercetătoare a lui Yarvi se muta din ce în ce mai sus, până când, 
cocoțată pe stânca perforată de tunele, întunecată pe fondul unui cer 


de culoare deschisă, ajunse să zăbovească asupra citadelei în care 
crescuse. Putea vedea turnul cu șase laturi unde se aflau camerele 
Mamei Gundring, unde îi fuseseră predate lecţiile, unde-i răspunsese 
la întrebările-test și unde își planificase un viitor strălucit ca preot. 
Putea vedea cupola din bronz a Sălii Zeilor cum strălucea în soare, 
cea sub care se logodise cu verișoara lui, Isriun, ținându-se unul pe 
celălalt de mână, legate una de alta, buzele ei atingându-i-le pe ale 
sale. Putea vedea dealul și mormintele strămoșilor săi, unde făcuse 
jurământul de răzbunare a mortii tatălui său în fața zeilor și a 
poporului. 


Oare Regele Odem stătea acum așezat comod în Jiltul Negru, iubit și 
ridicat în slăvi de cei care se bucurau că au în sfârșit un rege demn 
de admirație? Cu siguranţă. 


Oare Mama Gundring, era acum preoteasa lui, șoptindu-i la ureche 
vorbe pline de înțelepciune? Mai mult ca sigur. 


Oare un alt ucenic îi luase locul lui Yarvi, stând pe taburetul lui, 
dându-le de mâncare porumbeilor și aducând ceaiul fierbinte în 
fiecare dimineaţă? Cum să nu. 


Oare Isriun vărsase lacrimi amare din cauza dispariției logodnicului 
ei schilod? Așa cum îl uitase cu ușurință pe fratele lui Yarvi, așa va 
putea uita încă o dată. 


Probabil că mama lui era singura căreia îi era dor de el, iar asta din 
cauză că, în ciuda șireteniei sale, mâna de fier cu care tinea puterea 
își slăbise forța după dispariţia fiului-marionetă ce fusese cocoțat pe 
tronul lui de jucărie. 


Oare arseseră o corabie și înălțaseră un tumul gol în amintirea lui, 
așa cum arseseră în memoria unchiului Uthil, cel care se înecase? Se 
îndoia. 


Iși dădu seama că își strânsese mâna beteagă într-un pumn noduros 
și tremurător. 


-Ce te preocupă? îl întrebă Jaud. 
— Asta era casa mea. 
Rulf oftă. 


-Ascultă sfatul cuiva care știe mai multe, fiule de bucătar. Trecutul 
trebuie îngropat, așa e cel mai bine. 


-Am făcut un jurământ, zise Yarvi. Un jurământ de care nu mă pot 
depărta vâslind. 


Rulf oftă din nou. 


-Ascultă sfatul cuiva care știe mai multe, fiule de bucătar. Să nu faci 
niciodată un jurământ. 


-Dar dacă l-ai făcut, zise Jaud. Atunci ce faci? 


Yarvi privi încruntat înspre citadelă, strângând din dinți. Poate că 
zeii i-au trimis acest supliciu ca pe o formă de pedeapsă. Pentru că 
fusese prea încrezător, prea vanitos sau prea slab. Însă ei îl lăsaseră 
în viață. Îi dăduse șansa de a-și îndeplini jurământul. Să verse 
sângele unchiului trădător. Să recupereze Jilțul Negru. 


Insă zeii nu vor aștepta la nesfârșit. Cu fiecare zi în plus, memoria 
tatălui său se va estompa, cu fiecare amiază trecută, puterea mamei 


lui va păli, cu fiecare amurg trecut, strânsoarea unchiului său asupra 
puterii va deveni mai puternică. Cu fiecare apus de soare, șansele lui 
Yarvi se vor diminua din ce în ce mai mult. 


Lipit de-o vâslă și înlănțuit de-o bancă, nu se va putea nici răzbuna, 
nici nu-și va putea recăpăta regatul, asta era clar. 


Trebuia să scape de pe corabie. 


UNELTELE PREOTULUI 


Tragere de vâslă după tragere de vâslă, dureri de spate, Thorlby, 
acasă, iar fosta viaţă a lui Yarvi rămase o amintire. Au împins Vântul 
din Sud înspre sud, cu toate că rareori vântul părea să vrea să-i ajute 
pe vâslași. Spre sud, de-a lungul coastelor zdrenţuite ale 
Gettlandului, cu ale sale insulițe și golfuri, cu satele sale împrejmuite 
de ziduri, cu navele plutind pe valuri și cu fermele sale cu garduri de 
jur împrejur, sus pe dealurile pline de oi. 


Și lupta lui Yarvi cu vâsla continuă, nemiloasă, cauzatoare de dureri 
ale tendoanelor și cu scrâșnete din dinţi. Nu putea spune că 
învinsese. Nimeni nu învinsese. Dar poate că înfrângerile sale nu 
erau chiar definitive. 


Sumael îi aduse foarte aproape de coastă când trecură de gura râului 
Helm și atunci oamenii de pe navă începură să se roage cu fervoare. 
Vâslașii aruncară priviri temătoare înapoi spre mare, atunci când 
observară un nor negru, spiralat, ce parcă sfâșia cerul. Nu puteau 
vedea turnurile construite de elfi, acum în ruine, de pe insula 
sfărâmată de sub nor, însă toţi știau că era acolo, amenințătoare. 


—Strokom, murmură Yarvi, încercând să vadă și temându-se totodată 
de ce-ar fi putut zări. 


In trecut oamenii aduseseră relicve de la acele ruine blestemate ale 
elfilor, dar, din cauza aroganței lor, se îmbolnăviseră și muriseră, 
astfel încât Consiliul Preoților interzisese oricui să mai meargă acolo. 


-Tatăl Pace ne protejează, mormăi Rulf, în timp ce se închina, iar 
sclavii nu avură nevoie de niciun bici pentru a-și dubla eforturile și a 
lăsa în urmă acea umbră. 


Yarvi nu realiză că, ironic, asta era singura rută pe care ar fi urmat-o 
ca să dea testul pentru a deveni preot. În acea călătorie Prințul Yarvi, 
înfășurat într-o pătură groasă, cu cărţile în mână, nu s-ar fi gândit 
deloc la suferinţa îndurată de sclavii de pe galeră. Acum, înlănţuit de 
bancă, făcuse din Vântul din Sud obiectul său de studiu. Un studiu 
care includea nava, oamenii de pe ea și modul în care s-ar fi putut 
folosi de ei pentru a se elibera. 


Pentru că oamenii sunt cele mai bune unelte ale unui preot, spunea Mama 
Gundring mereu. 


Ebdel Aric Shadikshirram, autointitulată negustor, iubită și căpitan 
de navă, își petrecea cea mai mare parte a timpului beată sau 
odihnindu-se după beţie. Câteodată i se puteau auzi sforăiturile prin 
ușa cabinei de la pupă, unde dormea ea, ținându-le companie 
vâslașilor care trăgeau din greu. Câteodată stătea în faţa teugei într-o 
dispoziție melancolică, cu o mână în șold și cu cealaltă ținând o sticlă 
pe jumătate plină, gândindu-se încruntată la faptul că ar fi fost bine 
dacă vântul ar fi suflat mai cu putere. lar câteodată se sprijinea de 
pasarela de deasupra punţii, dându-le vâslașilor palme amicale pe 
spate și spunându-le bancuri, de parcă ar fi fost prieteni de când 


lumea. Când trecea de șmotruitorul fără nume nu rata niciodată 
ocazia să-l lovească cu piciorul, să-l strângă un pic de gât sau să-i 
verse oala de noapte în cap; apoi trăgea o dușcă din sticla de vin și 
răcnea: Înainte, să facem profit!, iar vâslașii o aclamau, și cel care o 
aclama cel mai puternic putea chiar primi o gură din vinul 
căpitanului, pe când cel mai puţin entuziast putea simţi șfichiul 
biciului în schimb. 


Trigg era supraveghetorul, cel care se ocupa de lanţuri, cel care se 
ocupa de disciplina în rândul oamenilor, al doilea la comandă după 
căpitan și cel care avea cotă parte din profiturile afacerii. El coordona 
gărzile, care numărau vreo două duzini, cele care vegheau asupra 
sclavilor și care se asigurau că ritmul impus de căpitan trebuia 
menținut așa cum dorea ea. Era un bărbat brutal, dar avea simţul 
dreptății, chiar dacă uneori mergea prea departe. Nu avea niciun 
favorit și nu făcea nicio excepție pentru nimeni. Toţi erau biciuiți la 


fel. 


Ankran se ocupa de aprovizionare și din partea lui nu exista niciun 
pic de dreptate. Dormea sub punte, printre provizii, și era singurul 
care părăsea nava în mod regulat. Sarcina sa era să cumpere provizii 
și haine, pe care le împărțea echipajului, asta după ce făcea zi de zi o 
groază de mici escrocherii — cumpăra mâncare pe jumătate stricată, 
micșorându-le oamenilor porțiile, și cumpăra haine purtate, acum 
devenite aproape niște zdrenţe —, împărțind după aceea profiturile 
cu Trigg. 


De câte ori trecea pe lângă Rulf, acesta din urmă scuipa cu adânc 
dezgust: 


-Ce nevoie are hoțul ăsta ticălos de bani? 


-Unii oameni pur și simplu iubesc banii, spunea Jaud cu blândețe. 
-Chiar și sclavii? 


-Sclavii au aceleași pofte ca toată lumea. Şansa este cea care le 
satisface poftele. 


-Mi se pare corect, spunea și Rulf, privind cu tristeţe în sus, la 
Sumael. 


Navigatorul își petrecea cea mai mare parte a timpului sus pe 
acoperișurile cabinelor, cercetând hărţile și instrumentele de 
navigație, urmărind încruntată mișcările soarelui și ale stelelor și 
făcând calcule pe degete, ori indicând stânci, mișcări ale mării, un 
nor sau un curent de apă, și avertizându-i după aceea pe ceilalți. 
Atunci când Vântul din Sud naviga pe mare, Sumael putea umbla pe 
unde dorea, însă când nava era acostată în vreun port, primul lucru 
pe care-l făcea căpitanul era să-i lege lanţul subțirel și lung de un inel 
de fier din peretele cabinei de la pupă. Un sclav cu abilitățile ei 
valora probabil mai mult decât întreaga lor încărcătură. 


Câteodată se plimba printre vâslași, pășind neatentă peste oameni, 
vâsle sau bănci, pentru a repara ceva sau pentru a se apleca peste 
parapetul navei ca să cerceteze adâncimea cu un fir cu plumb. 
Singura dată când Yarvi o vedea zâmbind era când se cățăra în vârful 
unui catarg și vântul îi sufla prin părul scurt, la fel de fericită acolo 
pe cât ar fi fost Yarvi în fața focului din camera Mamei Gundring, 
cercetând coasta printr-un tub din alamă strălucitoare. 


Deja pământurile acelea aparțineau Throvenlandului, cu falezele-i 
cenușii asaltate de valuri nemiloase, cu plajele-i cenușii unde marea 


mânca din prundiș și cu orașele-i cenușii în care lăncieri cu zale 
cenușii priveau încruntați de pe fortificaţii la navele care treceau. 


-Casa mea se afla nu departe de aici, zise Rulf, în timp ce punea 
vâslele deoparte într-o dimineață mohorâtă, când o ploaie măruntă îi 
uda pe toți până la piele. La două zile de mers în interiorul 
continentului. Deţineam o fermă prosperă, cu un coș din piatră, și 
aveam o soție care îmi dăruise doi fii de nădejde. 


-Cum ai sfârșit aici? întrebă Yarvi, jucându-se absent cu legătura de 
la încheietura mâinii stângi. 


-Am fost un luptător. Arcaș, marinar, săbier și jefuitor în timpul 
lunilor de vară. Rulf își scărpină falca puternică, acoperită deja de o 
miriște cenușie, pentru că barba îi creștea la doar o oră după ce îi 
fusese rasă. Am muncit douăsprezece sezoane sub comanda unui 
căpitan pe nume Halstam, un tip foarte calm. Devenisem timonierul 
lui și, împreună cu Hopki Degete-sugrumătoare, cu Jenner cel 
Albastru și cu alți oameni pricepuți, ne bucuram de un oarecare 
succes după ce prăduiam, îndeajuns de mare încât să fi putut sta 
liniștit în faţa focului și să beau bere toată iarna. 


-Berea n-a fost niciodată preferata mea, dar pare o viaţă fericită, zise 
Jaud, privind în depărtare. Spre propriul lui trecut fericit, probabil. 


— A trebuit ca zeii să râdă de un om fericit. Rulf hârâi profund din gât 
și scuipă cu obidă peste bordul navei. Într-o iarnă, probabil cu 
ghinion pentru iubitorii de băutură, Halstam a căzut de pe cal și a 
murit, iar nava a trecut în stăpânirea fiului său mai mare, tânărul 
Halstam, care era cu totul alt fel de om, foarte mândru, tot timpul 
furios și nu prea înțelept. 


-Câteodată fiul nu seamănă deloc cu tatăl, murmură Yarvi. 


-Deşi judecata îmi spunea că nu procedez bine, am acceptat să-i fiu 
timonier și lui și, la nicio săptămână după ce ieșisem din port, 
ignorându-mi sfatul, a încercat să atace o navă comercială mult prea 
bine înarmată și păzită. Hopki, Jenner și aproape toți ceilalți au 
trecut prin Ultima Poartă în acea zi. Eu m-am numărat printre cei 
câțiva care au fost luaţi prizonieri și vânduți ca sclavi. Asta se 
întâmpla acum două veri și de atunci tot trag la vâslă pentru Trigg. 


-Un sfârșit trist, zise Yarvi. 
-Multe povești fericite se sfârșesc așa, comentă Jaud. 
Rulf ridică din umeri. 


-Nu mă pot plânge. În atacurile noastre cred că am răpit mai mult 
de zece inglingi, pe care i-am vândut ca sclavi și de pe urma căror 
am profitat din plin. Bătrânul hot își frecă palma aspră de lemnul 
vâslei. Se spune că ceea ce semeni aia aduni, și asta mi s-a întâmplat 
și mie. 


-N-ai evada dacă ai putea? murmură Yarvi, privindu-l pe Trigg 
pentru a fi sigur că nu puteau fi auziti. 


Jaud pufni. 


— Există o fântână în satul în care trăiam, o fântână cu cea mai dulce 
apă din lume. Închise ochii și se linse pe buze, de parcă ar fi putut 
gusta apa. Aș da orice să mai pot bea apă din fântâna aia. Își luă 
palma de pe vâslă. Dar nu pot face nimic. Și uitați-vă la cel care a 
încercat să scape. Și făcu un gest cu capul înspre șmotruitor, cu piatra 


de frecat în mână, frecând, frecând, frecând întruna puntea, cu lanţul 
zornăind, în timp ce se târa de colo-colo pe genunchii zdreliți. 


-Care-i povestea lui? întrebă Yarvi. 


-Nu-i știu numele. Cu toții îl numim Nimic. Când am fost adus pe 
Vântul din Sud el trăgea la vâslă. Într-o noapte, pe lângă coastele 
Gettlandului, a încercat să fugă. A reușit cumva să scape din lanţ și 
să fure un cuțit. A omorât trei paznici și i-a tăiat unui al patrulea 
tendonul de la genunchi, lăsându-l șchiop, apoi i-a făcut căpitanului 
cicatricea aia de pe obraz, înainte ca ea și Trigg să-l oprească. 


Yarvi clipi, uitându-se la șmotruitorul ce se târa de colo-colo. 
-Şi toate astea cu un cutit? 


-Şi nu era nici măcar unul mare. Trigg a vrut să-l spânzure de 
catarg, însă Shadikshirram a ales să-l lase în viață, pentru a servi ca 
exemplu pentru noi, ceilalți. 


- Indurarea a fost slăbiciunea ei dintotdeauna, zise Rulf și scoase un 
râs sec, lipsit de veselie. 


-Şi-a cusut rana, zise Jaud, l-a legat cu lanţul ăla enorm, a angajat 
mai multe gărzi și le-a spus să nu-l mai lase niciodată să mai pună 
mâna pe un cutit, iar de atunci el freacă puntea și nu-l mai auzim 

scoțând niciun cuvânt. 


-Şi tu? întrebă Yarvi. 
Jaud rânji. 


-O să vorbesc atunci când o să am ceva de zis. 


—Nu, vreau să zic, care-i povestea ta? 


-Am fost brutar. Funiile scârțâiră când se ridică ancora, iar Jaud oftă, 
frecându-și palmele de mânerul vâslei, pe care tot el îl lustruise, 
făcându-l să lucească. Acum povestea mea e că trag de vâsla asta. 


PROSTUL LOVEȘTE 


Jaud trăgea de vâslă, la fel ca și Yarvi, ale cărui bătături se întăriseră 
până și pe mâna-i beteagă, a cărui faţă se asprise de la vreme și al 
cărui corp devenise suplu și dur precum biciul lui Trigg. Înconjurară 
Punctul lui Bail în timpul unei vijelii care-i udase până la piele, abia 
putând să vadă fortăreața impunătoare de acolo din cauza ploii, apoi 
schimbară direcţia spre est, spre ape mai liniștite, aglomerate din 
cauza navelor de toate formele și toate națiile, în timp ce Yarvi se 
agita la vâslă, dornic să vadă Skekenhouse. 


Bineînţeles că prima dată zări ruinele elfilor. Zidurile gigantice, 
drepte și perfect netede la bază, neatacate niciun pic de furia Mării 
Mamă, erau zdrenţuite și distruse mai sus, cu metalul răsucit vizibil 
printre crăpături, la fel ca osul fracturat printr-o rană, având deja 
parapeti din zidărie în partea de sus, cu steagurile Marelui Rege 
fluturând mândre. 


Turnul Consiliului Preoţilor se înălța deasupra tuturor. Deasupra 
tuturor clădirilor din jurul Mării Sfărâmate, făcând abstracție de 
ruinele din Strokom sau Lanangad, unde niciun om nu îndrăznise să 


pășească. Pentru că trei sferturi din înălțimea lui ameţitoare fuseseră 
construite de elfi: stâlpi din piatră fără îmbinări, pătrate perfecte, 
drepte, cu ferestre enorme, acoperite încă de geamuri negre, făcute 
tot de elfi. 


La o înălțime de cinci ori mai mare decât cel mai înalt turn din 
citadela din Thorlby, piatra fusese tăiată, topită și se solidificase în 
formă de lacrimi gigantice, atunci când avusese loc Distrugerea 
Zeiţei. De acolo în sus, nenumăratele generații de preoți adăugaseră 
haotic scânduri și țiglă — turnulețe, platforme, acoperișuri abrupte, 
balcoane înțesate de coșuri de fum și de sfori și lanţuri care atârnau, 
peste care timpul trecuse și lăsase urme, operă de mântuială ce pălea 
în fața perfecțiunii absolute de dedesubt. 


Pete gri se mișcau pe cea mai înaltă cupolă. Porumbei, probabil, la fel 
ca aceia de care avusese el grijă. Și ca acela care îl trimisese pe tatăl 
său la moarte. Aducând mesaje de la numeroșii preoți răspândiți în 
jurul Mării Sfărâmate. Oare ar putea vedea chiar și ciudatul șoim cu 
aripi din bronz ce transmitea dorințele Marelui Rege? 


În acel turn străvechi ar fi dat Yarvi testul. Aici ar fi putut săruta 
obrazul Bunicii Wexen după ce l-ar fi trecut. Aici s-ar fi sfârșit viața 
de prinţ a lui Yarvi și ar fi început cea de preot, iar cea de sclav 
amărât n-ar mai fi venit niciodată. 


— Retrageți vâslele! strigă Sumael. 


— Retrageți vâslele! urlă Trigg, pentru a fi sigur că toată lumea știe că 
el fusese cel care dăduse ordinul. 


— Vâslele retrase, vâslele puse la loc, mormăi Rulf. Ti-ai putea 
imagina că s-ar putea hotărî dracului odată. 


- Skekenhouse. Yarvi își scărpină juliturile de la încheietură, în timp 
ce Vântul din Sud acostă la chei, iar Sumael se aplecă de pe cabina de 
la pupă și strigă la docheri să fie cu băgare de seamă. Centrul lumii. 


Jaud pufni. 

-Prin comparație cu marile orașe ale Cataliei, ăsta-i un grajd. 
-Nu ne aflăm în Catalia. 

- Nu. Bărbatul masiv scoase un oftat adânc. Din păcate. 


Docurile duhneau a putreziciune și a descompunere, o duhoare cu o 
putere impresionantă, ce o acoperea chiar și pe a lui Yarvi și a 
celorlalți sclavi de la vâsle. Multe dintre cheiuri erau goale. Ferestrele 
clădirilor dărăpănate din spate erau niște hăuri negre și goale. Pe 
chei era o grămadă de grâu putrezit, care deja încolțise. Gărzi 
îmbrăcate în costumele peticite ale Marelui Rege leneveau și jucau 
zaruri. Cerșetorii trândăveau la umbră. O fi fost el un oraș mai mare, 
însă nu avea niciun pic din vigoarea orașului Thorlby și nimic din 
agitația sau din clădirile nou-construite ale acestuia. 


Or fi fost ruinele lăsate de elfi în urmă uimitoare, însă ce adăugaseră 
oamenii Skekenhouse-ului era dezamăgitor. Yarvi scuipă cu precizie 
în apă. 


- Drăguţ. Rulf dădu din cap aprobator. Stilul de-a vâsli nu ţi s-a 
îmbunătăţit cine știe ce, însă ai făcut progrese acolo unde contează. 


-Trebuie să vă descurcati fără mine, micutilor! Shadikshirram ieși 
țanțoșă din cabină, îmbrăcată cu hainele de gală, purtând încă un 
inel sau două în plus pe degete. Sunt așteptată la Turnul Consiliului 
Preoților! 


-Banii noștri sunt așteptați, mormăi Trigg. Cât ne va costa licenţa 
anul ăsta? 


-Cred că un pic mai mult decât anul trecut. Shadikshirram își linse 
încheietura unui deget, încercând să facă loc pentru încă o bijuterie 
cu aspect țipător. Taxele impuse de Marele Rege urmează o curbă 
ascendentă, în general. 


-Mai bine ne-am arunca banii Mării Mamă decât să-i dăm șacalilor 
de preoți. 


-Eu te-aș arunca pe tine în Marea Mamă, dacă n-aș ști că ea te-ar 
azvârli înapoi. Shadikshirram își ridică mâna acoperită de bijuterii 
pentru a și-o admira. Cu licență putem face comerț oriunde în jurul 
Mării Sfărâmate. Fără licenţă — pfff. 


Scutură mâna de parcă tot profitul s-ar fi scurs în vânt, printre 
degete. 


-Marele Rege este invidios pe propriile-i venituri, murmură Jaud. 


— Bineînţeles că e invidios, zise Rulf, privindu-și căpitanul care 
încerca să-l lovească leneș pe Nimic, apoi cum se îndepărta fără 
grabă pe pasarela ce se balansa, cu Ankran precipitându-se după ea, 
legat cu un lanţ scurt. Veniturile sale l-au făcut Mare. Fără de ele ar fi 
un om obișnuit, ca noi ceilalți. 


-Iar oamenii importanţi au nevoie de dușmani cu greutate, zise 
Jaud, căci războaiele sunt un hobby al dracului de scump. 


-Să construieşti temple e aproape la fel de scump. Rulf făcu un gest 
cu capul înspre scheletul unei clădiri imense, care se itea dintre 
acoperișurile aflate cel mai aproape de ei, înconjurată de o rețea atât 


de complicată de schele șubrede, de macarale și de platforme, încât 
Yarvi nici măcar nu-i putea ghici forma. 


-Acela e templul Marelui Rege? 


-Ridicat pentru preamărirea noului zeu la care se închină. Rulf 
încercă să scuipe pe lacătul ce le ținea lanțurile legate, nimerind însă 
pe scânduri. Un monument al propriei vanități. Se lucrează deja de 
patru ani și încă nu-i gata nici pe jumătate. 


-Câteodată mă gândesc că nu există zei cu adevărat, gândi Jaud cu 
voce tare, trecându-și vârful unui deget peste buzele strânse. Apoi 
mă întreb cine-mi face viața un iad. 


-Un zeu din vechime, zise Yarvi. Nu unul nou. 
-Ce vrei să zici? întrebă Rulf. 


-Înainte ca elfii să-și îndrepte lupta împotriva Ei, exista o singură 
Zeiţă. Însă, în mândria lor, au folosit un tip de magie atât de 
puternic, încât au spart Ultima Poartă, s-au autodistrus și au 
sfărâmat Zeița Supremă în bucăți. Yarvi arătă înspre șantierul clădirii 
imense. O parte din cei din sud cred că Zeița Supremă nu putea fi cu 
adevărat înfrântă. Ei sunt convinși că zeii mai mici sunt de fapt doar 
aspecte ale Zeiţei Supreme. Se pare că Marele Rege Suprem a realizat 
ce avantaje are teologia lor. Cel puţin, Bunica Wexen i-a văzut 
avantajele. Se gândi puțin. Ori poate că a căutat să obțină vreun 
profit pentru a intra în grațiile Reginei Sudului, închinându-se la 
aceeași zeiță. Își aminti lucirea lacomă din privirile ei, atunci când el 
îngenunchease în fața ei. Sau poate că ea crede că cei care 
îngenunchează în fața unui zeu unic vor îngenunchea mai ușor și în 
fața unui Mare Rege. 


Rulf scuipă din nou. 


-Ultimul Mare Rege Suprem a fost destul de rău, însă s-a făcut 
remarcat ca primul dintre frați. Cel actual este din ce în ce mai 
preocupat de putere pe măsură ce înaintează în vârstă. El și cu 
preoteasa lui nenorocită nu se vor mulțumi până când nu se vor 
înălța deasupra Zeiței Supreme, iar lumea întreagă le va cădea la 
picioare, gata să le lingă tălpile. 


-Cine o venerează pe Zeița Supremă nu-și poate alege singur calea: 
aceasta îi este aleasă de o entitate supremă, zise Yarvi. Nu se poate 
opune cererilor, însă trebuie să execute ordinele. Trase de lanţul cu 
care era legat și se uită încruntat la el. Zeița Supremă face un lanț 
prin toată lumea, de la Marele Rege la suveranii mai mici și chiar 
până la noi, ceilalți, fiecare legătură așezată într-o poziție bine 
stabilită. În felul acesta, toți sunt sclavi. 


Jaud îl privea încruntat, dintr-o parte. 

- Gândești cu profunzime, Yorv. 

Yarvi ridică din umeri și-și lăsă lanţul să cadă. 

-Gânditul ăsta mă ajută prea putin atunci când vine vorba de vâslit. 


-Şi cum e posibil ca o singură zeiță să facă toată lumea să 
funcționeze? Rulf își ridică mâinile desfăcute, ca pentru a cuprinde 
între ele orașul decăzut și pe toți locuitorii lui. Cum poate exista o 
singură zeiță pentru vite și pentru pești, pentru mare și pentru cer, 
pentru război și pentru pace în același timp? E un nonsens. 


-Poate că Zeița Supremă e ca mine. Sumael se întinse pe acoperișul 
cabinei, sprijinindu-se în cot, cu capul proptit pe un umăr osos și cu 


un picior atârnându-i peste marginea acoperișului. 

- Leneșă? mormăi Jaud. 

Ea rânji la el. 

-Fa alege traseul, dar are o groază de mici zei înlănţuiți care vâslesc. 


—Scuzaţi-mă, înălțimea voastră, zise Yarvi, dar de aici, de unde stau 
eu, pare că și tu porti un lanţ legat la gât. 


-Pentru moment, spuse ea, înfășurându-și în jurul gâtului o parte 
din lanţul cu care era legată, de parcă era o eșarfă. 


-0O singură Zeiţă, pufni Rulf din nou, clătinând încă din cap în 
direcția templului din care se construise doar un sfert. 


-Mai bine una decât niciuna, mormăi Trigg, trecând pe lângă ei. 


Sclavii de la vâsle amutiră când auziră asta, pentru că toți știau că 
următoarea călătorie îi va purta pe lângă teritoriul shendilor, cei care 
nu le arătau nicio îndurare celor ce nu erau de-ai lor, care nu se 
închinau niciunui zeu și care nu îngenuncheau în fața niciunui rege, 
oricât de mare s-ar fi crezut. 


Totuși, pericolele mari aduc profituri mari, își informase 
Shadikshirram echipajul când se întorsese la bord, ținând la vedere 
licenţa inscripționată cu rune și cu ochii lucindu-i de triumf, încât 
cine ar fi văzut-o ar fi putut crede că i-o înmânase Marele Rege în 
persoană. 


-Hârtia aia n-o să ne apere de shendi, mormăi cineva de pe o bancă 
aflată mai în spate. Aia își jupoaie prizonierii și-și mănâncă propriii 


morți. 


Yarvi pufni. Studiase toate limbile și obiceiurile popoarelor din jurul 
Mării Sfărâmate. Ignoranța alimentează frica, îi spunea câteodată 
Mama Gundring. Cunoașterea este moartea ignoranței. Atunci când 
înveţi despre o rasă de oameni ajungi să afli că și ei sunt oameni ca 
toți ceilalți. 


-Shendii nu-i iubesc pe străini, din moment ce-i răpim mereu pentru 
a-i face sclavi. Nu sunt cu nimic mai sălbatici decât oricare dintre noi. 


-La fel de rău ca ăsta? murmură Jaud, privindu-l pe Trigg cum își 
desfăcea biciul. 


Vâsliră înspre est în după-amiaza aceea, cu o licenţă nouă și cu o 
încărcătură nouă, deși aveau aceleași lanţuri vechi, în timp ce Turnul 
Consiliului Preoților se micșora în depărtare, în urma navei lor. La 
apus se opriră într-un golfuleț adăpostit, cu Soarele Mamă aruncând 
sclipiri de aur în apă în timp ce se cufunda la capătul lumii, 
trimițând culori ciudate printre nori. 


-Nu-mi place cum arată cerul în partea aia! Sumael se cățărase pe 
unul din catarge și, cu picioarele înfășurate în jurul vergii, privea 
încruntată spre orizont. Ar trebui să rămânem mâine aici! 


Shadikshirram flutură din mână ca pentru a goni o muscă, 
ignorându-i avertismentul. 


-Furtunile din iazul ăsta micut nu reprezintă niciun pericol, iar eu 
oricum sunt foarte norocoasă când vine vorba de vreme. Mergem 
înainte. Apoi aruncă o sticlă goală în mare și-i făcu semn lui Ankran 


să-i mai aducă încă una, ignorând-o pe Sumael și lăsând-o să clatine 
din cap înspre ceruri. 


În timp ce Vântul din Sud se legăna ușor, iar paznicii și marinarii se 
strânseseră laolaltă în jurul coșului pentru jar de la teugă ca să joace 
zaruri pentru nimicuri, unul din sclavi începu să fredoneze un 
cântec obscen cu o voce subțire și răgușită. La un moment dat uită 
versurile și improviză cu sunete lipsite de sens, iar la final toți 
ajunseră să râdă obosiţi și să bată cu pumnii în vâsle în semn de 
aprobare. 


Un altul începu să fredoneze cântecul lui Bail Constructorul cu o 
voce de bas emoţionantă, cel care de fapt nu construise nimic, ci doar 
adunase cadavre grămadă, și care se autointitulase primul Mare 
Rege prin puterea focului, a sabiei și a vorbelor grele la adresa 
tuturor. Totuși, tiranii au o imagine mai bună atunci când te gândești 
la ei la trecut și în curând alte voci i se alăturară. În cele din urmă 
Bail trecu prin Ultima Poartă, așa cum fac toţi eroii, iar cântecul se 
sfârși, așa cum fac toate cântecele, în timp ce interpretul fu răsplătit 
cu un rând de bătăi ale propriilor pumni în lemn. 


-Cine mai știe o melodie? întrebă cineva. 


Și spre uimirea tuturor, inclusiv a lui, Yarvi se dovedi că știa una. Era 
cea pe care mama sa i-o cânta noaptea, când era mic și se temea de 
întuneric. Habar n-avea de ce tocmai acum îi revenise în minte, însă 
vocea îi răsună, înaltă și clară, departe de nava împuțită, către 
locurile pe care acești oameni le uitaseră de mult. Jaud clipea, Rulf 
privea cu ochii larg deschişi, iar lui Yarvi i se părea că, înlănțuit și 
neajutorat în gaura aia împuțită, nu mai cântase niciodată atât de 
bine. 


După ce termină se lăsă tăcerea, căci nu se mai auzeau decât 
scârțâitul ușor al navei în apa ce clipocea, vântul printre vele și 
pescărușii în depărtare. 


-Mai cântă unul, ceru cineva. 


Iar Yarvi le mai oferi unul, și încă unul, și încă unul. Le fredonă 
cântece de dragoste pierdută și de dragoste regăsită, de acte eroice 
sau de lașitate. Despre Lay, fiul lui Froki, cel cu sânge rece, care 
dormise chiar și în timpul unei bătălii, și despre Ashenleer, cel cu 
privirea atât de ageră, încât putea număra fiecare fir de nisip de pe 
plajă. Cântă despre Horald, Călătorul în Depărtări, cel care îl 
întrecuse pe Regele Daibei cel cu pielea neagră într-o cursă și care în 
final navigase atât de departe, încât căzuse dincolo de marginea 
lumii. Și mai cântă și despre Angulf Copită-despicată, Ciocanul 
Vanstermanilor, fără să spună însă că fusese bunicul lui. 


De fiecare dată când termina, i se cerea încă un cântec, până când 
semiluna Tatălui Lună se arătă deasupra dealurilor, iar stelele 
începură să se ivească prin țesătura cerului, în timp ce ultimul vers 
din povestea lui Bereg, cel care murise căutând Consiliul Preoților 
pentru a apăra lumea de magie, se pierdea în văzduh. 


-Ca o mică pasăre cu o singură aripă. Când Yarvi se întoarse o văzu 
pe Shadikshirram privindu-l de sus, aranjându-și acele din păru-i 
încâlcit. Drăguţă voce, nu-i așa, Trigg? 


Supraveghetorul trase aer în piept, se șterse la ochi cu dosul palmei 
și zise cu o voce încărcată de emoție: 


-N-am mai auzit niciodată ceva asemănător. 


Înțeleptul așteaptă momentul potrivit, obișnuia Mama Gundring să 
spună, dar nu-l lasă niciodată să treacă. Așa că Yarvi se înclină și-i vorbi 
lui Shadikshirram în limba ei. N-o cunoștea prea bine, însă un preot 
priceput poate face oricui un compliment. 


-Sunt onorat să cânt pentru cineva atât de vestit, rosti el suav, 
gândindu-se să-i pună rădăcină de limbă-neagră în vin. 


Ea îl privi cu ochi mijiti. 


-Nu-i așa că ești plin de surprize? Apoi îi aruncă lui sticla aproape 
goală și se îndepărtă, fredonând atât de fals încât Yarvi putea doar 
ghici că e vorba despre Lay, fiul lui Froki. 


Dacă i s-ar fi servit la masa tatălui său vinul acela, l-ar fi scuipat în 
fața vreunui sclav, însă acum i se părea cel mai bun pe care îl băuse 
vreodată, cu gust fructos și aromă de libertate. Era o adevărată 
provocare să împartă stropul pe care îl primise, însă imaginea 
imensului zâmbet de pe fața lui Rulf după ce înghițise partea lui 
merita toți banii. 


În timp ce se pregăteau de somn, Yarvi își dădu seama că ceilalți 
sclavi se uitau la el în moduri diferite. Sau poate era din cauză că ei 
chiar se uitau la el. Chiar și Sumael îl privea cu o încruntătură 
gânditoare de la postul din afara cabinei căpitanului, de parcă el era 
acum un calcul pe care nu știa cum să-l facă. 


-De ce se uită toți la mine? murmură el către Jaud. 
-E un lucru rar să audă ceva plăcut. Tu ai făcut-o pentru ei. 


Yarvi zâmbi în timp ce-și trăgea blănurile urât mirositoare până la 
gât. El nu i-ar fi atacat pe paznici cu un cuțit de bucătărie, însă 


probabil că zeii îi dăruiseră arme mai potrivite. Probabil că timpul i 
se scurgea printre degete. La urma urmei, nu era dotat cu tot ce 
trebuia. Insă trebuia să fie răbdător. La fel de răbdător ca iarna. 


Odată, după ce tatăl său îl lovise la mânie, mama lui îl găsise pe 
Yarvi plângând. Prostul lovește, îi spusese. Ințeleptul zâmbește, observă 
și învață. 


Apoi lovește. 


SĂLBATICI 


Pe când era doar un băiețel, Yarvi primise o corabie făcută din plută. 
Fratele lui i-o luase și i-o aruncase în mare, iar Yarvi stătuse pe 
marginea stâncilor de deasupra apei și se uitase cum valurile o 
săltau, o răsuceau și se jucau cu ea, până când dispăruse. 


Acum Marea Mamă făcea din Vântul din Sud o corabie de jucărie. 


Lui Yarvi i se ridicase stomacul până-n gâtul care-l ustura, în timp ce 
urcau pe vârful unui munte de apă, care îi aspira practic, plonjând în 
hăul de spumă albă de la baza lui, legănându-se și fiind iarăși 
înghițiți de apă, mai adânc, din ce în ce mai adânc, până când erau 
înconjurați din toate părțile de marea ce se înălța ca niște turnuri în 
jurul lor, Yarvi fiind convins că vor fi înghițiți cu toții de adâncimile 
de necuprins de mintea umană. 


Rulf încetase să mai spună că trecuse prin pericole și mai mari. Nu că 
Yarvi l-ar fi putut auzi. Era greu de distins care era zgomotul făcut 
de tunetul furtunii și care era cel al urletului valurilor, cel scos de 


gemetele cocii torturate a navei, al frânghiilor suprasolicitate ori al 
oamenilor îngroziți. 


Jaud încetase să mai spună că i se pare că cerul se înseninează. 
Devenise greu de zis unde înceta marea ce-i biciuia pe oameni și 
unde începea ploaia, care-i biciuia și ea la rândul ei, căci totul 
devenise o furie clocotitoare, prin care Yarvi de-abia mai putea zări 
cel mai apropiat catarg, până când întunericul furtunii fu luminat de 
un fulger ce surprinse nava și echipajul înfricoșat într-o combinație 
de strălucire și de întuneric. 


Faţa lui Jaud era toată un rânjet încremenit, cu pielea întinsă la 
maximum și mușchii încordați, în timp ce se lupta cu vâsla. Ochii lui 
Rulf erau holbaţi, în timp ce depunea tot efortul de care era în stare 
pentru a trage de vâslă. Sumael era agăţată de inelul de care fusese 
înlănțuită atunci când acostaseră, urlând ceva ce nimeni nu putea 
auzi prin vântul care urla la rândul lui. 


Shadikshirram nu asculta de nimeni și de nimic. Era cocoțată pe 
acoperișul cabinei de la pupă, cu un braț petrecut pe după catarg, de 
parcă acesta ar fi fost un tovarăș de pahar, fluturându-și sabia înspre 
cer, râzând și, atunci când furtuna se domolea suficient pentru ca 
Yarvi s-o poată auzi, provocând vântul să sufle și mai tare. 


Comenzile oricum ar fi fost inutile acum. Vâslele deveniseră animale 
înnebunite, Yarvi fiind smucit de legătura din jurul încheieturii, așa 
cum mama sa obișnuia să-l smucească când era copil. Avea un gust 
sărat în gură de la apa de mare și de la sângele ce începuse să-i curgă 
după ce vâsla îl pocnise în față. 


Nu mai fusese niciodată în viața lui atât de speriat și de neajutorat. 
Nici atunci când se ascundea de tatăl lui în locurile secrete ale 


citadelei. Nici când îl privise pe Hurik în faţa-i pătată de sânge, după 
ce Odem spusese: Omoară-l. Nici când se chircise înfricoșat la 
picioarele lui Grom-gil-Gorm. Oricât de înfricoșătoare fuseseră 
terorile prin care trecuse, toate păleau în fața furiei monstruoase a 
Mării Mamă. 


Următorul fulger le aduse imaginea conturului unei coaste, al cărei 
țărm zdrențuit era măcinat de valurile furioase, cu copaci negri și 
stânci la fel de negre, udate de picături albe. 


-Zeii să ne ajute, murmură Yarvi, ținându-și ochii strâns închiși, în 
timp ce nava tremura și-l legăna, izbindu-l cu capul de vâsla celor 
din spate. 


Oamenii alunecau și cădeau unul peste celălalt, prăbușindu-se de pe 
bănci atât cât le permiteau lanţurile cu care erau legați, apucându-se 
cu disperare de orice i-ar fi protejat de la a fi sugrumați de propriile 
lor zgărzi de sclavi. Yarvi simţi braţul puternic al lui Rulf apucându-l 
strâns de umăr, apăsându-l la loc pe bancă, făcându-l să se simtă 
oarecum ușurat că va avea o persoană alături dacă va fi să moară. 


Se rugă așa cum nu se mai rugase niciodată, oricărui zeu care-i venea 
în minte, înalt sau mic. Nu se rugă pentru Jiltul Negru, pentru a se 
răzbuna pe unchiul trădător, pentru sărutul mai reușit promis lui 
Isriun ori pentru eliberarea din sclavie. 


Se rugă doar pentru propria-i viață. 


Se auzi o bubuitură cumplită, ce făcu scândurile să vibreze și nava să 
se clatine. Vâslele se sfărâmară ca niște rămurele. Un val imens 
mătură puntea, ajungând până la Yarvi, și atunci realiză că va muri 
așa cum murise și unchiul său, Uthil, înghițit de marea nemiloasă... 


Zorile sosiră, murdare și neîndurătoare. 


Vântul din Sud eșuase și zăcea înclinată pe o parte, neajutorată ca o 
balenă, pe prundișul rece. Yarvi era ud fleașcă și stătea ghemuit pe 
banca înclinată într-un unghi abrupt, tremurând și plin de lovituri, 
însă era în viață. 


Furtuna se îndepărtase urlând înspre estul întunecat, însă în lumina 
palidă a zorilor alb-albastre vântul încă sufla rece și ploaia cădea fără 
întrerupere peste sclavii de la vâsle aflați acum într-o stare 
deplorabilă, cei mai mulți văitându-se din cauza loviturilor încasate, 
iar unii chiar plângând din pricina unor răni foarte grave. O bancă 
fusese smulsă din bolțuri și dispăruse în mare, luându-i după ea, 
fără îndoială, și pe cei trei sclavi ghinioniști și trimițându-i prin 
Ultima Poartă. 


— Am avut noroc, zise Sumael. 


Shadikshirram o lovi cu palma pe spate, aproape trântind-o la 
pământ. 
-Ti-am zis că am un noroc de vreme bună extraordinar! 


Cel puţin, ea părea a fi în cea mai bună dispoziţie dintre toți după 
bătălia cu furtuna, din care ieșise învingătoare. 


Yarvi le privi înconjurând corabia, în timp ce Sumael își înfipsese 
vârful limbii în gaura din buză, examinând stricăciunile și 
plimbându-și mâinile cu gesturi sigure peste scândurile despicate. 


-Cel putin chila și catargele sunt întregi. Am pierdut douăsprezece 
vâsle, distruse complet, și trei bănci au fost rupte. 


-Să nu mai vorbim despre cei trei sclavi dispăruți, mormăi Trigg, 
foarte supărat din cauza pierderii. Doi morți în lanţuri și alți șase 
care momentan nu mai pot vâsli și s-ar putea să nu mai poată vâsli 
niciodată. 


-Gaura din cocă este cel mai mare motiv de îngrijorare, zise Ankran. 
E clar ca lumina zilei. Va trebui peticită și astupată cu calafat înainte 
de-a ne gândi măcar s-o lansăm la apă. 


— Unde-om putea găsi lemn pentru scânduri? 


Shadikshirram făcu un gest cu mâna-i lungă către pădurea bătrână 
ce se întindea în toate părțile. 


-Dar le aparţine shendilor. Trigg se uită la pădurea întunecată fără 
prea mult entuziasm. Dacă ne găsesc aici, vom sfârși jupuiți. 


— Atunci, cel mai bine ar fi să începi, Trigg. Arăţi suficient de rău și cu 
pielea pe tine. Dacă norocul îmi va rămâne alături, putem face toate 
reparaţiile și pleca la timp, înainte ca shendii să-și ascută măcar 
cuțitele. Tu! Și Shadikshirram se duse la Nimic, care stătea în 
genunchi pe prundiș și-l făcu să se rostogolească cu un picior în 
coaste. De ce nu cureti, ticălosule? 


Nimic se târî, urmărind lungimea lanțului cu care era legat, înapoi 
pe punte și, la fel ca un om care începe să-și măture vatra după ce i-a 
ars casa, trecu la munca sa obișnuită. 


Ankran și Sumael schimbară priviri pline de îndoială, apoi se 
apucară de treabă, în timp ce Shadikshirram se duse să-și ia uneltele. 
Care constau în vin, pe care începu să-l bea vârtos, așezată pe o 
stâncă din apropiere. 


Trigg descuie câteva din lacăte — un gest rar, cu siguranță —, iar 
vâslașii care nu-și părăsiseră băncile de săptămâni întregi fură legați 
cu lanţuri mai lungi, după care Ankran le dădu uneltele necesare. 
Jaud și Rulf primiră sarcina de a despica trunchiuri de copaci cu 
pene și cu ciocane, iar când blănurile fură gata, Yarvi le târî după el 
prin gaura din partea laterală a navei, la Sumael, care le cioplea la 
dimensiunea potrivită cu o toporișcă, cu fălcile strânse, concentrată. 


-De ce zâmbești? îl întrebă ea. 


Mâinele lui Yarvi se aspriseră de la muncă, capul îl durea de când se 
lovise de vâslă și era plin de așchii din cap până-n picioare, însă 
zâmbetul îi devenea din ce în ce mai larg. Totul arăta mai bine când 
te aflai la capătul unui lanţ mai lung, iar Sumael nu reprezenta nici 
ea o excepție. 


-Nu mai stau legat de bancă, zise el. 
-Ihâm. Ridică din sprâncene. Să nu te obișnuiești așa. 


— Acolo! Un țipăt ascuţit se auzi dintr-odată. Unul dintre paznici 
arăta înspre interiorul insulei, cu fața palidă de frică. 


Un bărbat stătea la marginea pădurii. În ciuda vremii, era dezbrăcat 
până la brâu, vopsit pe corp cu alb și avea o chică bogată. Avea un 
arc pe umăr și o secure cu mâner scurt la șold. Nu făcu nicio mișcare 
bruscă, nu proferă ameninţări, doar privi calm înspre corabia în jurul 
căreia mișunau sclavii, apoi se întoarse fără grabă și dispăru în 
întunecimea pădurii. Panica pe care o iscă apariţia lui fu însă atât de 
mare, încât ai fi zis că era o întreagă armată, nu doar un singur om. 


-Zeii să ne ajute, șopti Ankran, trăgând de zgarda de sclav de parcă 
i-ar fi fost prea strânsă, gata să-l sugrume. 


- Lucraţi mai repede, mârâi Shadikshirram, atât de îngrijorată încât 
încetă chiar și să bea pentru scurt timp. 


Își dublară eforturile, aruncând tot timpul priviri înspre copaci după 
eventualii musafiri nepoftiți. O corabie trecu pe mare la un moment 
dat și doi marinari săriră în apă, fluturând din mâini și strigând 
după ajutor. O siluetă micuță le făcu cu mâna, însă nava nu făcu 
nicio manevră de oprire. 


Rulf își șterse transpirația de pe frunte cu dosul palmei sale groase. 
-Eu n-aş fi oprit. 

-Nici eu, zise Jaud. Va trebui să ne ajutăm singuri. 

Yarvi nu putu decât să îi aprobe. 

-Eu nici cu mâna n-aş fi făcut. 


Și atunci mai mulți shendi se iviră fără zgomot din întunericul 
pădurii. Trei, apoi șase, apoi doisprezece, toți înarmați până-n dinți, 
fiecare apariție din ce în ce mai îngrozitoare, atât pentru Yarvi, cât și 
pentru toți ceilalți. Poate că citise el despre cât de pașnici erau 
shendii, însă cei pe care îi vedea nu arătau ca și cum ei și Yarvi 
citiseră aceleași cărți. 


-Continuati să munciti! mârâi Trigg, înșfăcând un om de ceafă și 
obligându-l să se aplece din nou asupra trunchiului de copac căzut 
pe care îl jupuia de scoarță. Trebuie să-i punem pe fugă. Să-i 
speriem. 


Shadikshirram aruncă sticla goală pe prundiș. 


-Pentru fiecare om pe care îl vedem, alți zece sunt ascunși. Tu o să fii 
ăla speriat, cred eu. Dar, oricum, încearcă. Eu voi privi. 


-Ce să facem, atunci? murmură Ankran. 


-Eu mă voi strădui să nu le las niciun pic de vin. Căpitanul scoase 
dopul altei sticle. Dacă vrei să-i scutești de-o grijă, atunci cred că te- 
ai putea jupui singur, zise ea chicotind și începând din nou să bea. 


Trigg arătă cu capul înspre Nimic, care stătea în genunchi și freca 
puntea. 


-Sau am putea să-i dăm lui o sabie. 

Shadikshirram se opri din râs dintr-odată. 

- Niciodată. 

Înțeleptul așteaptă momentul potrivit, dar nu-l lasă niciodată să treacă. 


-Căpitane, zise Yarvi, lăsând jos blana și făcând umil un pas în față. 
Am o propunere. 


-Ai de gând să le cânţi, schilodule? se răsti Trigg. 
-Să vorbim cu ei. 
Shadikshirram se uită la el cu o privire leneșă, cu ochii mijiți. 


-Le știi limba? 


-Suficient cât să fim în siguranţă. Poate chiar și să facem un schimb 
cu ei. 


Supraveghetorul împunse aerul cu arătătoru-i gros, înspre mulțimea 
de războinici pictați. 


- Crezi că sălbaticii ăia vor asculta de vorbă bună? 
-Stiu că o vor face. 


Yarvi își dorea să fie la fel de sigur el însuși pe cât reușise cumva să 
arate că e. 


-E o nebunie! zise Ankran. 


Privirea lui Shadikshirram se opri asupra celui care se ocupa cu 
aprovizionarea. 


— Aștept cu mare interes contrapropunerea ta. 


Acesta clipi, cu gura deschisă pe jumătate, cu mâinile mișcându-i-se 
cu nervozitate în semn de neajutorare, iar căpitanul își dădu ochii 
peste cap. 


-Sunt prea putini eroi în ziua de azi. Trigg, îl vei însoți pe 
ambasadorul nostru fără o mână pentru a negocia. Ankran, o să 
mergi și tu cu ei. 


-Eu? 


— Câţi lași cu numele Ankran dețin eu? Negociezi pentru provizii, 
nu-i așa? Du-te și negociază. 


-Dar nimeni nu negociază cu shendii! 


— Atunci, înțelegerile pe care le faceți vor fi material de legendă. 
Shadikshirram se ridică în picioare. Toată lumea are nevoie de ceva. 
Asta-i frumuseţea meseriei de negustor. Sumael îți poate spune de ce 
lucruri avem nevoie. Se aplecă spre Yarvi, învăluindu-l într-un abur 
de alcool, și-l bătu pe obraz. Cântă-le, băiete. La fel de dulce cum ai 
cântat noaptea trecută. Cântă pentru viața ta. 


Și așa se trezi Yarvi mergând în direcția copacilor, cu mâinile goale 
ridicate și legat cu-n lanţ scurt, ținut strâns de Trigg în pumnu-i 
masiv, încercând disperat să se autoconvingă că pericolele mari aduc 
profituri mari. În faţa lor se adunaseră și mai mulți shendi, care îi 
priveau în tăcere. În spatele lor, Ankran murmură ceva în haleenă. 


-Dacă schilodul reușește să facă un schimb, facem aranjamentul 
obișnuit? 


— De ce nu? îi răspunse Trigg, trăgându-l pe Yarvi de lanţ. Nu-i venea 
să creadă că cei doi se gândeau la bani chiar și acum, dar probabil că 
atunci când Ultima Poartă se deschide pentru ei, oamenii ajung să 
facă ce știu ei cel mai bine. El își recăpătase înțelepciunea de preot, la 
urma urmei. Și se părea că și un scut fragil, în timp ce se apropiau de 
shendii cei pictați în culori de sălbatici. 


Aceștia nu urlară și nici nu-și fluturară armele. Erau suficient de 
ameninţători și fără așa ceva. Doar se dădură la o parte, pentru a-i 
face loc lui Yarvi, care se apropie, mânat de Trigg printre copaci, 
până într-un luminiș unde mai mulţi shendi erau adunați în jurul 
unui foc. Yarvi înghiți în sec când văzu cât de mulți erau. Probabil că 
raportul dintre ei și echipajul Vântului din Sud era de trei la unu. 


Intre ei era o femeie care cioplea un băț cu un cuţit cu lamă lucitoare. 
Avea în jurul gâtului un șnur din piele, de care era agăţată o tăbliță 


făcută de elfi, o plăcută verde incrustată cu pietre preţioase negre, pe 
care mai erau inscripționate simboluri necunoscute și linii aurii, cu 
model complicat. 


Primul lucru pe care un preot învață să-l recunoască este puterea. Să 
citească privirile, atitudinile, mișcările corpului și inflexiunile vocii, 
cele care îl diferențiază pe lider de cei care-l urmează. La urma 
urmei, de ce să pierzi timpul cu subordonații? Așa că Yarvi păși 
printre bărbați, de parcă ar fi fost invizibili, privind doar la fața 
încruntată a femeii, în timp ce războinicii veniră după ei și-i 
înconjurară pe el, pe Trigg și pe Ankran cu un zid gros din oțel și 
piele goală. 


Yarvi ezită o clipă. In acea secundă, se bucură de teama lui Trigg și a 
lui Ankran, ignorându-și-o pe a sa. In acea secundă el avu puterea 
asupra lor și-i plăcu la nebunie. 


- Vorbește! șuieră Trigg. 


Yarvi se întrebă dacă poate găsi o cale de a-i provoca moartea 
supraveghetorului. Să-i folosească pe shendi pentru a se elibera și, 
poate, pentru a-i elibera și pe Rulf și pe Jaud... Însă interesele erau 
prea mari și rezultatele ar fi venit prea târziu. Preotul înţelept alege 
binele suprem, răul cel mai mic și netezește calea Tatălui Pace în 
orice limbă. Așa că Yarvi se lăsă în jos, punându-și un genunchi pe 
solul mlăștinos, cu mâna beteagă la piept și cu cealaltă dusă la 
frunte, așa cum îl învățase Mama Gundring, pentru a arăta că 
rostește adevărul. 


Chiar dacă printre dinţi scotea numai minciuni. 


-Mă numesc Yorv, zise el în limba shendilor, și mă așez în genunchi, 
umil, fără a mai fi un străin pentru voi, pentru a cere cu umilință 
dreptul de vizitatori pentru mine și pentru prietenii mei. 


Femeia îl privi pe Yarvi cu ochi pe jumătate deschiși. Apoi se uită la 
războinici, își băgă cu grijă cutitul în teacă și aruncă băţul în foc. 


- La naiba! 


-Drept de vizitatori? murmură unul dintre războinici, arătând cu un 
deget nava eșuată, de parcă nu și-ar fi putut crede ochilor. Pentru 
sălbaticii ăștia? 


-Pronuntia ti-e lipsită de intonatie. Femeia flutură din mâini, 
ridicându-le. Insă eu sunt Svidur a shendilor. Ridică-te, Yorv, căci 
ești bine-venit în căminul nostru și ferit de orice pericol. 


Un alt războinic își înfipse furios securea în pământ și dispăru 
tropăind în tufișuri. 


Svidur îl urmări îndepărtându-se. 


—Intenționam să vă omorâm și să vă luăm încărcătura. Trebuie să 
luăm ce putem, pentru că Marele Rege ne va ataca din nou când va 
sosi primăvara. Omul e plămădit din lăcomie. Jur că nu știu ce-am 
putea deține noi, care să facă obiectul dorinței lui. 


Yarvi se uită în spate, la Ankran, care asculta conversaţia încruntat, 
plin de suspiciune. 


-Trista mea observaţie este că unii oameni își doresc întotdeauna 
mai mult. 


— Își doresc mai mult, într-adevăr. Își propti un cot pe genunchi și 
bărbia în palmă, în timp ce-și privea războinicii demoralizați așezați 
pe jos, dezgustați, unul dintre ei adunând deja mușchi de pe jos 
pentru a-și șterge simbolurile războinice pictate pe corp. Ar fi putut 
fi o zi profitabilă. 


- Incă mai poate fi. Yarvi se ridică în picioare și-și strânse mâinile la 
fel cum o făcea mama sa când începea să se târguiască. Sunt câteva 
lucruri pentru care căpitanul meu ar dori să negocieze... 


SECRETE MICI ȘI MURDARE 


Cabina lui Shadikshirram era înghesuită și vopsită în culori 
țipătoare, întunecoasă din cauza celor trei ferestre înguste și plină de 
umbre de la sacii și de la pungile atârnate de grinzile joase ale 
tavanului. Patul ei, plin de cearșafuri și de perne pătate, ocupa 
aproape toată podeaua. Un cufăr supradimensionat, legat cu benzi 
din fier, ocupa restul spațiului rămas. Sticle goale erau aruncate peste 
tot. Locul mirosea a smoală, a sare și a tămâie, a transpiratie stătută 
și a vin oțetit. Și totuși, comparativ cu viața pe care o dusese Yarvi 
până acum - dacă asta s-ar fi putut numi viață —, părea apogeul 
luxului. 


— Reparația nu va rezista, zicea Sumael. Ar trebui să ne îndreptăm 
către Skekenhouse. 


-Ce-mi place cel mai mult la Marea Sfărâmată e că are formă de cerc. 
Shadikshirram desenă un cerc în aer cu sticla de vin. Vom ajunge la 
Skekenhouse pe oriunde am lua-o. 


Sumael clipi când auzi asta. 


-Dar un traseu ne-ar lua câteva zile, iar celălalt, câteva luni! 


-Ne vei mentine în mișcare, așa cum o faci mereu. Cel mai mare 
dușman al marinarilor este marea, însă lemnul plutește, nu? Cât de 
greu poate fi? Vom merge înainte. Ochii lui Shadikshirram se opriră 
asupra lui Yarvi, care stătea în pragul ușii joase, de parcă s-ar fi ferit. 
Aa, ambasadorul meu! Din moment ce încă mai avem piele pe noi, 
să-nţeleg că lucrurile au mers bine? 


-Trebuie să discut cu tine, căpitane. Vorbi cu ochii pironiți în 
pământ, așa cum un preot îi vorbește regelui său. Doar cu tine. 


— Hmmm. Își împinse buza de jos în afară și și-o mângâie așa cum un 
harpist și-ar fi mângâiat harpa. Un om cerând o audienţă privată mă 
face întotdeauna curioasă, chiar și unul atât de tânăr, schilod și atât 
de putin atractiv ca tine. Du-te și ocupă-te de călăfătuit și de 
scânduri, Sumael, vreau să fim înapoi pe mare mâine-dimineață. 


Lui Sumael i se încordară mușchii maxilarului de la atâta scrâșnit din 
dinți. 


-Pe apă sau sub apă. 
Apoi trecu pe lângă Yarvi și ieși. 
— Deci? 


Shadikshirram luă o înghițitură lungă din sticla de vin, apoi o 
trimise rostogolindu-se pe jos. 


-Le-am cerșit shendilor dreptul de vizitatori, căpitane. Ei au tradiția 
solemnă de a nu le nega dreptul străinilor care o fac așa cum trebuie. 


- Dibaci, zise Shadikshirram, strângându-și în mâini părul negru 
înspicat cu argintiu. 


-Şi am negociat pentru lucrurile care ne trebuie, încheind o afacere 
excelentă cu ei. 


-Foarte dibaci, zise ea, ciufulindu-și părul așa cum făcea de obicei. 
Insă acum avea nevoie de dibăcia lui mai mult decât oricând. 


-Dar cred că pentru tine nu e o afacere la fel de bună precum o 
consider eu, căpitane. 


Privirea ei se îngustă un pic. 
-Cum așa? 


-Cel care se ocupă cu aprovizionarea și supraveghetorul și-au oprit 
partea lor din profiturile tale. 


Urmă o pauză lungă, în timp ce Shadikshirram își așeză acele în păr, 
unul câte unul, pentru a-l ţine la locul lui. Faţa nu-i trăda nicio 
emoție, însă Yarvi simți dintr-odată că se află la marginea unei 
prăpăstii. 

-Şi-au oprit-o? zise ea. 

Se așteptase la orice, mai puţin la această răceală degajată. Oare deja 
știa, dar nu-i păsa? L-ar trimite oare înapoi la vâsle, fără nicio 
remușcare? Oare Trigg și Ankran aflaseră că fuseseră trădaţi? Se 


linse pe buze, știind că mergea pe o gheaţă extrem de subțire. Nu 
mai putea da înapoi, așa că speră că va păși din nou pe teren solid. 


-N-au făcut-o pentru prima oară, rosti el răgușit. 


— Nu? 


- Le-ai dat bani în Vulsgard pentru sclavi sănătoși și ti-au adus cele 
mai ieftine rămășițe pe care le-au putut găsi, inclusiv pe mine. 
Bănuiesc că n-ai primit mai nimic ca rest. 


-Ceva insignifiant. Shadikshirram prinse sticla între două degete și 
sorbi prelung din ea. Dar încep să mă întreb dacă n-am primit un 
adevărat chilipir odată cu tine. 


Yarvi simti brusc dorinţa de a da cărţile pe față, dar se stăpâni și 
vorbi calm, așa cum trebuia s-o facă un preot. 


— Au încheiat amândoi aranjamente în limba haleenă, crezând că 
nimeni nu-i va înţelege. Dar eu vorbesc și limba aceea. 


—Și, fără îndoială, poți să și cânți în ea. Pentru un sclav la vâsle, ai 
multe talente. 


Un preot nu trebuie niciodată să rămână fără răspuns la o întrebare, 
iar Yarvi avea o minciună gata pregătită. 


-Mama mea era preoteasă. 


— Cureaua unei preotese trebuie să rămână tot timpul strânsă. 
Shadikshirram trase aer în piept printre buzele strânse. Oh, un secret 
mic și murdar. 


-Viata e plină de ele. 
-Să știi că e, băiete, să știi că e. 


-M-a învăţat limbi străine, numere, proprietățile plantelor și multe 
alte lucruri. Lucruri care ti-ar fi folositoare, căpitane. 


-Un copil folositor, într-adevăr. Poate că ai nevoie de două mâini 
pentru a te lupta, însă ca să înjunghii pe cineva pe la spate n-ai 
nevoie decât de una, nu-i așa? Ankran! susură ea prin ușa deschisă. 
Ankran, căpitanul tău vrea să vorbească cu tine. 


Se auziră pașii rapizi ai lui Ankran, însă nu la fel de rapizi precum 
bătăile inimii lui Yarvi. 


-Am verificat proviziile, căpitane, și lipsește o toporișcă. Prin ușa 
deschisă îl văzu pe Yarvi cum stătea mai ferit, iar atunci un mușhi 
începu să i se zbată pe față, din pricina șocului, apoi în priviri îi 
apăru suspiciunea, după care încercă să zâmbească. Pot să-ți mai 
aduc niște vin... 


- Niciodată. Urmă o pauză ce prevestea ceva rău, în timp ce 
căpitanul zâmbea cu luciri în priviri, culoarea pierea încet-încet din 
obrajii lui Ankran, în timp ce Yarvi simţea în tâmple cum pulsul i-o 
lua razna. Mă aştept să fiu jefuită de Trigg: el e un om liber și trebuie 
să-și vadă de propriile interese. Dar tu? Să fiu jefuită de propria mea 
proprietate? Shadikshirram își goli sticla, linse ultimele picături 
rămase pe fundul ei și o cântări leneșă în mână. Trebuie să înţelegi că 
e destul de stânjenitor. 


Ankran își răsfrânse buzele. 

— Minte, căpitane! 

- Însă minciunile lui îmi confirmă suspiciunile. 
-Totul e... 


Totul se petrecu atât de repede, încât Yarvi abia zări ce se întâmplase: 
auzi doar un zgomot surd, când Shadikshirram îl izbi pe Ankran cu 


fundul sticlei. El căzu cu un geamăt și rămase acolo clipind, cu 
sângele șiroindu-i pe obraji. Ea înaintă un pas, ridică cizma deasupra 
feţei lui și, calmă, decisă, încruntată de atâta concentrare, începu să-l 
lovească cu talpa. 


-Să mă escrochezi? șuieră ea printre dinţii strânși, făcându-i o 
tăietură pe obraz cu tocul. Să furi de la mine? zise, în timp ce o 
lovitură de cizmă îi strâmbă nasul lui Ankran. Să mă iei drept 

fraieră? 


Yarvi privea înspre un colț al camerei, cu gâtul încleștat din cauza 
trosniturilor ce nu mai conteneau. 


-După tot... ce-am făcut... pentru tine! 


Shadikshirram se așeză pe vine, cu antebrațele sprijinite pe genunchi 
și cu mâinile atârnându-i. Deschise gura și-și suflă o șuviţă rebelă de 
păr de pe față. 


-Din nou sunt dezamăgită de cât de nenorocită e lumea. 


-Soția mea, șopti Ankran, ceea ce-l făcu pe Yarvi să-și îndrepte din 
nou privirea asupra feței lui distruse. O spumă sângerie îi apăru pe 
buze. Soția mea... și fiul meu. 


-Ce-i cu ei? se răsti Shadikshirram, privind încruntată o pată roșie 
ce-i rămăsese pe dosul palmei și ștergându-se apoi pe hainele lui 
Ankran. 


— Negustorul de sclavi... de la care m-ai cumpărat... în Thorlby. 
Glasul lui Ankran era înfundat. Yoverfell. E stăpânul lor. Tuși, apoi 
împinse cu limba o bucată de dinte afară din gură. A zis că nu se va 


atinge de ei... atât timp cât îl plătesc... de fiecare dată când trecem 
pe-acolo. Dacă nu plătesc... 


Yarvi simți cum i se moaie genunchii. Atât de rău, încât fu gata să 
cadă. Acum înțelegea de ce avea nevoie Ankran de bani. 


Însă Shadikshirram doar ridică din umeri. 

-Ce mă privește asta pe mine? 

Apoi îl apucă pe Ankran de păr și-și scoase cuțitul de la centură. 
— Așteaptă! strigă Yarvi. 

Căpitanul îl privi cu asprime. 

- Chiar? Eşti sigur? 

Trebui să se forțeze pentru a scoate la iveală un zâmbet nesigur. 
-De ce să omori ceva ce poți vinde? 


Ea îl privi un moment, cu ochii larg deschiși, făcându-l să se întrebe 
dacă nu cumva îi va ucide pe-amândoi. Apoi căpitanul începu să 
râdă în hohote și lăsă cuțitul în jos. 


-Aşa să fie. Inima mea miloasă mă determină să mă răzgândesc. 


Trigg! 


Supraveghetorul ezită doar o secundă când păși în cabină și-l văzu 
pe Ankran la podea, cu fața transformată într-o masă de carne 
însângerată. 


-S-a dovedit că magazionerul nostru m-a jefuit, zise căpitanul. 


Trigg se uită încruntat la Ankran, apoi la Shadikshirram și, în final, 
pentru mai mult timp, la Yarvi. 


— Se pare că unii oameni nu se gândesc decât la ei înșiși. 


-Iar am crezut că suntem o familie. Căpitanul se ridică, apoi își 
șterse praful de pe genunchi. Avem un nou magazioner. Caută-i o 
zgardă mai bună. Îl rostogoli pe Ankran înspre ușă cu piciorul. Și 
pune lucrul ăsta în locul rămas liber la vâsla lui Jaud. 


— Sigur, căpitane. 
Și Trigg îl trase pe Ankran afară de o mână și închise ușa cu piciorul. 


— Vezi că sunt miloasă, zise Shadikshirram senină, cu mâinile-i 
miloase pătate de sânge încă ținând cuțitul, leneșă. Mila este 
slăbiciunea mea. 


-Mila este un gest măreț, reuși Yarvi să rostească pe o voce răgușită. 
Căpitanul roși de plăcere auzindu-l. 


-Nu-i așa? Însă, așa măreață cum sunt eu... tot cred că Ankran mi-a 
epuizat mila pentru tot anul. Își puse braţele în jurul umerilor lui 
Yarvi și-și băgă degetul mare pe după zgarda de la gât, trăgându-l 
mai aproape, din ce în ce mai aproape, învăluindu-l într-un abur de 
alcool. Dacă un alt magazioner îmi va trăda încrederea... 


Tăcerea care se lăsă fu mai mult decât sugestivă. 


-N-ai de ce să te temi, căpitane. Yarvi se uită la faţa ei de atât de 
aproape, încât privirea lui păru să se cufunde într-a ei. N-am nici 
soție, nici copil, care să-mi distragă atenţia. Și adăugă în gând: doar 


un unchi pe care să-l ucid, pe fiica lui cu care să mă căsătoresc, și 
Jiltul Negru al Gettlandului pe care să-l recapăt. Sunt omul tău. 


-Abia te poţi numi om, dar, altfel, ești perfect. Apoi șterse lama 
cuțitului pe ambele părți de piepții cămășii lui Yarvi. Atunci 
strecoară-te până jos la cămara ta cu provizii, preotul meu cu o 
mână, încearcă să găsești unde mi-o fi ascuns Ankran banii și adu-mi 
altă sticlă de vin. Și zâmbește, băiete! Shadikshirram își scoase de la 
gât un lant din aur și-l atârnă de unul din stâlpii de la pat. O cheie 
era prinsă de el. Cheia de la lacătele cu care erau legati sclavii de la 
vâsle. Îmi plac prietenii zâmbitori și dușmanii morți! Își deschise 
brațele larg, își trosni degetele și se trânti înapoi printre blănuri. 
Astăzi zorile au venit fără prea mari promisiuni, medită ea cu ochii 
în tavan. Însă s-a dovedit că fiecare a primit ce-a vrut. 


In timp ce ieșea pe ușă, Yarvi consideră că nu era înțelept din partea 
lui să menţioneze că Ankran, fără a-i uita pe soția și pe copilul lui, n- 
ar fi fost de acord cu asta. 


INAMICI ȘI ALIAŢI 


N-a fost nicio surpriză pentru nimeni când Yarvi și-a dat seama că e 
mult mai bine înzestrat pentru cămara cu provizii, decât pentru 
vâslit. 


La început de-abia se putea târî până la locșorul lui plin de umbre și 
de obiecte ce scârțâiau de sub punti, din cauza amalgamului de 
butoaie, cutii, cufere prea pline și pungi ce atârnau, prinse de cârlige 
în tavan. Însă într-o zi sau două avea totul organizat la fel de 
meticulos ca rafturile Mamei Gundring, deși apa sărată a mării încă 
se mai infiltra puţin printre scândurile proaspăt înlocuite. Să curețe 
balta de apă sălcie în fiecare dimineaţă nu era o sarcină prea ușoară. 


Insă era o treabă mult mai plăcută decât să se întoarcă pe bănci. 


Yarvi găsi o bucată de fier îndoit, cu care batu toate cuiele slăbite în 
timp, încercând să nu se gândească la forța colosală cu care Marea 
Mamă apăsa asupra lemnului îmbinat brut, dar care rezista. 


Vântul din Sud naviga înspre est, așa avariată și cu mai puțini oameni 
decât i-ar fi trebuit și, în câteva zile, ajunse la marea piață din 


Roystock, o sută de sute de prăvălii înghesuite pe o insulă 
mlăștinoasă, în apropiere de gura râului Divin. Corăbii mici și suple 
erau amarate de numeroasele cheiuri disponibile, ca muștele în 
pânza unui păianjen, în timp ce echipajele lor trebăluiau de zor. 
Bărbaţii care vâsliseră din greu timp de multe săptămâni grele în 
amonte și apoi vâsliseră timp de alte săptămâni și mai grele pentru a 
aduce transporturile grele înapoi erau eliberați de pe vasele lor cu 
încărcături stranii și amăgiți cu o noapte sau două de distracții 
modeste. În timp ce Sumael blestema și se străduia să repare peticele 
ce lăsau apa să intre în navă, Yarvi fu luat pe țărm, legat cu lanţul 
ținut de Trigg, pentru a căuta provizii și sclavi pentru vâslit, căci 
trebuiau să-i înlocuiască pe cei luaţi de furtună. 


În locurile acelea înguste și colcăind de oameni de toate mărimile și 
culorile, Yarvi începu să se târguiască. O văzuse pe mama sa cum 
proceda — Laithlin, Regina de Aur, ai cărei ochi ageri și limbă 
măiastră erau neîntrecute în jurul Mării Sfărâmate — și realiză că-i 
moștenise abilitățile. Se târgui în șase limbi și-i șocă pe negustori 
atunci când le vorbi în limbile lor puțin uzitate, convingându-i să 
facă ce voia el. Pe unii îi flată și-i lăudă, de unii râse când le auzi 
prețurile și le văzu calitatea mărfii, le întoarse spatele și fu implorat 
să vină înapoi, la început fu la fel de alunecos ca uleiul, apoi dur ca 
fierul, iar la plecare lăsă în urma lui o mulțime de negustori cu ochii 
în lacrimi. 


Trigg îi tinu lanţul cu o mână atât de ușoară, încât Yarvi nici nu simți 
că era legat. Dar asta până când terminară și monedele de argint 
economisite zornăiau în portofelul căpitanului, căci atunci șoapta 
supraveghetorului îi mângâie urechea lui Yarvi și-i făcu părul să i se 
ridice. 


-Eşti destul de șiret, schilod mic, nu-i așa? 
Yarvi făcu o pauză, pentru a-și recăpăta curajul. 
-Mă pricep... destul de bine. 


-Fără îndoială. E clar că ai înțeles ce-am vorbit eu cu Ankran și i-ai 
transmis ce-ai auzit căpitanului nostru. Are un temperament destul 
de răzbunător, nu? Poveștile pe care le spune despre ea însăși pot fi 
minciuni, însă eu ți-aș putea relata unele care te-ar înfiora de-a 
dreptul. Am văzut-o odată omorând un om pentru că a călcat-o pe 
pantof. Și era un om foarte, foarte masiv. 


-Poate că din cauza asta i-a învinețit degetele. 


Trigg îl smuci de lanţ și zgarda mușcă din carnea gâtului lui Yarvi, 
făcându-l să tipe. 


-Nu te baza prea mult pe bunătatea mea, băiete. 
Într-adevăr, pe bunătatea lui Trigg nu puteai să contezi prea mult. 


— Am jucat cartea pe care am avut-o la dispoziţie, zise Yarvi cu glas 
răgușit. 


-Toți procedăm așa, murmură Trigg. Ankran n-a știut să se 
folosească de a sa și a plătit scump. Eu nu vreau să pățesc la fel. Așa 
că vreau să fac cu tine aceeași înțelegere. Îmi dai mie jumătate din ce 
iei de la Shadikshirram. 


-Şi dacă nu iau nimic? 


Trigg pufni. 


-Toată lumea ia ceva, băiete. Din ce-mi dai tu mie, eu le dau ceva 
gărzilor și toată lumea este mulțumită. Vezi zâmbete peste tot. Nu-mi 
dai mie nimic, o să-ți faci câţiva dușmani. Unii pe care nu ti-i dorești. 
Răsuci lanţul lui Yarvi în mâna lui mare și-l trase și mai aproape de 
el. Tine minte, copiii șireți se îneacă la fel de ușor ca și cei proști. 


Yarvi înghiţi în sec încă o dată. Mama Gundring obișnuia să spună: 
Un preot bun nu spune niciodată nu, dacă e posibil să spună poate. 


-Căpitanul e cu ochii-n patru. Incă n-are încredere în mine. Mai dă- 
mi puțin timp. 


Împingându-l, Trigg îl trimise pe Yarvi poticnindu-se înapoi, înspre 
Vântul din Sud. 


— Asigură-te doar că nu va dura prea mult. 


Din partea lui Yarvi era în regulă așa. Vechii prieteni din Thorlby — ca 
să nu mai pomenim de vechii dușmani — nu-l vor aștepta la nesfârșit. 
Oricât de încântător ar fi fost supraveghetorul, Yarvi spera să nu se 
mai afle în compania lui pentru prea mult timp. 


După Roystock o luară înspre nord. 


Trecură de ţinuturi fără nume, cu mlaștini lucitoare ce se întindeau la 
nesfârșit și în care mii de cioburi de cer erau împrăștiate peste tot în 
această încrucișare nefirească a pământului cu marea, unde păsările 
singuratice își țipau deznădejdea, în timp ce Yarvi inspira mirosul 
brizei sărate și se gândea cu dor la casa lui. 


Deseori se gândea la Isriun, încercând să-și amintească parfumul ei 
când se apropiase de el, atingerea buzelor ei, forma zâmbetului ei și 
lucirea soarelui în părul ei când stătuse în fața intrării în Sala Zeilor. 
Amintiri răzlețe, răsucite pe toate părțile, până când deveniseră la fel 
de ferfenițite ca zdrențele unui cerșetor. 


Oare fusese deja promisă unui soț mai bun? li zâmbea oare altui 
bărbat? Săruta un alt iubit? Yarvi strânse din dinți. Trebuia să ajungă 
acasă. 


Fiecare moment de inactivitate era dedicat planurilor de evadare. 


Într-o piaţă cu clădiri ale căror fațade erau fasonate atât de brut încât 
te umpleai de așchii doar trecând pe lângă ele, Yarvi îi indică lui 
Trigg o fată potrivită ca servitoare, apoi, pe lângă sare și ierburi, 
cumpărară și alte lucruri, în timp ce supraveghetorul nu era atent. 
Destule frunze de fag pitic pentru a le încetini reacţiile gărzilor sau 
chiar pentru a putea adormi întregul echipaj, dacă doza era corectă. 


-Care-i treaba cu banii, băiete? șuieră Trigg pe când se întorceau 
înapoi la Vântul din Sud. 


-Am un plan pentru asta, zise Yarvi, zâmbind umil și gândindu-se 
cum îl va rostogoli pe adormitul Trigg peste bord, în mare. 


Era mult mai apreciat, respectat și, trebuia s-o admită și el, mai 
folositor ca magazioner, decât fusese ca rege. Sclavii de la vâsle aveau 
mâncare suficientă, haine mai călduroase cu care să se îmbrace și 
mormăiau aprobator când trecea pe lângă ei. Se ocupa de 
conducerea navei atunci când se aflau pe mare însă, la fel ca un avar 
cu averea sa, libertatea asta doar îi sporea foamea pentru mai mult. 


Lăsă să cadă câteva coji de pâine lângă mâna lui Nimic când crezu că 
nu-l urmărea nimeni și-l văzu cum le strecoară repede printre 
zdrenţe. La un moment dat privirile li se încrucișară și Yarvi se 
întrebă dacă șmotruitorul ar putea fi recunoscător, căci nu prea-i 
venea să creadă că mai rămăsese ceva uman în spatele acelor ochi 
ciudati, strălucitori și înfundați în orbite. 


Insă Mama Gundring spunea mereu: Cineva care face fapte bune o face 
pentru el însuși. Continuă să lase să cadă firimituri de pâine ori de 
câte ori avea ocazia. 


Shadikshirram evaluă cu plăcere greutatea mai mare a portofelului 
ei și cu o plăcere și mai mare, calitatea mai bună a vinului, 
îmbunătățită în principal datorită lui Yarvi, care achiziționase o 
cantitate mai mare o dată. 


— Asta e un vin de o calitate mai bună decât cel adus de Ankran, 
murmură ea, uitându-se cu atenţie la culoarea lichidului din sticlă. 


Yarvi se înclină adânc. 
-O calitate care îţi confirmă realizările. 


Iar în spatele măștii zâmbitoare el se gândi ce frumoasă ar fi fost 
imaginea capului ei atârnat deasupra Porții Urlătoare și a blestematei 
de corăbii făcute scrum când el va sta din nou în Jilțul Negru. 


Câteodată, la lăsarea serii, ea își întindea piciorul pentru ca el să-i 
scoată cizma, apoi începea să peroreze despre aventurile din trecutu- 
i glorios, ale căror nume și detalii se schimbau de fiecare dată. Apoi 
zicea că el e un băiat bun și folositor și că, dacă era norocos cu 


adevărat, va primi resturi de la masa ei, iar apoi îi mărturisea: „Inima 
mea bună îmi va aduce numai necazuri.“ 


Atunci când se putea abtine de la a și le îndesa pe loc în gură, i le 
strecura lui Jaud, care i le dădea lui Rulf, în timp ce Ankran privea 
încruntat în gol printre ei, cu pielea capului tăiată după ce fusese ras 
și cu faţa plină de cruste, cu trăsăturile deformate din pricina 
loviturii aplicate de Shadikshirram cu cizma. 


-O, zei, mormăi Rulf. Luaţi-l pe prostul ăsta cu două mâini de la 
vâsla noastră și aduceţi-ni-l înapoi pe Yorv! 


Sclavii din jurul lui începură să râdă, însă Ankran rămase stană de 
piatră, făcându-l pe Yarvi să se întrebe dacă nu cumva deja punea și 
el la cale propriul plan de răzbunare. Aruncă o privire în sus și-o 
văzu pe Sumael privindu-l încruntată, de pe vergă. Întotdeauna 
observa, trăgând concluzii, de parcă era vorba de o schimbare de 
direcţie a navei, pe care ea n-ar fi putut s-o aprobe. Chiar dacă 
noaptea erau amândoi legați cu lanţul de același inel din afara 
cabinei căpitanului, ea nu-i adresa decât obișnuita-i privire 
încruntată. 


— Vâsliți, nu staţi, se răsti Trigg, trecând pe lângă el și împingându-l 
pe Yarvi în vâsla la care trăsese înainte. 


Se părea că își făcuse și prieteni, și dușmani. 


Insă dușmanii, așa cum obișnuia să spună mama lui, sunt prețul 
succesului. 


- Cizmele, Yorv! 


Yarvi tresări de parcă fusese pălmuit. Gândurile îi rătăciseră aiurea, 
așa cum se întâmpla de multe ori. Înapoi la dealurile de deasupra 
corabiei arzânde a tatălui său, făcând jurământul de răzbunare în 
fața zeilor. Înapoi la întăriturile defensive ale Amwendului, cu 
mirosul incendiilor încă proaspăt în minte. Înapoi la fața zâmbitoare 
și liniștită a unchiului său. 


Ai fi fost un bufon foarte capabil. 
—Yorv! 


Se luptă cu așternuturile, trăgându-și lanţul după el și pășind peste 
Sumael, ghemuită sub grămada de pături, cu fața-i închisă la culoare 
făcând diverse grimase în somn. Pe măsură ce avansau spre nord se 
făcea din ce în ce mai frig și fulgii de zăpadă se învolburau noaptea 
în vântul tăios, acoperindu-i pe sclavii de la vâsle, ghemuiți sub 
blănuri. Gărzile renunţaseră la patrulat și cele două rămase treze 
stăteau chircite sub un acoperiș improvizat, lângă un vas pentru jar, 
cu fețele uscățive luminate în portocaliu de jarul încins. 


- Cizmele astea valorează mai mult decât tine, la naiba! 


Shadikshirram stătea pe pat, cu ochii umezi lucindu-i, aplecată în 
față și încercând să-și prindă piciorul, dar era atât de beată, încât nu 
reușea sub niciun chip. Când îl văzu, se trase înapoi la locul ei. 


-Imi dai o mână, ăă? 
— Atât timp cât n-ai nevoie de două, zise Yarvi. 


Se înecă de-atâta râs. 


-Eşti un ticălos schilod, mic și deștept, nu-i așa? Jur că zeii mi te-au 
trimis. Te-au trimis... ca să-mi scoţi cizmele. Chicotelile se 
transformară în sforăituri și, pe când se lupta să-i scoată cea de-a 
doua cizmă și-i sălta piciorul în pat, deja părea adormită, cu capul 
dat pe spate și cu părul fluturându-i pe faţă la fiecare sforăitură. 


Yarvi se opri brusc, nemișcat. Cămașa lui Shadikshirram se 
deschisese la guler și lanţul alunecă afară. Cheia de la toate lacătele 
de pe navă strălucea pe blănurile pe care stătea femeia. 


Se uită înspre ușă, o deschise un pic, privind zăpada care cădea. 
Ridică sticla lămpii, suflă în flacără și lăsă camera în întuneric. Era un 
risc îngrozitor, însă un om ce luptă contra timpului trebuie să arunce 
zarul câteodată. 


Înțeleptul așteaptă momentul potrivit, însă nu-l lasă niciodată să treacă. 


Se duse agale spre pat, cu pielea de găină pe tot corpul, și-și strecură 
mâna fără degete sub capul lui Shadikshirram. 


Ușor, ușor, reuși să i-l ridice, uimit de cât de imobilă era, cu dinții 
strânși de la efortul de-a o mișca plin de grijă. Tresări când ea făcu o 
mișcare și pufni pe nas, fiind sigur că va deschide ochii și având în 
minte imaginea tocului ei zdrobindu-i faţa, la fel cum i-o zdrobise 
pe-a lui Ankran. 


Trase aer în piept și rămase așa, întinzându-se pentru a ajunge la 
cheie, captivat de lumina Tatălui Lună ce se strecura printr-una din 
ferestrele înguste. Se întinse mai mult după ea... dar degetele care 
începuseră să-l mănânce nu reușiră să ajungă la cheie. 


Simti o strânsoare bruscă în jurul gâtului, care-l lăsă fără aer. Lanţul i 
se agățase în ceva. Se întoarse, încercând să se elibereze și atunci o 
văzu, în cadrul ușii, cu maxilarele încleștate și cu lanţul lui Yarvi 
ținut strâns cu ambele mâini, pe Sumael. 


Rămaseră, pentru o clipă, încremeniți amândoi. Apoi începu să-l 
tragă către ea. 


O lăsă pe Shadikshirram să cadă ușurel cu capul înapoi pe pernă, 
apucă lanțul cu mâna sănătoasă și încercă să-l tragă înapoi, șuierând 
din pricina efortului. Sumael însă trase cu și mai multă putere, 
făcând zgarda lui Yarvi să-i intre în carne și zalele de la lanţ să-i taie 
pielea din palme, durerea puternică determinându-l să-și muște 
buzele pentru a nu tipa de durere. 


Semăna cu concursul de tras frânghia pe care îl organizau băieții pe 
plaja din Thorlby, doar că acum numai unul dintre ei avea două 
mâini, iar unul dintre capete era prins în jurul gâtului lui Yarvi. 


Se răsuci și se sforță și mai tare, dar Sumael era prea puternică 
pentru el și, în tăcere, îl trase din ce în ce mai aproape de ea, cu 
cizmele alunecându-i pe podea, lovind o sticlă și trimițând-o 
rostogolindu-se într-un colț, până când îl apucă de zgardă și-l scoase 
pe ușă afară, în noapte, lipindu-l de ea. 


- Prostul dracului! mârâi ea cu fața lipită de a lui. Vrei să te sinucizi? 


-Ce-ți pasă ţie? șuieră și el la ea, ea cu degetele albite de efort strânse 
în jurul zgărzii și el cu degetele albite de efort strânse în jurul 
pumnului ei. 


-Îmi pasă, dacă vor schimba toate lacătele pentru că ai furat tu cheia, 
idiotule! 


Urmă o pauză lungă, apoi, în timp ce se fixau cu privirea în 
întuneric, realiză cât de aproape stăteau unul de celălalt. Suficient 
pentru a-i vedea încreţiturile de pe șaua nasului, ce-i arătau furia, 
pentru a vedea lucirea dinților prin gaura din buză și pentru a-i simți 
căldura corpului. Suficient de aproape pentru a-i simti respirația pe 
obraz, un pic acră, nimic mai mult. Suficient de apropiați pentru a se 
putea săruta. Probabil că atunci îi trecură și ei prin minte aceleași 
gânduri, fiindcă dădu drumul brusc la zgardă, de parcă devenise 
fierbinte, se trase înapoi și-și smulse mâinile din strânsoarea lui. 


Atunci începu să răsucească pe toate părțile cuvintele ei, realizând 
dintr-odată ce voise ea să spună. 


-Schimbarea lacătelor va deranja doar pe acela care are deja cheia. 
Care, poate, a găsit o modalitate de-a face o dublură? Se duse la locul 
lui obișnuit, frecându-se cu mâna sănătoasă acolo unde îl rosese 
zgarda și unde încă mai avea arsurile pe gât, în timp ce pe cea 
beteagă și-o băgase la subrat, la căldură. Dar singurul motiv pentru 
care un sclav ar avea nevoie de o cheie ar fi pentru a evada. 


-Taci din gură! 


Se lăsă să alunece pe jos, lângă el, făcând o pauză. Fulgii de zăpadă 
cădeau în continuare, depunându-se în părul ei și pe genunchii lui. 


Când el deja începuse să creadă că ea nu va mai scoate niciun 
cuvânt, rosti și ea încet, încât el de-abia o auzi din cauza vântului: 


-Un sclav care are o cheie ar putea elibera și alți sclavi. Sau poate pe 
toți, cine știe? In confuzia care-ar urma, cine știe cine s-ar putea 
strecura neobservat? 


-Ar putea fi vărsat mult sânge, murmură Yarvi. În confuzia care-ar 
urma, cine știe al cui sânge ar fi vărsat? Ar fi mult mai sigur dacă 
gărzile ar fi drogate. Sumael se uită la el cu asprime, iar el îi văzu 
strălucirea din privire și aburul respirației. Un sclav care cunoaște 
secretele plantelor, care le toarnă bere paznicilor și care-i aduce vin 
căpitanului ar putea găsi o cale. Era riscant, asta o știa și el, însă 
lucrurile s-ar fi simplificat extrem de mult cu ajutorul ei, iar un om 
care lupta contra timpului trebuia să riște. Așa că adăugă: Poate că 
doi sclavi care ar colabora ar putea... 


-Ceea ce unul singur n-ar putea, termină ea în locul lui. Cel mai bine 
ar fi să fugim de pe corabie în timp ce suntem într-un port. 


Yarvi dădu din cap. 
-Aşa m-am gândit și eu. 
Nu se mai gândise la nimic altceva în ultimele zile. 


-Cea mai bună șansă a noastră ar fi Skekenhouse. Orașul este 
aglomerat, însă gărzile sunt leneșe, iar Trigg și căpitanul petrec 
destul de mult timp departe de navă... 


-In afară de cazul în care cineva are prieteni în jurul Mării 
Sfărâmate. 


O lăsă să muște din momeală. 


Iar ea o înghiți pe toată. 


-Prieteni care ar putea da adăpost unei perechi de sclavi evadați? 
- Exact. Să spunem în... Thorlby? 

— Vântul din Sud se va întoarce în Thorlby într-o lună sau două. 
Yarvi simți cât de entuziasmată era, auzind-o abia șoptind. 

Nu reuși să-și păstreze gândurile doar pentru el însuși. 


-Aşa că, imediat după aceea, un sclav cu o cheie... și unul care are 
cunoștințe despre plante... ar putea deveni liberi. 


Stătură așa, tăcuți, în frig și în întuneric, așa cum stătuseră și în alte 
nopți. Dar, uitându-se așa la ea, dintr-o parte, în lumina palidă a 
Tatălui Lună, lui Yarvi i se păru că vede umbra unui surâs în colțul 
gurii lui Sumael. 


Işi zise că i se potrivea de minune. 


UN PRIETEN 


Acum, departe, în nord, sclavii de la vâsle împingeau Vântul din Sud 
prin marea cea neagră, în iarna ce zăbovea și în luna martie. Zăpada 
cădea adeseori, așezându-se pe acoperișurile cabinelor de pe corabie 
și pe umerii tremurători ai vâslașilor, care-și suflau în palmele 
amorțite de fiecare dată când se opinteau să tragă de vâslă. Coca 
crăpată a corabiei gemea toată noaptea. Dimineaţa oamenii se lăsau 
în jos pe peretii exteriori ai ambarcaţiunii, pentru a îndepărta gheaţa 
depusă. La apus, Shadikshirram se plimba de colo-colo prin cabină, 
înfășurată în blănuri, roz toată pe la ochi și pe la nări de la băutură, 
plângându-se că e foarte frig. 


— Incerc să-mi păstrez iubirea în inimă, zise Jaud gâfâind, cu ambele 
mâini în jurul castronului de supă pe care i-l dăduse Yarvi. Insă, zei, 
cât urăsc Nordul! 


-Nu putem merge mai spre Nord de-atât, răspunse Rulf, frecându-și 
vârfurile urechilor, în timp ce privea încruntat spre pătura albă ce 
acoperea coasta în depărtare. 


Ca de obicei, Ankran nu zicea nimic. 


Marea era un gol acoperit de bucăți de gheaţă, întrerupt doar de 
grupuri izolate de foci, ce-i priveau cu tristețe de pe țărmul stâncos. 
Văzuseră puține nave, iar atunci când le văzuseră Trigg le privise 
încruntat cu mâna pe sabie, până când deveniseră niște puncte în 
zare. Oricât de puternic s-ar fi crezut Marele Rege, aici licenţa lui n- 
ar fi putut să-i protejeze. 


-Cei mai mulți negustori n-au curajul să vină în apele astea. 
Shadikshirram îl călcase neglijentă cu cizma pe un vâslaș pe picior: 
însă eu nu sunt ca toți ceilalți negustori. Yarvi le mulțumi în tăcere 
zeilor pentru asta. Banyaii, cei care populează iadul ăsta înghețat, mă 
venerează ca pe o zeiță, pentru că le aduc oale, cuțite, unelte din fier 
despre care ei cred că sunt înzestrate cu magia elfilor, iar în schimb le 
cer doar piei și chihlimbar, care la ei sunt atât de numeroase, încât 
aproape că nu valorează nimic. Brutele astea amărâte ar face orice 
pentru mine. Își frecă palmele, șuierând nerăbdătoare. Aici obțin cele 
mai mari profituri. 


Și banyaii chiar așteptau Vântul din Sud, după ce corabia reuși într-un 
final să răzbată prin stratul de gheaţă de la țărm, trăgând la un chei 
murdar de pe plaja cenușie. ÎI făcură pe Yarvi să creadă că shendii 
reprezentau apogeul civilizației prin comparaţie — înfofoliți în 
blănuri, semănând mai degrabă cu niște urși sau lupi decât a 
oameni, cu feţe păroase găurite de fragmente de os lustruite și 
ornamente subțiri și ascuţite din chihlimbar, cu arcuri decorate cu 
pene fluturând în vânt și cu bâte în care erau înfipți dinți. Yarvi se 
întrebă dacă erau dinţi de om, concluzionă că cine se lupta să 
supraviețuiască în condiţiile vitrege din ținutul ăsta sărăcăcios nu-și 
putea permite să irosească nimic. 


-Voi fi plecată patru zile. Shadikshirram sări peste parapetul corabiei 
și tropăi pe scândurile inegale ale cheiului, în timp ce în urma ei 
veneau marinarii ce trăgeau după ei sănii încărcate cu cadouri. Trigg, 
rămâi la conducere în locul meu! 


-Va fi pe mâini mai bune decât dacă a-i conduce-o tu! îi răspunse el 
rânjind. 


-Patru zile de inactivitate, șuieră Yarvi, în timp ce ultima geană de 
lumină lăsa o pată pe cerul roșu, frecându-și zgarda cu mâna 
beteagă. 


Cu fiecare noapte petrecută în cada asta putredă se simţea din ce în 
ce mai nerăbdător. 


— Răbdare. Sumael vorbi printre dinţii încleștați, cu buzele crăpate 
de-abia mișcându-i-se și supraveghindu-i cu ochii ei negri pe paznici 
și pe Trigg, mai ales pe Trigg. Încă vreo câteva săptămâni și vom 
putea fi alături de prietenii tăi din Thorlby. Își aruncă obișnuita 
încruntătură. Ar fi bine să ai ceva prieteni în Thorlby. 


-Ai fi surprinsă pe cine cunosc, zise Yarvi, înfășurându-se din nou în 
blănuri. Ai încredere în mine. 


— Încredere? îl întrebă ea pufnind. 


Yarvi se întoarse cu spatele la ea. Poate că Sumael era irascibilă ca un 
arici speriat, însă era dură, inteligentă și pe navă nu se mai afla 
nimeni la fel de încredere ca ea, alături de care să se simtă în 
siguranţă. Avea nevoie de un complice, nu de un prieten, iar ea știa 
ce trebuie să facă și când. 


Avea planul conturat clar în minte și și-l desfășura în faţa ochilor de 
fiecare dată. În fiecare noapte adormea cu gândul la el. Vântul din 
Sud legănându-se ușor, legată de un parapet de protecţie din 
apropierea citadelei din Thorlby. Gărzile sforăind adormite de drog, 
cu cănile goale de bere alături. Cheia răsucindu-se fără zgomot în 
lacăt. Sumael și cu el furișându-se nevăzuţi de pe corabie, cu 
lanţurile înfășurate în zdrențe, pe străzile întunecate și coborând în 
pante abrupte, pe care el le cunoștea atât de bine, lăsând urme de 
cizme în zloata murdară, în timp ce zăpada se depunea pe 
acoperișurile înclinate. 


Zâmbi când se gândi la fața mamei lui când îl va vedea. Zâmbi și mai 
larg și când se gândi la faţa lui Odem, chiar înainte de a-i înfige 
cuțitul în mate... 


Yarvi înjunghie, tăie, iar înjunghie, cu mâinile-i alunecoase încălzite 
de sângele trădătorului, în timp ce unchiul său guita ca un porc 
înjunghiat. 


-Regele de drept al Gettlandului! se auzi strigătul, și toți aplaudară, 
iar cel mai zgomotos era Grom-gil-Gorm, care-și lovea palmele 
masive una de alta de fiecare dată când lama era răsucită în rană, în 
timp ce Mama Scaer tipa și țopăia de bucurie, transformându-se apoi 
într-un stol de porumbei fâlfâind din aripi. 


Se auzi un zgomot ca un lipăit, care apoi se transformă într-un 
zgomot ca de aspirare, făcându-l pe Yarvi să se uite la fratele său, 
palid și rece pe lespede. Isriun se aplecase peste chipul lui, 
sărutându-l, sărutându-l. 


Privi în sus, zâmbitoare, la Yarvi, prin giulgiul de păr ce-i atârna 
peste față. Zâmbetul acela. 


-Mă aştept la un sărut mai reușit după ce vei învinge. 
Odem se ridică, proptindu-se într-un cot. 
-Cât mai durează? 


- Omoară-l, zise mama lui Yarvi. Cel puţin, unul din noi trebuie să 
fie bărbat. 


-Eu sunt bărbat! mârâi Yarvi, înjunghiind și tot înjunghiind, cu 
mâinile arzându-i din pricina efortului. Sau... pe jumătate bărbat? 


Hurik ridică o sprânceană. 
— Atât de mult? 


Cuţitul era alunecos în mâna strânsă a lui Yarvi și porumbeii îl 
împiedicau să se concentreze, uitându-se la el, fixându-l cu atenţie, 
cu șoimul cu aripi din bronz printre ei, aducând un mesaj de la 
Bunica Wexen. 


-Te-ai gândit să devii preot? croncăni la el. 


-Eu sunt rege! mârâi el, cu obrajii arzându-i și ascunzându-și mâna 
nefolositoare, de măscărici, la spate. 


-Un rege stă între zei și oameni, zise Keimdal, cu sângele curgându-i 
din rana de la gâtul tăiat. 


-Doar un rege stă între zei și oameni, zise tatăl lui Yarvi, stând 
aplecat în Jilțul Negru, cu rănile odată uscate, din care acum curgeau 


șiroaie de sânge proaspăt pe podeaua din Sala Zeilor. 
Tipetele lui Odem se transformaseră în chicoteli. 
-Ai fi putut deveni un bufon de succes. 


— Blestemat să fii! mârâi Yarvi, încercând să-l înjunghie din nou, însă 
acum cuțitul devenise atât de greu, că de-abia mai putea să-l ridice. 


-Ce faci? întrebă Mama Gundring. 
Părea speriată. 


- Taci, târfă, zise Odem, apoi îl apucă pe Yarvi de gât și începu să-l 
strângă tare... 


Yarvi se trezi brusc, șocat, simțind mâinile lui Trigg în jurul gâtului. 


Văzu un șir de rânjete în jurul lui, cu dinții strălucind în lumina 
torțelor. li veni să vomite și se zbătu, însă era ținut în loc bine, de 
parcă era o muscă prinsă în miere. 


— Ar fi trebuit să accepti înțelegerea, băiete. 
-Ce faci? întrebă Sumael din nou. 


Nu-i mai simţise niciodată teamă în glas. Insă nu era nici pe departe 
la fel de speriată pe cât era Yarvi. 


-Ti-am zis să-ți ţii gura! mârâi una din gărzi foarte aproape de faţa ei. 
Altfel îl vei urma pe el! 


Ea se făcu mică în pături. Știa ce trebuie să facă și când anume. La 
urma urmei, acum poate că i-ar fi fost mai folositor un prieten decât 
un complice, însă era deja prea târziu să mai găsească unul. 


-Ti-am mai zis că și copiii deștepți se îneacă la fel de ușor ca proștii. 
Trigg introduse cheia în lacătul lui Yarvi și-l desfăcu. Libertate, însă 
nu așa cum și-o închipuise el. Vrem să te aruncăm în apă și să vedem 
dacă e adevărat ce se spune. 


Și Trigg îl trase pe Yarvi de-a lungul punţii ca pe o găină jumulită, 
gata de pus în oală. Pe lângă vâslașii adormiti pe bănci, în timp ce 
șmotruitorul se uita la el de sub pătura lui din blană lipsită de păr. 
Niciunul nu se deranjă să-i sară în ajutor. De ce ar face-o? Cum ar 

putea s-o facă? 


Călcâiele lui Yarvi loviră puntea neputincioase. Yarvi încercă să se 
agate atât cu mâna zdravănă, cât și cu cea beteagă, de mâinile lui 
Trigg, însă fără niciun rezultat. Ar fi trebuit, probabil, să negocieze, 
să joace la cacealma sau să-l flateze pe supraveghetor pentru a-i da 
drumul, însă singurele sunete pe care le putea scoate din pieptu-i 
gata să explodeze erau unele slabe și sufocate, de parcă erau niște 
vânturi. 


In acele clipe, darurile pașnice ale preotului își arătau limitele. 


-Am făcut un pariu, zise Trigg, cât de mult îţi va lua să te duci la 
fund. 


Yarvi trase de mâinile lui Trigg, îi zgârie umerii cu unghiile, însă 
supraveghetorul de-abia dacă-i dădu atenţie. Cu coada ochiului plin 
de lacrimi o văzu pe Sumael ridicată în picioare, acoperită de pături, 


tremurând. Când Trigg îi desfăcuse lacătul lui Yarvi, i-l desfăcuse și 
pe-al ei. 


Însă Yarvi știa că nu poate spera la ajutor din partea ei. Absolut 
niciun ajutor. 


-Să vă servească drept lecţie tuturor! Trigg se împunse cu degetul 
mare în piept. Asta e corabia mea. Cine mi se opune e terminat. 


— Lasă-l în pace! mârâi cineva. N-a făcut rău nimănui. Yarvi văzu că 
Jaud fusese cel care vorbise, când fu târât pe lângă el. De lângă Jaud, 
Ankran, care stătea în locul lui Yarvi, îl urmărea frecându-și nasul 
strâmb. Locul pe care stătea Ankran nu mai părea chiar rău acum, în 
actualele conditii. 


-Ar fi trebuit să accepti înțelegerea, zise Trigg, trăgându-l pe Yarvi 
peste vâslele retrase din apă, de parcă era un sac cu cârpe. Pot trece 
cu vederea o mulțime de lucruri când vine vorba de un băiat cu voce 
plăcută, însă... 


Scheunând dintr-odată, Trigg căzu cu brațele desfăcute, scăpând din 
mână lanţul lui Yarvi, care-l împunse în ochi cu degetul micut și 
răsucit de la mâna beteagă și-i dădu apoi o lovitură lipsită de putere 
cu piciorul în piept, după care fugi împleticindu-se. 


Trigg se împiedicase de lanţul greu al lui Nimic, care-l întinsese 
brusc. Cel care freca puntea stătea ghemuit în umbră, cu ochii 
scânteind sub părul ce-i atârna pe față. 


- Fugi, șopti acesta. 


Poate că Yarvi își făcuse până la urmă un prieten. 


Când trase aer în piept își simți capul învârtindu-i-se. Se chinui să se 
ridice în picioare, plângând, râzând, lovindu-se de bănci, printre 
vâslașii pe jumătate adormiti, urcându-se pe vâsle, târându-se pe 
dedesubt, până când reuși să treacă de ele. 


Oamenii strigau, însă Yarvi de-abia le deslușea cuvintele din cauza 
sângelui care-i pulsa bubuind în urechi, de parcă auzea tunetul 
asurzitor al furtunii. 


Văzu trapa în faţa lui, în timp ce se clătina și tremura din tot corpul. 
Mâna i se strânse în jurul mânerului. O deschise, trăgând cu putere 
de ea, și căzu în întuneric, cu fața în jos. 


MOARTEA AȘTEAPTĂ 


Yarvi căzu, lovindu-se la umăr, izbindu-se cu capul de podea, 
prăvălindu-se peste saci cu brațele larg deschise și cu faţa în jos. 


Simti ceva umed pe obraz. Așteptă. 
Se chinui să se rostogolească, ascunzându-se în umbră. 


Era întuneric acolo, jos. Intuneric beznă, însă un preot știe să-și 
găsească drumul și asta făcu și el acum, pipăind cu vârfurile 
degetelor. 


Auzea bubuituri în urechi și pieptul îl ardea, teroarea îi invadase 
fiecare părticică a corpului, însă trebuia să se controleze și să se 
gândească. Intotdeauna există o cale, obișnuia să-i spună mama lui. 


Îi putea auzi pe paznici cum strigau, uitându-se după el prin trapă, 
aproape, mult prea aproape. Își trase lanțul după el, mișcându-se 
printre lăzi și printre butoaie, așteptând, o rază de lumină provenind 
de la torțele de deasupra lui arătându-i imaginea benzilor metalice și 
a niturilor prinse în ele, ghidându-l printre proviziile corabiei. 


Se târî prin ușa joasă, lipăind prin balta înghețată adunată peste zi, 
printre rafturi și cutii. Se ghemui, rezemându-se de peretele rece al 
corabiei, respirând greu, sacadat, în timp ce paznicii veneau după el, 
făcând lumina să devină din ce în ce mai puternică. 


-Unde e? 


Trebuia să fie o cale de scăpare. Vor veni în curând, cu siguranţă, din 
direcția opusă, coborând prin trapa de la pupă. Ochii i se opriră 
asupra scării de la trapa respectivă. 


Trebuia să găsească o cale. N-avea timp să facă planuri, toate 
planurile pe care și le făcuse se împrăștiaseră ca un fum. Trigg îl 
aștepta. Foarte furios. 


Ochii i se mișcau la fiecare sunet, la fiecare scânteie de lumină, 
căutând disperaţi o cale de scăpare, un loc pentru a se ascunde, însă 
nu era niciunul. Avea nevoie de un aliat. Se sprijini de lemn, 
neajutorat, simțind umezeala înghețată, ascultând cum picura, 
infiltrându-se, apa sărată a mării. Și atunci auzi, de departe, vocea 
calmă și grijulie ca un foc în sobă a Mamei Gundring. 


Când un preot înţelept nu mai are decât dușmani, învinge un dușman cu 
unul și mai rău. 


Yarvi se repezi sub cel mai apropiat raft, orbecăind în întuneric, și 
degetele i se strânseră în jurul barei de metal pe care o păstra pentru 
a bate cuiele. 


Cel mai mare dușman al marinarului e marea, repeta întruna 
Shadikshirram, fără să obosească. 


-Unde ești, băiete? 


Reuși să vadă marginile spărturii pe care o reparase Sumael și înfipse 
bara de fier între scândurile nou adăugate și cocă, trăgând cu toată 
puterea. Strânse din dinți și apăsă din ce în ce mai tare, mârâind de 
furie și de durere, neajutorat, trăgând de bara aia de parcă ar fi fost 
Trigg, Odem și Grom-gil-Gorm la un loc. Se strădui să tragă cu 
putere, opintindu-se, strângându-și mâna beteagă în jurul ei, 
chinuind lemnul și făcându-l să scârțâie, măturând cu umărul oalele 
și cutiile de pe raftul de deasupra. 


Acum putea auzi gărzile mai aproape, căutându-l cu lămpile în 
mâini, siluetele lor conturându-se în cadrul ușii joase, cu lamele 
săbiilor lucind. 


— Hai încoace, schilodule! 


Urlă, făcând un ultim efort care-i suprasolicită mușchii. Urmă o 
pârâitură, când scândurile cedară dintr-odată, iar Yarvi se prăvăli, 
căzând pe spate și șuierând furios ca un diavol scăpat din iad, pe 
care Marea Mamă l-a aruncat pe țărm. 


Yarvi trase un raft după el în cădere, fu acoperit instantaneu de apă 
îngheţată, rostogolindu-se gâfâind înspre trapa de la pupă, târându- 
se în sus, ud fleașcă, cu zgomotul scos de oamenii strigând, de marea 
furioasă și de lemnul pârâind în urechi. 


Se luptă cu scara, cu apa deja până la genunchi. Una din gărzi 
încercă să-l apuce de picior, bâjbâind în întuneric. Yarvi aruncă cu 
bara în el, trimițându-l poticnindu-se în jetul de apă, care-l azvârli 
prin încăpere ca pe o jucărie. Mai multe jeturi își făcură loc, apa 
mării pătrunzând înăuntru printr-o duzină de găuri, vaietele gărzilor 
de-abia putând fi auzite prin vuietul asurzitor. 


Yarvi reuși să urce câteva trepte, opintindu-se și deschizând trapa, 
târându-se afară și ridicându-se în picioare, împleticindu-se și 
întrebându-se dacă nu cumva un act de magie îl adusese pe puntea 
unei alte corăbii, în mijlocul unei bătălii. 


Puntea dintre bănci era plină de oameni, agitati din cauza luminii 
strălucitoare scoase de o lampă cu ulei, care se spărsese și cursese pe 
pereții teugii. Flăcări pâlpâitoare dansau în apa neagră, reflectându- 
se în ochii negri ai vâslașilor panicați și în lamele săbiilor scoase ale 
gărzilor. Yarvi îl văzu pe Jaud cum îl înșfacă pe unul și-l aruncă în 


Y 


apă. 
Se ridicase de pe bancă. Sclavii fuseseră eliberați. 


Unii dintre ei, oricum. Cei mai mulți erau încă înlăntțtuiti, 
îngrămădindu-se cât mai aproape de găurile pentru vâsle spre a se 
feri de lupte. Câţiva zăceau plini de sânge pe puntea dintre bănci. 
Altii încercau chiar și acum să sară peste parapetul corabiei, 
preferând să-și încerce norocul cu Marea Mamă decât să dea piept cu 
oamenii lui Trigg, care înaintau spre ei implacabili. 


Yarvi îl văzu pe Rulf lovind una din gărzi în față, auzi osul nasului 
trosnind și sabia bărbatului căzu zdrăngănind pe punte. 


Trebuia să-i ajute pe vâslași. Își încleștă și-și descleștă degetele de la 
mâna bună. Trebuia să-i ajute, dar cum? Ultimele câteva luni îi 
întăriseră lui Yarvi vechea convingere că nu avea sânge de erou. Erau 
depășiți numeric și neînarmați. Tresări când una din gărzi îl lovi pe 
un sclav lipsit de apărare, făcându-i o tăietură profundă cu securea. 
Putea simţi puntea înclinându-se din cauza apei care năvălea cu 
repeziciune de dedesubt, trăgând Vântul din Sud în adâncuri. 


Un preot bun înfruntă consecințele și salvează ce mai poate. Un preot 
bun acceptă răul cel mai mic. Yarvi se cățără pe cea mai apropiată 
bancă, aproape de parapetul corabiei și de marea neagră de dincolo 
de el. Se pregăti și plonjă în apă. 


Ajunsese deja la jumătatea distanţei, când fu smucit înapoi de 
zgardă. Lumea se răsuci cu susul în jos și el se zbătu, încercând să 
respire ca un pește scos pe uscat. 


Trigg stătea deasupra lui, cu capătul lanţului în pumn. 
-Nu pleci nicăieri, băiete. 


Se lăsă în jos și-l cuprinse pe Yarvi cu cealaltă mână de gât, chiar de 
sub zgardă, astfel încât metalul acesteia îi mușcă din maxilar, iar de 
data asta supraveghetorul strânse și mai tare. Îl ridică pe Yarvi, până 
când picioarele sale încălțate în cizme de-abia mai măturau puntea, 
răsucindu-și chipul pentru a putea cuprinde imaginea carnajului ce 
cuprinsese toată puntea. Oameni morți sau răniți, în centru fiind 
două gărzi ce băteau un sclav cu bâtele. 


-Vezi câte probleme mi-ai făcut? ţipă el, cu un ochi roșu și umed de 
la degetul lui Yarvi. 


Gărzile țipau unele la altele, de nu puteai distinge nimic. 
-Unde sunt Jaud și ticălosul de Rulf? 

-Au ajuns pe chei. Însă vor îngheţa cu siguranţă acolo. 
-Oh, zei, degetele mele! 


-Cum au scăpat? 


-Sumael. 

— Târfulița aia a avut o cheie. 

-De unde dracu” a făcut rost de toporișca aia? 

-Mi-a retezat degetele! Pe unde-or fi? 

-Ce mai contează? Oricum nu le mai poți folosi acum! 


- Ăla a spart coca! gâfâi un om ud fleașcă, în timp ce ieșea prin trapa 
de la pupă. Apa pătrunde înăuntru! Și, ca pentru a-i întări spusele, 
Vântul din Sud trepidă din nou și puntea se înclină și mai mult, astfel 
încât Trigg se văzu nevoit să se apuce de-o bancă pentru a sta drept. 


-Zeii să ne-ajute! ţipă unul din sclavii înlănţuiți, trăgând cu putere 
de zgarda de la gât. 


-Ne scufundăm? întrebă altul, cu ochii rotindu-i-se înnebuniți în 
toate părțile. 


-Cum îi vom explica toate astea lui Shadikshirram? 


- Blestemat să fii! răcni Trigg și-l izbi pe Yarvi cu capul de mânerul 
rotund al celei mai apropiate vâsle, făcându-l să vadă stele verzi și 
amețindu-l, apoi îl trânti pe punte și începu să-l sugrume din nou. 


Yarvi se zbătu înnebunit, însă supraveghetorul se apăsase cu toată 
greutatea peste el, împiedicându-l să respire și nelăsându-l să vadă 
decât gura ce mârâia, din ce în ce mai îndepărtată, de parcă se 
transforma într-un tunel ce ameninţa să-l înghită pe Yarvi cu 
încetineală, dar implacabil. 


Păcălise Moartea de multe ori în ultimele săptămâni, însă oricât de 
puternic sau de inteligent, de cât de îndemânatic cu armele sau de 
norocos când vine vorba de vreme bună ar fi, nimeni nu o poate 
păcăli la nesfârșit. Eroii, Marii Regii, Bunicile din cadrul preoțimii, 
cu toții trec prin poarta ei în final; și ea nu face excepţie nici pentru 
băieții cu o singură mână, cu guri mari și cu temperamente aprige. 
Jiltul Negru îi va rămâne lui Odem, tatăl lui va rămâne nerăzbunat și 
jurământul neîmplinit... 


Iar apoi, prin bubuitul năvalnic al sângelui din urechi, Yarvi auzi o 
voce. 


Era o voce sacadată, șoptitoare, dură ca o piatră de frecat puntea. 
Nici dacă ar fi fost vocea Mortii n-ar fi fost surprins. Insă ceea ce 
spunea îl surprinse: 


-N-ai auzit-o pe Shadikshirram? 
Yarvi își întoarse cu greu privirea umedă în direcţia vocii. 


Nimic stătea în mijlocul punţii. Păru-i unsuros era tras într-o parte și 
Yarvi reuși pentru prima dată să-i întrezărească faţa, strâmbă și 
asimetrică, plină de cicatrice și sfărâmată, răsucită și înfundată, cu 
ochii holbați și strălucind umezi. 


Lanţul greu și-l răsucise împrejurul unui braţ și din pumn îi atârna 
copca rămasă liberă, de care încă mai atârnau bucata de lemn și 
cuiele din care fusese smulsă. În cealaltă mână strângea sabia pe care 
Rulf o smulsese mai devreme din mâna unei gărzi. 


Nimic zâmbea. Un zâmbet fracturat, plin de dinţi sparti, și un glas ce 
era rodul unei minți rătăcite. 


-Ti-a zis să nu-mi dai niciodată o armă cu tăiș. 


-Lasă sabia jos! veni ultimul cuvânt ca un lătrat dinspre Trigg, însă 
în voce i se ghicea ceva ce Yarvi nu mai auzise niciodată la el. 


Teamă. 
De parcă însăși Moartea stătea pe punte în faţa lui. 


-Oh, nu, Trigg, nu. Zâmbetul lui Nimic crescu și mai mult, mai 
nebunesc, în timp ce lacrimile începură să-i curgă pe obrajii-i ciupiți, 
lăsând dâre lucitoare. Cred că te va pune la pământ. 


Una din gărzi se repezi să-l atace. 


Nimic păruse bătrân și dureros de lent atunci când freca puntea. Un 
nimic firav. Un om confecționat din rămurele și din corzi. Cu o sabie 
în mână, însă, deveni unduitor ca apa, dansând ca un foc pâlpâitor. 
De parcă sabia căpătase o conștiință proprie, rapidă și nemiloasă ca 
fulgerul, trăgându-l pe Nimic după ea. 


Sabia se repezi înainte, cu vârful scânteind înfigându-se între 
omoplații gărzii și retrăgându-se instantaneu, lăsându-l pe om 
clătinându-se și respirând sacadat, apăsându-și pieptul cu mâinile. 
Un altul se repezi cu o secure la Nimic, care alunecă, ferindu-se din 
calea lui, lăsând securea să muște dintr-o bancă, împrăștiind așchii în 
toate părțile. Nimic își repezi iar sabia în sus, retezându-i omului 
mâna care ținuse securea cu un sunet metalic, făcând-o să dispară în 
întuneric. Paznicul căzu în genunchi, cu ochi mirati, iar Nimic îl lovi 
cu piciorul gol, lăsându-l nemișcat. 


Un alt treilea veni din spate, cu sabia ridicată. Fără să se uite la el, 
Nimic îi înfipse sabia în gâtul din care țâșni un șuvoi de sânge, apoi 


pară o bâtă cu brațul înfășurat în lanţ și-l lovi pe mânuitorul acesteia 
cu mânerul sabiei în gură, făcându-i dinţii să zboare în toate părţile, 
lăsându-se apoi fără zgomot la pământ pentru a-i secera picioarele 
altuia, trimițându-l și pe acesta rostogolindu-se la pământ, cu faţa în 
jos. 


Şi toate astea cât Yarvi ar fi avut nevoie să tragă o dată aer în piept. 
Dacă ar fi putut să mai tragă aer în piept. 


Primul bărbat care-l atacase pe Nimic încă mai era în picioare, 
pipăindu-și pieptul străpuns, încercând să vorbească, dar nereușind 
să scoată pe gură decât spumă roșie. Nimic îl împinse blând cu 
brațul într-o parte din calea lui în timp ce trecu pe lângă el, cu 
tălpile-i goale lipăind și nefăcând niciun zgomot. Se uită în jos la 
scândurile pline de sânge și țâțâi. 


-Puntea e foarte murdară. Privi în sus, cu fața-i murdară și pătată de 
sânge. N-ar trebui s-o frec, Trigg? 


Supraveghetorul se trase înapoi în timp ce Yarvi se lupta fără vlagă 
cu mâna acestuia. 


-Vino mai aproape și-l omor! 


— Omoară-l. Nimic ridică din umeri. Moartea ne-așteaptă pe toți. 
Paznicul cu picioarele distruse scâncea, încercând să se târască pe 
puntea înclinată. Nimic îl înjunghie în spate când trecu pe lângă el. 
Astăzi ea așteaptă pentru tine. Își caută cheia, Trigg. Ca să deschidă 
Ultima Poartă. 


-Hai să vorbim despre asta! Supraveghetorul se dădu înapoi, cu 
palma ridicată. Puntea se înclinase și mai mult acum, apă neagră 


ieșind prin trapa de la pupă. Hai doar să vorbim! 


— Vorbitul cauzează numai probleme. Nimic înălță sabia. Răspunsul 
este întotdeauna oţelul. Așa că o răsuci în mână, făcând lumina să se 
reflecteze în lamă, scoțând scânteieri roșii, albe și galbene, culorile 
focului. Oţelul nu lingușește și nici nu face compromisuri. Oţelul nu 
spune minciuni. 


-Dă-mi o șansă doar! scânci Trigg, în timp ce apa începu să se 
reverse peste pereții corabiei, curgând printre bănci. 


— De ce? 
-Am visuri. Mi-am făcut planuri! Am făcut... 


Cu un pocnet surd, sabia îi despică lui Trigg căpățâna până la nas. 
Gura continuă să alcătuiască cuvinte pentru o clipă, însă nu mai 
putu respira pentru a le da formă. Se prăbuși pe spate, dând puţin 
din picioare, iar Yarvi se eliberă din mâna acum moale, inspirând 
puternic, tușind și încercând să-și lărgească zgarda pentru a putea 
respira. 


-Poate n-ar fi trebuit să-l omor, zise Nimic, smulgându-și sabia din 
capul lui Trigg, dar mă simt mult mai bine. 


Oamenii țipau peste tot în jurul lor. Dacă vreuna din gărzi 
supraviețuise, preferase marea în locul sabiei lui Nimic. Câţiva sclavi 
încercau să ajungă de pe băncile lor cufundate în apă pe cele mai 
uscate din spate, unii luptându-se cu lanțurile, în timp ce apa se 
ridica din ce în ce mai mult, iar altora li se mai vedeau doar feţele, 
chinuindu-se să respire și cu ochii holbaţi de groază. Yarvi știa că 
alții deja erau sub apa neagră, ținându-și respirația câteva secunde în 


plus, în timp ce se chinuiau fără sorți de izbândă să-și desfacă 
lacătele. 


Căzu, sprijinindu-se în mâini și genunchi, gata să vomite, cu capul 
învârtindu-i-se, căutând cheia prin hainele pline de sânge ale lui 
Trigg, încercând să se abțină de la a se uita la fața lui despicată, 
zărind totuși trăsăturile contorsionate și carnea însângerată ce lucea 
în rana imensă, înghițindu-și voma, căutând cheia, auzind în 
continuare vaietele puternice ale sclavilor înlănțuiți. 


- Las-o. Nimic stătea în fața lui, mult mai înalt decât și-ar fi putut 
imagina Yarvi că ar putea fi, cu sabia pătată de sânge atârnându-i 
neglijent în mână. 


Yarvi clipi, apoi își mută privirea la puntea înclinată și la sclavii care 
se înecau. 


-Dar vor muri. 
Vocea îi suna ca un croncănit slab. 
-Moartea ne așteaptă pe toti. 


Nimic îl înșfăcă pe Yarvi de zgardă, îl ridică și-l aruncă peste bord, 
iar Marea Mamă îl prinse iar în strânsoarea-i înghețată. 


III 


DRUMUL CEL LUNG 


JONGLÂND CU ÎMPREJURAREA 


Cineva îl pălmui pe Yarvi peste față. Văzu mâna, auzi zgomotul, dar 
de-abia simți palma. 


- Fugi, șuieră glasul lui Jaud. 


Tot ce putu Yarvi să facă fu să-și târșâiască picioarele anemic, cu 
lanţul zornăind după el și cu hainele ude trăgându-l în jos la fiecare 
pas, îngreunat și mai mult de prundiș și de cizmele mustind de apă. 
Căzu de multe ori, dar de fiecare dată când căzu fu susținut de braţe 
puternice, care să-l sprijine și să-l împingă în întuneric. 


- Haide, mormăi Rulf. 


Când ajunse la capătul plajei acoperite de zăpadă, Yarvi riscă o 
privire înapoi și reuși să exclame „Zei“, printre dinţii ce-i clănțăneau. 


Marea Mamă înghiţea lacomă corabia Vântul din Sud. Teuga era 
înghițită de flăcări, velatura la fel și vârful catargului, unde se suia 
Sumael pentru a scruta în zare, ardea cu vâlvătaie. Băncile pe care se 
zbătuse Yarvi erau inundate, vâsle împrăștiate peste tot ițindu-se din 


apă precum picioarele unor scorobeţi neajutorați. Doar un colț al 
cabinei de la pupă mai era încă vizibil din apele însuflețite de 
reflexia flăcărilor. Spaţiul de depozitare a încărcăturii, cămările de 
provizii și cabina căpitanului erau înghițite de adâncurile tăcute. 


Pe țărm și pe chei se vedeau figuri întunecate care priveau. Gărzi 
care scăpaseră de sabia lui Nimic? Sclavi care reușiseră cumva să se 
elibereze din lanţuri? Yarvi se întrebă dacă putea distinge țipete 
slabe prin urletul vântului. Tipete estompate de trosnetul focului. În 
niciun caz nu putea spune prin ce noroc reușiseră să evadeze din 
acel chin provocat de foc și de apă, cine mai trăia și cine murise, iar 
lui Yarvi îi era prea frig pentru a se mai putea bucura că scăpase 
dintr-un alt dezastru, dar nici trist nu mai putea fi că altcineva nu 
mai reușise. Regretele vor veni curând, fără îndoială. 


Dacă reușea să rămână în viață după acea noapte. 
— Mișcă, zise Sumael. 


Îl îmbrânciră peste creastă și el se rostogoli pe partea cealaltă, 
ajungând întins pe spate pe un morman de nisip, odihnindu-se, cu 
pielea înțepându-l de frig și cu gâtul parcă înjunghiat de un cuţit de 
fiecare dată când înghițea o gură de aer. Văzu fața lată a lui Rulf 
sclipind portocalie pe tot obrazul și pe-a lui Sumael, întunecată, 
mișcându-se întruna în lumina Tatălui Lună. 


— Lăsaţi-mă, încercă el să spună, însă gura îi era prea amorțită pentru 
a mai putea scoate vreun cuvânt, dinții îi avea îngheţaţi până la 
rădăcini și tot ce putu scoate în final fu un norișor de abur. 


— Plecăm împreună, zise Sumael. Nu așa ne-am înțeles? 


-Am crezut că înțelegerea a picat când Trigg a-nceput să mă 
sugrume. 


—Ooo, n-o să poți scăpa așa ușor de noi. Il prinse de încheietura 
beteagă. Ridică-te. 


Fusese trădat de propria familie, de propriul popor, însă găsise 
loialitate în rândul câtorva sclavi care nu-i datorau nimic. Era ridicol 
de recunoscător, atât de recunoscător, că îi veni să plângă. Dar simțea 
că îi vor prinde bine niște lacrimi mai încolo. 


Reuși să se ridice cu ajutorul lui Sumael. Cu ajutorul lui Rulf și al lui 
Jaud reuși să continue să meargă, de-abia gândindu-se la direcţia în 
care se deplasa, știind doar că trebuia să lase undeva, în spate, Vântul 
din Sud. Apa rece ca gheaţa îi clipocea în cizme, iar vântul îi 
pătrundea prin hainele ude și jerpelite, de parcă n-ar fi avut nimic pe 
el. 


-Chiar a trebuit să-ți alegi cel mai rece loc creat de zei pentru a 
putea evada? mârâi Rulf. In cel mai rece moment al anului? 


— Am avut un plan mai bun. In glasul lui Sumael nu se citise 
încântarea când vorbise despre planul ei eșuat. Dar s-a năruit odată 
cu scufundarea Vântului din Sud. 


-Câteodată trebuie să jonglezi cu planurile în funcție de împrejurări, 
zise Jaud. 


-Să jonglezi? mârâi Rulf. Ăsta s-a făcut țăndări. 


— Acolo. 


Yarvi indică ceva cu ciotul lui de deget înghețat. Mai în sus, un pom 
pipernicit se înălța în întuneric, în timp ce fiecare creangă avea vârful 
acoperit cu alb, iar dedesubt se vedea o strălucire portocalie slabă. 
De-abia îndrăznea să spere că ce vedea era adevărat, însă începu să 
alerge cât putea de repede, pe jumătate mergând, pe jumătate 
târându-se, disperat. În acele clipe chiar și să viseze la un foc era mai 
mult decât nimic. 


— Așteaptă! șuieră Sumael, nu știm cine... 
-Nu are importanţă, zise Rulf, agitându-se și el în urma lui Yarvi. 


Focul fusese aprins într-o groapă de lângă pomul acela pipernicit și 
strâmb, dar care oferise un oarecare adăpost contra vântului, din 
rămășițele unei lăzi sfărâmate aranjate cu grijă, o flăcăruie arzând în 
mijlocul lor. Ghemuit deasupra lui, chinuindu-se să-l întețească cu 
aburul respirației, stătea Ankran. 


Dacă Yarvi ar fi putut să aleagă numele cuiva pe care să-l salveze, în 
niciun caz acesta n-ar fi fost Ankran. Dar, eliberându-i pe Rulf și pe 
Jaud, fusese nevoit să-l elibereze și pe camaradul lor, iar în acel 
moment Yarvi s-ar fi aruncat și la picioarele lui Odem, dacă acesta i- 
ar fi dat posibilitatea să se încălzească. Se prăbuși în genunchi, 
ținându-și mâinile ce tremurau deasupra flăcărilor. 


Jaud își înfipse mâinile în șolduri. 
— Deci, ai reușit. 
-Unii rahați plutesc, zise Rulf. 


Ankran nu făcu decât să-și frece nasul strâmb. 


-Dacă duhoarea mea vă deranjează, ați putea să vă găsiți singuri un 
foc. 


O toporișcă alunecă fără zgomot din mâneca lui Sumael, lama-i 
strălucitoare atârnând în jos. 


-Mie îmi place ăsta. 
Fostul magazioner ridică din umeri. 


— Atunci, departe de mine intenţia de a-i ține la distanță pe cei 
disperaţi. Fiţi bine veniți cu toții în castelul meu! 


Sumael curățase deja copacul de cristalele de gheaţă și retezase o 
creangă. Acum o înfigea în pământ, cu rămurelele îndreptate spre 
foc. Pocni din degete înspre Yarvi. 


— Dă-ţi hainele jos. 


-Se pare că romantismul a supravieţuit! zise Rulf, fluturând din gene 
către cer. 


Sumael îl ignoră. 


-Hainele ude te vor omori la noapte la fel de sigur ca orice alt 
dușman. 


Frigul îl părăsea încet-încet și Yarvi începu acum să simtă loviturile 
încasate — toți mușchii îl dureau, capul și-l simțea greu și gâtul îi 
pulsa de la strânsoarea mâinilor lui Trigg. Nu ar fi avut puterea de-a 
se opune nici dacă ar fi vrut s-o facă. Își dădu jos hainele ude, unele 
deja pline de gheaţă pe la tivuri, și se apropie de foc cât de mult 
îndrăzni, îmbrăcat acum doar cu zgarda și cu lanţul. 


Rulf îi așeză o pătură din lână pe umerii ce-i tremurau. 
-Ti-o împrumut, nu ţi-o dau de tot, zise el. 


— Apreciez... în orice caz, reuși Yarvi să articuleze printre dinții ce-i 
clănțăneau, privind-o pe Sumael cum îi întindea hainele aproape de 
flăcări, deja începând să iasă aburi din ele. 


-Dacă vede cineva lumina? întrebă Jaud, uitându-se încruntat 
înapoi, în direcția de unde veniseră. 


-Dacă preferi să îngheți, stai în întuneric. Îl găsești peste tot. Ankran 
încercă să scormonească focul cu o surcică, pentru a obține mai 
multă căldură. Eu cred că lupta, apoi corabia în flăcări, apoi 
scufundarea ei le vor stopa dorinţa de a porni vreo căutare. 


— Atât timp cât vom pleca până-n zori, zise Rulf. 
-Să plecăm unde? întrebă Sumael, ghemuindu-se lângă Yarvi. 


Alegerea cea mai potrivită ar fi fost înspre est. Spre est, de-a lungul 
coastei lângă care îi adusese Vântul din Sud. Însă Yarvi trebuia să 
ajungă în vest. În vest, spre Vansterland. În vest, spre Gettland. În 
vest, la Odem, la răzbunare, cu cât mai repede, cu atât mai bine. Privi 
în jur, la frăția lui pestriță, adunați cu toţii în jurul focului ce 
întrețineau viața, cu feţe sfrijite, pe care flăcările desenau modele 
ciudate, întrebându-se cum să-i convingă să aleagă să meargă în 
direcția greșită. 


-Spre est, desigur, zise Rulf. Cu cât timp în urmă am trecut de piața 
aia? 


Lui Sumael îi luă o secundă să facă o socoteală pe degete. 


-Pe jos ne-ar lua trei zile. 


-Va fi un traseu dificil. Rulf se scărpină pe obrazu-i bărbos. Al 
dracului de dificil și... 


-Eu o iau înspre vest, zise Ankran, cu falca-i strâmbă încordată și cu 
ochii fixați asupra flăcărilor. 


Se înstăpâni tăcerea, în timp ce toți se uitau la el. 
-Spre ce anume, înspre vest? întrebă Jaud. 


- Thorlby. 


Yarvi nu putu decât să ridice din sprâncene când văzu acest ajutor 
nesperat. Rulf izbucni în râs. 


-Iti mulțumesc că m-ai făcut să râd atât de sănătos înainte să mor, 
Maestre Ankran! Fostul magazioner se îndreaptă înspre Gettland. 


-Spre Vansterland. Voi încerca să găsesc o corabie care să mă ducă 
acolo. 


Rulf chicoti din nou. 


-Deci te pregătești să mergi pe jos până în Vansterland? Și cam cât 
estimezi că ti-ar lua să faci călătoria asta, navigatorule? 


-Pe jos, cel puţin o lună. 


Sumael o zisese atât de repede, încât probabil că deja făcuse calculul 
în minte. 


-O lună în condiţiile astea! Rulf cuprinse cu mâna-i masivă întregul 
peisaj dezolant acoperit de zăpadă, cel prin care deja se chinuiseră să 
răzbată, iar Yarvi se văzu nevoit să admită că gândul acesta nu era 
deloc încurajator. Cu ce echipament? 


-Am un scut. Jaud și-l dădu jos de pe spate, unde îl ţinea prins, și 
bătu cu pumnul în el. Un scut mare și rotund, făcut din lemn 
nefinisat, cu un umbo 1 din fier. M-am gândit să-l folosesc pe post de 
barcă. 


-Şi o gardă generoasă mi-a împrumutat arcul său. Rulf îi ciupi 
coarda de parcă ar fi fost o harpă. Însă nu cântă niciun fel de muzică 
fără săgeți. Are careva un cort? Haine în plus? Pături? Sănii? Tăcere, 
în afară de tânguitul vântului rece imediat ce te îndepărtai de groapa 
luminată de foc. Atunci îţi urez tot norocul din lume, Maestre 
Ankran! A fost o plăcere să vâslesc alături de tine, însă mi-e teamă că 
acum drumurile noastre se vor despărți. Noi, ceilalți, ne îndreptăm 
către est. 


-Ce prost te-a ales pe tine șef? 


Toţi se întoarseră când auziră vocea răgușită în întuneric, unde stătea 
Nimic. Pe lângă jegul obișnuit, mai era mânjit și de funingine, cu 
zdrenţele, părul și barba aproape negre. Purta cizmele și haina lui 
Trigg, ce avea o crustă de sânge uscat pe umăr. Pe celălalt umăr 
ducea un sul de pânză de catarg pârlită și, legănând-o cu mâna ca pe 
un copil, în noaptea înghețată, ținea sabia cu care Yarvi îl văzuse 
omorând șase oameni. 


Se lăsă jos pe pământ, lângă foc, cu picioarele încrucișate, de parcă 
ajunsese la o întâlnire pusă la cale cu mult timp înainte, și-și întinse 
palmele deasupra flăcărilor, oftând satisfăcut. 


-Sună bine, să mergem înspre vest, spre Gettland. O să fim urmăriți. 
- Trigg? întrebă Sumael. 


-Nu trebuie să te mai gândești la supraveghetorul nostru. Mi-am 
plătit datoria față de el. Însă între mine și Shadikshirram treburile au 
rămas nerezolvate. Nimic își linse un deget și șterse o pată de pe 
sabie. Trebuie s-o lăsăm mult în urmă. 


— Noi? se răsti Sumael, și Yarvi văzu că la spate avea deja toporișca 
pregătită. Deja te-ai autoinvitat alături de noi? 


Lumina flăcărilor juca în ochii de nebun ai lui Nimic. 
-Doar dacă nimeni altcineva n-are de gând să mă invite. 
Yarvi își ridică mâinile între ei, netezind calea pentru Tatăl Pace. 


— Avem nevoie de tot ajutorul pe care-l putem obține. Chiar, care-i 
numele tău? 


Nimic privi în gol, spre cerul nopții, de parcă răspunsul ar fi fost 
scris în stele. 


-Am avut trei nume... sau poate patru... însă toate mi-au adus 
ghinion. Le-aș urî dacă v-ar aduce ghinion și vouă. Dacă vrei să mi te 
adresezi, Nimic este în regulă, însă eu nu vorbesc prea mult. 
Shadikshirram va veni după noi, așteptându-se s-o luăm înspre est. 


-Pentru că e o nebunie s-o luăm înspre vest! Rulf se întoarse spre 
Sumael. Spune-le! 


Ea strânse din buzele-i pline de cicatrice și-și închise ochii aproape 
de tot. 


-Spre est ajungem mai repede. Și mai ușor. 

- Vedeţi! lătră Rulf, plesnindu-se cu palma peste coapsă. 
-Eu plec spre vest, zise Sumael. 

- Poftim? 


-Vor fi oameni în est. Oricine a scăpat de pe corabie. lar piaţa aia 
colcăia de negustori de sclavi. 


- lar Vansterlandul nu colcăie? întrebă Rulf. Pentru că noi am făcut 
mereu afaceri bune cu inglingii de acolo. 


-Estul e periculos, zise Sumael. 
-Vestul nu înseamnă decât săptămâni de sălbăticie. 


— Într-acolo e pădurea. Pădurea înseamnă combustibil. Și poate chiar 
și hrană. Poate că în est se află piața de sclavi, dar după aceea? Doar 
mlaștini și sălbăticie, cale de sute de kilometri. În vest se află 
Vansterlandul. Vestul înseamnă civilizație. Vestul înseamnă... 
posibil... corăbii care merg și mai departe în vest. Care merg acasă. 


— Acasă. Jaud privea flăcările de parcă și-ar fi văzut satul în ele și 
fântâna aceea cu cea mai dulce apă din lume. 


-Mergem spre interiorul continentului, zise Sumael, departe de orice 
corabie. Apoi spre vest. 


Rulf dădu din mâini. 


-Cum te vei putea orienta printre zăpezi? Vei sfârși învârtindu-te în 
cerc! 


Sumael scoase din haină un pacheţel din piele și-l desfăcu, scoțând la 
iveală luneta și instrumentele. 


-O să reușesc să mă orientez, bătrâne, nu-ţi face griji pentru asta. Nu 
pot spune că sunt de partea vreuneia dintre direcţii. Mai ales având 
în vedere compania în care mă aflu. Însă șansa mai bună ni s-ar 
putea oferi înspre vest. 


-S-ar putea? 
Sumael ridică din umeri. 
-Câteodată s-ar putea e tot ce poți spera. 


-Trei pentru vest. Yarvi zări pe faţa lui Ankran primul zâmbet de 
când Shadikshirram îi scosese doi dinți din față. Dar tu, uriașule? 


— Hmm. Jaud își propti falca în pumn și-și roti privirea de jur 
împrejur. Huh. Se uită la fiecare în parte și ochii i se opriră asupra 
instrumentelor lui Sumael. Heh. Ridică din umerii săi masivi și trase 
cu putere aer în piept. Nu există om mai de încredere pentru mine 
într-o luptă, Rulf. Însă când vine vorba să ajungem dintr-un punct în 
altul... am încredere în Sumael. Voi merge spre vest. Dacă mă luaţi 
cu voi. 


-Poti să-ți ţii scutul deasupra mea când ninge, zise Sumael. 


-Sunteti cu toții nebuni de legat! Rulf îl plesni pe Yarvi pe umăr cu o 
mână grea. Se pare că n-am mai rămas decât noi doi, Yorv. 


-Sunt măgulit de ofertă... Yarvi alunecă de sub mâna lui Rulf, 
lăsându-și în urmă și pătura și trăgându-și pe el cămașa nu chiar 
uscată, dar nici prea umedă. Dar primul lucru pe care trebuie să-l 


facem e să rămânem împreună. Să rămânem împreună sau să murim 
izolați unul de celălalt. Asta și ce îl aștepta în Gettland, jilțul, 
jurământul și răzbunarea, și cu cât aștepta mai mult, cu atât îi 
scădeau șansele de a le mai putea recupera vreodată. Mergem cu 
toții împreună, către vest. Și Yarvi îi rânji lui Rulf și-l plesni cu mâna 
sănătoasă pe spate. M-am rugat pentru ajutoare mai tinere, dar mă 
mulțumesc cu ce am. 


-O, zei! Rulf își apăsă tâmplele cu podul palmelor. Toţi vom regreta 
această decizie. 


-Se va alătura suitei mele de regrete de până acum. Nimic privea în 
întuneric de parcă ar fi văzut acolo, dincolo de flăcări, o mulțime 
fantomatică. Doar am destule. 


LIBERTATE 


Sumael mergea în frunte cu pași repezi și toţi o urmau pe traseul ales 
de ea, fără să pună întrebări, așa cum o făceau și pe când vâsleau. Se 
zbătură să răzbată printr-un ținut distrus, presărat cu stânci negre și 
acoperit de zăpadă albă, în care copacii piperniciţi fuseseră cu toții 
transformați în siluete contorsionate de vântul ce sufla gemând 
înspre mare. 


— Câţi pași mai avem până în Vansterland? întrebă Rulf. 


Sumael își cercetă instrumentele, făcând calcule în gând, privi înspre 
pata ce reprezenta Soarele Mamă pe cerul metalic, și-și continuă 
drumul fără să răspundă. 


Puţini oameni din citadela din Thorlby ar fi prețuit-o ca pe-o 
comoară, însă sulul de pânză de catarg mucegăită pe care-l purta 
Nimic pe umăr devenise avutia lor cea mai de preț. Cu grija piraților 
care ar împărți între ei un depozit jefuit, rupseseră pânza și-și 
băgaseră bucăţile pe sub haine, înfășurându-le în jurul capului și al 
mâinilor înghețate, ba chiar și în jurul picioarelor, în cizme. Păstrară 


o jumătate de sul, pe care Jaud îl căra în spate, pentru a se putea 
adăposti sub el pe timpul nopții. Fără îndoială, era doar cu puțin mai 
cald așa decât în întunericul total de afară, însă se mulțumeau și cu 


puțin. 
Puţinul ăla putea fi diferența dintre viață și moarte. 


Schimbară de mai multe ori direcția de mers, străbătând teritorii 
nemaiumblate înainte, cu Jaud deschizând calea fără să se plângă, cu 
Rulf proferând injurii la adresa zăpezii, de parcă ar fi fost dușmanul 
lor dintotdeauna, cu Ankran străduindu-se să înainteze cu mâinile 
strânse în jurul trupului, cu Nimic ținându-și capul ridicat și sabia 
strânsă aproape de trup, de parcă și-ar fi închipuit că el însuși e făcut 
din oțel și vremea potrivnică, rece sau caldă, nu l-ar fi afectat în 
niciun fel, deși, în ciuda rugăciunilor lui Yarvi, zăpada începuse să i 
se așeze pe umerii hainei furate. 


— Al dracului de minunat, murmură Rulf către cer. 


-Nouă ne convine, zise Ankran. Ne acoperă urmele și ne ajută să 
rămânem nevăzuți. Cu puţin noroc, bătrâna doamnă va crede c-am 
înghețat aici. 


-Fără noroc, chiar vom îngheţa, murmură Yarvi. 


-Orice s-ar întâmpla, nu-i pasă nimănui, zise Rulf. Nimeni nu-i chiar 
atât de nebun încât să ne urmeze aici. 


— Ha! lătră Nimic. Shadikshirram e prea nebună ca să facă altceva. Și- 
și aruncă pe umăr lanţul greu, ca pe o eșarfă, sfârșind astfel 
conversaţia, la fel cum sfârșise lupta cu gărzile de pe Vântul din Sud. 


Yarvi se uită încruntat înapoi, de unde veniseră, la urmele ce 
mergeau departe în spatele lor, prin peisajul cenușiu. Se întrebă când 
va descoperi Shadikshirram rămășițele corabiei sale. Apoi se întrebă 
ce va face ea după ce le va descoperi. Înghiţi în sec și se grăbi să-i 
ajungă din urmă pe ceilalți. 


La prânz, când Soarele Mamă nu se ridicase mai mult de umărul lui 
Jaud, ajungând la zenitul ei inferior, făcură o pauză, înghesuindu-se 
unul într-altul într-o groapă, privindu-și umbrele lungi ce se 
străduiau să-i ajungă din urmă. 


- Mâncare, rosti Sumael cu voce tare ce gândeau toți ceilalți. 


Nimeni nu dorea să se ofere voluntar. Cu toţii știau că aici hrana 
valora mai mult decât aurul. Ankran îi surprinse pe toți, scotocindu- 
se prin blănuri și scoțând la iveală un pachet cu pește sărat. 


Ridică din umeri. 
— Urăsc peștele. 


-Omul care înainte ne înfometa acum ne hrănește, zise Rulf. Cine 
zice că nu există dreptate? 


Scoase și el la iveală niște biscuiţi trecuți de prima tinerețe, asta dacă 
avuseseră vreodată una. Sumael îi urmă exemplul cu doi pesmeți 
uscați. 


Yarvi nu putu decât să-ntindă palmele goale și să-ncerce să 
zâmbească. 


-Mă simt umilit... de generozitatea voastră... 


Ankran își frecă nasul strâmb. 

-Îmi face oarecum plăcere să te văd umilit. Dar voi doi? 
Jaud ridică din umeri. 

-Am avut putin timp la dispoziție să mă pregătesc. 
Nimic își ridică sabia. 

-Eu am adus cutitul. 


Toţi evaluară proviziile amărâte, suficiente și nu prea pentru o masă 
decentă pentru toți șase. 


- Bănuiesc că eu va trebui să joc rolul mamei, zise Sumael. 


Yarvi așteptă, salivând precum câinii tatălui său când așteptau 
resturile, în timp ce ea împărțea în mod egal cele șase portii de 
pesmeţi meschin de mici. Rulf își înghiţi rația sa din două 
îmbucături, apoi se uită la Ankran cum își mestecă încântat fiecare 
firimitură de o sută de ori. 


— Asta-i tot ce avem? 


Sumael înveli din nou prețiosul pachet, cu maxilarele încleștate, 
după care îl băgă sub cămașă fără să scoată vreun cuvânt. 


-Mi-e dor de Trigg, zise Rulf întristat. 


Sumael ar fi fost o preoteasă capabilă. Era clar că se gândise înainte 
să părăsească nava să înșface două sticle de vin aruncate neglijent de 
Shadikshirram, pe care acum le umpluseră cu zăpadă și le țineau cu 
rândul pe sub haine. Yarvi învăţă foarte repede cum să soarbă repede 


rezultatul, din moment ce dezbrăcatul necesar urinării în frigul ăla 
era un act eroic, aplaudat anemic de ceilalți, și totuși admirat din 
toată inima, din moment ce fiecare știa că trebuia să facă același 
lucru la un moment dat, în vântul tăios. 


Faptul că ziua era foarte scurtă reprezenta o tortură pentru fiecare, 
iar când sosea amurgul cerul se umplea de stele, vârtejuri lucitoare 
urmând trasee de foc, la fel de strălucitoare ca ochii zeilor. Sumael le 
arăta constelații ciudate, pentru care avea și nume, fără excepție — 
Ţesătorul Chel, Calea Sinuoasă, Străinul-Care-Bate-la-Ușă, 
Devoratorul de Visuri — și-n timp ce le rostea, scoțând aburi 
respirând în întuneric, zâmbind, se simţea o fericire în glasul ei pe 
care Yarvi nu i-o detectase înainte, ceea ce-l făcea și pe el să 
zâmbească, la rândul lui. 


— Câţi pași mai avem până în Vansterland acum? întrebă el. 


- Câţiva. Ea privi înapoi, spre orizont, și fericirea i se evaporă, apoi 
grăbi pasul. 


El se chinui s-o ajungă din urmă. 
-Nu ţi-am mulțumit. 


-O poți face după ce vom reuși să nu devenim o pereche de cadavre 
înghețate. 


-Din moment ce s-ar putea să ratez ocazia... mulțumesc. Ai fi putut 
să-l lași pe Trigg să mă omoare. 


-Dacă aș fi avut o secundă de gândire la dispoziţie, l-aș fi lăsat. 


Cu greu s-ar fi putut declara nemulțumit de vorbele ei. Se întrebă ce- 
ar fi făcut el dacă pe ea ar fi sugrumat-o Trigg și nu-i plăcu 
răspunsul. 


-Mă bucur că nu te-ai gândit, atunci. 


Urmă o pauză lungă, timp în care nu se auzi decât scârțâitul 
cizmelor lor prin zăpadă. Apoi o văzu privindu-l încruntată peste 
umăr și spunând: 


-Şi eu mă bucur. 


A doua zi începură să glumească pentru a-și ridica moralul. 


-Iar ești zgârcit cu proviziile, Ankran! Dă mai departe carnea de 
porc friptă! 


Apoi râseră. 


-O să mă iau la întrecere cu tine până în Vulsgard! Ultimul care trece 
de porți va fi vândut pentru a ne putea plăti berea! 


Apoi chicotiră. 


-Sper că Shadikshirram va aduce și niște vin cu ea când va veni 
după noi. 


Abia zâmbiră de data asta. 


Când se târâră cu greu afară de sub cortul jerpelit în dimineaţa celei 
de-a treia zi, dacă întunericul acela apos s-ar fi putut numi 
dimineaţă, cu toții bombăneau. 


-Nu dau doi bani pe împiedicatul ăsta bătrân din față, croncăni 
Nimic, călcându-l pe Rulf pe călcâie pentru a treia oară. 


— Nu-s sigur că-mi place să am în spate sabia nebunului ăstuia, se 
răsti Rulf peste umăr. 


-Atunci o poți duce înfiptă în spate. 


— Atâţia ani diferenţă între voi și tot vă purtați ca niște copii? Yarvi se 
grăbi să se interpună între ei. Trebuie să ne ajutăm reciproc, altfel 
iarna ne va veni de hac la toți. 


Abia o auziră pe Sumael zicând, în faţă: 
-Probabil că oricum ne va ucide pe toți. 
Yarvi nu o contrazise. 


În cea de-a patra zi, ceața îngheţată ce plutea ca un giulgiu pe 
deasupra terenului înghețat îi făcu pe toți să tacă. Doar câte un 
mormăit atunci când cineva se împiedica sau când cel care se 
împiedica era ajutat să se ridice și să-și continue drumul. Șase siluete 
tăcute prin pustiul dezolant, un vid întins, înghețat, prin care fiecare 
se străduia să înainteze ducându-și în spate povara mizerabilă, 
purtându-și zgărzile care le iritau gâtul și lanţurile grele, fiecare cu 
propria durere, foame și frică. 


La început Yarvi se gândi la oamenii înecați pe corabie. Oare câți 
muriseră? Se gândi la scândurile ce plesneau și la apa mării năvălind 
înăuntru. Toate astea pentru ca el să se poată salva? Și la sclavii care 
se luptaseră cu lanţurile pentru o ultimă gură de aer, înainte ca 
Marea Mamă să-i tragă în adâncuri, jos, tot mai jos. 


Insă mama lui zicea mereu: Niciodată să nu te mai preocupe ce s-a 
petrecut deja. Doar ce urmează să se petreacă. 


Nu mai putea schimba nimic, iar sentimentul de vinovăţie față de 
trecut și cel de grijă față de viitor începură să pălească, lăsând în 
urmă doar amintirile sâcâitoare despre mâncare. Cele patru duzini 
de porci fripți cu ocazia vizitei Marelui Rege, atât de mulţi pentru un 
personaj atât de mărunt și pentru preoteasa lui cu păr cărunt și 
privire ageră. Festinul cu ocazia testului de războinic pe care fratele 
său îl trecuse, cel la care Yarvi doar ciugulise câte ceva, știind că el 
însuși nu va putea trece testul niciodată. Pe plajă, înainte de raidul 
lui nefericit, când oamenii gătiseră ceea ce pentru unii dintre ei 
fusese ultima masă, o sută de focuri arzând pentru tot atâtea mese, 
dogoarea ce te mângâia pe față ca o mână, un cerc de rânjete 
înfometate, luminate de flăcări, grăsimea sfârâind și șoriciul 
înnegrindu-se... 


- Libertate! urlă Rulf, deschizându-și larg brațele, pentru a putea 
cuprinde întinderea vastă de deșertăciune albă. Libertatea de-a 
îngheţa unde-ți face plăcere! Libertatea de-a muri de foame unde 
vrei! Libertatea de-a merge până cazi lat! 


Vocea i se stinse repede în aerul rarefiat și aspru. 
— Ai terminat? întrebă Nimic. 

Rulf își lăsă brațele să cadă. 

-Da. 


Apoi se străduiră să meargă mai departe. 


Nu gândul la mama sa îl făcu pe Yarvi să meargă mai departe, pas 
chinuitor după pas chinuitor, pas dureros după alt pas dureros, 
cădere înghețată după altă cădere înghețată, hotărât să-i urmeze pe 
ceilalți. Nici gândul la logodnică, la tatăl mort sau la taburetul din 
apropierea focului Mamei Gundring. Ci gândul la Odem, zâmbindu- 
i, cu mâna pe umărul lui. La Odem, promițându-i să-i fie ajutor de 
nădejde. La Odem, întrebând cu glas blând ca o ploaie de primăvară 
dacă un schilod ar trebui să fie regele Gettlandului. 


-Cred că nu, mârâi Yarvi, scoțând un nor de aburi în aerul înghețat 
printre buzele crăpate. Cred că nu... Cred că nu. 


Și, pas chinuitor după pas chinuitor, Gettlandul se apropia din ce în 
ce mai mult. 


Cea de-a cincea zi veni, curată și înghețată, cu cerul de un albastru 
orbitor, încât lui Yarvi i se părea că poate vedea aproape până la 
mare, o dungă negru cu alb la mare depărtare, la marginea unui 
teritoriu negru și alb. 


-Ne-am descurcat bine, zise el. Trebuie s-o recunoașteți. 


Sumael, ferindu-și ochii de lumina puternică în timp ce privea înspre 
vest, nu putu s-o facă. 


— Am avut noroc de vreme bună. 


-Eu nu mă simt norocos, murmură Rulf, cuprinzându-și trupul cu 
brațele. Tu te simţi norocos, Jaud? 


-Mie mi-e frig, răspunse acesta, frecându-și vârfurile rozalii ale 
urechilor. 


Sumael clătină din cap către cer, care, în afara unei pete îndepărtate 
în partea de nord, arăta neobișnuit de curat. 


-Poate la noapte, sau poate mâine, o să aflaţi cum arată norocul de 
vreme proastă. Se apropie o furtună. 


Rulf privi în sus, mijindu-și ochii. 
-Eşti sigură? 


-Eu nu-ți spun cum să sforăi, nu? Așa că nu-mi spune tu cum să mă 
orientez. 


Rulf se uită la Yarvi, apoi ridică din umeri. Însă, înainte de-a se 
întuneca, ca de obicei, se dovedi că ea avusese dreptate. Pata aia de 
pe cer crescu, se umflă, din ce în ce mai mult, se înnegri și căpătă 
culori din cele mai ciudate. 


-Zeii sunt supăraţi, murmură Nimic, privind încruntat în sus. 
-Când nu sunt ei furioși? zise Yarvi. 


Începu să ningă cu fulgi uriași, ca o perdea, în vârtejuri. Vântul sufla 
cu rafale asurzitoare, lovindu-i cu furie din toate părțile, abătându-i 
din drum ba la stânga, ba la dreapta. Yarvi căzu și, după ce se ridică, 
nu mai văzu pe nimeni prin preajmă. O luă la fugă panicat și se izbi 
de spatele lui Jaud. 


-Trebuie să scăpăm de-aici! ţipă el, de-abia reușind să-și audă 
propria voce din cauza vântului. 


-Nu te contrazic! zbieră Jaud în spatele lui. 


— Avem nevoie de zăpadă adâncă. 


-Avem zăpadă! răcni și Ankran. 


Se aventurară pe fundul unei ravene înguste, cel mai promițător 
popas pe care Yarvi putea să spere să-l găsească prin zăpada ce 
venea în rafale atât de dese, încât ceilalți arătau ca niște fantome. Se 
ghemui ca un iepuraș, azvârlind zăpada dintre picioare, îngropându- 
se în zăpadă cu capul înainte, disperat, săpând un tunel cât toată 
lungimea corpului său. Mâinile îi ardeau din cauza frigului ce 
pătrunsese pe sub pânza de catarg umedă, iar mușchii îl ardeau de la 
efortul depus, însă se forță să continue. Săpă ca și cum viaţa lui 
depindea de asta. 


Și chiar depindea. 


Sumael își făcu și ea loc pe lângă el, mârâind printre dintii încleștați 
și folosindu-și toporișca pe post de mistrie. Săpară o firidă, apoi o 
groapă, apoi o cameră mică. Ankran își făcu și el loc în spatele lor, cu 
limba vârâtă în gaura lăsată de dintele lipsă, în timp ce săpa și 
depozita zăpada în spatele lui. Rulf îl urmă îndeaproape în 
semiîntunericul rece, apoi își făcu și Jaud loc cu umăru-i masiv în 
gaura care tot creștea, după care, în final, își făcu apariția capul lui 
Nimic. 


-Ingenios, spuse el. 


-Să lăsaţi intrarea liberă, murmură Yarvi, altfel peste noapte vom 
rămâne îngropați aici, și se ghemui rezemat de zăpada bătătorită, 
dându-și jos pânza udă leoarcă și suflându-și în palmele făcute căuș. 


Deja avea mai puţine degete decât îi trebuiau: nu-și permitea să mai 
piardă vreunul. 


-Unde ai învăţat să faci asta? întrebă Sumael, așezându-se alături de 
el. 


— Tatăl meu m-a învăţat. 
-Cred că ne-a salvat viețile. 


-Trebuie să-i mulțumești când o să-l vezi. Ankran își făcu loc cu 
umărul, pentru a se culcuși. Erau îngrămădiţi unul într-altul, dar la 
fel stătuseră timp de patru zile. Nu mai era loc de mândrie, de 
aversiune sau de dușmănie acolo, în sălbăticie. 


Yarvi închise ochii, gândindu-se la tatăl lui, întins pe lespede, cu 
pielea palidă și rece. 


-Tatăl meu a murit. 
— Imi pare rău, se auzi vocea profundă a lui Jaud. 
-Mă bucur că unuia dintre noi îi pare rău. 


Yarvi își lăsă mâna să cadă, realizând un moment mai târziu că îi 
căzuse peste mâna lui Sumael, care avea degetele ridicate, presate în 
palma lui. Se simţea bine așa, cu pielea fierbinte acolo unde îl atingea 
ea. Nu și-o îndepărtă. Și nici ea. 


Încet, își strânse degetele în jurul degetelor ei. 


Urmă apoi o tăcere lungă, în timp ce ascultau vântul tânguindu-se în 
afara adăpostului lor și priveau cum respiraţiile lor se transformau în 
aburi grei și groși, iar Yarvi începu să se simtă cât de cât confortabil, 
îngropat sub un strat gros de zăpadă înghețată, așa cum nu se mai 


simțise de mult timp, de când părăsiseră focul acela firav aprins de 
Ankran. 


— Aici. Simti vocea suflându-i pe obraz, apoi simți cum Sumael îl 
apucă blând de încheietură. 


Deschise ochii, dar nu putu să-i distingă expresia în întuneric. 


Ii răsuci mâna în sus și-i apăsă ceva în palmă. Veche, acră și undeva 
între îmbibată cu apă și îngheţată, dar era totuși pâine și, pe zei, era 
atât de bucuros s-o primească. 


Stătură strânși unul în celălalt, drămuindu-și proviziile, fiecare 
mestecând ceva mulțumit sau, cel puţin, ușurat, fiecare înghițind 
câte ceva, devenind tăcuţi rând pe rând și lăsându-l pe Yarvi în 
cumpănă: să îndrăznească sau nu să apuce din nou mâna lui 
Sumael? 


— Asta-i tot ce-am mai avut de mâncare, spuse ea apoi. 
Tăcere din nou, de data asta mai puțin mulțumiți, cu toții. 
Glasul lui Rulf veni înnăbușit din întuneric: 

-Cât mai e până în Vansterland? 


Nimeni nu-i răspunse. 


OAMENII MAI BUNI 


-Cei din Gettland sunt oamenii mai buni, zise Nimic cu o voce 
răgușită. Luptă ca unul. Apărat fiecare de scutul camaradului său. 


- Gettlanderii? Ha! Rulf pufni pe nas, în timp ce se lupta cu panta 
înzăpezită în urma lui Sumael. O turmă de oi amărâte mânate 
behăind spre abator! Când camaradul cade, ce urmează? Bărbaţii din 
Throven au foc în ei! 


Se contraziseseră toată ziua. Dacă sabia sau arcul erau superioare. 
Dacă Hemenholm era la sud de Insula Grenmer. Dacă lemnul vopsit 
sau cel uns cu ulei era preferat de Marea Mamă și, deci, care din ele 
era mai potrivit pentru un vas cu mai mult noroc. Yarvi se întreba de 
unde aveau atâta energie. El de-abia mai avea destulă energie ca să 
poată respira. 


- Bărbaţii din Throven? croncăni Nimic. Ha! După ce se stinge focul, 
ce urmează? Întâi vor analiza situația, apoi își vor argumenta 
punctele de vedere cu multă siguranţă de sine, iar în final vor 
schimba priviri crunte. În ochii lui Yarvi niciunul nu venise cu un 


argument cât de cât convingător de când o lăsaseră pe Vântul din Sud 
scufundându-se. 


Terminaseră mâncarea de trei zile, iar pentru Yarvi foamea era ca un 
vid dureros ce-i înghițise toate speranțele. După ce-și desfăcuse 
pânza de catarg de pe mâini, de-abia și le mai recunoscuse: erau 
zbârcite și umflate. Pielea de pe vârful degetelor avea un aspect ca de 
ceară și simțea o senzaţie de amorțeală înțepătoare când le atingea. 
Chiar și Jaud avea obrajii supti. Ankran avea un șchiopătat pe care 
nu reușea să și-l ascundă. Când respira, Rulf scotea un șuierat care îl 
făcea pe Yarvi să tresară. Nimic avea gheaţă în sprâncenele strâmbe. 
Buzele lui Sumael deveneau din ce în ce mai subțiri, mai cenușii și 
mai strâns lipite cu fiecare kilometru parcurs. 


In timpul acelor dezbateri nesfârșite, Yarvi nu se putea gândi decât 
la cine va fi cel care va muri primul. 


- Gettlanderii știu ce-i disciplina, bolborosi Nimic. Gettlanderii 
sunt... 


—Cărui prost îi pasă? mârâi Yarvi, privind când la un bătrân, când la 
celălalt, parcă împungându-i cu ciotul de deget, furios dintr-odată. 
Bărbaţii sunt doar bărbaţi, buni sau răi, depinde de norocul lor! 
Acum păstrați-vă energia pentru mers! 


Și-și vârî la loc mâinile la subsuori, străduindu-se să urce dealul. 
-E fiu de bucătar și filozof, îl auzi gâfâind pe Rulf. 


-Cu greu îmi pot da seama care e cel mai nefolositor de aici, 
murmură Nimic. Ar fi trebuit să-l las pe Trigg să-l omoare. Clar, 
gettlanderii sunt... 


În momentul în care ajunse sus pe culme rămase tăcut. Cu toții, nu 
doar el. La picioarele lor se afla o pădure, întinzându-se în toate 
direcţiile, pierzându-se în depărtare, în vălul cenușiu al ninsorii ce 
nu mai contenea. 


- Copaci? șopti Sumael, de parcă nu-i venea să creadă ce-i 
comunicau simţurile. 


-Copacii ar putea însemna hrană, zise Yarvi. 
-Copacii ar putea însemna foc, interveni Ankran. 


O luară la goană în jos cu toții dintr-odată, chiuind ca niște copii 
scăpaţi de o sarcină neplăcută. Yarvi căzu, împiedicându-se într-un 
troian de zăpadă, după care se ridică din nou. Se chinuiră să răzbată 
prin lăstărișul pipernicit, apoi printre brazii înalți cât niște turnuri, 
cu trunchiuri atât de groase, încât Yarvi de-abia le putea cuprinde cu 
braţele desfăcute. Stâlpi falnici într-un loc sacru, iar ei niște intruși 
nepoftiți. 


Încetiniră de la goană la alergare și de la alergare la un mers târșâit. 
Niciun fruct nu cădea de pe crengile goale. Nicio căprioară nu alerga 
să se înfigă în sabia lui Nimic. Lemnul pe care îl găsiră era ud și 
putred. Solul de sub zăpadă era sărac, plin de rădăcini încurcate și 
de ace putrede, depuse în ani fără de număr. 


Râsul le pieri și pădurea deveni perfect tăcută, o tăcere grea, 
netulburată nici măcar de ciripitul vreunei păsări. 


-Oh, zei, șopti Ankran. Nu suntem într-o situație mai bună, aici e la 
fel ca afară. 


Yarvi se sprijini de trunchiul unui copac, rupând cu o mână 
tremurătoare o bucată de burete pe jumătate înghețat. 


-Ai găsit ceva? întrebă Jaud cu speranţă în glasu-i pițigăiat. 
-Nu. Yarvi aruncă buretele. Ăsta nu e comestibil. 


Și disperarea se coborî asupra lui precum ninsoarea, ba chiar mai 
grea decât înainte. 


-Avem nevoie de foc, zise el, încercând să menţină vie flacăra 
speranței. 


Focul i-ar încălzi, le-ar ridica moralul, i-ar face mai uniţi și i-ar ajuta 
să reziste încă o bucată de vreme. Nu-și permitea să se gândească 
încă la unde i-ar putea duce asta. O tragere o dată, așa cum îi spunea 
Jaud mereu. 


— Avem nevoie de lemn uscat pentru foc, zise Ankran. Ar putea fiul 
bucătarului să găsească așa ceva? 


-Ştiu de unde să-l cumpăr în Thorlby, îl repezi Yarvi. 
De fapt, probabil că nu știa. Avusese sclavi pentru asta. 


-Terenul mai înalt ar trebui să fie mai uscat. Sumael începu să alerge 
ușor și Yarvi se grăbi după ea, coborând într-o vale puțin adâncă, 
având o pantă domoală, acoperită de zăpadă albă, neatinsă. Poate 
acolo, sus... 


Ea se grăbi să ajungă în luminișul din pădure, cu Yarvi urmând-o 
îndeaproape, abia ținându-se după urmele pașilor ei. Pe zei, era 
epuizat. De-abia își mai putea simți picioarele. Solul avea un aspect 


ciudat aici, neted și dur sub un strat subțire de zăpadă, ici și colo 
ivindu-se petice negre. Următorul pas făcut de Sumael fu însoţit de 
un pârâit ciudat. 


Ea îngheţă acolo, privind încruntată în jos. 


— Așteaptă! Nimic stătea mai sus pe pantă, în urma lor, cu brațul 
petrecut în jurul unui copac și cu sabia în cealaltă mână. E un râu! 


Yarvi își privi picioarele, având fiecare fir de păr ridicat de groază. 
Gheaţa șuieră, pocni și i se mișcă sub cizme. Scoase un geamăt 
prelung, în timp ce Sumael se întoarse spre el, privindu-l panicată. 
Între ei doi nu era mai mult de un pas sau doi. 


Yarvi înghiţi în sec, de-abia îndrăznind să respire, și întinse mâna 
spre ea. 


— Retrage-te ușor, șopti el. 

Ea făcu un pas și, într-o fracțiune de secundă, dispăru prin gheaţă. 
Rămase împietrit pentru o secundă. 

Apoi tresări ca și cum ar fi vrut să facă un pas în faţă. 


Se opri cu un geamăt, se așeză apoi în patru labe și se târî până la 
locul în care dispăruse Sumael. Apă neagră și sloiuri de gheaţă 
plutind, dar nici urmă de ea. Se uită peste umăr, văzându-l pe Jaud 
sărind pe mal, stârnind un nor de zăpadă. 


— Stai! ţipă Yarvi. Eşti prea greu! 


I se păru că vede mișcare pe sub gheață, se târî până acolo cu faţa 
lipită de pojghiță, mătură zăpada într-o parte, dar nu văzu nimic, 


decât întuneric și bule de aer ridicându-se spre suprafaţă. 


Ankran veni și el, clătinându-se, spre râu, cu braţele larg desfăcute și 
se opri dintr-odată, când auzi geamătul scos de suprafața îngheţată. 
Nimic se chinuia să răzbată prin zăpadă, ca să ajungă la peticul de 
gheaţă descoperită, prin care ieșiseră niște colți de piatră. 


O tăcere îngrozitoare se înstăpâni. 
-Unde e? urlă Yarvi. 
Rulf stătea și se holba pe mal, cu buzele răsfrânte a deznădejde. 


Cât timp putea să-și țină cineva respirația? Nu atât de mult, cu 
siguranță. 


Il văzu pe Nimic cum sare câțiva pași de pe mal, își ridică mult sabia, 
îndreptând-o apoi cu vârful în jos. 


-Eşti nebun? ţipă Yarvi, înainte să se gândească. 
Bineînţeles că era nebun. 


Sabia țâșni în jos, împroșcând câțiva stropi de apă, iar Nimic se lăsă 
jos pe gheaţă, băgându-și un braț în apă. 


-Am prins-o! 


O scoase pe Sumael din râu, imobilă ca o cârpă și cu apă rece 
scurgându-i-se din haine, și o trase pe mal, unde așteptau Jaud și 
Rulf. 


— Respiră? strigă Yarvi, târându-se pe mâini și pe genunchi, de frică 
să nu cadă și el în apă. 


-Cum să-mi dau seama? întrebă Jaud, îngenunchind și el alături de 
ea. 


— Apropie-ți obrazul de gura ei! 
-Nu prea cred! 
— Ridică-i picioarele! 


Yarvi se năpusti de pe râul îngheţat și-și forță picioarele ca de plumb 
să înainteze pe malul acoperit de zăpadă. 


— Ce? 
- Intoarce-o cu faţa în jos! 


Jaud o apucă prostește de glezne, făcându-i capul să-i atârne în 
zăpadă, în timp ce Yarvi se străduia să-i bage două degete în gură, 
îndoindu-le și forțându-le în jos pe gât. 


- Haide! mârâi el, scuipând și opintindu-se. Haide! 


O văzuse pe Mama Gundring procedând așa o dată, cu un băiat ce 
căzuse în lacul morii. 


Băiatul murise. 


Sumael nu se mișcă. Era acoperită de o transpirație rece, ca și cum 
murise, iar Yarvi mormăi niște rugăciuni amestecate printre dinții 
încleștați, fără să știe măcar cui le adresa. 


Simti pe umăr mâna lui Nimic. 


-Moartea ne așteaptă pe toți. 


Yarvi își trase umărul, dându-i mâna la o parte. 
— Haide! 


Și, la fel de brusc ca un copil pișcat ca să se trezească, Sumael icni și 
scuipă apă, trase dureros aer în piept și scoase și mai multă apă. 


- Zei! zise Rulf, făcând un pas, uimit, în spate. 


Yarvi era aproape la fel de uimit ca și el și cu siguranță nu mai fusese 
niciodată atât de bucuros că avea pe mâini vomă rece ca acum. 


-Ai de gând să mă lași jos? croncăni Sumael, cu ochii rotindu-i-se de 
jur împrejur. Jaud o lăsă să cadă și ea se ghemui pe zăpadă, 
trăgându-se de zgardă, tușind, scuipând și începând să tremure tare. 


Rulf se holba de parcă fusese martor la un miracol. 
-Eşti un vrăjitor! 
-Sau preot, murmură Ankran. 


Yarvi nu avea de gând să lase pe nimeni să-l mai zgândăre unde-l 
durea. 


- Trebuie s-o încălzim. 


Se chinuiră să aprindă un foc cu ajutorul micutei bucăți de cremene a 
lui Ankran, rupând fâșii de mușchi de pe copaci pentru aprins, însă 
totul era umed, iar cele câteva scântei nu avură niciun rezultat. 
Încercară pe rând, în timp ce Sumael se uita la ei cu ochi arzând de 
febră, tremurând din ce în ce mai tare, până când auziră hainele 
pocnind pe ea. 


Jaud, cel care odată aprindea focul într-o brutărie în fiecare 
dimineață, nu putu face nimic, iar Rulf, cel care aprindea focuri pe 
plaje măturate de vânt și bătute de ploaie peste tot în jurul Mării 
Sfărâmate, nu putu face nimic, chiar și Yarvi făcu un efort zadarnic, 
încercând să manevreze cremenea cu mâna beteagă, până când se 
umplu de tăieturi, în timp ce Ankran murmura o rugăciune către Cel 
Care Aprinde Focul. 


Insă zeii terminaseră cu miracolele în ziua aceea. 


-Putem săpa un adăpost? Jaud se legăna pe călcâie. Așa cum am 
făcut în timpul viscolului? 


— N-avem suficientă zăpadă, zise Yarvi. 
— Atunci, din crengi? 

-Prea multă zăpadă. 

-Trebuie să mai încercăm. 


Sumael se ridică dintr-odată în picioare, clătinându-se și lăsând 
haina lui Rulf, prea mare pentru ea, să cadă în zăpadă, în spatele ei. 


-Prea cald, zise ea, desfăcându-și pânza de catarg de pe mâini, 
lăsând-o să fluture liberă, descheindu-și cămașa și trăgând de lanţul 
de dedesubt. Eșarfa-i prea strânsă. Mai făcu câţiva pași ezitanţi și se 
prăbuși cu faţa în jos. Trebuie să ne continuăm drumul, mormăi ea 
cu fața în zăpadă. 


Jaud o întoarse cu bândețe, o ridică în picioare, îmbrăţișând-o cu o 
mână. 


-Tata nu va aștepta la nesfârșit, șopti ea, cu un firicel de abur firav 
ieșindu-i dintre buzele învinețite. 


-Frigul e-n capul ei. 


Yarvi își lipi palmele de pielea ei rece și umedă și se trezi că-i 
tremură și lui mâna. O fi salvat-o de la înec, însă fără foc și fără hrană 
iarna o va împinge prin Ultima Poartă, iar el nu putea suporta acest 
gând. Ce se vor face fără ea? 


Ce se va face el fără ea? 
-Fă ceva! șuieră Rulf, strângându-l tare de mână pe Yarvi. 


Insă ce să facă? Yarvi își mușca buzele, holbându-se la pădure, de 
parcă acolo, printre trunchiurile copacilor dezgoliţi, ar fi putut găsi 
vreun răspuns. 


Intotdeauna există o cale. 


Stătu așa, încruntat, un moment, apoi se scutură, dând la o parte 
mâna lui Rulf, și se îndreptă către cel mai apropiat copac, 
smulgându-și pânza înfășurată în jurul mâinii sănătoase. Smulse un 
smoc de ceva roșu-maro de pe scoarță și un dram de speranţă începu 
să se înfiripe din nou. 


-Lână, murmură Ankran, smulgând și el un smoc. Nişte oi au trecut 
pe-aici. 


Rulf și-o adună de pe degete. 
— Au fost mânate? 


-Spre sud, zise Yarvi. 


-Cum îţi poți da seama? 

- Mușchiul crește ferit de vânt, pe partea dinspre vest a copacilor. 
— Oile înseamnă căldură, zise Rulf. 

— Oile înseamnă mâncare, zise Jaud. 


Yarvi nu dădu glas gândurilor ce-i treceau prin minte. Că oile mai 
însemnau și oameni, iar oamenii puteau fi și neprietenoși. Insă ca să- 
ți cântărești alegerile trebuie să ai mai mult decât una. 


-Eu voi sta cu ea, zise Ankran. Voi aduceți ajutor, dacă puteți. 

— Nu, zise Jaud. Mergem împreună. Acum suntem cu toții camarazi. 
-Cine o va căra? 

Jaud ridică din umeri. 


-Când ai o greutate de ridicat, mai bine o ridici, decât să te plângi. 
Și-și strecură mâinile sub Sumael, strâmbându-se când o săltă, se 
clătină ușor, apoi o așeză cu fața pe umărul lui și, fără să scoată 
niciun cuvânt, începu să meargă spre sud, cu capul sus. Probabil că 
ea nu cântărea prea mult acum, însă fiind cu toţii înfometați și 
obosiţi, așa cum era și Yarvi, părea o sarcină aproape imposibilă. 


-Am trăit ceva ani, murmură Rulf, clipind și privind la spatele lui 
Jaud. Însă pot spune că n-am văzut un gest mai nobil. 


-Nici eu, zise Yarvi, ridicându-se de jos și pornind grăbit după ei. 
Cum să se mai plângă, să se mai îndoiască sau să mai ezite, având 
acea lecţie de rezistență chiar în fața lui? 


Sau cum putea s-o facă vreunul dintre ei? 


BUNĂTATE 


Stăteau înghesuiți cu toții în desișul umed și se uitau în jos, spre 
așezare. 


Una dintre construcţii era făcută din piatră, atât de veche încât părea 
să fi crescut direct din pământ, și un fuior de fum se ridica din 
acoperișul îngreunat de zăpadă, făcându-i lui Yarvi gura să saliveze 
și pielea să i se înfioare, căci își aducea aminte, ca prin ceaţă, de 
hrană și de căldură. O altă construcţie, care prin behăiturile înăbușite 
părea a fi staulul unde erau ținute oile, arăta ca făcută din coca unei 
corăbii aduse pe uscat, deși nu-i trecea deloc prin minte cum ar fi 
putut fi adusă o corabie atât de departe în interiorul continentului. 
Celelalte construcții erau doar niște adăposturi cu forme brute, 
aproape pierdute sub zăpada depusă deasupra, cu spaţiile goale 
dintre ele blocate de garduri din bușteni ascuțiți la un capăt. 


Chiar în fața intrării, lângă o copcă în gheaţă și având o undiță 
sprijinită pe două bete, stătea un băiat înfofolit în blănuri, care din 
când în când își sufla nasul zgomotos. 


-Asta mă îngrijorează, șopti Jaud. Câţi or fi acolo? Nu știm nimic 
despre ei. 


-Decât că sunt oameni și în oameni nu poți să ai încredere niciodată, 
zise Nimic. 


-Ştim că au mâncare, haine și adăpost. Yarvi se uită la Sumael, 
acoperită cu orice cârpă pe care o putuseră găsi, ceea ce tot nu era de 
ajuns. Tremura atât de tare încât îi clănțăneau dinţii în gură, cu 
buzele gri-albăstrui precum ardezia, cu pleoapele lăsate, închizându- 
le, deschizându-le și închizându-le din nou. Lucruri de care avem 
nevoie pentru a putea supravieţui. 


— Atunci, soluția e simplă. Nimic desfăcu bucata de cârpă de pe 
mânerul sabiei. Oţelul este răspunsul. 


Yarvi îl privi fix. 

— Ai de gând să-l omori pe băiatul ăla? 

Rulf își roti umerii ca și cum nu se simtea în largul său, însă Nimic și- 
i ridică pe ai săi. 


-Dacă trebuie să aleg între moartea lui și a noastră, atunci da, îl voi 
ucide, pe el și pe toţi cei de acolo, de jos. Se vor putea alătura 
regretelor mele. 


Începu să se ridice, însă Yarvi îl apucă de cămașa zdrenţuită și-l trase 
înapoi, în jos, trezindu-se că se uită iar fix în ochii lui cenușii, cu o 
privire fixă și dură. De aproape, păreau că nu mai reflectă sănătate 
mentală. Ba, chiar dimpotrivă. 


-Acelaşi lucru e valabil și pentru tine, băiatule de bucătar, șopti 
Nimic. 


Yarvi înghiți în sec, însă nu-și cobori privirea și nici nu renunţă. 
Sumael își riscase viața pe Vântul din Sud pentru a i-o salva pe-a lui. 
Era timpul să-și plătească datoria. Și, de altfel, se săturase să mai fie 
un laș. 


— Mai întâi încercăm să discutăm. 


Se ridică în picioare, gândindu-se ce postură să adopte și încercând 
să nu mai arate ca un cerșetor zdrențăros aflat pe culmile disperării, 
însă nu reuși. 


-După ce te vor omori, zise Nimic, va rămâne oţelul răspunsul? 
Yarvi oftă, scoțând un norișor de abur. 


-Cred că da. Și porni, târșâindu-și picioarele pe pantă, în jos, în 
direcția clădirilor. 


Totul era nemișcat. Niciun semn de viață, cu excepţia băiatului. Yarvi 
se opri la vreo doisprezece pași de el. 


- Hei. 


Băiatul se smuci în sus, deranjând undița, se împletici înapoi, 
aproape căzând, apoi o luă la fugă înspre casă. Yarvi nu putu decât 
să aștepte, tremurând. Tremurând de frig; și de teama anticipării a ce 
va urma. Nu te poti aștepta la prea multă bunătate din partea 
oamenilor care-și duc traiul în condiţii atât de aspre. 


Se revărsară afară din clădirea de piatră precum albinele dintr-un 
stup spart. Numără șapte oameni, cu toții înfofoliți zdravăn în 
blănuri și cu toţii tinând sulițe în mâini. Trei dintre ele aveau vârfuri 
din piatră, nu din metal, însă erau strânse ferm în mâini, cu intentii 
clar ostile. Se grăbiră, tăcuţi, să facă un semicerc în jurul lui, cu 
sulițele îndreptate spre el. 


Yarvi nu putu decât să-și ridice mâinile goale, cu excepţia feșelor 
făcute din pânză de catarg, să se roage în gând la Tatăl Pace și să 
zică: 


— Am nevoie de ajutorul vostru. 


Silueta din centru își înfipse capătul suliței în zăpadă și se apropie 
încet de Yarvi. Își trase gluga în jos, dezvăluind o chică de păr gri- 
gălbui și o față plină de riduri adânci, îmbătrânită de muncă și de 
vreme. Îl studie o clipă. 


Apoi făcu un pas în faţă și, înainte ca Yarvi măcar să tresară de frică, 
își desfăcu braţele larg și-l îmbrățișă strâns. 


-Eu sunt Shidwala, rosti ea în Limba comună. Ești singur? 


-Nu, șopti el, luptându-se să-și rețină lacrimile de ușurare. 
Camarazii mei sunt cu mine. 


Interiorul casei era jos și îngust, mirosea a transpiratie și a fum de la 
focul făcut cu lemne și semăna cu un palat. O tocană uleioasă din 
rădăcini și carne de oaie era scoasă dintr-o oală afumată și pusă într- 
un castron din lemn, lustruit de anii de folosinţă. Yarvi își îngropă 
degetele în ea și simți că nu mai mâncase niciodată ceva atât de 


delicios. De pereții curbați erau lipite bănci, iar Yarvi și prietenii lui 
stăteau aproape de vatra pe care clocotea mâncarea, în timp ce de 
cealaltă parte a ei se înșiraseră gazdele lor — Shidwala și cei ce păreau 
a fi cei patru fii ai ei, plus băiatul de pe lacul îngheţat, care se holba 
la Sumael și la Rulf, de parcă ar fi fost niște elfi coborâți din legende. 


În Thorlby acești oameni ar fi părut mai mult decât săraci. Acum 
camera era plină de oameni bogați. Unelte din lemn și din os erau 
prinse pe pereți, instrumente ingenioase pentru pescuit, vânat și 
pentru săparea de adăposturi, pentru încropirea unui trai cu ajutorul 
gheții, a blănurilor de lup, de capră, de urs și de focă, pe orice 
suprafață. Una dintre gazde, un bărbat cu o barbă deasă, cafenie, 
curăţă bine oala pentru a-i întinde al doilea castron lui Jaud, iar 
acesta dădu din cap în semn de mulțumire și începu să mănânce din 
nou, cu ochii închiși de plăcere. 


Ankran se apropie de el. 
-Cred că le-am mâncat toată cina. 


Jaud înțepeni cu degetele în gură, iar bărbosul începu să râdă și se 
duse lângă foc, plesnindu-l cu palma pe umăr. 


- Imi cer scuze, zise Yarvi, lăsându-și castronul jos. 


-Sunteti mai înfometați ca noi, cred, zise Shidwala. Vorbeau Limba 
comună cu un accent ciudat. Și foarte, foarte departe de drumul 
vostru, adăugă ea. 


-Ne îndreptăm către Vulsgard, venind dinspre ţinutul banyailor, zise 
Ankran. 


Femeia se gândi un moment. 


— Atunci, sunteţi foarte, foarte aproape de drumul vostru, însă traseul 
pe care l-aţi ales mi se pare foarte ciudat. 


Yarvi nu putea decât să fie de acord. 

-Dacă am fi știut cât de dificil va fi, am fi ales o altă rută. 

-Aşa se întâmplă când avem alegeri de făcut. 

-Aşa că acum nu putem decât să continuăm. 

-Aşa se întâmplă când avem alegeri de făcut. 

Nimic se trase aproape de Yarvi și șopti cu vocea lui adâncă și dură. 
-N-am încredere în ei. 

-Vrea să vă mulțumească pentru ospitalitate, zise Yarvi, repede. 


-Cu toţii vă mulțumim, zise Ankran emolionat. Vouă și zeilor acestei 
case. 


Yarvi mătură cenușa de pe piatra de rugăciuni așezată în vatră și citi 
runele de pe ea: „Cea Care Răsuflă Ninsorile.“ 


-Bine zis și bine gândit. 

Shidwala își îngustă privirea. 

-Acolo de unde vii tu ea este un zeu neînsemnat, nu-i așa? 
Yarvi încuviinţă din cap. 


-Insă aici e una înaltă, cred. 


-Ca și multe alte lucruri, zeii par mai importanți atunci când te afli 
mai aproape de ei. Aici, Cea Care Răsuflă Ninsorile este întotdeauna 
alături de noi. 


-Fi ar trebui să ne rugăm când ne vom trezi din somn, zise Ankran. 
- Inţelept, spuse Shidwala. 


-Iar cea de-a doua rugăciune ar trebui să fie pentru voi, adăugă 
Yarvi. Ne-aţi salvat viața. 


— Aici toate ființele trebuie să fie prietene. Zâmbi și ridurile adânci de 
pe fața ei îi reamintiră lui Yarvi de Mama Gundring, iar pentru o 
clipă i se făcu un dor cumplit de casă. Și-așa iarna este un inamic 
redutabil pentru noi toți. 


— Știm. 


Yarvi se uită la Sumael, ghemuită lângă foc, cu ochii închiși și cu o 
pătură pe umeri, legănându-se încet. Aproape toată culoarea îi 
revenise în obraji. 


— Ați putea sta cu noi până trece iarna. 


-Eu nu pot, zise Ankran, cu o voce spartă și cu mușchii feței 
încordațţi. Trebuie să ajung la familia mea. 


-Iar eu la a mea, zise Yarvi, deși nevoia lui mai urgentă era de a-și 
ucide un membru al familiei, nu de a-l salva. Trebuie să ne 
continuăm drumul, însă avem nevoie de multe lucruri... 


Shidwala evaluă cu un ochi critic condiția proastă în care se aflau cu 
toții și înălță din sprâncene. 


-Chiar că aveți nevoie. Facem schimb bucuroși. 


La cuvântul „schimb“ fiii Shidwalei zâmbiră și dădură aprobator din 


cap. 


Yarvi îi aruncă o privire lui Ankran, iar Ankran își desfăcu larg 
mâinile. 


— N-avem nimic de oferit la schimb. 
— Aveţi sabia. 


Nimic se încruntă și mai tare, trăgându-și sabia mai aproape, și Yarvi 
își reaminti cu neplăcere că fusese gata să-i omoare pe acești oameni 
nu cu mult timp în urmă. 


-Nu se va despărți de sabie, spuse Yarvi. 
— Aveţi un lucru care ne-ar trebui foarte mult. 
Omul cu barba cafenie privea pe deasupra focului, la Sumael. 


Jaud înțepeni, Rulf scoase un mormăit dezaprobator, iar în vocea lui 
Ankran se simţi asprimea când rosti: 


— Nu vom vinde pe cineva dintre noi. Pentru nimic în lume. 
Shidwala râse. 


-Nu ne-ati înțeles. Metalul e foarte rar aici. Dădu ocol focului și se 
așeză în genunchi, cu coapsele odihnindu-i-se pe călcâie, și-i atinse 
zgarda lui Sumael, scoțând la iveală oţelul strălucitor și trăgând afară 
o parte din lanţ. De ăsta avem nevoie. 


Lui Yarvi îi apăru un zâmbet pe toată fața. Trecuse ceva timp, dar se 
simţea foarte bine. 


-In cazul ăsta... Iși desfăcu eșarfa din pânză de catarg zdrențuită și- 
și scoase lanţul cel greu. Probabil că l-aţi vrea și pe ăsta. 


Ochii bărbosului sclipiră în timp ce cântărea lanțul în mână, apoi îi 
căzu falca atunci când și Nimic își scoase zgarda la iveală. 


-Şi iată ce am și eu, zise el, trăgând afară zalele grele. 


Acum zâmbea toată lumea. Yarvi se trase mai aproape de foc și-și 
strânse mâinile pe piept, așa cum obișnuia mama lui s-o facă. 


-Hai să negociem. 
Nimic se apropie de el, șoptindu-i la ureche: 


-Ti-am zis eu că răspunsul este oţelul. 


Cu un ultim pocnet, bolţul ruginit sări într-o parte și zgarda lui 
Nimic se desfăcu. 


— Ăsta a fost încăpățânat, zise bărbosul, privindu-și dalta distrusă. 


Nimic se ridică de pe buștean un pic nesigur pe picioare, vrând să-și 
atingă gâtul cu mâna-i tremurândă, acolo unde pielea i se asprise 
după anii în care metalul se frecase de ea. 


-Am purtat zgarda asta timp de douăzeci de ani, șopti el, cu ochii 
lucindu-i de lacrimi. 


Rulf îl plesni pe umăr. 


-Eu am purtat-o pe-a mea doar trei ani și mă simt ușor ca aerul fără 
ea. Tu probabil simti că ai putea pluti. 


-Chiar așa, șopti Nimic. O să plutesc. 


Yarvi își mângâia absent vechile arsuri de pe locul unde avusese 
zgarda, privindu-l pe Ankran cum împacheta grijuliu lucrurile pe 
care le obținuseră dând la schimb lanţurile. O undiță și momeală. O 
lopată făcută din omoplatul unui elan. Un cuţit din bronz, ce semăna 
cu o relicvă apărută nu cu mult după Sfărâmarea Zeiţei. Nouă săgeți 
pentru arcul lui Rulf. Un vas din lemn pentru băut. Mușchi uscat 
pentru aprins focul. Funie făcută din lână toarsă. Brânză și carne de 
oaie și pește uscat. De asemenea, blănuri, haine de purtat pe 
deasupra, confecționate tot din lână, și lână netoarsă, pentru a fi 
îndesată pe dedesubt. Saci din piele, pentru a căra tot ce obținuseră. 
Chiar și o sanie cu care să-și transporte toate lucrurile. 


Obiectele astea ar fi părut ridicole nu cu mult timp în urmă, nimicuri 
demne doar de un cerșetor. Acum erau o adevărată comoară pentru 
ei. 


Sumael era înfășurată până la bărbie într-o haină de blană albă, cu 
ochii închiși, cu un rânjet ocazional pe față și cu un dinte alb ivindu- 
se când și când prin gaura din buză. 


-Te simți bine? o întrebă Jaud. 


-Mi-e cald, șopti ea, fără să deschidă ochii. Dacă visez, să nu mă 
trezești. 


Shidwala aruncă zgarda desfăcută a lui Nimic într-un butoi, alături 
de lanţuri. 


-Dacă vreţi un sfat... 
- Întotdeauna, spuse Ankran. 


-Indreptaţi-vă către nord și vest. In două zile veți ajunge într-un 
ținut pe care focul de sub pământ îl face fierbinte. La granițele sale 
există gheizere care scuipă apă fierbinte și care mișună de pești. 


— Am auzit povești despre un asemenea ținut, zise Yarvi, amintindu- 
și glasul Mamei Gundring plutind peste foc. 


-Ne vom îndrepta către nord și vest, zise Ankran. 
Shidwala aprobă din cap. 


-Şi fie ca zeii să fie alături de voi. Se întoarse ca să plece, însă Nimic 
căzu brusc în genunchi, îi luă mâna și-și lipi buzele crăpate de ea. 


-Nu voi uita niciodată bunătatea ta, zise el, ștergându-și lacrimile cu 
dosul palmei. 


-Niciunul dintre noi n-o să uite, încuviință Yarvi. 


Cu un zâmbet pe faţă, ea îl ridică pe Nimic în picioare și-l bătu cu 
blândeţe pe obrazul ud de lacrimi. 


-Asta e răsplata bunătăţii noastre. 


ADEVĂRUL 


Rulf ieși dintre copaci cu un rânjet larg pe față, cu arcul pe un umăr 
și cu o căprioară slăbănoagă pe celălalt. Ca să nu existe nicio urmă 
de-ndoială asupra calităților sale de arcaș, lăsase săgeata înfiptă în 
inima animalului. 


Sumael înălță din sprâncene când îl văzu. 

-Deci nu ești doar frumos. 

El flutură din gene către ea. 

-Pentru un arcaș, săgețile fac diferența. 

-Vrei s-o jupoi tu, fiule de bucătar, sau vrei s-o fac eu? 


Ankran își ridică atunci cuțitul, cu un rânjet strâmb pe faţă. Știa că 
Yarvi va refuza. Nu era prost. De puţine ori Yarvi fusese convins să 
participe la vânătoare, iar atunci mâna îi înțepenise ținând arcul sau 
sulița și i se făcuse rău, mai ales dacă trebuia să și tranșeze animalul. 


Tatăl său îl criticase și-l dispreţuise, fratele său îl luase în derâdere, 
iar oamenii lor de-abia se deranjau să-și ascundă disprețul. 


In cea mai mare parte a copilăriei sale, desigur. 


-De data asta poți s-o jupoi tu, zise Yarvi. Iti voi da câteva indicații, 
dacă nu te descurci. 


După ce mâncară, Jaud se așeză cu picioarele goale spre foc, 
ungându-și cu grăsime crăpăturile dintre degete. Rulf aruncă ultimul 
os și-și șterse mâinile unsuroase pe bluza din lână. 


-Puţină sare ar fi făcut diferenţa. 
Sumael clătină din cap. 
-Ai avut vreodată un lucru de care să nu te plângi? 


-Dacă nu poti găsi nimic de care să te plângi, înseamnă că nu te 
străduiești suficient de mult. Rulf se sprijini într-un cot, zâmbind în 
întuneric și scărpinându-și barba deasă. Deși nu am găsit niciun 
motiv de dezamăgire la soția mea. Am crezut că voi muri la 
blestemata aia de vâslă. Dar, din moment ce se pare că încă mai fac 
umbră pământului, mi-am pus în gând s-o văd din nou. Doar să-i 
zic: Bună! Doar să știu că e bine. 


-Dacă ar fi avut ceva în cap, ar fi plecat de-acolo, replică Sumael. 


-Are destulă minte. Prea multă ca să-și irosească viața așteptând. 
Rulf își trase nasul și scuipă în foc. lar oameni mai buni decât mine 
nu sunt greu de găsit. 


-Aici îți dau dreptate. Nimic stătea puţin mai departe de foc, cu 
spatele țeapăn la ceilalți și cu sabia pe genunchi, lustruindu-i lama 
cu o cârpă. 


Rulf doar rânji la el. 


-Şi tu, Nimic? Tu ţi-ai irosit ani din viață frecând o punte, ti-i vei 
petrece pe restul care ti-au mai rămas lustruind sabia aia? Ce-o să 
faci după ce ajungem în Vulsgard? 


Yarvi își dădu seama că era pentru prima dată de când se scufundase 
Vântul din Sud când cineva vorbea despre ce-ar putea face în 
continuare. Era pentru prima dată când se părea că ei chiar vor reuși 
să facă ce-și propuseseră. 


— Am planuri de îndeplinit. Planuri care au așteptat douăzeci de ani 
să fie îndeplinite. Nimic se întoarse la lustruitul său frenetic. Va 
putea ploua cu sânge și mai târziu. 


-Orice în afară de zăpadă ar fi o îmbunătăţire a vremii, zise Jaud. Voi 
urma drumul spre sud, înapoi spre Catalia. Satul meu se numește 
Najit și din fântâna lui se scoate cea mai dulce apă din lume. Își 
încrucișă mâinile pe abdomen și zâmbi așa cum zâmbea ori de câte 
ori pomenea de acel loc. Am de gând să beau din fântâna aia încă o 
dată. 


-Poate că te voi însoți și eu, spuse Sumael. Nu e departe de itinerarul 
meu. 


-Itinerarul tău spre ce? întrebă Yarvi. 


Deși dormiseră foarte aproape unul de celălalt timp de luni întregi, 
de-abia dacă știa câte ceva despre ea și-și dădu seama că voia să afle 


mai multe. Ea se uită la el încruntată, ca și cum s-ar fi întrebat dacă 
să descuie sau nu o ușă încuiată de prea mult timp, apoi ridică din 
umeri. 


-Spre Întâiul Dintre Orașe, cred. Acolo am crescut. Tatăl meu era un 
om faimos, în felul său. Un constructor de nave pentru împărăteasă. 
Fratele său încă mai este... probabil. Sper. Dacă mai e încă în viată. O 
mulțime de lucruri s-ar fi putut schimba cât timp am fost plecată. 


Apoi rămase tăcută, privind flăcările încruntată, la fel ca Yarvi, care 
se întreba îngrijorat ce s-ar fi putut schimba în Thorlby cât lipsise el 
de-acolo. 


-Fi bine, nu-ţi voi refuza compania, zise Jaud. Cineva care chiar știe 
încotro se îndreaptă poate fi un ajutor de nădejde într-o călătorie 
lungă. Dar tu, Ankran? 


-În Piaţa Angulf din Thorlby se află magazinul unui negustor de 
sclavi. Ankran rostise cuvintele mârâind către foc, cu faţa-i osoasă 
plină de umbre. Cel din care m-a cumpărat Shadikshirram. De la un 
om pe nume Yoverfell. Tresări când rosti numele negustorului. În 
același fel în care tresărea Yarvi când se gândea la Odem. El o are pe 
soția mea. Și pe fiul meu. Trebuie să-i iau înapoi. 


-Cum ai de gând să faci asta? întrebă Rulf. 


-O să găsesc eu o cale. Ankran își strânse mâna în pumn, pe care-l 
izbi și-l tot izbi de propriul genunchi, până când probabil că începu 
să-l doară. Trebuie să găsesc o cale. 


Yarvi clipi de dincolo de foc. Prima dată când își îndreptase privirea 
asupra lui Ankran, îl urâse. Il păcălise, privise cum fusese bătut și-i 


luase locul. Apoi îl acceptase, mersese alături de el și îi acceptase 
dărnicia. Mai târziu ajunsese să aibă încredere în el. Acum își dădu 
seama că nutrea un alt sentiment față de el. Unul de admiraţie. 


Tot ce făcuse Yarvi până acum fusese pentru el însuși. Libertatea lui, 
răzbunarea lui, tronul lui. Ankran făcuse ceea ce făcuse pentru 
familia lui. 


— Te-aș putea ajuta, zise el. 

Ankran îl privi cu asprime. 

— Tu? 

— Am... prieteni în Thorlby. Prieteni puternici. 
-Bucătarul la care ai fost ucenic? râse Rulf. 

- Nu. 


Yarvi nu ştia sigur de ce alesese acel moment. Probabil că minciuna 
începea să-l apese tot mai tare, pe măsură ce devenea din ce în ce mai 
apropiat de banda lui de inadaptati. Probabil că o urmă de mândrie 
supraviețuise cumva și-și alesese tocmai acel moment să iasă la 
iveală. Probabil că își imagina că oricum Ankran începuse să pună 
laolaltă piesele lipsă. Sau poate era doar prost. 


-Pe Laithlin, zise el. Soţia regelui ucis, Uthrik. 


Jaud expiră zgomotos și se lăsă la loc pe spate, pe blana lui. Rulf nici 
măcar nu se deranjă să chicotească. 


-Şi ce relaţie ai tu cu Regina de Aur a Gettlandului? 


Yarvi își păstră tonul vocii jos, chiar dacă inima începu să-i bubuie 
brusc cu putere. 


-Sunt fiul ei cel mai mic. 
Iar asta chiar îi lăsă pe toți fără glas. 


Și pe Yarvi, de asemenea, pentru că acum ar fi preferat să rămână 
băiatul de bucătar și să poată merge oriunde și-ar fi dorit. Să-l 
urmeze pe Rulf ca s-o salute împreună pe soția acestuia, sau să-l 
urmeze pe Nimic ca să îndeplinească împreună cine știe ce nebunie 
ar fi avut acesta în mintea-i rătăcită. Să se ducă împreună cu Jaud și 
să bea apă din fântâna aceea din îndepărtata Catalia sau și mai 
departe, cu Sumael, să viziteze minunile Întâiului Dintre Orașe. Ei 
doi, împreună... 


Insă acum nu se mai putea duce nicăieri, decât la Jilțul Negru. Sau, 
poate, să treacă prin Ultima Poartă. 


-Numele meu nu este Yorv, ci Yarvi. Și sunt regele de drept al 
Gettlandului. 


Urmă o tăcere lungă. Chiar și Nimic uitase de lustruitul său și se 
răsucise de pe piatra lui, pentru a se holba la el cu ochi strălucitori. 


Ankran își drese glasul încet. 

— Asta ar putea explica gătitul tău execrabil. 
-Nu glumești, nu-i așa? întrebă Sumael. 
Yarvi îi întoarse privirea, îndelung și calm. 


-Mă vezi cumva râzând? 


— Atunci, dacă îmi permiti să te întreb, ce căuta regele Gettlandului 
legat de o vâslă pe o galeră comercială împuțită? 


Yarvi își strânse pătura de lână în jurul umerilor și privi în foc, la 
flăcările ce luau chipurile celor din trecut și ale faptelor ce se 
petrecuseră acum mult timp. 


-Din cauza mâinii mele... sau a lipsei acesteia, a trebuit să renunt la 
dreptul meu din naștere și să mă alătur ordinului preoteselor. Însă 
tatăl meu, Uthrik, a fost ucis. Trădat de Grom-gil-Grom și de 
preoteasa lui, Mama Scaer... sau, cel putin, așa mi s-a spus. Am 
condus o expediţie formată din douăzeci și șapte de corăbii într-un 
atac împotriva lor. Unchiul meu, Odem, făcuse planurile de atac. Își 
dădu seama că vocea îi tremură. Care au inclus și uciderea mea și 
uzurparea tronului. 


-Printul Yarvi, murmură Ankran. Mezinul lui Uthrik. Cel care avea 
o mână beteagă. Yarvi o ridică în lumină și Ankran o examină, 
mângâindu-și gânditor nasul strâmb. Ultima oară când am trecut 
prin Thorlby se vorbea despre moartea lui. 


— Anunţul fusese făcut nu cu mult timp înainte. Am căzut dintr-un 
turn și Marea Mamă m-a dus cu ea până în braţele lui Grom-gil- 
Gom. Am pretins că sunt fiul unui bucătar, iar el mi-a pus o zgardă 
în jurul gâtului și m-a vândut negustorilor de sclavi din Vulsgard. 


-Iar de acolo te-am cumpărat eu și cu Trigg, cugetă Ankran, sucind 
povestea pe toate părțile, ca un negustor care sucește și tot sucește un 
inel, încercând să-și dea seama cât aur se află în aliaj. Pentru că mi-ai 
spus că poți vâsli. 


Yarvi nu putu decât să ridice din umeri, în timp ce-și băga mâna 
beteagă la loc, la căldură, sub pătura de lână. 


-După cum vezi, n-a fost cea mai mare minciună pe care am spus-o 
vreodată. 


Jaud expiră zgomotos. 


— Fără îndoială, fiecare are propriile secrete, însă acesta este mai mare 
decât media. 


-Şi mult mai periculos, zise Sumael, cu ochii întredeschiși. De ce să 

Yarvi se gândi puțin. 


— Meritați să știți adevărul. lar eu merit să-l spun. Și adevărul merită 
să fie revelat. 


O tăcere și mai lungă. Jaud își dădu cu și mai multă grăsime între 
degete. Ankran și Sumael schimbară priviri încruntate, de mai multe 
ori. Apoi Rulf își scoase limba printre buze și slobozi un zgomot ca 
un vânt. 


-Crede cineva nonsensurile astea? 


-Eu le cred. Nimic se săltă în picioare, cu ochi întunecați și mari, 
ridicându-și sabia. Și acum fac un jurământ! Lovi cu putere în flăcări, 
cu sabia, stârnind scântei și făcându-i pe toți să tresară de supriză. 
Un jurământ-de-soare și un jurământ-de-lună. Fie ca acesta să fie ca 
un lanț și ca un imbold pentru mine. Nu voi avea odihnă până când 
regele de drept al Gettlandului nu va sta din nou în Jilţul Negru! 


Tăcerea ce urmă fu chiar mai lungă și nimeni nu rămase mai uimit 
decât Yarvi. 


— Ai simţit vreodată că trăiești într-un vis real? murmură Rulf. 
Jaud scoase unul din desele sale oftaturi. 
— Adeseori. 


-Un coșmar, zise Sumael. 


A doua zi, devreme, urcară o coastă și fură răsplătiți de o priveliște 
ce părea desprinsă dintr-un vis. Sau, poate, dintr-un coșmar. În locul 
dealurilor albe, în față văzură munti negri, îndepărtați, ascunși de o 
ceață fantomatică de aburi. 


-Tara fierbinte, spuse Ankran. 


-Un loc în care zeii focului și ai gheții se războiesc unii cu alţii, șopti 
Nimic. 


-Arată destul de plăcut pentru un câmp de bătălie, zise Yarvi. 


Era o suprafaţă de verdeață ce se întindea între ținutul alb și cel 
negru, cu vegetația mișcându-se odată cu briza, în timp ce stoluri de 
păsări colorate se roteau pe deasupra și apa sclipea în lumina palidă 
a soarelui. 


-O fâșie de primăvară smulsă din iarnă, zise Sumael. 


-N-am încredere în asta, replică Nimic. 


-In ce ai tu încredere? întrebă Yarvi. 
Nimic își ridică sabia și zâmbi, arătându-și dintele spart. 
-Doar în asta. 


Nimeni nu mai menționă revelația pe care o avuseseră cu o zi 
înainte, în timp ce-și continuară înaintarea. De parcă nu știau dacă 
să-l creadă și ce să facă dacă se hotărau să-l creadă, așa că se 
hotărâseră să pretindă că nu se întâmplase nimic și se purtau cu el la 
fel ca și înainte. 


Lui Yarvi îi convenea de minune, de fapt. Intotdeauna se simțise mai 
degrabă ca un fiu de bucătar decât ca un rege. 


Zăpada se subție din ce în ce mai mult sub cizmele sale scâlciate, 
apoi se topi și începu să-și croiască drum în ele, apoi îl făcu să 
alunece prin noroi, apoi dispăru cu totul. Pământul era plin de 
petice, apoi începu să fie acoperit cu iarbă înaltă și verde, apoi stropit 
cu tufe de flori sălbatice ale căror nume îi erau necunoscute lui Yarvi. 
În final ajunseră lângă un lac întins, cu abur ridicându-se din apa cu 
aspect lăptos, mărginit de un mal pietros, pe care se afla un copac 
strâmb, din care cădeau frunze portocalii ce le fluturau pe deasupra 
capetelor. 


-Mi-am petrecut ultimii ani și, mai ales, ultimele câteva zile, 
întrebându-mă ce-am făcut ca să merit o asemenea pedeapsă, zise 
Jaud. Acum mă întreb ce-am făcut ca să merit o asemenea 
recompensă. 


-Viața nu se rezumă doar la merite, zise Rulf. Trebuie să înșfaci ce 
poti, când poți. Unde-i undiţa aia? 


Și bătrânul hot începu să pescuiască pești deschişi la culoare din apa 
tulbure atât de repede, încât de-abia reușea să înfigă momeala în 
cârlig. Începuse să ningă din nou, însă zăpada nu se așeza pe terenul 
cald, iar lemn uscat se afla pretutindeni, așa că aprinseră un foc și 
Ankran pregăti un festin din pește pe o piatră așezată deasupra 
flăcărilor. 


După ce terminară cu masa, Yarvi se așeză pe spate cu mâinile pe 
stomacul acum plin și cu picioarele sale chinuite în apa caldă, 
întrebându-se când fusese ultima oară atât de fericit. Nu când 
încasase una din numeroasele bătăi pe terenul de antrenament, asta 
era sigur. Nici ascunzându-se de palmele tatălui său sau eschivându- 
se de privirile aspre ale mamei sale, cu siguranță. Nici măcar lângă 
focul Mamei Gundring. Își ridică puţin capul pentru a putea privi la 
fețele pestrițe ale camarazilor săi. Cine s-ar fi aflat într-o condiție mai 
proastă dacă el nu s-ar mai fi întors niciodată? Cu siguranţă, un 
jurământ neîmplinit nu era același lucru cu un jurământ încălcat... 


-Poate ar trebui să rămânem aici, pur și simplu, murmură el. 
Sumael avea un zâmbet batjocoritor în colțul gurii. 


-Şi atunci cine-i va conduce pe oamenii din Gettland spre un viitor 
mai luminos? 


-Cred că se vor descurca. Aș putea fi regele acestui lac, iar tu, 
preoteasa mea. 


-Mama Sumael? 


-Intotdeauna ai ales calea potrivită. Mi-ai putea găsi răul cel mai mic 
și binele suprem. 


-Lucrurile astea nu figurează printre planurile mele, replică ea 
pufnind. Trebuie să fac pipi. 


Și Yarvi o privi pierzându-se în iarba înaltă. 

— Am sentimentul că o placi, murmură Ankran. 
Yarvi își întoarse brusc capul spre el. 

-Ei... tuturor ne place de ea. 


- Desigur, zise Jaud, cu un rânjet larg pe față. Am fi pierduţi fără ea. 
La propriu. 


-Dar tu, Rulf se încruntă, cu ochii închiși și cu mâinile strânse sub 
cap, o placi. 


Yarvi încercă să găsească un răspuns, însă își dădu seama că nu 
putea să nege. 


— Am o mână beteagă, murmură el. Restul corpului încă mai 
funcționează. 


Ankran scoase ceva ce semăna cu un chicotit. 
-Cred că și ei îi place de tine. 
-De mine? E mai aspră cu mine decât cu voi, ceilalți! 


- Exact. Rulf zâmbea și el, în timp ce se străduia să-și găsească o 
poziție mai confortabilă a umerilor pe pământ. A, îmi amintesc cum 
era, când eram tânăr... 


- Yarvi? Nimic stătea în picioare drept și încordat pe o piatră de 
lângă copacul strâmb, nedând nicio atenţie la cine pe cine plăcea și 
privind cu atenţie înapoi, de unde veniseră. Ochii mei sunt bătrâni, 
dar ai tăi sunt tineri. Se vede fum acolo? 


Yarvi aproape că fu bucuros de întrerupere, în timp ce se urcă alături 
de Nimic, privind concentrat spre sud. Insă bucuria nu dură prea 
mult. Niciodată nu dura. 


-Nu-mi pot da seama, spuse. Poate. 


Aproape sigur, își zise în gând. De-abia putea întrezări o pată vagă 
pe cerul lipsit de culoare. 


Sumael li se alătură, punându-și mâna streașină la ochi pentru a se 
feri de soare și arătând ca și cum nu-i plăcea de nimeni. Mușchii 
maxilarului i se încordară. 


-Vine dinspre ferma Shidwalei. 
-Poate au înălțat un rug, zise Rulf, însă zâmbetul îi dispăruse. 
-Sau l-a înălțat Shadikshirram, zise Nimic. 


Un preot bun speră întotdeauna la ce e mai bine, însă se pregătește 
totdeauna pentru ce-i mai rău. 


-Trebuie să găsim o poziție mai înaltă, spuse Yarvi. Să vedem dacă 
ne urmărește cineva. 


Nimic își țuguie buzele pentru a sufla o urmă de praf de pe lama 
strălucitoare a sabiei. 


-Ştii că ea e. 


Și ea era. 


Uitându-se prin bucata îngustă și rotundă de sticlă a lunetei lui 
Sumael, cocoţat pe dealul pietros de deasupra lacului, Yarvi reuși să 
vadă pete pe zăpadă. Pete negre umblătoare, iar speranţa i se nărui, 
așa cum se scurge vinul dintr-o ploscă găurită. Dacă era vorba 
despre speranţe pierdute, el fusese întotdeauna un vas spart. 


— Am numărat douăzeci și patru de oameni, zise Sumael. Cred că 
sunt banyai și câțiva din marinarii de pe Vântul din Sud. Au câini, 
sănii și mai mult ca sigur că sunt și bine înarmați. 


-Şi vin cu intenţia să ne nimicească, murmură Yarvi. 


-Asta sau sunt foarte, foarte dornici să ne ureze călătorie plăcută, 
spuse Rulf. 


Yarvi lăsă luneta jos. Era greu de crezut că doar cu o oră în urmă 
râseseră cu poftă. Feţele prietenilor săi erau acum serioase și 
îngrijorate, expresii care deveniseră dureros de familiare. 


In afara lui Nimic, desigur, care arăta exact la fel de nebun ca 
întotdeauna. 


-Cât de departe în urma noastră se află? 

-Probabil că la vreo douăzeci și cinci de kilometri, spuse Sumael. 
Yarvi se obișnuise să ia estimările ei drept realitate. 

-Cât timp o să le ia să acopere distanţa asta? 


Buzele i se mișcară tăcute, în timp ce făcea calcule. 


- Trăgând tare de sănii, ar putea ajunge aici mâine, cum se crapă de 
ziuă. 


— Atunci, ar fi bine să nu mai fim aici când vor ajunge, zise Ankran. 


-Nu. Yarvi își mută privirea de la micul său regat nemișcat, în sus, 
către dealul acoperit de pietriș golaș și de stâncă sfărâmată, de 
deasupra lui. În ținutul fierbinte săniile nu le vor fi de niciun ajutor. 


Nimic privi încruntat la cerul alb, scărpinându-se pe gât cu unghiile 
sale murdare. 


-Mai devreme sau mai târziu, oţelul trebuie să fie răspunsul. 
Intotdeauna este. 


— Atunci, mai târziu, spuse Yarvi, înșfăcându-și bocceaua. Acum, 
fugim. 


FUCIND 


Fugiră. 


Sau încercară să fugă. Sau țopăiră, se împiedicară și se târâră pe un 
teren de coșmar, presărat cu pietre sfărâmate, unde nicio plantă nu 
creștea și nicio pasăre nu zbura și unde Tatăl Pământ fusese torturat 
și transformat într-un pustiu fierbinte, la fel de lipsit de viață ca și 
deșertul înghețat din care ieșiseră nu de mult. 


-Vântul sorții m-a purtat cu el prin locuri minunate în ultimul timp, 
murmură Ankran în timp ce ajunseseră sus, pe creasta unui delușor, 
și în fața ochilor li se înfățișă o priveliște asemănătoare, de stânci 
fumegânde. 


— Incă ne mai urmăresc? întrebă Jaud. 


-Greu de văzut oameni în ținutul ăsta distrus. Sumael privea prin 
luneta ei pentru a cerceta deșertăciunea din spatele lor, ascunsă 
vederii de ceața formată de aburul urât mirositor. Mai ales unii care 
preferă să nu fie văzuți. 


-Poate că au făcut cale-ntoarsă. Yarvi murmură în gând o rugăciune 
Celui Care Aruncă Zarurile pentru un dram de noroc arareori 
întâlnit. Poate că Shadikshirram n-a reușit să-i convingă pe banyai să 
ne urmărească. 


Sumael își șterse transpirația murdară de pe față. 
-Cine nu și-ar dori să ajungă pe-aici? 


-N-o cunoști pe Shadikshirram, spuse Nimic. Poate fi extrem de 
convingătoare. Un bun conducător. 


-Am văzut prea puțin din talentul ei, zise Rulf. 


-N-ai fost la Fulku atunci când a condus flota împărătesei către 
victorie. 


-Dar tu ai fost, presupun? 


-Eu am luptat de partea cealaltă, zise Nimic. Eram campionul 
regelui alyukilor. 


Fruntea lui Jaud se încruntă a neîncredere. 


-Ai fost campionul unui rege? Era greu de imaginat dacă te uitai la 
el, însă Yarvi urmărise mari luptători în careul de antrenament și nu 
văzuse la nimeni o asemenea îndemănare cu sabia precum cea a lui 
Nimic. 


-Corabia noastră fanion era în flăcări. Încheieturile de la degetele lui 
Nimic, strânse în jurul mânerului sabiei, se albiseră, în timp ce 
rememora evenimentele. Eram înconjurați de zece galere, care erau 
legate de nava noastră, scăldată în sângele celor căzuți și mișunând 


de soldaţii împărătesei, atunci când eu și Shadikshirram ne-am 
luptat pentru prima oară. Eram obosit după bătălie, slăbit din pricina 
nenumăratelor răni și neobișnuit cu puntea în mișcare. Ea a făcut-o 
pe femeia lipsită de ajutor, iar eu, în aroganta mea, i-am căzut în 
capcană și ea m-a rănit cu sabia. Așa că am devenit sclavul ei. A 
doua oară eram slăbit de foame, iar ea avea oțel în mână și oameni 
puternici care să-i apere spatele, în timp ce eu eram singur, înarmat 
doar cu un cutit de bucătărie. M-a rănit a doua oară, însă, în mândria 
ei, m-a lăsat în viață. Gura i se strâmbă, formând iar acel zâmbet 
nebunesc al lui, aruncând stropi de salivă atunci când lătră cuvintele. 
Acum ne vom întâlni pentru a treia oară, eu nu mai am nicio 
mândrie care să mă oprească, pământul stabil va fi în avantajul meu, 
iar eu îi voi vărsa sângele. Da, Shadikshirram! 


Işi înălță sabia, vocea-i frântă răsunând peste stâncile golașe, până 
departe, peste vale. 


- Ziua a sosit! Acum e momentul! Să ne socotim! 


-N-aţi putea să vă socotiți după ce mă întorc în siguranță în 
Thorlby? întrebă Yarvi. 


Sumael își strânse sumbră centura, dându-i încă o gaură. 
-Trebuie să o luăm din loc. 

-Până acum ce-am făcut? 

-Ne-am mocăit. 

-Care-i planul tău? întrebă Rulf. 


-Să te omor și să-ți las cadavrul drept ofrandă de pace? 


-Doar nu crezi că ea a bătut atâta drum doar pentru a face pace, nu? 
Lui Sumael i se încordară mușchii maxilarului. 


-Din păcate, nu. Planul meu este să ajungem în Vansterland înainte 
să ne ajungă ei pe noi. 


Apoi începu să coboare panta, pietrișul sărind în urma ei la fiecare 


pas. 


Chinul îndurat din cauza aburului aproape că fu mai rău decât cel 
îndurat din cauza gerului. Deși ninsoarea cădea în continuare, se 
făcea din ce în ce mai cald și începură să-și dea jos strat după strat de 
haine dobândite cu mari sacrificii, până când aproape că începură să 
se târască pe jumătate dezbrăcați, uzi leoarcă de transpiratie și 
acoperiți de funingine ca muncitorii ce ies dintr-o mină. Setea luă 
locul foamei, așa că Ankran fu nevoit să raționalizeze apa tulbure și 
urât mirositoare din cele două sticle mai draconic decât o făcuse cu 
proviziile pe Vântul din Sud. 


Înainte fuseseră însoțiți permanent de teamă. Yarvi nici nu-și mai 
amintea ultima oară când teama nu-i dăduse târcoale. Însă fusese 
teama din umbră, de frig, de foame și de epuizare. Acum era ceva 
mult mai crud. Teama ca o lamă din oțel ascuțită, ascuţită ca dinții 
câinilor banyailor, și, cea mai ascuţită dintre toate, de stăpânii 
acestora. 


Se chinuiră să înainteze până când se făcu atât de întuneric, încât 
Yarvi de-abia mai putea să-și vadă propria-i mână zbârcită în fața 
ochilor, în timp ce Tatăl Lună și stelele sale se pierdeau în ceața 
neagră și ei își găsiră un adăpost într-o gaură dintre stânci. Căzu într- 
o imitație nereușită de somn și se trezi că este scuturat pentru a se 


deștepta câteva momente mai târziu, lovit și plin de dureri la primele 
raze de lumină, pentru a fi chinuit în continuare de resturile de 
coșmar rămase să-l mai bântuie un pic. 


Nu se gândeau decât că trebuie să meargă tot înainte. Lumea nu se 
mai rezuma decât la întinderea de stânci golașe lăsată între ei și 
urmăritorii lor, o întindere ce se tot micșora. O vreme Rulf târâse 
după el două blăni de oaie, legate cu o sfoară: un truc de braconier, 
menit să abată atenţia câinilor. Câinii nu fură însă păcăliți. Destul de 
curând erau cu toții loviți, zgâriați și însângerați de la sutele de 
alunecări și căzături, iar Yarvi, având doar o mână, se descurca acum 
cel mai greu dintre toți. Și totuși, de fiecare dată când cădea, Ankran 
era lângă el, cu mâna-i sigură, pentru a-l ajuta și pentru a-l susține. 


— Mulţumesc, zise Yarvi, după ce pierduse numărul căzăturilor. 


-O să ai ocazia să te revanșezi față de mine, zise Ankran. In Thorlby 
sau poate chiar mai curând. 


O vreme se priviră într-o tăcere stânjenitoare, mergând unul pe 
urmele celuilalt, apoi Yarvi zise: 


— Imi pare rău. 
— Pentru că ai căzut? 


-Pentru ce-am făcut pe Vântul din Sud. Pentru că i-am zis lui 
Shadikshirram... 


Tresări când își aduse aminte cum îl izbise sticla de vin în cap pe 
Ankran. Tocul cizmei căpitanului zdrobindu-i fața. 


Ankran se strâmbă, cu vârful limbii înfipt în gaura lăsată de dintele 
din față. 


-Ce-am urât cel mai mult la vasul ăla nu e ce mi-a făcut mie, ci ceea 
ce m-a determinat pe mine să fac. Nu. Ce am ales să fac. Se opri 
pentru o clipă, oprindu-l și pe Yarvi și privindu-l în ochi. Eram 
obișnuit să mă consider un om bun. 


Yarvi îi puse o mână pe umăr. 


— Obișnuiam să te consider un ticălos. Acum am început să am unele 
îndoieli. 


-Puteti să plângeţi unul pe umărul celuilalt și să vă admirati 
reciproc generozitatea ascunsă după ce vom fi în siguranță! îi anunţă 
Sumael, o siluetă întunecată sus pe un bolovan, deasupra lor, arătând 
cu degetul în negura cenușie. Trebuie să o luăm înspre sud acum. 
Dacă ajungem la râu înaintea lor, va trebui să găsim o cale de a-l 
traversa. N-o să putem construi o plută din pietre și din abur. 


-O să ajungem la râu înainte să murim de sete? întrebă Rulf, lingând 
ultimele picături dintr-o sticlă și holbându-se cu speranță în ea, poate 
mai rămăsese ceva înăuntru. 


— Sete. Nimic scoase un chicotit ca un lătrat. De o suliță de-a 
banyailor înfiptă în spate ar trebui să te temi. 


Alunecară în jos, pe pante nesfârșite, acoperite de pietriș, săriră 
printre bolovani mari cât casa și se cățărară pe revărsări de rocă 
neagră, care semănau cu niște cascade îngheţate. Trecură prin văi al 
căror sol era dureros de fierbinte la atingere, unde aburul înecăcios 
ieșea șuierând dintre crăpături ca din niște guri de diavoli, scoțând la 


iveală bălți de apă fierbinte, pe care pluteau pete uleioase. Trudiră să 
ajungă tot mai sus, trimițând pietre rostogolindu-se la vale și 
declanșând adevărate avalanșe, tot agățându-se de pietrele 
următoare cu vârfurile degetelor pline de tăieturi, în timp ce Yarvi 
bâjbâia prin crăpături cu mâna-i nefolositoare, pentru ca, în final, să 
poată privi în urmă, de la mare înălțime... 


Pentru a vedea punctele acelea negre prin luneta lui Sumael încă 
urmărindu-i, din ce în ce mai aproape, tot mai aproape. 


— Aștia nu obosesc niciodată? întrebă Jaud, ștergându-și transpirația 
de pe față. N-or să se oprească niciodată? 


Nimic zâmbi. 
-Or să se oprească când vor muri. 


-Sau când vom muri noi, zise Yarvi. 


ÎN JOSUL RÂULUI 


Auziră râul înainte să-l vadă, o șoaptă prin pădure, care-i redă lui 
Yarvi un pic de vigoare în picioarele torturate și un strop de speranță 
în inima îndurerată. Șoapta deveni un geamăt, apoi un urlet 
asurzitor, când ieșiră dintre copaci, murdari din cap până-n picioare 
de la transpiratie, praf și cenușă. Rulf se aruncă pe prundiș cu fața în 
jos și începu să lipăie apa ca un câine. Ceilalţi nu erau nici ei prea 
departe în urma lui. 


După ce setea cauzată de o zi întreagă de alergătură epuizantă fu 
potolită, Yarvi se așeză pe jos și începu să se uite de-a lungul râului, 
la copacii de pe malul celălalt, atât de asemănători și totuși atât de 
diferiți. 


— Vansterland, murmură Yarvi. Slavă zeilor! 


— Mulțumește-le după ce ajungem pe partea cealaltă, zise Rulf, cu 
gura și cu smocul de barbă albă acum curate pe faţa-i mânjită cu 
cenușă. Apele astea nu par prietenoase cu marinarii. 


Nici lui Yarvi nu i se păreau. Ușurarea i se transformase deja în 
teamă, în timp ce măsura cu privirea lățimea râului Rangheld și 
malul celălalt, îndepărtat și abrupt, la aproape două trageri de arc 
distanță, în timp ce apa avea un nivel în creștere din cauza topirii 
gheții și a zăpezii provenite din ținutul fierbinte. Pe suprafața neagră 
pluteau pete albe de spumă, permițându-le să evalueze viteza 
curenților rapizi și să vadă vârtejurile ameţitoare și vârfurile 
colțurilor de stâncă ascunse privirii, la fel de mortale ca un cuțit 
trădător. 


-Poti construi o plută cu care să-l traversăm? murmură el. 


-Tatăl meu a fost cel mai de seamă constructor de corăbii din Întâiul 
Dintre Orașe, zise Sumael, cu privirea îndreptată spre pădure. Putea 
alege imediat cel mai bun copac pentru o chilă dintr-un codru. 


—Mă-ndoiesc că vom avea timp și pentru un galion 2, zise Yarvi. 
-Poate te-am putea prinde pe tine acolo, zise Ankran. 


-Şase trunchiuri mici pentru plută, apoi unul mai mare, tăiat în 
două, pentru traverse. Sumael se grăbi să ajungă la un brad, 
plimbându-și mâna pe scoarţa lui. Ăsta ar fi potrivit. Jaud, tu-l ţii, eu 
îl dobor. 


-Eu o să-i țin sub observație pe bătrâna noastră stăpână și pe 
prietenii ei. Rulf își dădu jos arcul de pe umăr și se întoarse în 
direcţia din care veniseră. Oare cât de mult în urma noastră se află? 


-Două ore, dacă suntem norocoși, însă, de obicei, nu prea suntem. 
Sumael își scoase toporișca. Yarvi, caută frânghia, apoi uită-te după 


niște lemn bun pentru vâslă. Nimic, după ce-am doborât 
trunchiurile, tu tai crengile. 


Nimic își strânse sabia afectuos. 


— Asta nu e ferăstrău. Am nevoie de-o lamă ascuţită pentru când o 
sosi Shadikshirram. 


-Sperăm să nu mai fim aici când o sosi, zise Yarvi, cu prea multă apă 
în stomacul dureros, în timp ce scotocea prin boccele. 


Ankran întinse mâna. 
-Dacă tu nu vrei să folosești sabia, dă-mi-o mie... 


Mai rapid decât părea posibil, punctul impecabil întreținut era ațintit 
spre gâtul acoperit de barbă scurtă al lui Ankran. 


—Incearcă s-o iei și-o să ţi-o dau cu vârful înainte, magazionerule, 
murmură Nimic. 


-Timpul ne presează, șuieră Sumael, scrâșnind din dinţi, împrăștiind 
așchii de la rădăcina copacului ales de ea cu lovituri scurte și rapide 
de toporișcă. Folosește-ți sabia sau rupe-le cu gaura fundului, numai 
taie nenorocitele alea de crengi. Și lasă unele mai lungi, să avem de 
ce ne ține. 


Curând, mâna dreaptă a lui Yarvi se umplu de tăieturi și se murdări 
de la căratul scândurilor lungi, în timp ce încheietura de la mâna 
stângă, pe care o făcuse cârlig sub ele, se umplu de așchii. Sabia lui 
Nimic era plină toată de sevă, chica de păr rebel a lui Jaud era 
acoperită de rumeguș, iar mâna lui Sumael era plină de sânge de la 
mânuirea toporiștii și totuși ea tăia, tăia și tot tăia. 


Se umplură de transpiraţie și depuseră eforturi supraomenești, 
grăbindu-se unul pe altul și scrâșnind din dinţi, căci nu știau când se 
vor repezi la ei câinii banyailor, ci doar că nu va mai dura mult până 
o vor face. 


Jaud căra trunchiurile icnind de efort, cu venele umflate pe gâtu-i 
gros, Sumael, la fel de abilă ca o croitoreasă ce coase un tiv, împletea 
frânghia când pe față, când pe dos, în timp ce Nimic o ţinea fixă. 
Yarvi stătea și se uita, uluit de fiecare sunet și dorindu-și, pentru a 
nu știu câta oară, să aibă două mâini bune. 


Luând în considerare uneltele de care dispuneau și timpul pe care 
nu-l aveau, pluta lor reprezenta un efort lăudabil. Luând în 
considerare torentul năvalnic pe care erau nevoiţi să-l înfrunte, era 
un efort înfricoșător — scânduri tăiate și despicate grosolan, legate cu 
o funie uzată din lână, cu o lopată din omoplat de elan pe post de 
vâslă, cu scutul lui Jaud pe post de a doua vâslă și cu o creangă ce 
aducea vag cu o lingură, găsită de Yarvi în pădure, pe post de a treia 
vâslă. 


Cu mâinile strânse în jurul sabiei, Nimic rosti cu voce tare ceea ce 
Yarvi doar gândea: 


-Nu-mi pasă cum arată nici pluta și nici râul. 


Lui Sumael i se încordară venele de la gât în timp ce verifică nodurile 
încă o dată. 


-Să plutească este tot ce trebuie să facă. 
-Va pluti, fără îndoială, însă noi ne vom mai afla încă pe ea? 


-Asta depinde de cât de bine o să vă ţineţi. 


-Şi ce-o să zici când o să se rupă-n bucăți și-o să-nceapă să plutească 
în jos, către mare? 


-Cred că o să fiu deja amutită pentru totdeauna, însă voi avea 
satisfacția, înecându-mă, că mai întâi te-a omorât Shadikshirram aici, 
pe malul ăsta părăsit. Sumael înălță dintr-o sprânceană. Sau o să vii 
și tu cu noi? 


Nimic îi privi pe toți încruntat, apoi își mută privirea către copaci, 
cântărindu-și sabia într-o mână, după care înjură și se înghesui între 
Jaud și Yarvi. Începură să târască pluta înspre apă, cu cizmele 
alunecându-le pe prundiș. Yarvi alunecă în noroi, panicat, atunci 
când cineva țâșni din tufișuri. 


Ankran, cu ochii holbaţi, exclamă: 
— Vin! 

-Unde-i Rulf? întrebă Yarvi. 
-Chiar în spatele meu! Asta e? 


-Nu, am vrut să te păcălim, șuieră Sumael. Am o galeră de război cu 
nouăzeci de vâsle ascunsă după copacul ăla. 


-Am întrebat doar. 
-Nu mai întreba și ajută-ne să lansăm pluta asta nenorocită! 


Ankran se opinti și el cu toată forța și, împreună, reușiră s-o 

împingă, mai mult târând-o, de pe mal în râu. Sumael se urcă pe ea, 
lovindu-l cu piciorul pe Yarvi în falcă și făcându-l să-și muște limba. 
Yarvi era deja în apă până la brâu, când din spate se-auziră strigăte, 


din pădure. Nimic era și el pe plută: îl înșfăcă pe Yarvi de încheietura 
mâinii betege și-l trase în sus, făcându-l să se înțepe în piept în 
crengile cioturoase. Ankran înșfăcă boccelele de pe mal și începu să 
le arunce pe plută. 


— Pe zei! 


Rulf ţâșni dintre copaci, de-abia mai reușind să răsufle de oboseală. 
Yarvi putea vedea umbre în pădure, în spatele lui, și auzi strigăte 
sălbatice într-o limbă necunoscută. Apoi lătratul câinilor. 


— Fugi, bătrân nebun! ţipă el. Rulf o luă la fugă pe prundiș și țopăi 
prin apă, fiind tras pe plută de Yarvi și Ankran, în timp ce Jaud și 
Nimic începură să vâslească nebunește. 


Singurul efect fu că începură să se rotească încet. 


-Tineti drept! îi repezi Sumael, în timp ce pluta începu să prindă 
viteză. 


— Incerc! mârâi Jaud, îngropându-și cu rapiditate scutul în apă și 
împroșcându-i pe toți cu stropi reci. 


—Străduiește-te mai mult! Cunoști niște vâslași mai de Doamne- 
ajută? 


— Ai niște vâsle mai de Doamne-ajută? 


- Tacă-ţi gura și vâslește! mârâi Yarvi, în timp ce apa se scurgea de-a 
lungul plutei, udându-i genunchii. Câinii țâșniră din pădure — câini 
mari, aproape cât o oaie, cu dinți mari și plini de bale, sărind întruna 
pe prundiș și lătrând. 


Apoi apărură și oamenii. Yarvi nu-și putu da seama câţi, privind 
doar o singură dată, pe furiș, peste umăr. Siluete neclare printre 
copaci, îngenunchind pe mal, și curba unui arc. 


— Lăsaţi-vă în jos! răcni Jaud, târându-se către spatele plutei și 
ascunzându-se după scut. 


Yarvi auzi zgomotul coardelor întinse și văzu așchiile negre 
înălțându-se în aer. Se ghemui, fascinat, cu ochii ațintiți asupra lor. 
Păru că le ia o veșnicie să se lase în jos, scoțând fiecare o șoaptă 
plăcută. Una plescăi în apă la câțiva pași distanță. Apoi urmară două 
pocnete ușoare, atunci când două săgeți se înfipseră în scutul lui 
Jaud. A patra se înfipse vibrând în plută, lângă genunchiul lui Yarvi. 
O palmă mai în lateral și i s-ar fi înfipt chiar în coapsă. Clipi, cu gura 
deschisă. 


Diferenţa dintr-o parte sau alta a Ultimei Porți. 
Simti pe ceafă mâna lui Nimic, trăgându-l spre marginea plutei. 
— Vâslește! 


Și mai mulți oameni ieșeau dintre copaci. Era o adevărată reuniune. 
Și puteau fi chiar și mai mulți. 


-Multumesc pentru săgeți! zbieră Rulf către mal. 


Unul dintre arcași mai dădu drumul unei săgeți, însă ei deja se aflau 
în ape mai repezi și proiectilul căzu mult în spate. O siluetă stătea cu 
mâinile în șolduri, privind în urma lor. O siluetă înaltă, cu o sabie 
curbată, și Yarvi întrezări lucirea unui cristal la centura ce atârna în 
jos. 


- Shadikshirram, murmură Nimic. 


Avusese dreptate. Ea îi urmărise tot timpul. Și, deși Yarvi n-o auzise 
scoțând niciun sunet și nici măcar nu-i putuse vedea fața de la acea 
distanță, își dădu seama că ea n-o să se oprească. 


Niciodată. 


DOAR UN DIAVOL 


Scăpaseră, într-adevăr, de o confruntare cu Shadikshirram, însă în 
curând râul îi oferi nenumărate motive de îngrijorare chiar și 
nemulțumitului Nimic. 


Îi stropi cu apă rece, îi udă pe ei și le udă și tot echipamentul și făcu 
pluta să sară și să se rotească precum un cal neîmblânzit. Pietrele îi 
zgâlțâiră și crengile ce atârnau deasupra apei îi loviră și se agățară de 
gluga lui Ankran, care ar fi căzut de pe plută dacă nu l-ar fi prins 
Yarvi de umăr. 


Malurile deveniră din ce în ce mai abrupte, mai înalte și mai 
apropiate, până când căpătară din ce în ce mai multă viteză, 
înaintând printr-un defileu cu stânci colțuroase, cu apa țâșnind în 
sus, când și când, prin găurile dintre bușteni, în timp ce pluta se 
rotea ca o frunză, în ciuda eforturilor lui Jaud de a-și folosi scutul 
plin de săgeți pe post de cârmă. Râul udă funiile și smuci de noduri, 
începând să le slăbească, în timp ce pluta era mânată de curent, 
amenințând să se desfacă în bucăți în orice clipă. 


Yarvi nu putea auzi tipetele de ghidare ale lui Sumael din cauza 
vuietului râului, așa că renunţă la a mai pretinde că putea influența 
ceea ce va urma, închise ochii și se agăță de ce putu pentru a rămâne 
în viaţă, cu ambele mâini arzându-l din cauza efortului epuizant, 
acum blestemând zeii care îl urcaseră pe pluta asta, pentru ca 
imediat să-i implore ca să-l ajute să rămână-n viață. Urmară o 
răsucire, o cădere și pluta se înclină sub genunchii lui Yarvi, care 
închise ochii, așteptându-și sfârșitul. 


Insă, dintr-odată, apele deveniră calme. 


Întredeschise un ochi. Erau cu toții îngrămădiți în mijlocul plutei ce 
rătăcea necontrolată, pe cale de a se scufunda, agățându-se de 
ramuri și unul de celălalt, uzi fleașcă și tremurând, cu apa băltindu- 
le la genunchi, în timp ce se roteau ușor. 


Sumael se uită la Yarvi, cu părul ud, lipit de față, încercând să tragă 
aer în piept. 


- Rahat. 


Yarvi nu putu decât să dea din cap. Pentru el fu un efort colosal să 
reușească să-și desfacă degetele mâinii sănătoase din jurul crengii pe 
care se strânseseră. 


-Suntem în viață, croncăni Rulf. Suntem în viață? 


-Dacă aș fi știut, murmură Ankran, cum o să fie râul ăsta... mi-aş fi 
încercat norocul... cu câinii. 


Indrăznind să privească dincolo de cercul de feţe palide, Yarvi văzu 
că râul se lărgise și apele se calmaseră. In față devenea și mai lat, cu 


apa calmă de-abia unduindu-se, în timp ce copacii de pe maluri se 
oglindeau în luciul ei. 


Iar în partea stângă, netedă și îmbietoare, se vedea o plajă întinsă, 
presărată cu lemn putred, adus de ape. 


-Luati vâslele, zise Sumael. 


Alunecară unul câte unul de pe pluta gata să se facă bucăţi, ținând-o 
între ei și cărând-o pe plajă cât de departe putură, aducându-și apoi 
echipamentele ude fleașcă, apoi făcură câțiva pași, clătinându-se, 
fără să scoată o vorbă, pentru a se prăbuși pe prundișul plin de 
resturi aduse de ape, neavând nici măcar puterea de a se mai bucura 
că scăpaseră, ci doar zăcând nemișcați, numărându-și respirațiile. 


-Moartea ne așteaptă pe toţi, zise Nimic. Insă mai întâi îi ia pe cei 
leneși. In mod miraculos, stătea încă în picioare, uitându-se încruntat 
dacă nu cumva venea cineva după ei. Ne vor urmări în continuare. 


Rulf se strădui să se sprijine într-un cot. 
-De ce naiba ne-ar mai urmări? 


-Pentru că ăsta e doar un râu. Pentru banyai nu înseamnă absolut 
nimic faptul că anumiţi oameni numesc malul ăsta Vansterland. Și 
nu înseamnă absolut nimic nici pentru Shadikshirram. Ei sunt acum 
la fel de uniţi în urmărirea noastră cum am fost noi pentru a putea 
scăpa. Își vor construi propriile plute și ne vor urmări, iar râul va fi 
prea rapid pentru ei pentru a putea sări pe ele, la fel cum a fost și 
pentru noi. Nimic zâmbi. Yarvi începea să devină nervos când îl 
vedea zâmbind. Și vor ajunge la mal, obosiţi, uzi și neștiutori, la fel 
ca noi, iar noi vom sări pe ei. 


-Să sărim pe ei? spuse Yarvi. 
- Noi, șase? întrebă Ankran. 
-Impotriva a douăzeci de oameni? murmură Jaud. 


-Cu un băiat c-o mână, cu o femeie și cu un magazioner printre noi? 
zise Rulf. 


— Exact! Zâmbetul lui Nimic se lărgi și mai mult. Gândești exact ca 
mine. 


Rulf se propti în coate. 


-N-a existat nimeni pe lumea asta vreodată care să gândească exact 
ca tine. 


— Ţi-e teamă. 

Coastele bătrânului hoț se zguduiau de-atâta râs. 
-Cu tine alături? A dracului de multă dreptate ai. 
-Mi-ai spus că cei din Throvenland au foc în ei. 
-Tu mi-ai spus că cei din Gettland au disciplină. 


— Pentru numele zeilor, orice, numai asta nu! mârâi Yarvi, ridicându- 
se în picioare. 


Incepuse să-l cuprindă nu furia fierbinte și iraţională a tatălui sau a 
fratelui său. Ci furia mamei sale, calculată și liniștită, rece ca iarna și, 
în acele clipe, nu mai era loc și pentru teamă. 


-Dacă va fi nevoie să luptăm, zise el, vom avea nevoie de un teren 
mai stabil decât acesta. 


-Şi unde vom putea găsi acest câmp glorios, regele meu? întrebă 
Sumael, cu buza-i găurită răsfrântă. 


Yarvi clipi, privind înspre copaci. Chiar așa, unde? 


— Acolo? Ankran arăta cu degetul spre o faleză stâncoasă de 
deasupra râului. Era greu de spus din cauza cerului strălucitor de 
deasupra ei, însă, mijindu-și ochii, lui Yarvi i se păru că zărește ruine 
în vârful ei. 


-Ce-o fi fost locul ăsta? întrebă Jaud, trecând pe sub bolta de la 
intrare și speriind un stol de păsări cu vocea sa puternică, făcându-le 
să-și ia zborul pe deasupra zidurilor prăbușite. 


- Sunt ruine ale elfilor, zise Yarvi. 
-Oh, zei, murmură Rulf, făcând un semn ca să alunge răul. 


-Nu-ti fie teamă. Sumael dădu cu piciorul, distrată, într-un morman 
de frunze. Mă-ndoiesc că a mai rămas vreun elf pe-aici. 


-Nu mai sunt pe-aici de mii și mii de ani. Yarvi își plimbă mâna de-a 
lungul unui perete. Nu era făcut din pietre legate între ele cu mortar, 
ci era neted și dur, fără îmbinări sau muchii, de parcă fusese mai 
degrabă topit și turnat, nu ridicat piatră cu piatră. Vergele din metal 
ruginit ieșeau din vârful prăbușit al zidului în toate direcțiile, 
precum părul rebel al unui bufon. De la Sfărâmarea Zeiţei. 


Acolo fusese o sală imensă înainte, cu stâlpi maiestuoși ce-i 
încadraseră ambele laturi și cu arcade către alte camere, în dreapta și 
în stânga. Însă stâlpii se prăbușiseră cu mult timp în urmă, iar pereții 
erau acoperiți cu un strat gros de plante agățătoare moarte. O parte 
din peretele cel mai îndepărtat dispăruse cu totul, înghițit de râul 
hulpav de dedesubt. Acoperișul se prăbușise în urmă cu câteva 
secole, iar deasupra lor nu se mai vedeau decât cerul alb și un turn 
sfărâmat, înghiţit de iederă. 


-Imi place, zise Nimic, pășind pe solul acoperit de gunoaie, plin de 
frunze moarte, aflate în descompunere, și de găinat. 


-Tu ai susținut sus și tare să rămânem pe plajă, zise Rulf. 
— Așa este, însă locul ăsta are mai multe avantaje. 
-Mi-ar plăcea mai mult dacă ar avea și o poartă solidă. 


-O poartă doar amână inevitabilul. Nimic formă un cerc cu ajutorul 
degetului mare, plin de murdărie, și al arătătorului, și privi prin el cu 
un ochi strălucitor la arcada goală. Asta va fi ca o invitaţie pentru ei, 
însă vor avea un mare dezavantaj. Se vor strecura prin ea unul câte 
unul, dar nu vor avea loc să intre toți odată, așa că nu va mai conta că 
sunt mai mulți decât noi. Aici avem șansa să-i învingem. 


-Deci ultimul tău plan ne ducea la moarte sigură? zise Yarvi. 
Nimic rânji. 
-Moartea este singura certitudine din viață. 


-Cu siguranţă știi cum să ridici moralul, murmură Sumael. 


-Suntem depășiți numeric, patru la unu, și mulți dintre noi nu sunt 
făcuți pentru a lupta! Ankran se uita la el cu ochii larg deschişi, cu 
disperarea întipărită pe chip. Nu-mi permit să mor aici! Familia mea 
este... 


-Fii mai încrezător, magazionerule! Nimic își petrecu un brat pe 
după gâtul lui Ankran și pe celălalt pe după gâtul lui Yarvi și-i trase 
aproape de el cu o putere uimitoare. Dacă n-ai încredere în tine 
însuți, măcar ai în noi, ceilalți. Noi suntem familia ta acum! 


Suna și mai puțin liniștitor decât, să zicem, ce le spusese 
Shadikshirram pe puntea Vântului din Sud. Ankran se holbă la Yarvi, 
dar Yarvi nu putu decât să se holbeze și el la Ankran. 


-Şi, oricum, acum nu mai există nicio cale de scăpare, iar ăsta e un 
lucru bun. Oamenii se luptă cu mai multă îndârjire atunci când n-au 
nicio cale de scăpare. Nimic îi strânse lângă el, apoi le dădu drumul, 
sărind sus pe baza unui stâlp rupt, arătând spre intrare cu vârful 
sabiei scoase din teacă. O să stau aici, înfruntând primul lor asalt. 
Mai mult ca sigur, câinii lor n-au putut face faţă călătoriei pe râu. 
Rulf, suie-te în turnul ăla cu arcul în spate. 


Rulf se uită la turnul prăbușit, apoi la toți ceilalți, apoi își umflă 
obrajii acoperiți cu barbă cenușie și oftă zgomotos. 


-E destul de trist să te gândești la moartea unui poet, însă eu sunt un 
luptător, iar când ești un luptător, moartea vine la tine, mai devreme 
sau mai târziu. 


Nimic izbucni în râs, scoțând un sunet ciudat și întrerupt. 


-Probabil că am trăit amândoi mai mult decât ar fi trebuit! Am 
înfruntat împreună zăpada și foamea, aburul și setea, și împreună 
vom și rezista. Aici! Acum! 


Era greu de crezut că bărbatul ăsta, care stătea drept și maiestuos, cu 
sabia din oțel în mână, cu părul dat pe spate și cu ochii arzători și 
strălucitori, putuse fi cerșetorul vrednic de milă peste care Yarvi 
pășise deseori când se plimba pe puntea Vântului din Sud. Acum 
chiar părea campionul unui rege, cu un aspect de comandant pe care 
nimeni nu îndrăznea să i-l pună la-ndoială și cu un aer de încredere 
nebunească, ce reușea să-i insufle lui Yarvi o brumă de curaj. 


-Jaud, ia-ți scutul, zise Nimic. Sumael, tu ia-ți toporișca și ai grijă de 
flancul nostru stâng. Acolo e punctul nostru slab. Nu lăsaţi pe 
nimeni să se apropie de mine. Tineţi-i acolo unde eu și sabia mea îi 
putem înfrunta față în faţă. Ankran, tu și cu Yarvi aveți grijă de 
flancul drept. Lopata aia poate fi folosită și ca bâtă: orice devine o 
armă letală dacă e rotit cu suficientă forță. Dă-i cuțitul lui Yarvi, din 
moment ce are doar o mână pe care o poate folosi. O singură mână, 
poate, însă prin vene îi curge sânge regal! 


-Să mi-l păstrez curgând prin vene mă preocupă cel mai mult, zise 
Yarvi, mai mult în șoaptă. 


-Şi pe mine la fel. 


Ankran îi dădu cuțitul. O unealtă improvizată, nimic mai mult decât 
un mâner amărât din lemn, înfășurat într-o fâșie de piele, și o lamă 
verzuie pe o parte, însă destul de bine ascuțită. 


-Tu și cu mine, zise Yarvi, luându-i-l din mână și strângându-l cu 
putere. 


În veci n-ar fi crezut, atunci când îl văzuse pe magazioner pentru 
prima oară, în acea cocină împuţită, plină cu sclavi, din Vulsgard, că 
într-o zi acesta va fi camaradul ce-i va păzi spatele, însă, în ciuda 
faptului că se temea, era mândru să se afle alături de el. 


-Cred că această călătorie va servi drept sursă de inspirație pentru 
un cântec, dacă va avea un final însângerat adecvat. Nimic își 
ridicase mâna liberă, cu degetele desfăcute, arătând înspre bolta prin 
care Shadikshirram și banyaii ei se vor ivi în curând, fără îndoială, cu 
gânduri criminale. Un grup de oșteni viteji, escortându-l pe regele de 
drept al Gettlandului ca să-și recapete jilțul uzurpat! Ultima redută 
din mijlocul unor ruine ale elfilor din vremurile de demult! Și să știi 
că nu te poti aștepta ca toți eroii să supraviețuiască. 


-E un diavol afurisit, murmură Sumael, făcând o grimasă, în timp 
ce-și trecea toporișca dintr-o mână în alta. 


-Cânt te afli în iad, murmură Yarvi, doar un diavol te poate îndruma 
spre ieșire. 


ULTIMA REDUTĂ 


Vocea lui Rulf sparse tăcerea. 

— Vin! 

Iar lui Yarvi i se păru că intestinele îi vor ieși prin fund. 
— Câţi sunt? întrebă Nimic nerăbdător. 

Pauză. 

-Vreo douăzeci! 

-Oh, zei, șopti Ankran, mușcându-și buzele. 


Până atunci speraseră că unii dintre ei făcuseră cale-ntoarsă sau că se 
înecaseră în râu, însă, la fel ca multe dintre speranțele lui Yarvi, și 
acestea se spulberaseră înainte să apuce să se materializeze. 


-Cu cât e mai mare numărul lor, cu atât va fi mai mare gloria 
noastră! strigă Nimic. 


Cu cât situaţia lor devenea mai disperată, cu atât el era mai bucuros. 
Chiar acum erau destule de spus despre sfârșitul lipsit de glorie, căci 
alegerile fuseseră făcute, asta dacă avuseseră vreodată alegeri de 
făcut. 


Nu mai puteau să fugă, nu mai aveau niciun truc la dispoziţie. 


Faptul că în ultimele minute Yarvi le adresase tuturor zeilor, mari 
sau mici, vreo duzină de rugăciuni, nu era de prea mare ajutor. Însă 
el închise ochii și se mai rugă o dată. Poate că fusese atins de Tatăl 
Pace, însă de data asta se rugă doar Mamei Război. Să-i apere 
prietenii, camarazii alături de care vâslise și familia. Pentru că, în 
felul său, fiecare se dovedise demn de a fi salvat. 


Pentru asta și pentru a le face dușmanilor zile fripte. Deoarece nu e 
pentru nimeni niciun secret că Mamei Război îi place o rugăciune cu 
ceva sânge în ea. 


-Luptă sau mori, murmură Ankran, dând mâna cu Yarvi, care, la 
rândul său, i-o întinse pe-a sa, așa beteagă cum era. Se priviră în 
ochi, în ochii acestui bărbat pe care îl urâse, împotriva căruia 
complotase, pe care îl văzuse cum fusese bătut și alături de care apoi 
trudise prin pustietăți, ajungând într-un final să-l înțeleagă. 


-Dacă nu voi căpăta glorie, ci... celălalt lucru, zise Ankran, o să 
încerci să-mi ajuţi familia? 


Yarvi încuviinţă din cap. 


—Jur. Ce importanţă avea dacă nu reușea să-și respecte și jurământul 
ăsta? Nu putea fi blestemat decât o dată. Dacă o să capăt celălalt 
lucru... Să-i ceară lui Ankran să-i ucidă unchiul putea fi o cerință 


prea greu de îndeplinit. Ridică din umeri. Vei vărsa un râu de 
lacrimi? 


Ankran rânji. Un rânjet nesigur, din care lipsea dintele din față, însă 
el reuși ceea ce părea acum un act de eroism demn de admirație. 


- Marea Mamă se va umfla de la lacrimile mele. 


Tăcerea se prelungi, întreruptă dureros doar de bubuiturile inimii lui 
Yarvi. 


-Şi dacă murim amândoi? șopti el. 


Vocea hârâită a lui Nimic se făcu auzită înainte ca răspunsul să poată 
veni. 


- Ebdel Aric Shadikshirram! Bine ai venit în salonul meu de oaspeti! 
-Ca și ţie, i-a cam trecut vremea. 

Vocea ei. 

Yarvi își lipi fața de o crăpătură din zid, privind în direcția arcadei. 


-Suntem cu toții mai puţin importanți decât eram în vremuri de 
mult apuse, rosti Nimic. Tu ai fost cândva amiral. Apoi căpitan. lar 
acum... 


— Acum nu sunt nimic, la fel ca tine. 


Yarvi o văzu, în umbra făcută de arcadă, cu ochii lucindu-i în timp ce 
trecea pe sub ea. Incercând să-și dea seama cine și ce era înăuntru. O 
carafă goală. Un recipient spart, din care s-au scurs toate speranţele. 


Știa că ea nu putea să-l vadă, însă, chiar și așa, se făcu mic în spatele 
zidului prăbușit, construit demult de elfi. 


-Sunt de acord cu asta, rosti Nimic. Doare, să pierzi totul. Cine știe 
asta mai bine decât mine? 


-Şi cât îți închipui că valorează simpatia unui nimic pentru alt 
nimic? 


Nimic râse. 
— Nimic. 


-Cine-i acolo cu tine? Târfa aia mică și mincinoasă, care obișnuia să 
se urce în vârful catargului? Viermele ăla viclean cu un nap pe post 
de mână? 


— Am o părere mai bună despre ei, însă nu. Au plecat înainte. Sunt 
singur. 


Shadikshirram scoase un hohot de râs ca un lătrat și, în timp ce se 
apleca pe sub arcadă, Yarvi văzu luciul oțelulului în mâna ei. 


-Nu, nu ești singur. Însă curând vei fi. Se uită în direcția turnului, 
văzu curba arcului lui Rulf, cu coarda întinsă la maximum. Însă 
Shadikshirram era prea prudentă pentru a reprezenta o țintă sigură. 
Sunt prea miloasă! Asta a fost întotdeauna punctul meu slab. Ar fi 
trebuit să te ucid cu mulți ani în urmă. 


-Poti încerca astăzi. Ne-am mai întâlnit de două ori în luptă, însă de 
data asta eu... 


-Zi-le asta câinilor mei. 


Și Shadikshirram scoase un fluierat ascuţit. 


Mai mulți oameni țâșniră pe sub boltă. Sau fiinţe care semănau cu 
oamenii. Banyaii. Umbre sălbatice și zdrențuite, feţe cu guri căscate 
apărând și dispărând cu rapiditate, așchii de chihlimbar și de os 
lucitoare, dinți strălucitori, arme din piatră șlefuită, din dinți de 
morsă și din maxilar de balenă. Tipau și delirau, horcăiau și jeleau, 
scoțând sunete nebunești, ca niște bestii, ca niște diavoli, de parcă 
bolta aia era o poartă către iad și ceea ce se afla dincolo de ea își 
revărsa conţinutul în lumea oamenilor. 


Cel care se afla în frunte căzu gâlgâind, cu o săgeată de-a lui Rulf 
înfiptă în piept, însă ceilalți își făcură apariţia printre ruine, făcându-l 
pe Yarvi să se împleticească în spate, de parcă ar fi fost pălmuit. 
Nevoia imediată de a o lua la fugă era greu de stăpânit, însă apoi 
simți mâna lui Ankran pe umăr și rămase pe loc, tremurând ca o 
frunză, scoțând un șuierat ascuţit de fiecare dată când expira. 


Insă rămase pe loc. 


Începură și tipetele. Izbituri, sunete de oţel lovit, de furie, de durere, 
accentuate parcă de faptul că nu se putea vedea cine le scoate sau de 
ce. Auzi tipetele banyailor, însă cel mai oribil dintre toate era cel scos 
de Nimic. Un geamăt gâlgâit, un oftat șoptit și un mârâit sacadat. 
Hârâitul ultimei răsuflări. 


Sau era oare un râs? 


-Putem fi de ajutor? șopti Yarvi, deși se îndoia că și-ar fi putut mișca 
picioarele, ce parcă îi prinseseră rădăcini. 


-El ne-a zis să așteptăm. Faţa strâmbă a lui Ankran era albă ca varul. 
Ar trebui să așteptăm? 


Yarvi se întoarse ca să se poată uita la el și, peste umărul lui, văzu o 
siluetă sărind de pe zid. 


Semăna mai mult cu un băiat decât cu un bărbat, doar cu puțin mai 
vârstnic decât Yarvi. Unul din marinarii de pe Vântul din Sud. Yarvi îl 
văzuse deseori râzând de sus, de pe velatură, și nu-i aflase niciodată 
numele. Acum era cam târziu pentru prezentări. 


— Acolo, croncăni el și Ankran se întoarse chiar în timp ce un alt 
bărbat sărea jos, la ei. 


Un alt marinar, mai masiv, bărbos, ținând o ghioagă în mână, cu un 
capăt plin de cuie din oțel. Yarvi își simti privirile atrase inexplicabil 
de greutatea oribilă a acelei arme, întrebându-se ce efect ar fi avut 
asupra căpăţânii sale, mânuită cu furie. Omul zâmbi de parcă i-ar fi 
ghicit gândurile, apoi sări la Ankran, căzând amândoi înlăntuiti, într- 
o încâlceală de membre ce se tot rostogoleau. 


Yarvi știa că avea o datorie de plătit, știa că trebuie să se repeadă să- 
și ajute prietenul, camaradul, în schimb se întoarse să-l înfrunte pe 
băiat, de parcă formau amândoi un cuplu la un dans al recoltei, 
simțind cumva, fiecare, cine-i era partenerul potrivit. 


Își dădură roată precum dansatorii, cu cuțitele scoase, împungând 
aerul, de parcă ar fi vrut să-i testeze rezistenţa. Își tot dădură roată, 
ignorând total mârâiturile și pocnetele ce se auzeau dinspre Ankran 
și bărbos, lăsând deoparte, în nevoia lui disperată pentru 
supraviețuirea imediată, confruntarea pe viață și pe moarte a celor 
doi. Dincolo de murdărie și de dinții dezgoliți, băiatul părea speriat. 


Aproape la fel de înfricoșat ca și Yarvi. Continuară să-și tot dea 
târcoale, aruncând priviri fulgerătoare către cuţitele lucitoare și... 


Băiatul se repezi înainte, împungând cu cuțitul, și Yarvi se trase 
înapoi, împleticindu-se, lovindu-se cu călcâiul de o rădăcină și de- 
abia reușind să-și recapete echilibrul. Băiatul se repezi din nou la el, 
însă Yarvi se eschivă într-o parte, împungând și el cu cuțitul în gol, 
făcându-l pe băiat să se lipească de perete. 


Oare chiar trebuia ca unul din ei să-l omoare pe celălalt? Să pună 
capăt existenţei, a tot ceea ce ar fi putut el să devină? 


Așa părea. Insă nu putea găsi niciun dram de glorie aici. 


Băiatul se repezi iar la el și Yarvi văzu strălucirea cuțitului într-o rază 
de lumină. Cu o fărâmă de instinct rămasă din vremurile careului de 
antrenament pară lovitura cu lama propriului cuțit, gâfâind, făcând 
lamele să se frece una de cealaltă. Băiatul îl lovi cu umărul, 
împingându-l pe Yarvi în zid. 


Se scuipară în față și mârâiră unul la altul, atât de apropiați, încât 
Yarvi putea vedea porii negri de pe fața băiatului și vinișoarele roșii 
din albul ochilor holbaţi ai acestuia, suficient de apropiați încât Yarvi 
să poată scoată limba și să-l lingă pe față dacă ar fi vrut. 


Se atacară gemând și tremurând, iar Yarvi își dădu seama că era mai 
slab decât băiatul. Încercă să-și înfigă degetul de la mâna beteagă în 
fața adversarului său, însă încheietura îi fu prinsă și răsucită. Lamele 
se frecară din nou una de cealaltă și simţi arsura unei tăieturi pe 
dosul mâinii și vârful cuțitului atingându-i abdomenul rece, prin 
toate straturile de haine. 


-Nu, șopti el. Te rog. 


Apoi ceva îi zgârie obrazul și apăsarea dispăru. Băiatul se împletici, 
dând înapoi, ridicând o mână tremurătoare la gât, unde Yarvi văzu 
înfiptă o săgeată, cu vârful din care picura sânge îndreptat spre el și 
cu O dâră de sânge scurgându-se în jos, pe gâtul băiatului, apoi sub 
guler. Faţa i se făcu roz și obrajii începură să-i tremure, în timp ce 
cădea în genunchi. 


Printr-o gaură din zidul prăbușit Yarvi îl văzu pe Rulf ghemuit în 
vârful turnului, potrivind o altă săgeată în arc. Faţa băiatului deveni 
roșie, în timp ce încerca să respire, fără să reușească — înjurându-l pe 
Yarvi sau implorându-l să-l ajute ori, poate, apelând la mila zeilor, 
însă tot ce reuși să scoată fu sânge. 


— Imi pare rău, șopti Yarvi. 
-O să-ți pară rău. 


Shadikshirram stătea la câţiva pași distanţă, în dreptul unei arcade 
prăbușite. 


-Te-am crezut un băiat deștept, zise ea. Insă te-ai dovedit a fi o mare 
dezamăgire. 


Podoabele sale erau acum pline de noroi, iar părul îi atârna pe față în 
șuvițe încâlcite, cu acele de mult pierdute și cu un ochi arzând de 
febră de-abia vizibil de sub pleoapa pe jumătate lăsată. Însă lama 
lungă și curbată a sabiei era mortal de curată. 


-Doar o altă dezamăgire dintr-un lung șir. Il răsuci pe băiat cu fața 
în sus cu o lovitură de cizmă și păși peste picioarele acestuia, care 
încă se mai zbăteau. Păși pompos, ca și cum s-ar fi plimbat, fără să se 


agite sau să se grăbească. La fel cum obișnuia să pășească și pe 
puntea Vântului din Sud. Insă presupun că eu am provocat toate 
astea. 


Yarvi se dădu înapoi, ghemuindu-se, respirând cu dificultate, cu 
ochii căutând înnebunit o cale de scăpare, fără să găsească însă 
niciuna. 


Trebuia să o înfrunte. 


-Am o inimă prea bună pentru lumea asta dură în care trăim. Ea 
aruncă o privire în lateral, înspre gaura din zid prin care trecuse 
săgeata lui Rulf, și se ghemui calmă sub ea. Asta a fost slăbiciunea 
mea dintotdeauna. 


Yarvi se năpusti în spate, printre gunoaie, strângând mânerul 
cuțitului cu o mână transpirată. Auzea țipete și zgomote de luptă. 
Dinspre ceilalți, mai mult decât ocupați cu propriile zbateri 
însângerate în direcția Ultimei Porţi. Aruncă o privire rapidă peste 
umăr, văzu locul unde se sfârșeau zidurile elfilor, chiar la margine, și 
puietul ce-și întindea ramurile în spaţiul gol de deasupra râului. 


-Nici nu pot exprima prin cuvinte cât de bine-mi pare că am șansa 
să-ți spun adio. Shadikshirram zâmbi. Adio. 


Era mult mai bine înarmată decât el, fără îndoială. Și mai înaltă, mai 
puternică, mai îndemânatică și mai experimentată. Fără a mai 
menționa remarcabilul avantaj de a dispune de două mâini. Și, în 
ciuda argumentelor ei, nu credea că bunătatea inimii o va pune în 
dezavantaj. 


Întotdeauna există o cale, obișnuia mama lui să spună, dar cum va 
putea găsi el o cale de a o-nvinge pe Shadikshirram? El, cel care în 
peste o sută de confruntări rușinoase în careul de antrenament, nu 
reușise să câștige niciodată? 


Căpitanul înălță din sprâncene, de parcă și ea își făcuse aceleași 
calcule și ajunsese întâmplător la același rezultat. 


— Poate c-ar trebui doar să sari. 


Ea mai făcu un pas, împingându-l în spate, cu vârful sabiei lucind 
când în el se reflecta câte-o rază de soare. Nu mai avea pământ pe 
care să pășească, simțind spaţiul gol care se deschidea în spatele lui 
și briza rece mângâindu-i ceafa, auzind râul furios mușcând din 
stâncile din hăul de dedesubt. 


- Sari, schilodule! 


Mai făcu un pas în spate și auzi pietre rostogolindu-se în gol, în timp 
ce marginea se surpă sub călcâiele sale. 


— Sari! zbieră Shadikshirram, împroșcând salivă. 


Și atunci Yarvi văzu o mișcare cu coada ochiului. Faţa palidă a lui 
Ankran ivindu-se de după zidul prăbușit, iscodind, cu limba scoasă 
prin gaura lăsată de dintele căzut, cu dinţii dezgoliți și cu bâta 
ridicată. Yarvi nu-și putea stăpâni privirile ce-i tot fugeau în lateral. 


Shadikshirram își încreţi fruntea. 


Se răsuci agilă, ca o pisică, se feri de lopata din omoplat de elan, 
care-i trecu șuierând pe deasupra umărului și, aproape fără efort și 
fără să scoată vreun sunet, își înfipse sabia în pieptul lui Ankran. 


El expiră o singură dată, tremurând, cu ochii căscați de uimire. 
Shadikshirram înjură, smucindu-și mâna în care ţinea sabia. 


Indurarea e o slăbiciune. Așa obișnuia să spună tatăl lui Yarvi. 
Indurarea înseamnă eșec. 


Într-o secundă era peste ea. Își înfipse gheara ce-i ținea loc de mână 
în subsuoara ei, împiedicând-o să-și folosească sabia, presându-i 
gâtul cu palma-i noduroasă, apoi cu mâna dreaptă începu s-o 
lovească, s-o izbească cu pumnul și s-o zgârie. 


Aruncară cu bale, cu scuipat și muci, scâncind, scheunând, 
clătinându-se, cu părul ei în gura lui. Ea se răsuci și mârâi, iar el se 
agăţă de ea, lovind cu pumnii, din nou și din nou. Ea se eliberă și-l 
lovi cu cotul în nas, scoțând un pocnet dezgustător, împingându-i 
capul înapoi și izbindu-l cu spatele de pământ. 


Strigăte în depărtare. Ecoul scos de oțel pe oțel. 

O luptă în depărtare. Ceva important. 

Trebuia să se ridice în picioare. Nu putea să-și abandoneze mama. 
Trebuia să fie bărbat. Unchiul său îl aștepta. 

Încercă să-și alunge ameteala și cerul se ilumină când se rostogoli. 


Brațele i se agitară prin aer, văzu râul negru de la mare distanță și 
apa albă de pe stânci. 


La fel cum fusese marea de la baza turnului din Amwend. Marea în 
care plonjase cu capul în jos. 


Reuși să tragă aer în piept și atunci își reveni. Se strădui să se 
îndepărteze de marginea pe cale de a se surpa, cu capul învârtindu-i- 
se, cu fața pulsându-i, bâjbâind cu călcâiele, în căutarea unui teren 
mai stabil, și simțind în gură gustul sărat al sângelui. 


Îl văzu pe Ankran, trântit pe spate, cu braţele desfăcute larg. Yarvi 
scoase un scâncet, târându-se până la el, reușind să-l atingă. Însă 
degetele-i tremurânde se opriră aproape de cămașa îmbibată de 
sângele lui Ankran. Ultima Poartă se deschisese pentru el. Nu mai 
putea fi ajutat. 


Shadikshirram zăcea printre gunoaie, lângă corpul lui Ankran, 
încercând să se ridice și constatând surprinsă că nu putea. Degetele 
de la mâna stângă încercau să strângă mânerul sabiei. Dreapta și-o 
ținea apăsată pe o parte a corpului. Și-o dădu la o parte și văzu că 
palma îi era plină de sânge. Yarvi clipi, privindu-și mâna dreaptă. 
Încă mai strângea cuțitul, a cărui lamă era alunecoasă, la fel cum îi 
erau și degetele, încheietura și tot brațul, roșu până la cot. 


— Nu, mârâi ea. Incercă să ridice sabia, însă greutatea ei era prea 
mare. Nu așa. Nu aici. Iși răsfrânse buzele însângerate, uitându-se la 
el. Nu de către tine. 


— Aici, zise Yarvi. Eu. Ce-ai zis tu odată? Poate că ai nevoie de două 
mâini să te lupti cu cineva. Insă ai nevoie doar de una ca să-l 
înjunghii în spate. 


Și atunci își dădu seama că nu-și irosise timpul petrecut în careul de 
antrenament din cauză că îi lipsise îndemânarea, forţa sau chiar o 
mână. Îi lipsise voinţa. Și, undeva pe Vântul din Sud, undeva pe 
gheaţa lipsită de urme, undeva printre ruinele străvechi, o găsise. 


-Dar eu am comandat corăbiile împărătesei, se revoltă 
Shadikshirram, cu o parte a trupului neagră de sânge. Am fost iubita 
favorită... a ducelui Mikedas. Lumea era la picioarele mele. 


— Asta a fost cu mult timp în urmă. 


— Ai dreptate. Ești un băiat deștept. Sunt prea moale. Capul îi căzu la 
loc și privirea îi rămase ațintită asupra cerului. Asta e... singura 
mea... 


Sala dintre ruinele lăsate de elfi în urmă era plină de cadavre. 


Banyaii fuseseră diavoli doar de la distanță. De aproape, erau jalnici. 
Mici și pricăjiți ca niște copii, grămezi de zdrențe, împodobite cu 
simboluri sfinte din oase de balenă, care nu le fuseseră de niciun 
ajutor împotriva oțelului nemilos mânuit de Nimic. 


Unul care încă mai respira încercă să ajungă la Yarvi, cu o mână 
strângând săgeata ce i se ivea dintre coaste. În ochi nu i se citea ura, 
ci doar îndoiala, frica și durerea. La fel cum se întâmplase și cu 
Ankran când îl omorâse Shadikshirram. 


Doar oameni, deci, pe care Moartea îi mânase grăbită prin Ultima 
Poartă, la fel ca pe toți ceilalți. 


Incercă să spună ceva în timp ce Nimic se apropia de el. Același 
cuvânt, la nesfârșit, clătinând din cap. 


Nimic îi apăsă un deget pe buze. 
— 9999. 


Și-l înjunghie pe banya drept în inimă. 


— Victorie! răcni Rulf, în timp ce cobora în viteză din turn. N-am mai 
văzut niciodată o asemenea îndemânare în mânuirea sabiei! 


-Nici eu una în mânuirea arcului! zise Nimic, cuprinzându-l pe Rulf 
într-o îmbrăţișare sufocantă. 


Cei mai buni prieteni acum, legați unul de altul prin sângele vărsat. 


Sumael stătea sub arcadă, ținându-se strâns de un umăr și cu sângele 
picurându-i din vârful degetelor. 


-Unde-i Ankran? întrebă ea. 


Yarvi clătină din cap. Nu îndrăznea să vorbească, de teamă să nu i se 
facă rău. Sau să înceapă să plângă. Sau amândouă în același timp. De 
durere și de furia care acum începea să dispară. De ușurare că 
rămăsese în viață. De tristeţe din cauză că prietenul său nu mai era 
în viață. Durere care devenea din ce în ce mai copleșitoare cu fiecare 
secundă care trecea. 


Jaud se prăbuși pe o grămadă făcută din pietrele căzute din zidul 
elfilor, lăsând scutul marcat de lovituri să-i cadă din mână, în timp ce 
Sumael își așeză o mână plină de sânge pe umărul ce se zguduia. 


— Recunosc, fără să fiu constrâns de nimeni, că cei din Gettland sunt 
cei mai buni! fornăi Rulf. 


-Tocmai începusem să mă îndoiesc! Nimic se încruntă. O așteptam 
pe Shadikshirram. 


Yarvi se uită în jos, la sabia ei curbată pe care o ținea în mână, ca pe o 
dovadă. 


— Am ucis-o. 


Probabil că ar fi trebuit să cadă în genunchi și să le mulțumească 
zeilor pentru victoria lor improbabilă, însă răsplata însângerată, 
obținută între acele ruine cu tăieturi de sabie și cu răni provocate de 
săgeți, nu arăta ca un lucru pentru care trebuia să multumesti. 


Așa că se așeză lângă ceilalți și se apucă să-și curețe sângele închegat 
ce i se adunase sub nasul spart. 


La urma urmei, nu era el regele Gettlandului? 


Îngenunchease destul. 


INCINERÂND MORTII 


Morţii ardeau. 


Flăcările care îi învăluiseră aruncau umbre ciudate pe pereții ruinei 
elfilor. Un nor de fum rotitor se ridica înspre cerul ce căpăta o tentă 
rozalie, un mod potrivit de a-i mulțumi Mamei Război pentru 
victoria lor. Așa declarase Nimic, și puțini erau în relații atât de 
strânse cu ea asemenea lui. Dacă privea cu mai multă atenție, lui 
Yarvi i se părea că încă mai vede oase în foc, oasele celor nouă banyai 


și ale celor trei marinari morti, alături de cele ale lui Ankran și ale lui 
Shadikshirram. 


-O să-mi fie dor de el, zise Yarvi, străduindu-se să-și rețină lacrimile. 


-Tuturor o să ne fie dor, zise Jaud, ștergându-și și el lacrimile cu 
dosul palmei. 


Nimic și le lăsă pe ale ale să curgă liber pe obrajii plini de cicatrice, în 
timp ce încuviința, privind flăcările. 


-— Mie o să-mi fie dor de ea. 


Rulf pufni. 
-Mie n-o să-mi fie dor deloc. 


- Atunci, ești mai prost decât te credeam la început. Cel mai prețios 
dar pe care ni-l oferă zeii este un dușman de calitate. Ca o tocilă 
bună pentru o lamă de sabie, zise Nimic, privindu-și încruntat sabia 
lipsită de orice urmă de sânge, deși unghiile de la mâini erau încă 
pline de pete, și obținând un alt sunet ascuțit atunci când își trecu 
piatra peste lamă. Un dușman de calitate te mentine lucid. 


-Eu mă simt mai fericit mai puţin lucid. 


-Alege-ti dușmanii cu mai multă prudenţă decât îţi alegi prietenii, 
murmură Nimic, privind flăcările. Ei îţi vor fi alături pentru mai 
mult timp. 


-Nu te-ngrijora. Rulf îl bătu pe Nimic cu palma pe umăr. Viaţa m-a 
învățat un lucru: următorul tău dușman este întotdeauna foarte 
aproape. 


-Intotdeauna îţi poți face din prieteni dușmani, zise Sumael, 
strângându-și și mai mult haina lui Shadikshirram în jurul umerilor. 
E o sarcină mult mai dificilă să-ți faci din dușmani prieteni. 


Yarvi știa asta cel mai bine. 

-Crezi că asta și-ar fi dorit Ankran? murmură el. 
-Să fie mort? zise Jaud. Mă-ndoiesc. 

-Să fie incinerat, spuse Yarvi. 


Jaud îi aruncă o privire lui Nimic și ridică din umeri. 


-Odată ce niște oameni violenți dobândesc o noţiune, e greu să-i mai 
abati de la obiectivele lor. Mai ales atunci când încă mai au mirosul 
sângelui impregnat în piele. 


-Şi de ce să încerci? Sumael se scărpină din nou prin bandajele 
murdare pe care Yarvi i le petrecuse în jurul tăieturii de pe braț. Așa 
sunt morții. Plângerilor lor pot fi ignorate cu ușurință. 


-Ai luptat foarte bine, Yarvi, zise Nimic. Ca un adevărat rege. 


— Își lasă un rege prietenul să moară pentru el? Yarvi privi cu 
vinovăţie la sabia lui Shadikshirram, aducându-și aminte cum o 
lovise cu pumnii întruna, la cuțitul roșu din mâna sa însângerată, și 
se cutremură sub mantia furată. Un rege înjunghie femei în spate? 


Lacrimile încă se mai vedeau, umede, pe fața obosită a lui Nimic. 


-Un rege capabil sacrifică orice pentru a câștiga și înjunghie pe cine 
trebuie, așa cum poate. Un războinic viteaz este cel care încă mai 
respiră atunci când corbii se ospătează. Regele măreț este cel care 
privește cum ard leșurile inamicilor săi. Lasă-l pe Tatăl Pace să verse 
lacrimi din cauza metodelor. Mama Război zâmbește când vede 
rezultatele. 


-Asta ar fi spus și unchiul meu. 


-Un om înțelept, atunci, și un dușman vrednic de laudă. Poate c-o să 
ai ocazia să-l înjunghii în spate și apoi să privim împreună cum arde 
pe rug. 

Yarvi își frecă ușor șaua nasului. Gândul la și mai multe cadavre 


incinerate îi oferea prea puţină alinare, indiferent cui le-ar fi 
aparținut. li trecu prin minte acel moment, din nou și din nou, 


privirea mutându-i-se asupra lui Ankran, trădându-l, Shadikshirram 
răsucindu-se, cu sabia țâșnind înainte. Răsucea la nesfârșit, pe toate 
părțile, ce ar fi putut face diferit, ce ar fi putut face ca să-și păstreze 
prietenul în viață, însă știa că totul era o străduință zadarnică. 


Nu mai exista cale de întoarcere. 

Sumael se întoarse, scrutând noaptea, încruntată. 

— A auzit cineva... 

—Staţi! se auzi o voce din întuneric, aspră ca un pocnet de bici. 


Yarvi se răsuci, cu inima bubuind, și văzu un luptător înalt pășind pe 
sub arcadă. Părea uriaș în lumina flăcărilor ce devorau cadavrele, cu 
coif și zale strălucitoare, cu o sabie solidă, lucitoare, și cu un scut la 
fel de lucitor. 


— Aruncați armele! strigă un alt glas și un alt bărbat se ivi din umbre, 
cu un arc lăsat în jos și cu plete lungi acoperindu-i fața. 


Un vansterman, deci. li urmară și alții, din ce în ce mai mulți și, în 
câteva clipe, vreo doisprezece războinici formaseră un semicerc în 
jurul lor. 


Yarvi nu-și putuse imagina că moralul i-ar fi putut scădea mai mult 
de-atât. Insă acum își dădu seama cât de mult se înșelase. 


Ochii lui Rulf alunecară către arcul său, prea departe ca să ajungă la 
el, așa că se așeză la loc, sprijinindu-se în cot. 


-Pe ce loc de pe lista ta cu oameni capabili se află vanstermanii? 


Nimic încuviință din cap, cântărindu-și spusele. 


-Când sunt atât de mulţi, destul de sus. 


Puterea pe care i-o insuflaseră zeii lui Yarvi în acea zi era de mult 
epuizată. Împinse cu piciorul la o parte sabia lui Shadikshirram. 
Jaud își înălță mâinile goale. Sumael ridică toporișca între arătător și 
degetul mare și o aruncă în întuneric. 


-Şi tu, bătrâne? întrebă primul dintre vanstermani. 
-Eu încă îmi mai cântăresc opțiunile. 


Nimic își mai frecă o dată sabia cu piatra. La fel de ușor ar fi putut 
să-i frece și nervii lui Yarvi. 


-Dacă oţelul e răspunsul, atunci zeii au căpătat astăzi multe 
răspunsuri, murmură el. 


-Las-o jos. Al doilea vansterman își ridică arcul. Sau o să-ți ardem 
trupul alături de celelalte. 


Nimic își înfipse sabia cu vârful în pământ și oftă. 
-Eşti destul de convingător. 


Trei vanstermani făcură câțiva pași și începură să adune armele, 
căutându-i mai apoi și de arme ascunse, în timp ce căpitanul lor îi 
privea. 


-Ce vânt v-aduce pe voi cinci în Vansterland? 


-Suntem călători..., zise Yarvi, în timp ce privea un războinic 
scotocindu-i prin bocceaua amărâtă. In drum spre Vulsgard. 


Arcașul înălță din sprâncene către rug. 


- Călători care ard cadavre? 


-In ce s-a transformat lumea dacă un om cinstit nu mai poate arde 
cadavre fără a mai isca semne de întrebare? întrebă Nimic. 


-Am fost prinși în cursă de bandiți, îndrăzni Yarvi, cu gândurile 
gonindu-i nebunește. 


-Ar trebui să vă asiguraţi că țara voastră e sigură de traversat, zise 
Rulf. 


—Oo, vă mulțumim că ne-ați făcut țara mai sigură. Căpitanul aruncă 
o privire la gâtul lui Yarvi, apoi îi trase într-o parte gulerul lui Jaud, 
scoțând la iveală cicatricele. Sclavi. 


-Oameni eliberaţi, spuse Sumael. Eu eram stăpâna lor. Sunt 
negustor. Apoi se căută în haină și scoase prudentă la iveală o bucată 
de pergament mototolit. Mă numesc Ebdel Aric Shadikshirram. 


Bărbatul privi încruntat la licenţa acordată Marelui Rege, ce fusese 
sustrasă nu cu mult timp în urmă de la proprietarul ei de drept, 
acum mort. 


-Eşti prea zdrențăroasă pentru un negustor. 
-N-am zis că sunt unul bun. 

-Şi tânără, zise căpitanul. 

-N-am zis că sunt în vârstă. 

-Unde ţi-e corabia? 


— Pe mare. 


-De ce nu ești pe ea? 


-Am considerat că e mai înțelept s-o părăsesc înainte să ajungă pe 
fundul apei. 


-Un negustor incapabil, într-adevăr, murmură unul dintre bărbați. 
-Cu o încărcătură plină de minciuni, zise altul. 

Căpitanul ridică din umeri. 

-Regele poate hotărî ce să creadă. Legaţi-i. 

— Regele? întrebă Yarvi, în timp ce-și întindea mâinile. 

Bărbatul îi aruncă un surâs extrem de subțire. 

-Grom-gil-Gorm a venit în nord ca să vâneze. 


Deci, se părea că Rulf avusese dreptate. Următorul inamic se afla mai 
aproape decât crezuse oricare dintre ei. 


RĂMURELE PLUTITOARE 


Lui Yarvi nu-i erau străini bărbaţii puternici. Unul dintre aceștia 
fusese tatăl său. Fratele său, la fel. Alte zeci de bărbaţi puternici își 
arătaseră zilnic abilitățile în careul de antrenament din Thorlby. Sute 
de bărbați puternici se adunaseră pe plajă, pentru a-l vedea pe 
Regele Uthrik înmormântat sub tumul. Și ca să îl însoțească pe 
tânărul Rege Yarvi în atacul său ghinionist asupra Amwendului. 
Chipuri care zâmbeau doar în bătălii și mâini care erau modelate să 
se potrivească exact armelor pe care le mânuiau. 


Insă nu mai văzuse niciodată o mulțime asemenea celei pe care o 
strânsese Grom-gil-Gorm pentru vânătoare. 


-N-am mai văzut niciodată atât de mulți vanstermani strânși 
laolaltă, murmură Rulf. Și am petrecut un an în Vulsgard. 


-0O armată, mormăi Nimic. 


-Şi încă una urâtă, zise Jaud. 


Erau înarmaţi până-n dinţi și emanau amenințare prin toți porii, 
expunându-și cu emfază pumnalele și săbiile. Își arătau cicatricele la 
fel de mândri ca o prințesă care-și expune podoabele, în timp ce 
vocea unei femei, la fel de ascuţită ca scrâșnetul unei tocile, îngâna 
un cântec de dragoste închinat Mamei Război, sângelui vărsat, 
oțelului știrbit și vieților pierdute prea devreme. 


În mijlocul acestei vizuini de urși, legați cu funii și cu piedici la 
picioare, neajutoraţi, printre focuri deasupra cărora atârnau bucăţi 
de carne uriașe, din care picurau sucuri roșii, erau mânați și 
îmbrânciți Yarvi și prietenii săi, către punctul central al acestei 
adunări. 


-Dacă ai un plan, șuieră Sumael din colțul gurii, acum ar cam fi 
timpul. 


-Am un plan, spuse Nimic. 

-Cumva implică și o sabie? întrebă Jaud. 

Pauză. 

-Toate planurile mele includ și o sabie. 

— Ai o sabie? 

Altă pauză. 

-Nu. 

-Cum va funcționa planul tău fără una? murmură Sumael. 


A treia pauză. 


-Moartea ne așteaptă pe toti. 


Acolo unde adunătura aceea de ucigași era cea mai compactă, Yarvi 
văzu conturul unui jilt enorm, pe care ședea o siluetă impunătoare, 
ținând un pocal imens în pumnul enorm, însă în loc să simtă teama 
pe care o simţise atât de des, Yarvi simţi oportunitatea. Nu avea un 
plan, nici măcar o idee vagă, însă, așa cum obișnuia să-i spună 
Mama Gundring, cei pe cale să se înece trebuie să se agate de orice 
rămurică pe care o găsesc plutind pe apă. 


-Cineva se poate folosi de dușmani, în loc să-i ucidă, șopti el. 
Nimic pufni. 
-Şi cum ar putea-o face? 


-Să și-i facă aliaţi. Și Yarvi trase aer adânc în piept și răcni: Grom-gil- 
Gorm! 


Vocea îi era teribil de ascuţită și tare departe de cea a unui rege, 
gândi el, însă suficient de puternică încât să se facă auzită peste toată 
adunarea, iar asta era tot ce conta. O sută de chipuri luminate de 
flăcări se întoarseră către el. 


-Rege al Vansterlandului! Cel mai Sângeros fiu al Mamei Război! 
Frângătorul de Săbii și ucigașul de părinţi, ne întâlnim din nou! Eu... 


O lovitură în stomac bine țintită îi smulse orice fărâmă de aer din 
plămâni, făcându-l să scoată doar un oftat dureros. 


— Pune-ţi frâu limbii, altfel ţi-o smulg, băiete! mârâi căpitanul, 
trântindu-l pe Yarvi, tușind, în genunchi. 


Insă vorbele sale își făcură efectul. 


Intâi se așternu o tăcere grea, apoi se auziră pași grei apropiindu-se, 
apoi vocea cântătoare a lui Grom-gil-Gorm însuși: 


-Ati adus musafiri! 


-Cu toate că arată ca niște cerșetori. Și, deși nu i-o mai auzise din 
ziua în care îi fusese pusă zgarda la gât, Yarvi recunoscu tonul de 
gheaţă al vocii Mamei Scaer, voce pe care o visase de multe ori. 


-l-am găsit în ruinele elfilor de deasupra râului, regele meu, zise 
căpitanul. 


-Nu arată ca niște elfi, zise preoteasa lui Gorm. 
-Incinerau niște cadavre. 


-0O inițiativă nobilă, în cazul în care ardeau pe cine trebuie, rosti 
Gorm. Vorbești de parcă te-aș cunoaște, băiete. Cumva m-ai convins 
să joc un joc de-a ghicitul numelor cu tine? 


Străduindu-se să respire ca să poată vorbi, Yarvi își înălță capul, și 
privirea-i trecu peste cizme, peste centură, peste lanţul cu împletitură 
triplă și, în final, mult deasupra solului, peste chipul aspru al regelui 
Vansterlandului, cel mai aprig dușman al tatălui său, al țării sale și al 
poporului său. 


-Ultima dată când ne-am întâlnit... mi-ai oferit cuțitul tău. Și Yarvi 
își fixă privirea în ochii lui Gorm. În genunchi, zdrențăros și plin de 
sânge, bătut și legat, însă îi susținu privirea. Mi-ai spus să te caut 
dacă o să mă răzgândesc. Acum mi l-ai mai oferi? 


Regele Vansterlandului se încruntă, plimbându-și degetele peste 
lanţul făcut din mânerele săbiilor dușmanilor căzuți petrecut în jurul 
gâtului cât un trunchi de pom, în timp ce cu cealaltă își împinse cu 
grijă cuțitele mai adânc la centură. 


-Nu prea ar fi prudent din partea mea. 


— Am crezut că Mama Război a suflat deasupra ta când erai în leagăn 
și s-a prezis că niciun bărbat nu te-ar putea ucide. 


-Zeii îi ajută pe cei care se ajută singuri. Mama Scaer îi prinse 
maxilarul lui Yarvi într-o strânsoare dureroasă și-i răsuci fața în 
lumină. E băiatul de bucătar pe care l-am prins la Amwend. 


-El e, murmură Gorm. Insă s-a schimbat. Are o privire hotărâtă 
acum. 


Mama Scaer îl privi cu ochi mijiți. 
-Şi ai pierdut zgarda pe care ţi-am dăruit-o. 
-Mă irita. Nu m-am născut ca să devin sclav. 


-Şi totuși, îngenunchezi din nou în fața mea, spuse Gorm. Te-ai 
născut ca să devii ce? 


Oamenii lui izbucniră în hohote de râs lingușitoare, însă Yarvi era 
obișnuit cu astfel de râsete, care acum nu-l mai afectau. 


-Rege al Gettlandului, rosti el, iar acum glasul îi suna rece și dur 
precum însuși Jilțul Negru. 


—Oh, zei, o auzi pe Sumael șuierând. Suntem morți. 


Lui Gorm îi apăru un zâmbet larg pe faţă. 
— Odem! Eşti mai tânăr decât îmi amintesc. 
-Sunt nepotul lui Odem. Fiul lui Uthrik. 


Căpitanul îi trase o palmă peste cap lui Yarvi, trântindu-l cu fața în 
jos, făcându-l să se lovească la nasul spart. Ceea ce fu deosebit de 
dureros, din moment ce mâinile îi erau legate și nu reuși să facă 
nimic pentru a-și amortiza căderea. 


— Fiul lui Uthrik a murit odată cu el! 
-Mai avea un fiu, prostule! 


Yarvi reuși să se ridice din nou în genunchi, cu gura plină de sânge 
sărat. Un gust de care se săturase. 


Niște degete se înfipseră în părul lui, ridicându-l. 
—Să-l tocmesc pe post de bufon sau să-l spânzur ca pe spioni? 


-Nu tu ești cel care trebuie să ia deciziile. Mama Scaer ridică un 
deget doar, în timp ce brățările făcute de elfi de la mâna-i lungă 
zornăiau, însă căpitanul îi dădu drumul lui Yarvi ca și cum fusese 
pălmuit. Uthrik chiar avea încă un fiu. Prințul Yarvi. Fusese instruit 
pentru a deveni preot. 


-Însă n-am mai dat testul, zise Yarvi. Am preluat în schimb Jilţul 
Negru. 


-Astfel încât Regina de Aur să poată păstra puterea în continuare. 


- Laithlin. Mama mea. 


Mama Scaer îl cercetă timp îndelungat, iar Yarvi își ridică bărbia și-i 
întoarse privirea într-o manieră cât mai regească posibil, ținând cont 
de nasul plin de sânge, de mâinile legate și de zdrenţele împuțite. 
Poate era de ajuns, cât să poată planta sămânţa îndoielii. 


— Dezlegați-i mâinile. 


Yarvi simți cum îi erau tăiate funiile și, cu un aer teatral bine exersat, 
își ridică încet mâna, ca să poată fi văzută. Murmurele din jurul 
focurilor deveniră ca un cântec pentru urechile sale, atunci când toți 
văzură ciotul acela contorsionat. 


— Asta voiai să vezi? întrebă el. 


Mama Scaer îi luă mâna într-a ei, i-o răsuci pe toate părțile și i-o 
apăsă cu degetele sale puternice. 


-Dacă tu ai fost elevul Mamei Gundring, al cui elev a fost ea? 
Yarvi nu ezită. 


-Fa a fost instruită de Mama Wexen, care atunci era preoteasa 
Regelui Fynn din Throvenland și care acum a devenit Bunică în 
Consiliul Preoteselor și prima slujitoare a Marelui Rege însuși. 


— Câţi porumbei deține? 


-Trei duzini, plus încă unul care are o pată neagră deasupra ochiului 
și care va purta mesajul spre Skekenhouse atunci când Moartea va 
deschide Ultima Poartă pentru ea. 


-Din ce fel de lemn e făcută ușa de la dormitorul regelui 
Gettlandului? 


Yarvi zâmbi. 


-Nu există nicio ușă, pentru că regele este alături de ţara și de 
poporul său și nu poate avea secrete față de nimeni. 


Privirea plină de neîncredere de pe faţa ascuțită a Mamei Scaer îl 
umplu pe Yarvi de o satisfacție cum nu mai simțise de mult timp. 


Grom-gil-Gorm înălță dintr-o sprânceană stufoasă. 
-Chiar a dat răspunsuri adevărate? 
— Da, murmură preoteasa. 


— Atunci... cățelușul ăsta schilod chiar e Yarvi, fiul lui Uthrik și al lui 
Laithlin, regele de drept al Gettlandului? 


— Așa s-ar părea. 

-E adevărat? zise Rulf. 

-E adevărat, șuieră Sumael. 

Gorm nu putu decât să izbucnească în râs. 


— Atunci, asta e cea mai reușită partidă de vânătoare pe care am avut- 
o în ultimii câțiva ani! Trimite o pasăre, Mamă Scaer, ca să aflăm cât 
ne va plăti Regele Odem drept răscumpărare pentru înapoierea 
nepotului său rebel. 


Regele Vansterlandului se întoarse ca să plece. 


Yarvi îl opri, pufnind. 


—Măreţul și înfricoșătorul Grom-gil-Gorm! În Gettland ești numit 
nebun și însetat de sânge. În Throvenland ești numit regele sălbatic 
al unei țări de sălbatici. În Skekenhouse, în sălile construite de elfi ale 
Marelui Rege..., ei bine, acolo de-abia dacă ești menționat în treacăt. 


Yarvi îl auzi pe Rulf scoțând un mormăit îngrijorat și pe căpitan 
mârâind furios, însă Gorm doar își mângâie barba, gânditor. 


-Dacă ai intenționat să mă flatezi, să știi că n-ai reușit. Ce vrei să 
spui? 


-Vrei să le dovedești că au dreptate și să obţii un profit atât de mic 
de pe urma norocului uriaș pe care ţi l-au trimis zeii? 


Regele Vansterlandului înălță din sprâncene, uitându-se la preoteasa 
sa. 


-Sunt ochi și urechi când vine vorba să obțin un profit mai mare. 


Vinde-le ceea ce vor, obișnuia să spună mama lui Yarvi, nu ceea ce ai 
spre vânzare. 


-În fiecare primăvară îţi aduni luptătorii și ataci, trecând granițele 
Gettlandului. 


-E un lucru cunoscut. 
-Şi în această primăvară? 
Gorm strânse din buze. 


-O plimbare scurtă, probabil. Mama Război cere răzbunare pentru 
atrocitățile comise de unchiul tău la Amwend. 


Yarvi consideră că e mai înțelept să nu menţioneze faptul că pe 
atunci, când fuseseră comise acele atrocități, el fusese rege, chiar 
dacă nu mai era rege când ele se încheiaseră. 


-Tot ce-ţi cer este ca anul acesta să mai înaintezi un pic. Până la 
zidurile orașului Thorlby însuși. 


Mama Scaer șuieră, plină de dezgust. 

-Doar până acolo? 

Însă curiozitatea lui Gorm fusese ațâțată. 

-Ce-o să câștig de pe urma unui asemenea favor? 


Bărbaţi mândri, precum tatăl mort al lui Yarvi, sau fratele său cel 
mort, ori ca unchiul Uthil, cel ce se înecase, l-ar fi scuipat în față pe 
Grom-gil-Gorm de pe catafalcurile lor decât să-i ceară ajutorul. Însă 
Yarvi nu avea niciun pic de mândrie. Fusese îndepărtată cu totul de 
tatăl său. Înșelată de Odem. Bătută și gonită pe Vântul din Sud. Și 
înghețată în pustiul de gheaţă. 


Ingenunchease o viață întreagă, iar să mai îngenuncheze încă un pic 
nu era o sarcină prea grea. 


— Ajută-mă să-mi recapăt tronul, Grom-gil-Gorm, și voi îngenunchea 
la picioarele tale, în sângele lui Odem, eu, ca rege al Gettlandului, 
vasalul și supusul tău. 


Nimic se aplecă spre el, șuierând furios printre dinţii încleștați: 
-Un preț prea mare! 


Yarvi îl ignoră. 


—Uthil, Uthrik și Odem. Fraţii care au fost cei mai mari inamici ai tăi 
vor fi trecut cu toții prin Ultima Poartă, iar în jurul Mării Sfărâmate 
tu vei fi al doilea cel mai puternic rege, după Marele Rege însuși. Și 
poate... în timp... chiar primul. 


Cu cât un om este mai puternic, obișnuia să spună Mama Gundring, cu 
atât tânjește după și mai multă putere. 


Din glasul lui Gorm mai răzbătea acum doar o idee de asprime. 
-Asta ar fi un lucru foarte bun. 


-Un lucru bun, chiar așa, fu de acord Mama Scaer, îngustându-și 
privirea și mai mult, în timp ce-l privea pe Yarvi. Dacă ar putea să 
aibă succes. 


- Oferiţi-mi doar mie și însoţitorilor mei o cale de acces în Thorlby și 
voi face o încercare. 


-Ciudati însoțitori ai adunat în jurul tău, zise Mama Scaer, 
învăluindu-i într-o privire lipsită de entuziasm. 


- Imprejurări neobișnuite i-au făcut necesari. 
-Cine e creatura asta strâmbă? întrebă Gorm. 


In timp ce ceilalți fixau concentrați pământul, Nimic stătea drept, 
fixându-l cu privirea-i arzătoare. 


-Sunt un gettlander mândru. 


— Aha, unul din aceia. Gorm zâmbi. Aici, noi preferăm ca gettlanderii 
să fie umili și plini de sânge. 


-Nu-i acorda atenţie, regele meu. El este Nimic. lar Yarvi îi atrase 
din nou atenţia lui Gorm asupra lui cu ajutorul glasului mieros pe 
care obișnuia să-l folosească mama sa, pentru că bărbaţii violenti se 
simt bine când sunt furioși, însă nu știu să se descurce cu rațiunea și 
cu bunul-simţ. Dacă nu reușesc, tot vei rămâne cu prada pe care o vei 
obține în urma incursiunii tale în sud. 


Nimic mârâi dezgustat, minunându-se totodată. Orașele 
Gettlandului cuprinse de flăcări, pământul pârjolit, oamenii scoși din 
casele lor sau transformați în sclavi. Teritoriul lui Yarvi și poporul lui 
Yarvi, însă el deja se scufundase prea mult în mocirlă pentru a mai 
da înapoi. Singura cale de scăpare era să se scufunde de tot și să se 
înece încercând, sau să treacă pe partea cealaltă, plin de murdărie, 
dar încă respirând. Avea nevoie de o armată pentru a putea recăpăta 
Jiltul Negru, iar acum Mama Război își pusese toate armele la 
dispoziția mâinii betege a lui Yarvi. Sau, cel puţin, cizma pe gâtul 
său plin de cicatrice. 


— Aveţi doar de câștigat, și nimic de pierdut, încercă să-i convingă, 
blând, mieros. 


-Mai e și ordinul dat de Marele Rege, rosti Mama Scaer. A ordonat 
ca niciun război să nu izbucnească până când templul său nu este 
înălțat... 


-A fost o perioadă când șoimii Bunicii Wexen duceau cu ei solicitări. 
Vocea cântată a lui Gorm avea acum o urmă de furie în ea. Apoi au 
început să transmită cereri. lar acum transmit ordine. Unde se va 
sfârși, Mamă Scaer? 


Preoteasa vorbi cu blândețţe: 


-Marele Rege i-a convins pe cei din Tinuturile de Jos și pe cei mai 
mulți dintre inglingi să se închine Zeiţei sale Unice acum, pregătiți să 
lupte și să moară cu toţii la ordinul său... 


-Şi Marele Rege domnește și asupra Vansterlandului acum? zise 
Yarvi batjocoritor. Sau Grom-gil-Gorm? 


Mama Scaer strânse din buze. 


-Nu te juca prea mult cu focul, băiete. Cu toţii răspundem în fața 
cuiva. 


Însă Gorm rătăcea departe, incendiind și distrugând fermele din 
Gettland, fără îndoială. 


- Thorlby are ziduri puternice, murmură el, și mulți războinici 
puternici care să le apere. Prea mulți. Dacă aș putea cuceri orașul ăla, 
barzii mei deja vor putea să compună noi balade în onoarea victoriei 
mele. 


- Niciodată, șopti Nimic, însă nimeni nu-l ascultă. 
Intelegerea fusese pecetluită. 


-Aşa e cel mai bine, fredonă Yarvi. Tu trebuie doar să aștepți în afara 
zidurilor. lar eu îţi voi oferi Thorlby. 


IV 


REGELE DE DREPI 


CORBI 


Yarvi își strânse mai bine în jurul gâtului gulerul de blană al mantiei 
împrumutate ca să se protejeze de vânt și strâmbă din nas când simți 
mirosul puternic de sare al mării. Acela și al sclavilor vâslași 
deopotrivă. Începuse să se obișnuiască cu el pe când trăgea el însuși 
la vâsle, dormind cu fața la subraţul lui Rulf și de-abia fiind conștient 
de asta. Mirosise la fel de urât ca toți ceilalți, știa. Însă asta nu făcea 
mai plăcut mirosul de acum. 


De fapt, îl făcea și mai urât. 


-Câini amărâți. Rulf privea încruntat peste balustrada de deasupra 
cabinei de la pupă cum se forțau să tragă de vâsle sub ei. 


Pentru un om atât de puternic, avea o inimă tare slabă. 


Rulf se scărpină prin părul șaten-cenușiu ce-i crescuse deasupra 
urechilor, deși creștetul îi rămăsese la fel de chel cum îl avusese și 
înainte. 


— Ar fi bine dacă i-am elibera. 


-Şi atunci cum am mai ajunge în Thorlby? zise Yarvi. Cineva trebuie 
să vâslească. Ai vrea să tragi tu la vâsle? 


Cei doi foști camarazi îl priviră cu asprime. 
— Te-ai schimbat, zise Jaud. 
— A trebuit să mă schimb. 


Și se întoarse cu spatele la ei și la băncile pe care șezuse și se opintise 
cândva la vâsle. Sumael stătea lângă parapet, cu un zâmbet larg pe 
față, în timp ce vântul îi sufla prin părul crescut acum mai lung decât 
îl avusese înainte, la fel de negru ca pana corbului. 


-Pari mulțumită, spuse Yarvi, încântat să o vadă fericită. 
N-o vedea așa pe cât de des și-ar fi dorit. 


-Mă bucur că mă aflu din nou pe mare. Își desfăcu brațele larg, 
fluturând din degete. Și fără lanţuri! 


Zâmbetul începu să-i pălească, gândindu-se că el purta un lanţ care 
nu putea fi desfăcut. Cel cu care se legase atunci când făcuse 
jurământul. Cel care îl trăgea înapoi în Thorlby, legându-l de Jilţul 
Negru. Și mai știa că, mai devreme sau mai târziu, Sumael va sta 
lângă parapetul altei corăbii. Una care o va purta înapoi la Întâiul 
Dintre Orașe, departe de el pentru totdeauna. 


Și zâmbetul ei începu să se ofilească, de parcă și ei îi treceau prin 
minte exact aceleași gânduri, chiar atunci, așa că își mutară privirile 
unul de la celălalt, pentru a se uita la Tatăl Pământ, care se apropia 
din ce în ce mai mult, într-o tăcere stânjenitoare. 


Pentru două ţinuturi atât de diferite, Vansterland și Gettland erau 
totuși surprinzător de asemănătoare. Plaje pustii, păduri și mlaștini. 
Văzuse destul de puțini oameni, iar aceia se grăbiseră să ajungă în 
interiorul continentului, plini de teamă la vederea corabiei. Uitându- 
se cu ochi mijiți înspre sud, văzu ceva ca un dinte înălțându-se pe un 


promontoriu și fumul provenit de la mai multe case, pătând cerul 
alb. 


-Ce oraș e ăla? o întrebă pe Sumael. 
— Amwend, spuse ea. In apropiere de graniță. 


Amwend, cel asupra căruia condusese atacul. Sau, cel puţin, cel 
lângă care sărise de pe o corabie, fără scut, direct într-o capcană. Deci 
acela era turnul în care murise Keimdal. Unde fusese trădat de 
Hurik. Turnul din vârful căruia Odem îl aruncase jos, în marea 
nemiloasă, și, la ceva timp după asta, într-o robie și mai nemiloasă. 


Yarvi își dădu seama că strângea prea tare parapetul cu mâna 
beteagă, până când începu să-l doară. Își întoarse privirea de la 
pământ, înspre apa cea albă și învolburată din siajul corabiei și la 
urmele lăsate în apă de vâsle, care dispăreau prea repede pentru a 
putea fi văzute. Așa se va întâmpla și cu el? Va dispărea și va fi uitat? 


Sora Owd, ucenicul ce fusese trimis cu ei de Mama Scaer, îl privea 
țintă. O privire cumva furișă, după care ea începu să scrie repede 
ceva pe o bucată îngustă de hârtie, ce flutura și se răsucea în mâinile 
ei în bătaia vântului. 


Yarvi se apropie încet de ea. 


-Mă ţii sub observație? 


-Ştii doar că asta fac, zise ea, fără să-și ridice privirea. Doar de asta 
mă aflu aici. 


-Te îndoiești de mine? 


-Ii transmit doar Mamei Scaer ceea ce văd. Ea alege de ce să se- 
ndoiască. 


Era scundă și avea o față rotundă, o persoană a cărei vârstă e greu de 
ghicit, însă, chiar și așa, Yarvi își închipuia că nu putea fi mai mare 
decât el. 


-Când ai dat testul de preoteasă? 


-Acum doi ani, zise ea, protejând cu umărul bucata de hârtie, pentru 
a nu putea fi văzută. 


El renunţă să mai încerce să vadă ce scrisese. Preotesele aveau 
oricum propriul sistem de codificare: se îndoia că ar fi reușit să-l 
descifreze. 


-Cum a fost? 
-Nu e dificil, dacă ești pregătit. 


-Am fost pregătit, zise Yarvi, gândindu-se la noaptea în care Odem 
venise la ei, prin ploaie. La flăcările ce se reflectau în borcane, la 
ridurile de pe faţa Mamei Gundring când zâmbea, la simplitatea 
întrebărilor și a răspunsurilor. Simti un junghi de dor, acum, după 
acea viață simplă, în care n-avea unchi de ucis, jurăminte de 
îndeplinit sau alegeri dificile de făcut. După cărți, după plante și 
după cuvintele blânde pe care le rosteau amândoi. Fu nevoit să le 
împingă într-un cotlon al minţii, cu un efort de voință. Acum nu-și 


mai permitea să se mai gândească la asta. Insă n-am mai avut șansa 
să-l dau. 


-N-ai pierdut prea mult. O grămadă de agitaţie inutilă dincolo de 
ușă. O mulţime de priviri din partea unor babe. Își termină de scris 
mesajul și făcu hârtia sul. Apoi onoarea de a fi sărutat de Bunica 
Wexen. 


-Cum a fost? 
Sora Owd își dezumflă obrajii și oftă adânc. 


-O fi ea cea mai înțeleaptă dintre femei, însă speram ca ultimul meu 
sărut să vină din partea cuiva mult mai tânăr. L-am văzut pe Marele 
Rege de la distanţă. 


-Şi eu l-am văzut o dată. Părea mic, bătrân și lacom, plângându-se 
de toate, și era speriat de mâncarea ce i se oferise. Insă era însoțit de 
mulți războinici de temut. 


— Atunci, timpul nu l-a schimbat prea mult. Cu excepția venerării 
Zeiţei Unice de acum, e mai strâns legat de propria putere ca oricând 
și, din câte-am auzit, nu poate sta mai mult de-o oră treaz. lar 
numărul acelor războinici a sporit. Trase pânza groasă de pe colivie. 
Păsările dinăuntru nu se mișcară deloc, nu se speriară de lumină, îl 
priviră doar cu șase ochi ce nu clipeau deloc. Păsări negre. 


Yarvi îi privi încruntat. 
- Corbi? 


- Da. Sora Owd își suflecă mâneca, trase cârligul ușiței și-și strecură o 
mână albă și abilă înăuntru, apucă trupul unui corb și-l trase afară, 


nemișcat și liniștit, la fel ca o pasăre făcută din cărbune. Mama Scaer 
nu mai folosește porumbei de câțiva ani. 


— Deloc? 


-Nu de când eram eu ucenicul ei. Legă strâns mesajul în jurul 
piciorului păsării și vorbi cu blândețe. Se zvonește că un porumbel 
trimis de Mama Gundring a încercat s-o zgârie cu ghearele pe faţă. 
N-are încredere în ei. Se aplecă mai aproape de pasăre și gânguri: 
Suntem la o zi distanță de Thorlby. 


— Thorlby, spuse corbul cu o voce croncănitoare, apoi sora Owd îl 
azvârli în văzduh, după care pasărea se îndreptă spre nord. 


- Corbi, murmură Yarvi, privindu-l cum trecea pe deasupra valurilor 
stropite cu alb. 


- Promisiuni de supunere faţă de stăpânul tău, Grom-gil-Gorm? 
Nimic venise alături de Yarvi, ţinându-și sabia lângă trup ca pe o 
amantă, chiar dacă acum avea o teacă perfectă pentru ea. 


-E aliatul, nu stăpânul meu, răspunse Yarvi. 


— Desigur. Nu mai ești sclav acum. Nimic își frecă ușor cicatricele de 
pe gâtul acoperit de o barbă scurtă. Îmi amintesc cum ne-au fost 
scoase zgărzile la ferma aia prietenoasă. Înainte să fie arsă de 
Shadikshirram. Nu erai sclav atunci. Și totuși, tu ai făcut înțelegerea 
cu vanstermanii în genunchi. 


-Eram cu toții în genunchi atunci, mormăi Yarvi. 


-Intrebarea mea este dacă mai stăm încă în genunchi. N-o să câștigi 
prea mulți prieteni atunci când îţi vei recăpăta Jiltul Negru cu 


ajutorul celui mai mare dușman al Gettlandului. 


-Pot câștiga alți prieteni odată ce mă instalez pe tron. Ceea ce mă 
preocupă acum este cum să-mi îndepărtez dușmanii din jurul lui. 
Ce-ar fi trebuit să fac? Să-i las pe vanstermani să ne ardă pe rug? 


-Poate exista o cale de mijloc între a-l lăsa pe Gorm să ne ucidă și să- 
i vinzi pământurile pe care ne-am născut. 


-În ultimul timp a fost cam dificil să găsim o cale de mijloc, strecură 
Yarvi printre dinţii încleștați. 


-Întotdeauna există o cale de mijloc, dar un rege nu e preocupat de 
ea. Va fi un preț de plătit pentru asta, probabil. 


-Pui foarte multe întrebări, însă, când vine vorba de răspunsuri, nu 
prea te grăbești, Nimic. N-ai jurat că o să mă ajuţi? 


Nimic se uită cu ochi mijiți la Yarvi, în timp ce vântul sufla întruna, 
făcându-i pletele cărunte să-i fluture peste fața asprită de bătălii. 


-Am făcut un jurământ și am să-l îndeplinesc, chiar dacă trebuie să 
mor. 


- Bine, zise Yarvi, întorcându-i spatele. O să insist să ti-l respecti. 


Sub ei, sclavii de la vâsle se opinteau transpirați, strângând din dinti 
pe băncile lor, mormăind încruntați în timp ce supraveghetorul 
patrula printre ei, cu biciul înfășurat la spate. Așa cum se plimba și 
Trigg pe puntea Vântului din Sud. Yarvi își amintea cu claritate 
arsurile din mușchi și arsurile de pe spate cauzate de loviturile de 
bici. 


Dar, cu cât se apropia mai mult de Jilțul Negru, cu atât mai greu 
atârna jurământul făcut și cu atât mai mult îi creștea nerăbdarea. 


Cineva trebuie să vâslească. 


-Mai multă viteză! mârâi el la supraveghetor. 


CASA DUSMANULUI TĂU 


Sumael țâșni de pe corabie pe dig, apoi își făcu loc cu greu prin 
mulțime, până la masa la care era așezată funcţionara de la oficiul 
vamal, încadrată de gărzi. Yarvi o urmă mult mai putin agil și cu 
mult mai puţină autoritate de-a lungul pasarelei, coborând apoi pe 
pământul care ar fi trebuit să fie regatul său, cu ochii ațintiți în 
pământ și cu gluga trasă, în timp ce ceilalți îl urmau îndeaproape. 


-Mă numesc Shadikshirram, spuse Sumael, desfăcând documentul 
cu nepăsare și aruncându-l pe masă, și am licență pentru a face 
negoț de la Marele Rege, ștampilată cu runele Bunicii Wexen înseși. 


Așteptaseră până când la masă se așezase cea mai tânără funcționară, 
în speranţa că ea îi va lăsa să treacă. Însă femeia se uită încruntată la 
permis suficient de mult încât ei să înceapă să fie neliniștiți, în timp 
ce ea își făcea de lucru cu cele două chei prinse la gât, una de la casă 
și una de la birou. Yarvi observă că unul din colțurile permisului 
avea o pată maro de sânge. Sângele proprietarului de drept, de fapt, 
sânge vărsat chiar de mâna lui. Funcţionara se uită cu atenţie la 
Sumael și rosti cuvintele de care Yarvi se temea cel mai mult: 


-Tu nu ești Shadikshirram. Una dintre gărzi își mută încet mâna pe 
mânerul sabiei, iar Nimic își trase degetul mare de la mână mai 
aproape de sabia de la centură, în timp ce senzaţia de rău a lui Yarvi 
se transformă în groază. Aici se va termina totul, cu un scandal urât 
pe cheiuri? Am văzut-o venind aici deseori, cel mai adesea beată... 


Sumael izbi masa cu furie, răcnind la funcționară și făcând-o să se 
ghemuiască în scaun, perplexă. 


— Vorbești despre mama mea, Ebdel Aric Shadikshirram, și-o să 
vorbești cu mai mult respect despre ea! Ea a trecut prin Ultima 
Poartă. S-a înecat în apele înghețate din Nord. Vocea i se frânse și-și 
șterse ochii uscați cu dosul palmei. Mi-a încredințat mie afacerea ei, 
iubita ei fiică, Sumael Shadikshirram. Smulse licenţa de pe masă și 
zbieră din nou, stropindu-i cu scuipat pe funcționară, pe gărzi și pe 
Yarvi. Și fac afaceri cu Regina Laithlin! 


-Ea nu mai e re... 

-Ştii despre cine vorbesc! Unde e Laithlin? 

-De obicei, la vila ei nobiliară... 

-O să am ceva de discutat cu ea! 

Și Sumael se întoarse pe călcâie și o luă înapoi pe chei. 


-Nu poate primi vizitatori..., murmură, lipsită de convingere, 
funcționara în urma ei. 


Sora Owd bătu ușor cu palma în masă, în timp ce Yarvi și ceilalți o 
urmau pe Sumael. 


-Dacă te consolează cu ceva, așa se poartă cu toată lumea. 


-O performanţă satisfăcătoare, zise Yarvi când o ajunse din urmă pe 
Sumael, în timp ce treceau pe lângă cârligele în care erau atârnați 
peștii puși la uscat, pe lângă grămezi de năvoade și pe lângă pescari 
ce strigau preţuri pentru prada de dimineață. Ce ne-am face fără 
tine? 


— Aproape m-am scăpat pe mine, șuieră ea. Ne urmărește cineva? 
-Nici măcar nu se uită după noi. 


Funcţionara era ocupată să-și descarce frustrările pe următorul nou- 
venit, așa că o lăsară în urmă foarte repede. 


Era, în sfârșit, acasă, însă Yarvi se simţea ca un străin. Totul părea 
mai mic decât își amintea, mai puțin aglomerat, cheiurile și tarabele 
erau goale și clădirile abandonate. Bătăile inimii i se accelerau de 
câte ori vedea câte o figură familiară și, la fel ca un hoț care trecea pe 
lângă locul crimei, se făcea mic sub glugă și pe spate începea să-i 
curgă o transpiratie rece. 


Dacă era recunoscut, Regele Odem ar fi auzit repede și n-ar fi pierdut 
prea mult timp ca să termine ce începuse pe acoperișul turnului din 
Amwend. 


— Acelea sunt mormintele strămoșilor tăi, deci? 


Nimic se uita către nord, privind printre șuvițele de păr încurcat, de- 
a lungul plajei singuratice, deasupra căreia tronau tumulii, cei mai 
apropiaţi având laturile acoperite cu iarbă ce creștea timp de doar 
câteva luni. 


-Al tatălui meu asasinat, Uthrik. Yarvi își mușcă falca pe interior. Și 
al unchiului meu, cel înecat, Uthil, și ale regilor Gettlandului, până 
departe, în negura timpului. 


Nimic se scărpină pe obrazul pământiu. 
-Ti-ai rostit jurământul în fața lor. 
-Aşa cum și tu l-ai rostit pe al tău în fața mea. 


-Să nu te temi niciodată. Nimic rânji în timp ce se strecurau printr-o 
poartă foarte aglomerată, trecând astfel de zidul exterior al orașului. 
Arătându-i acel rânjet dement, cu ochii lucindu-i, care pe Yarvi mai 
rău îl înfricoșa decât să-l liniștească. Carnea poate uita, însă oţelul nu 
uită niciodată. 


Sora Owd părea să știe aleile din Thorlby mai bine decât Yarvi, care 
se născuse acolo. Care era regele acestui oraș. Îi conduse pe străduțe 
înguste, ce urcau pe dealul abrupt în zigzag, cu case înalte și 
înghesuite una într-alta, străjuite de colti de stâncă, oasele cenușii ale 
Gettlandului ce înțepau rețeaua orașului. Îi conduse peste poduri ce 
traversau torente vijelioase, deasupra cărora se aplecau sclavii pentru 
a umple urcioare cu apă pentru cei bogaţi. În sfârșit, îi conduse într-o 
curte lungă și îngustă, ce fusese construită la umbra citadelei în care 
se născuse Yarvi, unde fusese crescut și umilit zilnic, unde învățase 
pentru a deveni preot și unde aflase că va deveni rege. 


— Aici e casa, zise sora Owd. 
Nu era la vedere. O casă pe lângă care Yarvi trecuse deseori. 


-De ce deţine preoteasa lui Gorm o casă în Thorlby? 


-Mama Scaer spune că o preoteasă înțeleaptă trebuie să cunoască 
mai bine casa dușmanului decât pe a sa. 


-Mama Scaer e adepta frazelor concise, la fel ca și Mama Gundring, 
mormăi Yarvi. 


Owd răsuci cheia în broască. 
-Cu asta se ocupă preotesele. 


-la-l pe Jaud cu tine, zise Yarvi, trăgând-o pe Sumael lângă el și 
șoptindu-i la ureche: Du-te la vila mamei mele și vorbește cu ea. 


Dacă norocul va fi de partea lui în continuare, în acest moment al 
zilei Hurik se va afla la careul de antrenament. 


-Şi ce să-i spun? întrebă Sumael. Că fiul ei s-a întors din morți și că o 
caută? 


-Şi că în sfârșit a-nvăţat cum să-și încheie catarama de la mantie. 
Adu-o cu tine aici. 


—Și dacă nu mă crede? 


Yarvi își aduse aminte de chipul mamei sale și apoi de felul în care 
ea îl privea încruntată de sus în jos, și-și dădu seama că era foarte 
posibil ca ea să aibă anumite îndoieli. 


— Atunci, va trebui să ne gândim la altceva. 


-Şi dacă ea nu mă crede și ordonă să fiu executată pentru că am 
insultat-o? 


Yarvi făcu o pauză. 


— Atunci, va trebui ca eu să mă gândesc la altceva. 


-Care dintre voi a trimis ghinion de vreme rea sau de arme 
nefolositoare? se auzi o voce răsunătoare din partea cealaltă a pieței. 
O mulțime de oameni se adunaseră în fața unei clădiri impunătoare, 
ridicată de curând, cu stâlpi din marmură albă la intrare. Un preot 
îmbrăcat într-o robă din pânză de sac simplă, cu braţele desfăcute, își 
tipa mesajul. Care dintre voi se roagă la mai mulți zei, iar rugăciunile 
le sunt ignorate? 


-Rugăciunile mele au fost atât de mult timp ignorate, încât am 
renunțat să mă mai rog, murmură Rulf. 


-Nu trebuie să staţi prea mult pe gânduri! strigă preotul. Pentru că 
nu sunt mai mulți zei, ci una singură! Toate meșteșugurile elfilor n- 
au putut s-o înfrângă! Braţele Zeiţei Unice și ușile templului său sunt 
deschise larg pentru toată lumea! 


— Templu? se încruntă Yarvi. Mama mea a ridicat clădirea asta pentru 
a face din ea monetărie. Urma ca acolo să se bată monede, toate cu 
aceeași greutate. Acum steaua cu șapte colțuri a Zeiţei Unice — zeița 
Marelui Rege — era pictată deasupra intrării. 


- Consolarea, îndurarea și adăpostul ei sunt oferite pe gratis! răcni 
preotul. Singura ei cerință este s-o iubiți la fel cum vă iubește și ea pe 
voi! 


Nimic scuipă pe pavaj. 
- Ce au de-a face zeii cu iubirea? 


-Aici s-au schimbat lucrurile, zise Yarvi, aruncând o privire de-a 
lungul pieţei și ascunzându-se și mai mult sub glugă. 


-Rege nou, zise Sumael, lingându-și buzele crăpate, metode noi. 


INTERESE MARI 


Yarvi înțepeni când auziră ușa deschizându-se. Auziră pași pe hol și 
Yarvi de-abia reuși să-și înghită nodul ce i se pusese în gât. Ușa se 
deschise și Yarvi se opri în fața ei, ezitând, de-abia reușind să 
respire... 


Doi sclavi se strecurară înăuntru, cu mâinile pe săbii. Doi inglingi lati 
în umeri, cu zgărzi argintii la gât. Nimic era deja pregătit, cu oţelul 
scânteindu-i în mână. 


-Nu! zise Yarvi. li cunoștea pe cei doi. Sclavi de-ai mamei sale. 
Iar acum intră în cameră și proprietara lor, urmată de Sumael. 
Nu se schimbase deloc. 


Înaltă și serioasă, cu părul auriu uns cu ulei și căzându-i pe umeri în 
șuvițe lucitoare. Purta doar câteva bijuterii, și acelea de dimensiuni 
modeste. Marea Cheie a Reginei, cea de la trezoreria Gettlandului, 
dispăruse de pe lanţul ei, dar acum atârna de el o cheie mai mică, 
incrustată cu rubine închise la culoare, ca picăturile de sânge. 


I-o fi fost dificil lui Yarvi să-și convingă însoțitorii că este rege, însă 
mama lui umplu micuța încăpere până în cele mai îndepărtate 
unghere prin prezența-i maiestuoasă, fără să pară că depune vreun 
efort. 


-O, zei, spuse Rulf cu vocea-i răgușită, apoi tresări și se lăsă în 
genunchi, urmat imediat de sora Owd, de Jaud, de Sumael și de cei 
doi sclavi. Ultimul care îngenunche fu Nimic, cu ochii și cu vârful 
sabiei îndreptate spre pământ, astfel încât singurii care rămaseră în 
picioare fură Yarvi și mama lui. 


Ea parcă nici nu le remarcase prezenţa. Se uita fix la Yarvi, la fel cum 
și el se uita la ea, de parcă erau singuri în încăpere. Ea păși către el, 
fără să zâmbească sau să se încrunte, apoi se opri la un pas de el, iar 
lui i se păru atât de frumoasă, încât începură să-l doară ochii și 
începu să simtă arsura lacrimilor în ei. 


-Fiul meu, șopti ea, cuprinzându-l în brațe. Fiul meu. Și îl strânse 
atât de tare, încât îl duru, iar lacrimile ei îi umeziră creștetul, în timp 
ce lacrimile lui îi umeziră ei umărul. 


Yarvi se întorsese acasă. 


Dură ceva timp până când mama sa îi dădu drumul, ținându-l la un 
braț distanţă de ea, în timp ce-și ștergea grijulie obrajii. Își dădu 
seama că nu se mai uita la ea de jos în sus. Crescuse, deci. Crescuse 
din mai multe puncte de vedere. 


-Se pare că prietena ta mi-a zis adevărul, rosti ea. 
Yarvi încuviinţă încet din cap. 


-Sunt în viață. 


-Şi ai învăţat să-ți închei catarama de la mantie, spuse ea, pipăindu-i 
catarama, cercetătoare, și găsind-o strânsă cum trebuie. 


Ascultă, tăcută, întreaga lui poveste. 


Tăcută, auzi povestea atacului asupra Amwendului și a incendierii 
acestuia. A trădării lui Odem și a lentei prăbușiri a lui Yarvi în apa 
nemiloasă. 


Ar trebui ca Gettlandul să aibă o jumătate de rege? 


Tăcută, ascultă cum fusese el transformat în sclav, vândut ca sclav, în 
timp ce doar ochii i se mișcau, urmărind cicatricele abia vizibile de 
pe gâtul lui. 


Și astea sunt doar niște urme palide. 


În camera tăcută, Yarvi povesti despre evadarea sa, despre 
îndelungatul supliciu îndurat prin tinutul înghețat, despre lupta 
pentru a rămâne în viață în ruinele elfilor și, în tot acest timp, Yarvi 
se gândea la ce cântec grozav s-ar fi putut compune dacă el ar fi 
supraviețuit îndeajuns de mult timp. 


Nu te poți aștepta ca toți eroii să supraviețuiască suficient de mult pentru a- 
și putea auzi aventurile povestite într-o baladă. 


Iar când veni vremea să vorbească despre moartea lui Ankran și a lui 
Shadikshirram, Yarvi își aduse aminte de cuțitul înroșit din mâna sa 
și despre gemetele lui și ale ei, iar vorbele i se blocară în gât și închise 
ochii, nemaiputând să rostească niciun cuvânt. 


Poate că ai nevoie de două mâini ca să te lupti cu cineva, însă ai nevoie 
numai de una ca să-l poți înjunghia în spate. 


Apoi simți mâna mamei sale așezându-se peste a sa. 


-Sunt mândră. Tatăl tău ar fi fost și el mândru. Tot ce contează este 
că te-ai întors la mine. 


-Mulțumită acestor patru oameni, zise Yarvi, înghițindu-și cu greu 
gustul amar din gură. 


Mama sa îi măsură pe însoțitorii lui Yarvi cu privirea ei cercetătoare. 
— Aveţi cu toții mulțumirile mele. 


-Pentru puțin, mormăi Nimic, cu ochii fixați în podea și cu fața 
ascunsă sub părul încâlcit. 


-Onoarea a fost de partea mea, zise Jaud, înclinând din cap. 
-Nu ne-am fi putut descurca fără ajutorul lui, murmură Rulf. 


— A fost o pacoste pentru mine tot drumul, zise Sumael. Dacă ar 
trebui s-o iau de la capăt, l-aș lăsa să se înece în mare. 


-Şi atunci unde ai mai găsi o corabie care să te ducă acasă? întrebă 
Yarvi, rânjind. 


-O, m-aș gândi eu la altceva, zise ea, rânjind la rândul ei. 


Mama lui Yarvi nu se alătură schimbului de replici. Studie cu atenţie 
fiecare detaliu al privirilor pe care cei doi le schimbaseră și își miji 
ochii. 


-Ce reprezintă fiul meu pentru tine, fato? 

Sumael clipi și obrajii întunecați i se colorară. 

= Flea 

Yarvi nu o mai văzuse niciodată fiindu-i greu să vorbească. 


-E prietena mea, zise Yarvi. Și-a riscat viața pentru mine. Ea este 
camaradul meu. Făcu o pauză. Ea e familia mea. 


-Chiar așa? Mama lui Yarvi încă se mai uita la Sumael, care acum 
privea cu mare interes podeaua. Atunci, înseamnă că face parte și 
din familia mea. 


De fapt, Yarvi nu era foarte sigur ce însemnau unul pentru celălalt și 
nici pe departe dornic să testeze relația lor în fața mamei sale. 


-Aici lucrurile s-au schimbat. Făcu un gest cu capul înspre fereastră, 
prin care se auzeau slab rugămințile fierbinți ale preotului Zeiței 
Unice. Lucrurile se destramă aici. Privirea mamei sale se întoarse la 
el, acum mai furioasă decât oricând. Doar ce renunțasem la doliul pe 
care-l purtasem pentru tine, când un șoim a venit la Mama 
Gundring. O invitaţie la nunta Marelui Rege, la Skekenhouse. 


— Ai participat la ea? 

Ea pufni. 

-Am avut și încă mai am unele rețineri dacă să particip sau nu. 
-De ce? 


-Pentru că Bunica Wexen se gândește să mă facă mireasa lui, Yarvi. 


Yarvi făcu ochii mari. 
—Oo! 


— Da. Oo. Ei se gândesc să mă lege de cheia fosilei ăleia bătrâne și să 
mă facă să produc aur din nimic pentru ei. Între timp, șarpele ăla de 
unchi al tău și viermele ăla de fiică pe care o are mă necăjesc cu orice 
ocazie și se străduiesc din răsputeri să distrugă tot ce am construit eu 
aici. 


—Isriun? murmură Yarvi, cu un croncănit firav. Aproape că adăugă 


„logodnica mea“, însă o privire aruncată lui Sumael îl făcu să se 
oprească. 


-Îi știu numele, mârâi mama sa. Prefer să nu îl rostesc. Au rupt 
înțelegeri făcute în ani de trudă, au transformat aliați câștigați cu 
greu în inamici fără cel mai mic efort și au confiscat bunurile 
negustorilor străini, îndepărtându-i de pe piață. Dacă și-au propus să 
ruineze Gettlandul, au reușit într-un mod strălucit. Au transformat 
monetăria construită de mine într-un templu pentru venerarea falsei 
zeițe a Marelui Rege, ai văzut, nu? 


— Am văzut ceva... 


-O zeiţă aflată deasupra tuturor, așa cum un Mare Rege domnește 
asupra tuturor. Scoase un râs ca un lătrat, făcându-l pe Yarvi să 
tresară. Mă lupt cu ei, dar pierd teren. Ei nu înțeleg cum 
funcționează lucrurile pe un câmp de luptă, însă ei deţin Jilțul 
Negru. Ei au cheia de la trezorerie. M-am luptat cu ei zi de zi, cu 
toate mijloacele și prin orice strategie... 


-Mai putin cu sabia, mormăi Nimic, fără să-și ridice privirea. 


Mama lui Yarvi își întoarse privirea-i tăioasă asupra lui. 


— Asta ar urma. Însă Odem nu face nicio excepție când vine vorba de 
siguranţa proprie și are toți războinicii Gettlandului în spate, gata să- 
l apere. N-am decât doi oameni de încredere la mine acasă. Îl am pe 
Hurik... 


— Nu, zise Yarvi. Hurik este omul lui Odem. A încercat să mă ucidă. 
Ochii mamei lui se deschiseră larg. 
— Hurik este Păzitorul meu Ales. Nu m-ar trăda niciodată... 


-Pe mine m-a trădat destul de ușor. Yarvi își aminti de sângele lui 
Keimdal stropindu-l pe față. Crede-mă. E un moment pe care cu 
siguranţă nu-l voi uita prea ușor. 


Ea strânse din dinți și-și așeză pumnul tremurător pe masă. 


-O să mă asigur că-l văd înecat în mlaștină. Insă ca să-l învingem pe 
Odem avem nevoie de-o armată. 


Yarvi își umezi buzele. 

-Am una pe drum. 

-Am pierdut un fiu și am câștigat un magician în locul lui? De unde? 
— Vansterland, zise Nimic. 

Se lăsă o tăcere grea. 


-Inţeleg. Privirea mamei sale se întoarse și se opri asupra sorei Owd, 
care îndrăzni să-i zâmbească în semn de scuză, după care își drese 


glasul și-și fixă din nou privirea în podea. Puţini oameni îndrăzneau 
să privească în altă parte când mama sa se afla în aceeași cameră. Ai 
încheiat o alianţă cu Grom-gil-Gorm? Omul care l-a asasinat pe tatăl 
tău și care te-a vândut pe tine ca sclav? 


-Nu el l-a asasinat pe tata. Sunt sigur de asta. Trei sferturi, cel puţin, 
adăugă el doar pentru sine. Odem e cel care ţi-a ucis soțul și fiul, 
propriul frate și propriul nepot. Și trebuie să ne aliem cu cine putem 
pe moment. 


-Care a fost prețul impus de Gorm? 


Yarvi își plimbă limba prin gura uscată. Ar fi trebuit să știe că 
Reginei de Aur nu-i va scăpa niciun detaliu al unei înțelegeri. 


-Să îngenunchez în fața lui și să devin vasalul lui. 


Și atunci, din colțul camerei unde era Nimic se auzi un mormăit 
furios. 


Ochii mamei lui Yarvi parcă fură cuprinși de un tic nervos. 


-Regele lor să îngenuncheze în faţa celui mai detestat inamic? Ce vor 
crede oamenii noștri despre un pact făcut cu diavolul? 


-Odată ce Odem se îneacă în grămada de rahat, pot crede ce vor ei. 
Mai bine un rege în genunchi, decât un cerșetor în picioare. Mă pot 
ridica în picioare mai târziu. 


Un zâmbet i se ivi în colțul gurii. 
-Eşti de departe mai degrabă fiul meu, decât al tatălui tău. 


-Şi sunt mândru că sunt fiul tău. 


— Totuși. L-ai lăsa liber pe măcelarul ăla în Thorlby? Să transformi 
orașul nostru într-un abator? 


-El n-o să fie decât o momeală pentru războinicii din oraș, zise Yarvi. 
Îi vom atrage afară, pentru ca toată citadela să rămână fără oșteni 
înarmați. Apoi o să intrăm prin tunelele de sub stâncă, vom bloca 
Poarta Urlătoare și-l vom lăsa pe Odem fără gărzi. Poţi găsi suficient 
de mulți oameni pentru o treabă ca asta? 


— Probabil. Cred că da. Insă unchiul tău nu e prost. Dacă n-o să cadă 
în capcana întinsă de tine? Dacă-și păstrează oamenii în citadelă și-o 
să aștepte acolo, în siguranță? 


-Şi să pară un laş care-l privește pe Cel Care Frânge Săbiile cum îl 
provoacă chiar din pragul ușii? Yarvi stătea nemișcat, privindu-și 
mama în ochi. Nu. Am fost în locul lui și știu cum gândește. Jilțul 
Negru e ceva nou pentru Odem. N-are izbânzi răsunătoare despre 
care să se cânte. Și trebuie să lupte împotriva memoriei tatălui meu și 
a legendei unchiului meu, Uthil. Și Yarvi zâmbi, căci știa foarte bine 
cum e să te ascunzi în umbra fratelui tău mai înzestrat decât tine. 
Odem nu va da cu piciorul acestei ocazii de aur, să realizeze ceea ce 
frații săi n-au reușit. Să-l învingă pe Grom-gil-Gorm și să le 
dovedească tuturor că e un lider războinic puternic. 


Zâmbetul mamei sale se lăți și mai mult, iar Yarvi încercă să-și aducă 
aminte dacă o mai văzuse vreodată privindu-l cu admirație. 


-Poate că fratele tău a primit mai mult decât a meritat, însă zeii au 
păstrat darurile mai de preț pentru tine. Ai devenit un bărbat de o 
istețime ieșită din comun, Yarvi. 


Se părea că empatia, folosită așa cum trebuie, putea fi o armă 
mortală. 


-Anii mei de pregătire pentru a deveni preot n-au fost irosiți. Totuși, 
un ajutor venit din partea cuiva apropiat lui Odem ne-ar crește 
considerabil șansele. Am putea merge la Mama Gundring... 


-Nu. E preoteasa lui Odem. 
-E preoteasa mea. 
Mama lui Yarvi clătină din cap. 


— Loialitatea sa s-ar împărți între voi doi, în cel mai bun caz. Cine știe 
ce interes suprem ar alege? Deja sunt atât de multe lucruri care ar 
putea merge prost. 


— Insă avem atâtea de câștigat. Interese mari înseamnă și riscuri mari. 


-Intr-adevăr. Ea se ridică, scuturându-și fustele, și-l privi de sus în 
jos, mirată. Oare când a devenit fiul meu favorit un jucător? 


-Atunci când unchiul său l-a aruncat în mare și i-a furat dreptul din 
naștere. 


-Te-a subestimat, Yarvi. Și te-am subestimat și eu. Însă mă bucur că 
mi-am înțeles greșeala. Zâmbetul îi păli și tonul vocii îi deveni unul 
extrem de aspru. Dorinţa lui îi va aduce o răsplată însângerată. 
Trimite-ţi pasărea la Grom-gil-Gorm, soră. Spune-i că-i așteptăm 
sosirea mai mult decât nerăbdători. 


Sora Owd se înclină adânc. 


-O voi trimite, regina mea, însă... odată ce-o voi trimite, nu va mai 
exista cale de întoarcere. 


Mama lui Yarvi scoase din nou un râs lipsit de veselie. 


—Intreabă-ți stăpâna, soră. Eu nu sunt din cei care dau înapoi. Se 
întinse peste masă și-și așeză mâna puternică peste mâna beteagă a 
lui Yarvi. Și nici fiul meu nu dă înapoi. 


ÎN ÎNTUNERIC 


-E un risc al dracului de mare, șopti Rulf, vorbele abia auzindu-i-se 
în întuneric. 


-Viata e un risc, răspunse Nimic. Ca toate lucrurile, începând de la 
naștere. 


-Un om se poate grăbi să treacă în pielea goală prin Ultima Poartă 
sau să se fofileze în cealaltă direcţie. 


-Moartea ne va duce pe toți acolo, fără excepţie, zise Nimic. Eu aleg 
să o înfrunt. 


-Eu pot să aleg să fiu în altă parte data viitoare? 


-Gata cu cearta! șuieră Yarvi. Sunteţi ca niște dulăi bătrâni care se 
bat pe ultimul os rămas! 


-Nu ne putem comporta cu toţii ca niște regi, murmură Rulf, nu fără 
ironie. Probabil că după ce-ai văzut un om făcându-și nevoile zi de zi 


într-o găleată lângă tine, îţi vine greu să crezi că acum șade între zei 
și oameni. 


Bolţurile scârțâiră de la rugina acumulată în atâţia ani și poarta se 
deschise, stârnind un nor de praf. Unul din inglingii mamei sale 
stătea nemișcat sub o arcadă de deasupra, privindu-i încruntat. 


— Ai fost văzut? întrebă Yarvi. 


Sclavul scutură din cap, se întoarse și începu să urce cu dificultate pe 
scara îngustă, aplecându-se din cauza tavanului jos. Yarvi se întreba 
dacă putea avea încredere în el. Mama lui așa credea. Însă ea avusese 
încredere și în Hurik. Yarvi crescuse cu siguranța copilului care 
crede că părinții săi știu totul. 


Insă de-a lungul ultimilor luni își dăduse seama că multe lucruri pe 
care le știa erau false. 


Scara dădea într-o peșteră imensă, cu tavanul plin de roci ascuţite, 
acoperite de depuneri străvechi, care atârnau și din care tot cădeau 
picături ce licăreau în lumina torțelor aduse de ei. 


-Ne aflăm sub citadelă? întrebă Rulf, privind nervos la greutatea 
incredibilă de piatră ce atârna deasupra capetelor lor. 


-Stânca este străbătută de pasaje în toate direcţiile, zise Yarvi. De 
tunele săpate de elfi și de beciuri mai noi. Cu uși secrete și găuri 
pentru spionat. Unii regi, iar preoții fără excepție, vor să treacă 
neobservați câteodată. Însă nimeni nu cunoaște aceste pasaje mai 
bine decât mine. Mi-am petrecut jumătate din copilărie în întuneric. 
Ascunzându-mă de tatăl sau de fratele meu. Furișându-mă de la un 
loc singuratic la altul. Observând fără să fiu observat și imaginându- 


mi că participam și eu la ce se petrecea. Inventând o viață în care nu 
eram un proscris. 


-O poveste tristă, murmură Nimic. 


-Cineva vrednic de dispreţ. Yarvi își aduse aminte de el însuși când 
era mai tânăr, plângând în întuneric, dorindu-și ca cineva să-l 
găsească, însă știind că nimănui nu-i păsa suficient de mult de el 
încât să-l caute, și-și scutură capul dezgustat din cauza propriei 
slăbiciuni din trecut. O poveste care, însă, poate avea un final fericit, 
adăugă el cu voce tare. 


— Ar putea. Nimic pipăi unul din pereţii de lângă el. O fațadă din 
piatră fără îmbinări, construită de elfi, veche de mii de ani și netedă, 
de parcă ar fi fost ridicată ieri. Oamenii mamei tale pot pătrunde în 
citadelă pe aici, nevăzuți. 


-În timp ce oamenii lui Odem o părăsesc pentru a-l înfrunta pe 
Grom-gil-Gorm. 


Inglingul întinse mâna pentru a-i opri. 


Pasajul se sfârșea într-un put rotund. Mult deasupra lui se vedea o 
lucire palidă de lumină, iar mult în jos se zărea luciul palid al apei. O 
scară era săpată în peretele puțului, atât de îngustă, încât Yarvi fu 
nevoit s-o urce într-o parte, cu omoplații lovindu-i-se de piatra 
netedă, cu vârfurile cizmelor frecându-se de marginea scării și cu 
transpirația picurându-i de pe frunte. La jumătatea ascensiunii se 
auzi un zbârnâit, tresări când ceva îi trecu prin fața ochilor și poate 
chiar s-ar fi prăbușit în gol dacă Rulf nu l-ar fi prins de mână. 


-N-am vrea ca domnia ta să fie oprită de o găleată. 


Se auzi plescăind mult sub ei și Yarvi scoase un oftat prelung de 
ușurare. Incă un plonjon în apa rece ar fi fost ultimul lucru de care ar 
fi avut nevoie. 


Glasuri de femei se auzeau pretutindeni în jurul lor, ciudat de 
puternice. 


—...ea tot mai spune nu. 


-Tu ţi-ai dori să te măriți cu carcasa aia goală și bătrână după ce-ai 
fost soția unui bărbat ca Uthrik? 


- Dorinţele ei nu sunt luate în seamă. Dacă un rege șade între zei și 
oameni, Marele Rege șade între zei și regi. Nimeni nu-i poate spune 
nu la nesfârșit... 


Continuară să urce încet mai departe. Mai multe umbre, mai multe 
scări, mai multe amintiri rușinoase, ziduri de piatră neșlefuită, 
construite de mâinile oamenilor, care păreau mai vechi, dar care erau 
cu mii de ani mai recente decât tunelele de dedesubt, în timp ce 
lumina zilei se strecura printre deschiderile cu gratii de fier din 
apropierea tavanului. 


— Câţi oameni au fost cumpăraţi de regină? întrebă Rulf. 
— Treizeci și trei, zise inglingul peste umăr. Până acum. 
-Oameni capabili? 


- Oameni. Sclavul ridică din umeri. Or să omoare sau or să fie 
omorâți, după cum le va fi norocul. 


-Despre câți oameni poate Odem să spună același lucru? întrebă 
Nimic. 


-Despre destui, zise inglingul. 
— Ăștia ar putea reprezenta un sfert din ei. 


Yarvi mersese pe vârfuri pentru a iscodi printr-un grătar ce dădea 
spre lumină. 


Careul de antrenament de astăzi fusese ridicat în curtea citadelei, iar 
într-unul din colțuri se înălța cedrul străvechi. Războinicii exersau 
apărarea cu scutul, formând ziduri și linii de atac care să le spargă, în 
timp ce oţelul scânteia în soare și zornăia izbindu-se de lemn, iar 
picioarele zgâriau pământul. Instrucţiunile date de Maestrul 
Hunnan răsunau clar în aerul rece, ca scuturile să blocheze atacul, să 
stea strâns lipiti de camarazi, să izbească cu scuturile jos, la fel cum 
răsunaseră și în urechile lui Yarvi, dar cu un rezultat mult mai puțin 
satisfăcător. 


— Avem aici un număr respectabil de oameni, zise Nimic, înclinat să 
reducă adevărata dimensiune a armatei din faţa lui. 


— Bărbaţi bine antrenați și trecuţi prin multe bătălii, aflați pe teren 
propriu, adăugă și Rulf. 


-Pe terenul meu, zise Yarvi printre dinţii strânși. li conduse mai 
departe, pas cu pas, piatră după piatră, prin locuri familiare lui. Vezi 
acolo? 


Îl trase pe Rulf lângă el, lipindu-l cu faţa de un alt grătar îngust, care 
dădea înspre poarta unică a citadelei. Porţile din lemn ghintuit erau 


larg; deschise, păzite de gărzi, în timp ce deasupra lor, în vârful 
arcadei, lucea cuprul șlefuit. 


-Poarta Urlătoare, șopti el. 


-De ce i s-a dat acest nume? întrebă Rulf. Din cauza urletelor pe care 
o să le scoatem noi când totul o să meargă prost? 


-Nu te gândi la nume. Cade de sus pentru a închide citadela. Șase 
preoți au construit mecanismul. Un singur țăruș din argint o ține 
ridicată. E păzită întotdeauna, însă o scară secretă duce către ea. 
Când va sosi momentul, eu și cu Nimic vom lua doisprezece oameni 
și-o vom ţine ridicată. Rulf, tu vei lua arcașii și veți urca pe acoperiș, 
gata să faceți perne de ace din gărzile unchiului meu. 


-Fără îndoială că vor arăta foarte bine plini de săgeți. 


-Când va sosi momentul potrivit, vom trage de țăruș, poarta va 
cădea și Odem va rămâne prins înăuntru. 


Yarvi vedea deja groaza de pe fața unchiului său când va cădea 
Poarta Urlătoare și-și dorea, nu pentru prima dată, ca îndeplinirea 
unui lucru să fie la fel de simplă ca și punerea lui la cale. 


-Odem este prins în capcană... Ochii lui Nimic sclipeau în întuneric. 
Și la fel suntem și noi. 


Se auziră urale din curte când ultimul exercițiu luă sfârșit. De o 
parte, victorie, de cealaltă parte, supărare. 


Yarvi făcu un gest cu capul înspre ingling. 


—Sclavul mamei mele vă va arăta pasajele. Invățaţi-le. 


-Tu unde te duci? întrebă Rulf, după care adăugă, nesigur: Regele 
meu. 


— Trebuie să mai fac ceva. 


Ţinându-și respirația, căci până și cel mai mic zgomot l-ar fi trădat, 
Yarvi se strecură cu ușurință prin întunericul cu miros de mucegai, 
către ușa ascunsă dintre picioarele Tatălui Pace, își lipi faţa de 
crăpătura pentru spionat și începu să tragă cu ochiul la ce se petrecea 
în Sala Zeilor. 


Era înainte de amiază și regele Gettlandului era așezat acolo unde 
trebuia să fie așezat — în Jiltul Negru. Stătea cu spatele la Yarvi, așa 
că nu-i putea vedea chipul lui Odem, ci doar linia umerilor și 
sclipirea Cercului Regelui din păr. Mama Gundring, ședea pe 
taburetul ei, în dreapta lui, cu braţul tremurându-i de efortul de a-și 
ține toiagul de preoteasă. 


Mai jos de postament, alcătuind o mare de chipuri slab luminate, se 
aflau cei puternici și cei influenţi din Gettland, sau, cel puţin, cei 
importanți și cei înstăriți, cu cele mai bune catarame și cu chei 
lustruite, cu zâmbete servile pe chipuri. Aceiași bărbaţi și aceleași 
femei care plânseseră când tatăl lui Yarvi fusese îngropat sub tumul 
și care se întrebaseră unde vor mai putea ei găsi unul asemenea lui. 
Nu în persoana glumei schiloade care fusese fiul lui, asta era sigur. 


Și, stând dreaptă pe treptele de sub jilt, cu Hurik aproape lipit de 
umărul ei, se afla mama lui Yarvi. 


Nu-i putea vedea chipul lui Odem, însă îi putea auzi ecoul glasului 
de rege fals răsunând în sală. La fel de calm și de rațional cum fusese 
întotdeauna. La fel de răbdător ca iarna și Yarvi simți cum îl 
cuprinde un tremur rece la auzul lui. 


-Aş putea afla de la onorabila noastră soră când intenționează să 
pornească spre Skekenhouse? 


-De îndată ce voi putea, regele meu, răspunse mama lui Yarvi. Am 
afaceri importante, care... 


-Cheia de la trezorerie se află la mine acum. 


Yarvi se uită prin crăpătură și o văzu pe Isriun în partea cealaltă a 
Jilțului Negru. Logodnica lui. Și a fratelui lui, nu trebuia uitat. Avea 
la gât cheia de la trezorerie și, din câte își dădea el seama, părea să 
cântărească mult mai puțin decât se temuse ea odată că ar fi putut să 
cântărească. 


-Pot și eu să-ți rezolv problemele, Laithlin. 


Nu mai suna deloc ca fata nervoasă care-i șoptise tremurând 
promisiuni la ureche, chiar în această cameră. Își aminti de ochii ei 
strălucitori când atinsese Jilțul Negru, la fel de strălucitori ca acum, 
când își privea tatăl șezând în el. 


Se părea că Yarvi nu era singurul care se schimbase de când plecase 
să atace Amwendul. 


-Vezi că nu trebuie să mai dureze mult, se auzi glasul lui Odem. 


-Căci tu vei domni asupra noastră, a tuturor, ca Mare Regină, 
adăugă Mama Gundring, ridicându-și pentru o secundă toiagul, al 


cărui metal făcut de elfi scânteia întunecat. 


-Sau voi îngenunchea ca bibliotecară a Bunicii Wexen, i-o întoarse 
mama lui Yarvi. 


Urmă o pauză, apoi Odem zise cu blândețţe: 


-Există și sorți mai potrivnice, soră. Trebuie să ne îndeplinim 
îndatoririle. Trebuie să facem ce e cel mai bine pentru Gettland. Așa 
că grăbește-te. 


-Regele meu, se forță ea să spună printre dinții încleștați, 
înclinându-se, iar Yarvi, deși visase adeseori acest moment, simți o 
furie copleșitoare când o văzu umilindu-se. 


-Acum lăsaţi-mă singur cu zeii, zise Odem, fluturând din mână 
către cei aflați în încăpere. 


Ușile se deschiseră, bărbaţii impunători și femeile lor se înclinară, 
arătându-și respectul profund, după care ieșiră la lumină. Mama lui 
Yarvi se număra și ea printre ei, cu Hurik alături, iar în urma lor 
venea Mama Gundring și, ultima, Isriun, care-i zâmbi tatălui său din 
ușă, așa cum îi zâmbise cândva și lui Yarvi. 


Ușile se închiseră cu un bubuit răsunător, apoi se așternu o tăcere 
adâncă, iar Odem se ridică, scoțând un geamăt, din Jilțul Negru, de 
parcă îl arsese cât stătuse în el. Se întoarse, iar lui Yarvi îi stătu inima 
în piept. 


Faţa unchiului său rămăsese exact la fel cum și-o amintea. Puternică, 
cu trăsături dure, cu barba înspicată cu fire argintii. La fel ca tatăl lui 
Yarvi, dar cu o blândeţe și cu o grijă pe care nici măcar propriul fiu 
nu le putuse vedea pe faţa Regelui Uthrik. 


Furia ar fi trebuit să-l copleșească și să șteargă toate temerile lui 
Yarvi, alungându-i îndoielile persistente, care-l îndemnau să șteargă 
totul cu buretele și să se gândească la faptul că recăpătarea Jilțului 
Negru din ghearele unchiului său nu merita efortul și tot sângele 
vărsat pe care l-ar fi presupus aceasta. 


În schimb, atunci când văzu fața dușmanului, ucigașul familiei sale 
și cel care-i furase regatul, inima îl trădă pe Yarvi și, din toate 
sentimentele de pe lume, nu simţi decât unul copleșitor de iubire. 
Pentru singurul din familie care-i arătase vreodată bunăvoință. Care- 
| făcuse să se simtă acceptat. Singurul care-l făcuse demn de a fi 
plăcut. Urmă apoi un sentiment de tristeţe copleșitoare pentru 
pierderea acestui om, iar Yarvi simți lacrimi în ochi și-și presă 
încheieturile degetelor de piatra rece din fața lui, urându-se pentru 
propria-i slăbiciune. 


-Nu te mai uita la mine! 


Yarvi tresări și se trase brusc înapoi de lângă crăpătură, însă privirea 
lui Odem era fixată mult mai sus. Păși încet, iar sunetul scos de pașii 
săi răsună în semiîntunericul de catifea al spațiului enorm ce-l 
înconjura. 


-M-ai abandonat? strigă el. Așa cum și eu te-am abandonat pe tine? 


Le vorbea statuilor din chihlimbar așezate lângă cupolă. Le vorbea 
zeilor, iar vocea lui era ca un plesnet de bici, nicidecum calmă, așa 
cum i-o știa Yarvi. Acum își ridică de pe cap Cercul Regelui pe care și 
Yarvi îl purtase odată și, cu o tresărire, începu să-și frece urmele 
lăsate de acesta pe frunte. 


— Ce-aș fi putut face? șopti el, atât de încet, încât Yarvi de-abia reuși 
să-l audă. Cu toţii slujim pe cineva. Căci pentru toate există un preț. 


Iar Yarvi își aduse aminte de ultimele cuvinte pe care i le spusese 
Odem, la fel de ascuţite ca niște cutite. 


Ai fi putut deveni un bufon foarte capabil. Dar chiar e necesar ca fiica mea 
să aibă drept soț un molâu cu o singură mână? O păpușă schiloadă ce 
atârnă de sforile mânuite de mama sa? 


Iar acum furia îi clocoti, fierbinte și liniștitoare. Nu făcuse el un 
jurământ? Tatălui său. Mamei sale. 


Lui însuși. 


Cu un zăngănit slab, vârful sabiei lui Shadikshirram ieși din teacă, 
iar Yarvi își presă pumnul noduros de ușa ascunsă. O împingere 
ceva mai puternică ar face-o să se răsucească, știa doar. O împingere, 
trei trepte și o sabie înfiptă ar face ca toate astea să se sfârșească. Își 
umezi buzele și-și răsuci mâna în jurul mânerului sabiei, 
încordându-și umerii de efort, cu sângele pompându-i năvalnic în 
tâmple... 


— Ajunge! răcni Odem, glasul răsunându-i în sală, iar Yarvi îngheţă 
din nou. Unchiul său își așeză Cercul Regelui la loc pe cap, 
răsucindu-l pentru a și-l potrivi mai bine. Ce s-a făcut e bun făcut! Își 
agită pumnul înspre tavan. Dacă ţi-ai dorit altceva, de ce nu m-ai 
oprit? 


Apoi se răsuci pe călcâie și se grăbi să iasă din încăpere. 


-M-au trimis ca să duc treaba la bun sfârșit, șopti Yarvi, bâgând 
înapoi în teacă sabia lui Shadikshirram. Nu acum. Nu încă. Nu atât 


de facil. 
Insă îndoielile i se spulberaseră. 
Chiar dacă ar fi fost necesar să înece Thorlby în sânge. 


Odem trebuia să moară. 


LUPTA UNUI PRIETEN 


Yarvi se sforța la vâsle, conștient de faptul că biciul plesnea pe 
deasupra lui. Se smucea și mârâia, trăgând de vâslă până și cu ciotul 
de deget al mâinii sale nefolositoare, însă cum putea obţine vreun 
rezultat de unul singur? 


Marea Mamă se năpustea furioasă asupra Vântului din Sud și Yarvi 
încerca disperat să urce pe scară, văzând că oamenii se luptau cu 
lanţurile lor pentru o ultimă gură de aer, în timp ce apa creștea, 
acoperindu-le fețele. 


-Copiii isteți se îneacă la fel ca și cei proști, zise Trigg, în timp ce 
sângele îi curgea din tăietura curată din căpățână. 


Yarvi mai făcu un pas chinuitor prin zăpada nemiloasă, alunecă și se 
clătină pe piatra fierbinte, alunecoasă precum sticla. In orice direcție 
ar fi alergat, câinii erau în spatele lui, gata să-l muște de picioare. 


Grom-gil-Gorm avea dinții dezgoliți și înroșiți, faţa-i era stropită cu 
sânge, iar degetele lui Yarvi i se agățaseră de colierul de la gât. 


— Vin, cântă el ca dangătul unui clopot. lar Mama Război vine odată 
cu mine! 


-Eşti gata să îngenunchezi? întrebă Mama Scaer, cu brațele acoperite 
de brățări făcute de elfi și cu corbii de pe umeri ce râdeau, și tot 
râdeau. 


-Deja stă în genunchi, zise Odem, cu coatele pe mânerele închise la 
culoare ale Jilțului Negru. 


-Aşa a stat întotdeauna, zise Isriun, zâmbind, și tot zâmbind. 


-Cu toții slujim pe cineva, zise Bunica Wexen, cu o lucire înfometată 
în ochi. 


— Ajunge! șuieră Yarvi. Ajunge! 


Și deschise ușa furios, țâșnind cu sabia curbată în mână. Ochii lui 
Ankran se căscară mirați când sabia îi pătrunse în piept. 


-Otelul este răspunsul, croncăni el. 


Shadikshirram se uită la el încruntată și-l izbi cu cotul, iar Yarvi o 
lovi cu pumnul, metalul se înfipse în carne, iar ea-i zâmbi peste 
umăr. 


— Vine, șopti ea. Vine. 


Yarvi se trezi transpirat tot, prins în pături, înjunghiind de zor 
salteaua. 


Un chip diavolesc se aplecase deasupra lui, făcut din flăcări și din 
umbre și putind a fum. Se făcu mic și se feri de el, apoi începu să 
gâfâie ușurat când își dădu seama că e Rulf, cu o torță în mână 
pentru a goni întunericul. 


-Grom-gil-Gorm se apropie, zise el. 


Yarvi dădu păturile la o parte. Zgomotele pătrundeau slab în 
încăpere prin storurile trase. Izbituri. Strigăte. Dangătul clopotelor. 


-A trecut graniţa, însoțit de peste o mie de oameni. Ar putea fi chiar 
și o sută de mii de oameni, în funcție de zvon. 


Yarvi încercă să-și alunge din minte visul încă proaspăt. 
- Deja? 


-Se mișcă la fel de repede ca focul și face la fel de mult prăpăd. 
Mesagerii de-abia au reușit să ajungă aici înaintea lui. Acum e la trei 
zile distanţă de oraș. În Thorlby e mare agitație. 


La etajul de dedesubt, lumina cenușie a zorilor se strecura prin 
storuri, luminând chipurile palide. Un iz slab de fum îi gâdilă nasul 
lui Yarvi. Fum și teamă. Putea auzi vag strigătele preotului, care-i 
îndemna pe oameni să îngenuncheze în fața Zeitei Unice, pentru a 
putea fi salvați. 


Să îngenuncheze în faţa Marelui Rege și să devină sclavi. 
-Corbii tăi zboară cu repeziciune, soră Owd, zise Yarvi. 


-Doar ţi-am spus, regele meu. 


Yarvi tresări când auzi cuvintele. Incă i se păreau o glumă când le 
auzea. Incă mai era o glumă până când Odem nu cădea mort. 


Se uită la chipurile camarazilor săi. Sumael și Jaud încercau să-și 
mascheze teama în felul lor caracteristic. Nimic cu zâmbetul 
înfometat întins pe toată fața și cu sabia lustruită scoasă din teacă. 


— Asta e lupta mea, rosti Yarvi. Dacă vreunul din voi dorește să plece, 
n-o să-i port pică. 


-Eu și oţelul meu slujim cauza. Nimic îndepărtă o pată de pe sabie 
cu vârful degetului. Singura poartă care o să mă oprească o să fie 
Ultima. 


Yarvi încuviință din cap și-l bătu pe mână pe Nimic cu mâna lui 
sănătoasă. 


-Nu susțin că îţi înțeleg; loialitatea, însă îţi sunt recunoscător pentru 
ea. 


Ceilalţi nu se grăbeau să confirme că sunt alături de cauză. 


— Aș minți dacă aș afirma că șansele noastre de izbândă nu mi se par 
mici, zise Rulf. 


— Ai avut șansa să le cântărești la graniță, zise Nimic, dar ai trecut 
peste asta atunci când am ars cadavrele dușmanilor noștri. 


-Şi al prietenului nostru. Și am fost influenţat de o gloată de 
vanstermani furioși. lar acum furioșii vanstermani sunt din nou 
implicați, iar dacă planul nostru eșuează, mă-ndoiesc că vom ieși cu 
fața curată, oricât ar fi de înzestrat regele nostru când vine vorba de 
cuvinte meșteșugite. 


Yarvi își așeză palma strâmbă peste mânerul sabiei lui 
Shadikshirram. 


— Atunci, înseamnă că oţelul trebuie să vorbească în numele nostru. 


-E ușor de zis, când încă nu ai scos sabia din teacă. Sumael îl privi 
încruntată pe Jaud. Cred că mai bine am lua-o ușurel spre sud, 
înainte ca săbiile să înceapă să grăiască. 


Jaud se uită la Yarvi și apoi la Sumael, apoi din nou la Yarvi, iar 
umerii săi masivi i se lăsară în jos. Ințeleptul așteaptă momentul potrivit, 
dar nu-l lasă niciodată să treacă. 


-Puteti pleca mai departe având binecuvântarea mea, dar mi-aş dori 
mai degrabă să vă am alături de mine, rosti Yarvi. Am înfruntat 
împreună greutățile pe Vântul din Sud. Am evadat împreună de 
acolo. Am înfruntat împreună gheața și am ieșit cu bine de acolo. 
Vom trece și prin asta. Împreună. Fiţi alături de mine și la această 
tragere. 


Sumael clipi și se uită la Jaud, apoi se apropie de el. 
-Tu nu ești nici războinic, nici rege. Tu ești brutar. 
Jaud se uită dintr-o parte la Yarvi și oftă. 

— Și vâslaș. 

-Nu tu ţi-ai ales asta. 


-Lucrurile care chiar contează în viață nu prea pot fi alese. Ce fel de 
vâslaș își abandonează camaradul? 


— Asta nu e lupta noastră! șuieră Sumael, încet și parcă grăbită. 


Jaud ridică din umeri. 
-Lupta prietenului meu e și lupta mea. 
-Şi cum rămâne cu cea mai dulce apă din lume? 


-Va fi la fel de dulce și un pic mai târziu. Poate chiar mai dulce. Și 
Jaud îi oferi lui Yarvi un zâmbet neconvingător. Când ai o greutate 
de ridicat, mai bine te apuci să ridici decât să te plângi. 


-Am putea ajunge cu toții să plângem. Sumael făcu un pas, 
apropiindu-se de Yarvi, cu ochii-i negri fixaţi asupra lui. Ridică o 
mână, ca pentru a-l atinge, și lui parcă îi fu dintr-odată greu să 
respire. Yorv, te rog... 


-Numele meu este Yarvi. Și, deși îl duru s-o facă, îi întâlni privirea 
cu o duritate lipsită de orice sentiment, așa cum o făcea și mama lui. 
l-ar fi plăcut s-o apuce de mână. Să i-o țină, așa cum i-o ţinuse între 
zăpezi. Să fie dus departe, în Întâiul Dintre Orașe, să redevină Yorv, 
și să se ducă naibii Jilțul Negru. 


l-ar fi plăcut la nebunie s-o ia de mână, însă nu-și permitea să-și 
arate slăbiciunea. Pentru nimic în lume. Făcuse un jurământ și avea 
nevoie de camarazii săi vâslași alături de el. Avea nevoie de Jaud. 
Avea nevoie de ea. 


-Cum rămâne cu tine, Rulf? întrebă. 


Rulf murmură ceva nedeslușit, își plimbă limba prin gură și scuipă 
cu precizie pe fereastră. 


-Cânt brutarul luptă, ce poate să facă războinicul? Pe faţa lată îi 
apăru un rânjet imens. Arcul meu îţi aparține. 


Sumael lăsă să-i cadă mâna și se uită în podea, în timp ce buzele 
crăpate i se mișcau întruna. 


-Deci Mama Război a preluat conducerea. Eu ce mai pot face? 


- Nimic, zise Nimic, simplu. 


ÎNVOIALA MAMEI RĂZBOI 


Cușca porumbeilor încă mai era așezată în vârful unuia din cele mai 
înalte turnuri din citadelă și tot stropită pe dinăuntru cu secole de 
depuneri de excremente de păsări, iar vântul rece tot mai sufla prin 
ferestrele numeroase pe care le avea. lar acum părea mai rece ca 
niciodată. 


— Dracu” să-l ia de frig nenorocit, murmură Yarvi. 


Sumael privea în continuare prin lunetă, cu buzele formând o linie 
subțire. 


-Vrei să spui că nu ţi-a mai fost niciodată mai frig ca acum? 
-Ştii bine că mi-a fost. 


Amândurora le fusese, acolo, pe ghețurile neîndurătoare. Însă acolo i 
se păruse că între ei doi se formase o scânteie, care lui îi ținuse de 
cald. Dar acum reușise foarte ușor să o îndepărteze pentru 
totdeauna. 


-Îmi pare rău, zise el, deși sunase mai degrabă ca un mormăit 
reținut. Ea continuă să tacă, iar el continuă să se învârtă în jurul 
subiectului. Pentru ce ţi-a spus mama... pentru că i-am spus lui Jaud 
să rămână... pentru că nu... 


Strânse din dinți. 
- Categoric, un rege nu trebuie niciodată să-și ceară scuze. 
El tresări când o auzi. 


-Sunt același om alături de care ai dormit pe Vântul din Sud. Cel 
alături de care ai mărșăluit prin ninsoare. Același alături de care... 


-Chiar ești? Ea se uită în sfârșit la el, însă în privirea ei nu era nicio 
urmă de blândeţe. Acolo, peste deal. Ii dădu luneta. Fum. 


- Fum, croncăni unul dintre porumbei. Fum. 


Sumael se uită la porumbel circumspectă, iar porumbeii se uitară și 
ei la ea cu ochii lor care nu clipeau deloc, așezați cuminti în cuștile 
lor aliniate lângă perete. Mai puţin șoimul cu aripi din bronz, mare și 
cu aer regal, care probabil că venise din partea Bunicii Wexen cu o 
altă ofertă — sau cerere — de căsătorie pentru mama lui Yarvi. Își 
ciugulea mândru penajul și considera sub demnitatea lui să 
privească în jos. 


- Fum, fum, fum... 
-Nu le poţi spune să se oprească? întrebă Sumael. 


-Ei repetă bucăţi din mesajele pe care au fost antrenați să le 
transmită, zise Yarvi. Nu te teme. Ei nu înțeleg misivele. 


Deși zeci de ochi se întoarseră în același timp, ca la un semn, cu 
capetele înclinate ca pentru a cerceta ceva, se întrebă încă o dată dacă 
nu cumva ei pricepeau mai multe chiar și decât el. Se întoarse la 
fereastră și duse luneta la ochi, pentru a vedea coloana de fum 
strâmbă ce se ridica spre cer. 


-În direcţia aia se află o fermă. Proprietarul fusese unul din cei care 
jeliseră cel mai înfocat la ridicarea tumulului tatălui lui Yarvi. Yarvi 
încercă să nu se întrebe dacă omul acela fusese la fermă când Grom- 
gil-Gorm venise în vizită. Și dacă nu el, atunci cine se aflase acolo, 
pentru a-i întâmpina pe vanstermani, și ce se întâmplase după aceea 
cu ei. 


Un preot înțelept caută binele suprem, spunea Mama Gundring mereu, 
și găsește răul cel mai mic. Oare și un rege înțelept trebuia să facă la 
fel? 


Mută luneta de la ferma în flăcări, măturând cu privirea orizontul 
fracturat, și întrezări sclipirea soarelui pe oțel. 
- Războinici. 


Care veneau pe drumul dinspre nord, revărsându-se în număr mare 
dintr-o trecătoare dintre dealuri. La fel de înceţi ca un leac aplicat 
iarna, de la distanță păreau că se târăsc, iar Yarvi se trezi că-și mușcă 
buzele, anticipându-le sosirea. 


-Regele Gettlandului, murmură ca pentru el însuși. Care a invitat o 
armată de vanstermani în Thorlby. 


-Zeii pregătesc rețete neobișnuite, zise Sumael. 


Yarvi se uită în sus, la tavanul boltit, unde zeii erau pictați ca niște 
păsări viu colorate. Cel Care Duce Mesajele. Cea Care Agită 
Ramurile. Cea Care A Rostit Primul Cuvânt și-l Va Rosti și pe 
Ultimul. Și, înfățișată cu aripi roșii, în centru, cu zâmbet însângerat, 
Mama Război. 


-Recunosc că arareori m-am rugat la tine, șopti Yarvi, cu ochii fixati 
pe figura ei. Mie mi s-a potrivit mai degrabă Tatăl Pace. Însă oferă-mi 
mie victoria astăzi. Dă-mi înapoi Jiltul Negru. M-ai supus la teste și 
m-am dovedit vrednic. Nu mai sunt prostul care eram înainte, nu 
mai sunt nici laș, nici copil. Sunt regele de drept al Gettlandului. 


Unul dintre porumbei își alese exact acel moment să scape un găinaţ 
pe podea, chiar lângă Yarvi. Răspunsul Mamei Război, oare? 


Yarvi scrâșni din dinți. 


-Dacă alegi să nu mă faci pe mine rege... dacă alegi să mă trimiti 
prin Ultima Poartă astăzi... cel puţin, îngăduie-mi să-mi îndeplinesc 
jurământul. Strânse pumnii, așa strâmbi cum îi avea, cu încheieturile 
albite. Oferă-mi viaţa lui Odem. Oferă-mi răzbunare. Garantează-mi 
măcar asta și voi fi mulțumit. 


Nu tipul de rugăciune educativă cu care sunt obișnuiți preoții. Nu o 
rugăciune de ofrandă sau de mulțumire. Însă ofrandele și 
mulțumirile nu înseamnă nimic pentru Mama Război. Ea este cea 
care ia, care frânge, care omoară soți. Ei îi pasă doar de sânge. 


-Regele trebuie să moară, șuieră el. 


-Regele trebuie să moară! ţipă șoimul, ridicându-se drept și 
desfăcându-și aripile, umplând cușca și făcând să pară că întreaga 


cameră s-a întunecat. Regele trebuie să moară! 


— A sosit momentul! zise Yarvi. 
- Bine, replică Nimic. 


Glasul lui, auzit prin deschiderea din coiful ce-i ascundea mare parte 
din față, părea metalic. 


- Bine, ziseră și cei doi inglingi în același timp, în vreme ce unul din 
ei răsucea o secure enormă în pumni, de parcă ar fi fost o jucărie. 


- Bine, murmură și Jaud, deși nu arăta nicidecum fericit. Se simţea 
nelalocul lui în echipamentul de război împrumutat, și poate și mai 
nelalocul lui la vederea camarazilor săi, ce se foiau în întunericul 
deplin din tunelul elfilor. 


Ca să fie sincer, Yarvi nu era prea încrezător în ei. Erau o adunătură 
jalnică, cea pe care aurul mamei sale o cumpărase pentru a-i susține 
cauza. Toate ținuturile din jurul Mării Sfărâmate — și chiar și cele mai 
îndepărtate — își aduseseră contribuţia cu vlăstarele lor de joasă 
speță. Erau șarlatani și asasini, pirați și pușcăriași, iar unora chiar li 
se tatuaseră crimele pe frunte. Unul, care avea un ochi ce-i lăcrima 
permanent, avea fața plină de imagini albastre, ce-i descriau crimele 
comise. Oameni fără regi și onoare. Oameni fără conștiință sau fără 
cauză. Fără să mai menționăm și trei femei de temut din ținutul 
shendilor, înarmate până-n dinţi cu săbii și musculoase ca niște 
zidari și a căror mare bucurie era să-și dezgolească dinții ascuțiți la 
oricine privea în direcția lor. 


-Nu la ele aș apela dacă ar fi să-mi încredințez viaţa în mâinile 
cuiva, murmură Rulf, evitând grijuliu să le mai privească. 


-Ce poţi să mai zici despre o cauză, murmură Jaud, când toți 
oamenii de treabă se află de cealaltă parte a baricadei? 


-Multe îndatoriri au nevoie de oameni capabili pentru a le îndeplini. 
Nimic își răsucea grijuliu coiful în mâini. Asasinarea unui rege nu 
are neapărat nevoie de astfel de oameni. 


— Asta nu e asasinat, mârâi Yarvi. lar Odem nu e cu adevărat rege. 
-Şşş, spuse Sumael, cu ochii cercetând tavanul. 


Prin stânca de deasupra se auzeau zgomote slabe. Strigăte, probabil, 
și zăngănitul armelor. Și o ciudată senzaţie de alarmă. 


-Fi știu că ne-au sosit prietenii. 
Yarvi încercă să-și alunge senzaţia de nervozitate. 
— Ocupaţi-vă poziţiile. 


Își exersaseră planurile cu mare grijă. Rulf luă cu el doisprezece 
oameni ce mânuiau arcul cu abilitate. Fiecare ingling luase cu el câte 
doisprezece oameni și se pitiseră în ascunzători, de unde ar fi ajuns 
rapid în curte, dacă era cazul. Cei doisprezece care rămăseseră o 
luară după Yarvi și Nimic în sus pe scări. În direcția încăperii în care 
se afla lanţul, deasupra singurei intrări în citadelă. În direcția Porții 
Urlătoare. 


— Aveţi grijă, șopti Yarvi, oprindu-se în faţa ușii ascunse, deși avea 
gâtul prea uscat pentru a mai putea scoate vreun sunet. Oamenii de 


dincolo nu sunt dușmanii noștri... 

-Astăzi or să fie, zise Nimic. lar Mama Război urăște grija. 
Izbi ușa, deschizând-o, și pătrunse înăuntru. 

-La naiba! șuieră Yarvi, năpustindu-se după el. 


Camera lanțului era slab luminată, lumina de-abia strecurându-se 
prin ferestrele înguste, în timp ce din pasajul de dedesubt se auzea 
bubuitul puternic al cizmelor pe pavaj. Doi bărbaţi ședeau la masă. 
Unul dintre ei se întoarse, iar zâmbetul îi dispăru când văzu sabia 
scoasă a lui Nimic. 


-Cine sunteți... 


Oţelul scânteie într-o rază de lumină și capul îi căzu cu un zgomot 
umed, rostogolindu-se într-un colț. Părea ridicol, ca o glumă făcută 
de un actor de circ, numai că acum nu era niciun copil care să râdă. 
Nimic trecu pe lângă trupul căzut, îl prinse pe celălalt bărbat, care se 
ridica de pe scaun, cu un braț, și-i înfipse sabia în piept. Acesta 
scoase un oftat întrerupt și lovi neputincios cu mâna masa pe care se 
afla o secure. 


Nimic împinse cu grijă masa cu piciorul, pentru a nu mai putea fi 
atinsă, apoi scoase sabia din pieptul bărbatului și-l sprijini grijuliu de 
perete, deși omul deja începuse să tremure, în timp ce Moartea 
deschidea Ultima Poartă pentru el. 


-Camera lanţului e a noastră. 


Nimic aruncă o privire prin arcada din colțul opus, apoi trase ușa și 
o și încuie cu zăvorul. 


Yarvi îngenunche lângă omul aflat în agonie. Îl cunoștea. Sau îl 
cunoscuse. Se numea Ulvdem. Nu-i fusese prieten, dar nici dușman. 
Zâmbise odată la o glumă făcută de Yarvi, iar Yarvi fusese tare 
bucuros. 


-Chiar a fost nevoie să-l omori? 


-Nu. Nimic își șterse grijuliu sabia. L-am fi putut lăsa pe Odem să fie 
rege în continuare. 


Mercenarii se răspândeau peste tot, uitându-se încruntați la 
contragreutatea din cameră și la obiectivul lor, Poarta Urlătoare. 
Partea de jos era îngropată în podea, iar vârful, în tavan, un zid din 
cupru ce lucea palid, pe care erau gravate sute de chipuri ce mârâiau, 
țipau și urlau de durere, de teamă sau de furie, petrecându-se unul 
peste altul precum reflexiile într-un lac. 


Sumael se uita la poartă, cu mâinile în șolduri. 
— Acum cred că pot să ghicesc de ce se numește Poarta Urlătoare. 
-Un lucru hidos, dar speranţele noastre depind de el, spuse Jaud. 


Yarvi pipăi metalul cu vârful degetelor, simțindu-l rece și cumplit de 
solid. 


-Fără îndoială, un lucru hidos, mai ales dacă îţi cade în cap. Lângă o 
lespede imensă, în apropierea unui stâlp pe care erau săpate numele 
a cincisprezece zei, se afla un amestec de angrenaje complicate, roți 
dințate pline de inscripții, lanţuri făcute colac, a căror întrebuințare 
nici măcar ochiul său de preot nu o putea desluși. În centrul 
mecanismului se afla un țăruș simplu, din argint. Acesta este 
mecanismul, zise el. 


Jaud se apropie de el. 
-Şi nu trebuie decât să tragi de țăruș? 
Yarvi îl plesni peste mână. 


-La momentul oportun! In ultima clipă. Cu cât mai mulți oameni de- 
ai lui Odem vor ieși să-l înfrunte pe Gorm, cu atât vor crește șansele 
noastre. 


-Unchiul tău vorbește afară, anunţă Nimic de la una din ferestrele 
înguste. 


Yarvi deschise storurile unei ferestre și privi în jos, în curte. La 
peticul acela de verdeață cunoscut dintre impunătoarele ziduri 
cenușii, unde cedrul își întindea crengile în toate părțile. Acolo erau 
strânși o mulțime de oameni, unii dintre ei încă echipându-se și 
înarmându-se, deși mulți dintre ei erau deja pregătiți de luptă. Ochii 
lui Yarvi se căscară uimiți când văzu cât de mulți erau. Probabil vreo 
trei sute și știa că în afara citadelei erau mult mai mulți care așteptau. 
Deasupra lor, pe treptele de marmură ale Sălii Zeilor, îmbrăcat într-o 
mantie de blană și cu o cămașă de zale argintie, cu Cercul Regelui pe 
sprâncene, stătea unchiul lui Yarvi, Odem. 


-Cine așteaptă în afara zidurilor orașului Thorlby acum? răcnea el în 


fața războinicilor strânși acolo. Grom-gil-Gorm, Cel Care Frânge 
Săbiile! 


Oamenii bătură din picioare și proferară un cor de blesteme, plini de 
dispreț. 


-Cel care l-a asasinat pe Uthrik, regele vostru, fratele meu! 


Urlete de furie când auziră asta, și Yarvi trebui să se abţină să nu 
scoată și el unul când auzi minciuna. 


-Însă de prea mândru ce e, a adus cu el prea puţini oameni! anunță 
Odem. Dreptatea este de partea noastră, suntem pe terenul nostru, 
suntem mai numeroși și mai bine pregătiți! Vom permite acestei 
armate de scursuri să mai zăbovească mult în fața mormintelor 
fraților mei, Uthrik și Uthil, și al bunicului meu, Angulf Copită- 
despicată, ciocanul vanstermanilor? 


Războinicii își loviră armele de scuturi și scuturile de armuri și 
răcniră că nu le vor permite. 


Odem întinse braţele, iar cel care-i ducea sabia i-o oferi, 
îngenunchind, și el o luă și-o ridică, oţelul ieșind din umbră și 
scânteind atât de puternic pentru o clipă, încât Yarvi fu nevoit să-și 
ferească ochii. 


— Atunci, haideţi să o onorăm pe Mama Război și s-o bucurăm cu o zi 
însângerată! Haideţi să ieșim dincolo de zidurile noastre, să mergem 
înainte și să le lăsăm în urmă și, înainte de apus, să atârnăm pe 

ziduri capetele lui Grom-gil-Gorm și ale câinilor săi din Vansterland! 


-Vom vedea noi ale cui capete vor fi atârnate pe ziduri diseară, zise 
Yarvi, dar cuvintele îi fură acoperite de uralele de răspuns ale 
războinicilor Gettlandului. 


Războinicii care ar fi trebuit să-l aclame pe el. 


-Se duc să lupte, zise Nimic, în timp ce oamenii începură să iasă din 
curte, aliniindu-se în coloane în fața zidului de apărare, fiecare 


știindu-și locul, fiecare gata să moară pentru camaradul său. Ai 
ghicit exact cum va gândi unchiul tău. 


-N-am ghicit, zise Yarvi. 


-Mama ta a avut dreptate. Văzu cum luceau ochii lui Nimic în 
întunericul de dincolo de crăpătura coifului. Ai devenit un bărbat de 
o istețime ieșită din comun. 


Primii care ieșiră fură războinicii cei mai tineri, unii fiind chiar mai 
tineri decât Yarvi, iar după ei urmară luptătorii mai maturi, cu mai 
multă experiență pe câmpul de bătălie. Mărșăluiră pe sub Poarta 
Urlătoare, zgomotul produs de echipamentele lor de luptă auzindu- 
se până în camera lanţului, în timp ce umbrele se plimbau pe fețele 
ciupite de vărsat ale celor adunați de Yarvi, iar ei se uitau prin 
crăpăturile din podea la oamenii mult mai bine pregătiți ce 
mărșăluiau pe dedesubt. Iar fericirea lui Yarvi sporea cu fiecare om 
care trecea pe sub ei, căci știa că și șansele de reușită creșteau, dar și 
teama, pentru că momentul pe care îl așteptase atâta se apropia și el. 


Vremea răzbunării. Sau vremea când va trebui să moară. 


-Regele pleacă, zise Sumael, din apropierea unei ferestre, ascunsă în 
umbră. Odem se îndrepta cu pași mari printre veterani înspre 
poartă, urmat de cei care-i purtau scutul, sabia și toate celelalte, 
bătând oamenii cu palma pe spate în timp ce trecea printre ei. 


— Incă nu e momentul, murmură Nimic. 


-Văd și eu! șuieră Yarvi. Cizmele se auzeau tropăind în continuare, 
în timp ce oamenii părăseau citadela, însă tot mai erau încă prea 
mulți în curte. 


Oare tot ce îndurase, tot ce suferise și tot ce sacrificase să fi fost în 
zadar, iar Odem să se eschiveze și să scape din cârlig în ultimul 
moment? Își făcu de lucru cu ciotul de deget, în timp ce vârfurile 
celorlalte degete i se umeziră de transpiratie. 


-Să trag de țăruș? spuse Jaud. 


-Incă nu! șopti Yarvi, îngrozit că ar fi putut fi auziti prin crăpăturile 
din podea. Incă nu! 


Odem merse mai departe, urmând ca în curând să dispară din 
vedere, după ce va trece pe sub arcadă. Yarvi ridică mâna pentru a-i 
face semn lui Jaud, pregătit s-o lase în jos și, odată cu ea, toată 
greutatea Porții Urlătoare. 


Chiar dacă asta i-ar fi condamnat și pe ei. 


-Regele meu! Mama lui Yarvi stătea pe treptele Sălii Zeilor, cu Hurik 
în spatele ei, lângă umăr, în timp ce Mama Gundring, stătea aplecată 
peste toiagul ei, lângă umărul celălalt. Fratele meu! 


Unchiul lui Yarvi se opri, încruntându-se, apoi se întoarse. 
-Te rog, Odem, o vorbă! 


Yarvi de-abia îndrăznea să respire, ca nu cumva să deranjeze 
delicatul echilibru al momentului. Timpul de-abia se scurgea, în timp 
ce Odem se uită înspre poartă, înapoi la mama lui Yarvi, după care, 
blestemând, se întoarse către ea, în timp ce însoțitorii lui tropăiră 


după el. 


— Așteaptă! șuieră Yarvi, iar Jaud, cu ochii măriți, își luă mâna de pe 
țăruș. 


Yarvi se duse la fereastră, unde briza rece îi mătură fața umedă de 
transpiratie, însă nu putu desluși ce se spunea pe treptele Sălii Zeilor. 
Mama lui îngenunche la picioarele lui Odem, cu mâinile lipite de 
piept și cu capul plecat umil. Probabil că își cerea iertare pentru 
încăpățânarea ei și pentru lipsa de recunoștință la adresa fratelui ei și 
a Marelui Rege. Probabil că jura supunere și implora să fie iertată. 
Apoi îi prinse mâna lui Odem în mâinile ei și-și lipi buzele de ea, 
ceea ce-i făcu lui Yarvi pielea să i se-nfioare. 


Unchiul său se uită la Mama Gundring și încuviință ușor din cap. 
Preoteasa lui se uită la el și ridică ușor din umeri. Apoi Odem o 
atinse pe mama lui Yarvi pe obraz și porni în direcția porţii, urmat 
de servitori și de gărzile personale, ca o ceată dornică să-i facă pe 
plac. 


Ultimii războinici se strecurau prin poartă în urma fraților lor de 
arme, afară din citadelă, așa că în curte nu mai rămăseseră mai mult 
de trei duzini de oameni. Mama lui Yarvi își împreună mâinile și 
privi în sus, spre camera de deasupra porții, iar Yarvi chiar își 
închipui că îi poate întâlni privirea. 


— Mulţumesc, mamă, șopti el. 


Își ridică din nou mâna beteagă, făcându-i semn lui Jaud. Îl văzu încă 
o dată pe Odem apropiindu-se de poartă. Însă, de data aceasta, în loc 
să-i privească pe zei cum îi zădărnicesc planurile, văzu cum aceștia îi 
oferă ocazia pe tavă. 


— Așteaptă, șopti el, iar cuvântul îi arse buzele. 


— Așteaptă. Acum sosise ziua. Sosise ora. 


— Așteaptă. Acum era momentul. 
— Acum. 


Își lăsă brusc mâna beteagă în jos, dar așa lipsită de vlagă cum era, 
mulțumită înțelepciunii a șase generații de preoți, căzu cu greutatea 
unor munti. Jaud eliberă țărușul, angrenajele zumzăiră, un lanţ se 
întinse la maximum, iar numele porții se justifică în sfârșit. Cu un 
țipăt ascutit, scos parcă de toți mortii din infern și cu un curent de 
aer care-i smulse coiful de pe cap lui Yarvi și i-l izbi de perete, Poarta 
Urlătoare trecu cu viteză prin podea. 


Izbi pământul dedesubt cu un bubuit ce cutremură toată citadela, 
ajungând până în tunelul elfilor, până la baza acestuia, închizând 
calea de acces în citadelă cu o greutate pe care până și Tatălui 
Pământ i-ar fi fost dificil să o ridice. 


Podeaua se cutremură și se înclină, iar Yarvi se gândi pentru o clipă 
dacă nu cumva camera în care se aflau nu se va prăbuși din cauza 
impactului devastator. 


Se repezi la o crăpătură din podea, încercând să-și alunge ameteala 
ce-l împiedica să vadă și țiuitul din urechi. Pasajul de dedesubt era 
plin cu oamenii de încredere ai lui Odem. Unii dintre ei se 
împleticeau, ținându-se cu mâinile de cap. Unii se străduiau să-și 
scoată armele. Alţii se strânseseră lângă poartă, țipând fără a fi 
auziti, prostește, bătând în zadar cu mâinile în fețele urlătoare. Falsul 
rege stătea în mijlocul lor, uitându-se în sus. Ochii săi îi întâlniră pe 
ai lui Yarvi, iar fața îi păli, de parcă ar fi văzut un demon ce-și făcuse 
loc cu ghearele înapoi prin Ultima Poartă. 


Iar Yarvi zâmbi. 


Apoi se simţi prins de umăr. 


Nimic trăgea de el, țipându-i în față, iar Yarvi putea să-i vadă gura 
mișcându-i-se prin crăpătura din coif, însă nu putea auzi decât un 
bolborosit. 


Se împletici după acesta, în timp ce podeaua se stabiliza, coborând o 
scară în spirală, lovindu-se de pereți și fiind înghiontit de oamenii 
din spatele său. Nimic deschise larg o ușă, apăru o arcadă către 
lumină, apoi ieșiră cu toții la aer curat. 


ULTIMA POARTĂ 


În curtea citadelei domnea haosul. 


Armele se răsuceau și țăndările săreau peste tot, oţelul se ciocnea de 
oțel și chipurile mârâiau, săgețile zburau cu repeziciune și trupurile 
cădeau la pământ, totul într-o tăcerea parcă ireală. 


Așa cum plănuise Yarvi, mercenarii tocmiți de mama sa se revărsară 
prin ușa ascunsă și le picară în spate veteranilor lui Odem, 
căsăpindu-i fără milă pe unde îi prindeau, urmărindu-i neîndurători 
prin toată curtea și lăsându-le trupurile însângerate împrăștiate peste 
tot. 


Însă cei care supraviețuiseră primului atac în forță ripostară aprig, 
astfel încât bătălia se transformă rapid în mici lupte pentru 
supraviețuire. Clipind șocat, Yarvi urmări cum una din femeile 
shend înjunghie un bărbat, în timp ce acesta îi făcu niște tăieturi 
adânci pe față cu marginea scutului. 


Așa cum fusese plănuit, Yarvi îi văzu pe Rulf și pe arcașii săi 
trimițând un nor de săgeți de pe acoperiș. Acestea se înălțară în 


tăcere și în tăcere și coborâră, pătrunzând în scuturile gărzilor din 
apropierea lui Odem, care se strânseseră ca un nod în jurul regelui 
lor. Uneia dintre gărzi i se înfipse coada unei săgeți în față, însă păru 
că nici nu observase, căci încă mai ținea sabia îndreptată spre Sala 
Zeilor, proferând în continuare înjurături mute. Alt om căzu, 
apucând cu mâna săgeata ce i se înfipsese într-o parte a corpului, 
apucându-l pe un altul de picior, însă acesta îl lovi peste mână și 
continuă să lupte. Yarvi îi cunoștea pe amândoi, bărbați viteji, care 
odată străjuiau intrarea în camera regelui. 


Lupta transformă toți oamenii în animale, obișnuia tatăl lui Yarvi să-i 
spună. Văzu un fost condamnat furios, pe al cărui chip fusese tatuat 
hot de oi, cum îl înjunghie pe un sclav neînarmat, zburându-i acestuia 
din mână carafa cu apă, care se izbi, zdrobindu-se, de-un zid. 


Oare asta plănuise el? Pentru asta se rugase? 


Deschisese poarta larg și-o invitase înăuntru pe Mama Război. Nu 
mai putea opri asta. Nimeni n-o mai putea opri. Și să scapi cu viață 
devenise acum o adevărată provocare. 


Îl văzu pe Nimic cum îi retează picioarele unui om, răsucindu-se și 
spintecându-i altuia spatele, izbindu-l pe altul peste scut și făcându-l 
să se dea înapoi, clătinându-se și lovindu-se de ghizdul unei fântâni, 
apoi dispărând în adâncimea acesteia. 


Asurzit de șoc, reuși să scoată și el sabia lui Shadikshirram din teacă. 
Doar asta trebuia să facă un bărbat în luptă, nu? O, zei, ce grea o 
simți pentru o clipă. Alţi bărbaţi îl înghiontiră când trecură pe lângă 
el pentru a se alătura nebuniei, însă el prinsese rădăcini în pământ. 


Văzu ușile Sălii Zeilor larg deschise și gărzile lui Odem ghemuindu- 
se sub arcadă, ascunzându-se în spatele scuturilor pline de săgeți, 
apărându-l astfel pe falsul rege, la adăpostul întunericului. 


Yarvi îndreptă vârful sabiei în direcţia lor și strigă Acolo! Surzenia 
începu să-i dispară. Suficient pentru a auzi pași bubuind în spate și 
pentru a se întoarce la timp. 


Insă fără vreun rezultat notabil. 


Oţelul se izbi de oțel și sabia îi vibră puternic în mână, fiindu-i 
aproape smulsă. Reuși să zărească fața plină de cicatrice a lui Hurik, 
auzi un mârâit gros din partea acestuia, după care scutul lui Hurik îl 
izbi cu putere în piept, săltându-l de la pământ și aruncându-l pe 
spate, la doi pași distanţă. 


Privirea lui Hurik se mută cu repeziciune într-o parte și el se răsuci 
pentru a para o lovitură de secure cu scutul, împrăștiind așchii din 
pricina forței impactului. Era Jaud, atacându-l răcnind, izbind cu 
securea așa cum un tăietor de lemne nebun izbește un buștean. 
Hurik se dădu un pas în spate, pară și a doua lovitură, dar a treia fu 
lipsită de vigoare și era pregătit s-o pareze, răsucindu-se în același 
timp, în timp ce lama grea îi rată umărul la o palmă distanţă, 
îngropându-se în pământ. ÎI lovi pe Jaud cu marginea scutului în 
cap, obligându-l să se dea înapoi, împleticindu-se, făcându-l să-și 
piardă echilibrul, după care, cu o lovitură scurtă cu sabia, îi smulse 
securea din mână. 


Se părea că un brutar nu era un adversar pe măsura Păzitorului Ales 
al reginei, oricât de bun ar fi fost acesta. 


Dinţii albi ai lui Hurik se iviră din spatele bărbii negre, sabia sclipi în 
timp ce se înfipse până la mâner între coastele lui Jaud. 


-Nu, exclamă Yarvi, chinuindu-se să se ridice, însă nu era de-ajuns 
să-ți dorești un lucru, pentru ca acesta să se și îndeplinească. 


Jaud se prăbuși în genunchi, cu fața schimonosită de durere, iar 
Hurik își sprijini cizma masivă de umărul lui, eliberându-și sabia, 
apoi lovindu-l și trântindu-l pe spate. Se întoarse către Yarvi. 


-Hai să terminăm ce-am început în Amwend. 


Făcu un pas în faţă, cu sabia-i înroșită ridicată. Lui Yarvi i-ar fi plăcut 
să înfrunte Moartea cu zâmbetul pe buze, însă puţini au curaj când 
Ultima Poartă se cască în fața lor, chiar și regii. Poate că regii cel mai 
putin. Se târî, trăgându-se înapoi, cu mâna beteagă ridicată, de parcă 
aceasta l-ar fi putut apăra de sabie. 


Buzele lui Hurik se strâmbară. 
-Ce rege ai fi putut deveni... 
-Vom vedea. 


Bărbia lui Hurik era ridicată, iar sub barba neagră, înspicată cu alb, 
se afla o lamă din oțel. Un pumnal cu o lamă lustruită, ce arunca 
sclipiri de gheaţă. Mama lui Yarvi se apropie atunci de Hurik, cu 
ochii mijiți și dinţii încleștați. 


— Aruncă sabia, Hurik. 


El ezită un moment, iar ea se aplecă spre urechea lui și-i șopti: 


-Mă cunoşti. Oare chiar poți..., și ea răsuci lama, până când un 
firicel subţire de sânge începu să se scurgă pe gâtul lui gros, să te 
îndoiești de spusele mele? 


Hurik înghiți în sec, tresărind când mărul lui Adam i se frecă de 
lama din oțel, apoi aruncă sabia, zăngănind, în țărână. Yarvi se 
repezi să înșface sabia lui Shadikshirram, coborându-i vârful 
aproape de pieptul lui Hurik. 


— Așteaptă, zise mama lui. Întâi răspunde-mi la o întrebare. Ai fost 
timp de nouăsprezece ani Păzitorul meu Ales. De ce ţi-ai încălcat 
jurământul? 


Ochii lui Hurik se mutară asupra lui Yarvi. Acum arătau triști și 
înfrânți. 


-Odem mi-a spus că băiatul trebuie să moară, sau tu, dacă nu el. 
-Şi de ce nu l-ai ucis pe loc? 


-Pentru că Marele Rege o ceruse! Cuvintele ieșiră ca un șuierat din 
gura lui Hurik. lar Marele Rege nu poate fi refuzat. Jurământul meu 
a fost să te protejez pe tine, Laithlin. Își trase umerii înapoi și închise 
ochii. Nu pe fiul tău cel schilod. 


— Atunci, consideră-te eliberat de jurământ. 


O mișcare ușoară a cuțitului și Yarvi se împletici înapoi, în timp ce 
sângele îl stropi pe obraz. Hurik căzu, prăbușindu-se cu fața în jos, 
iar Yarvi rămase acolo, nemișcat, cu sabia atârnându-i moale în 
mână, privind incredul la balta întunecată ce se lățea în iarbă. 


Pielea i se înroși și părul de pe braţe i se ridică. Gâtul i se încleștă, 
împiedicându-l să respire. În faţa ochilor îi jucau luminiţe, își simțea 
membrele grele, iar pieptul lovit îi pulsa întruna. Nu-și dorea decât 
să se așeze. Să stea în întuneric și să plângă. 


Morti și răniți zăceau împrăștiați, spintecați de săbii sau străpunși de 
săgeți, peste tot, prin iarba prin care se jucase Yarvi când era copil. 
Săbii și scuturi ce fuseseră cântate în balade, moșteniri ale familiilor 
nobiliare, căzuseră din mâinile lipsite de viață, pline de sânge. Ușile 
Sălii Zeilor erau încuiate, în timp ce oamenii lui Yarvi care 
supraviețuiseră se strânseră în jurul său, cu Rulf în centru, având fața 
stropită cu sânge, de la o tăietură la cap. Cei doi inglingi uriași 
bubuiau cu securile în lemnul ușilor, însă acestea nu cedau. 


Și, sprijinit de trunchiul maiestuosului cedru, cel lângă care Yarvi era 
luat peste picior de fratele său pentru că îi era frică să se cațere în el, 
stătea nemișcat Jaud, cu capul dat pe spate și cu mâinile lipsite de 
viață, așezate în poală. Sumael îngenunche lângă el, cu capul aplecat 
și cu buzele dezgolindu-i dinții, trăgându-l de cămașa însângerată, 
de parcă ar fi putut să-l ridice în picioare. De parcă ar fi putut să-l 
ducă undeva, la adăpost, așa cum și el o dusese pe ea odată. Însă el 
nu mai putea fi dus nicăieri, chiar dacă ea ar fi avut forța necesară. 


Nicăieri, sau poate doar prin Ultima Poartă. 


Iar Yarvi realiză dintr-odată că Moartea nu se înclină în fața oricui 
trece prin faţa ei, nu face un semn respectuos cu mâna pentru a-ți 
indica pe unde trebuie s-o apuci, nu șoptește cuvinte pompoase, nu 
trage în lături niciun zăvor. Cheia de la gâtul ei nu-i e de niciun folos 
nimănui, pentru că Ultima Poartă stă deschisă întotdeauna. Ea-i 
conduce pe morţi nerăbdătoare, fără să țină cont de rang, de faimă 


sau de importanţă. Ea are de-a face cu un șir nesfârșit, ce-și așteaptă 
rândul cuminte. O procesiune oarbă, inepuizabilă. 


-Ce-am făcut? șopti Yarvi, făcând un pas ezitant în direcţia lui Jaud 
și a lui Sumael. 


-Ce-a trebuit să faci. Strânsoarea mâinii mamei sale în jurul brațului 
său era de fier. Nu e timp de jelit acum, fiul meu. Regele meu. 
Jumătate de față îi era palidă, pe când cealaltă jumătate era stropită 
cu sânge, iar în acel moment chiar arăta ca Mama Război. Urmărește- 
l| pe Odem. ÎI strânse și mai tare. Ucide-l și ia înapoi Jilţul Negru. 


Yarvi strânse din dinți și încuviință din cap. Nu mai exista cale de 
întoarcere. 


-Opriţi-vă! strigă la inglingi. Există și alte căi, mai bune. Işi lăsară 
securile în jos, uitându-se la el cu priviri lipsite de expresie. Mamă, 
rămâi cu ei și păziți ușa. Asiguraţi-vă că nimeni nu pleacă. 


-Nu până când Odem nu e mort, zise ea. 
- Nimic, Rulf, adunați doisprezece oameni și urmați-mă. 


Rulf se holba la măcelul din curtea citadelei și gâfâia din greu. La cei 
răniți și la cei pe moarte, la cei ce mergeau șchiopătând și la cei plini 
de sânge. Și la Jaud, la viteazul Jaud, cel care îi fusese camarad de 
vâslit, stând acum cu trupul sprijinit de trunchiul cedrului, fără vâslă 
la care să tragă, fără greutăți pe care să le ridice, fără să mai 
încurajeze pe nimeni. 


- Oare voi mai găsi doisprezece oameni care se mai pot mișca încă? 
șopti el. 


Yarvi se întoarse cu spatele la el. 


— Adună și tu ce poți. 


UN SCAUN SINGURATIC 


- Gata? șopti Yarvi. 
- Întotdeauna, zise Nimic. 


Rulf își întoarse capul într-o direcție, apoi în cealaltă, cu sângele ce-i 
stropise faţa acum întunecat din cauza umbrei. 


-Nu cred că voi fi vreodată mai pregătit decât sunt acum. 


Yarvi trase cu putere aer în piept și, în timp ce-l expiră, împinse cu 
podul palmei de la mâna beteagă în încuietoare, proptindu-se cu 
umărul în ușa ascunsă și deschizând-o, după care pătrunse în 
imensitatea sacră a Sălii Zeilor. 


Jilţul Negru stătea gol în centrul postamentului său, în fața Zeilor 
Înalţi, ai căror ochi sclipeau ca niște pietre prețioase. Deasupra lor, 
aproape de cupolă, statuile din chihlimbar ale Zeilor Mici urmăreau 
ce făceau siluetele neînsemnate de sub ei, abţinându-se de la orice 
comentariu, fără să arate vreo emotie sau vreo urmă de interes. 


Odem nu avea cu el decât zece oameni, și aceia într-o stare 
deplorabilă, strânși în jurul ușilor și tremurând de la forța loviturilor 
ce veneau de dincolo de ele. Doi bărbați încercau să consolideze ușile 
cu ajutorul sulițelor. Alți doi curățaseră o masă lustruită de vreme, 
pe care se aflaseră ofrande sacre, și-o trăseseră în faţa intrării, pentru 
a o baricada. Ceilalţi stăteau acolo uluiţi sau șocați, nedându-și 
seama cum era posibil ca regele lor să fie luat prin surprindere de o 
bandă de tâlhari chiar în inima citadelei sale. Mama Gundring stătea 
cocârjată lângă Odem, îngrijind brațul rănit al purtătorului de steag. 


-Pentru rege! ţipă acesta când îl văzu pe Yarvi pătrunzând înăuntru, 
iar oamenii lui Odem se strânseră în jurul stăpânului lor, ridicându- 
și scuturile pentru a-l proteja cu armele scoase, pregătite. 


Bărbatul cu săgeata înfiptă în față și-o scosese din carne, dar gaura 
din obraz era vizibilă. Se sprijinise în sabie, clătinându-se, însă acum 
o ridică, îndreptând-o, ezitant, către Yarvi. 


Nimic se grăbi să ajungă lângă umărul stâng al lui Yarvi, iar Rulf 
lângă cel drept, iar sclavii și mercenarii care mai rămăseseră se 
aliniară și ei lângă cei trei, înarmați cu arme care mai de care mai 
ascuțite. 


Trecură pe lângă Jiltul Negru, coborâră treptele postamentului, 
scuipând și proferând blesteme într-o jumătate de duzină de limbi. 
Odem le porunci oamenilor săi să înainteze, astfel încât spațiul 
dintre ei se micșoră la zece pași, apoi la opt, apoi la șase, violența 
plutind grea, ca un nor de furtună, în aerul nemișcat al Sălii Zeilor. 


Apoi Mama Gundring își încordă privirea când îl văzu pe Yarvi și 
ochii i se lărgiră. 


— Așteptaţi! ţipă ea, bătând cu toiagul făcut de elfi în podea și scoțând 
un zgomot ce reverberă prin sală, până la înălțimea cupolei de 
deasupra. Așteptaţi! 


Oamenii se opriră pentru o clipă, mârâind, cu mâinile plimbându-se 
nervoase în lungul armelor, iar Yarvi și profită de oportunitatea pe 
care bătrâna preoteasă i-o oferise. 


- Bărbaţi ai Gettlandului! strigă el. Voi mă cunoasteti! Eu sunt Yarvi, 
fiul lui Uthrik! Apoi îl arătă pe Odem cu ciotul de deget de la mâna 
stângă. Fiinţa asta trădătoare a încercat să fure Jilțul Negru, însă zeii 
nu-i vor îngădui prea mult timp unui uzurpator să șadă în el! Își 
împunse pieptul cu un deget. Regele de drept al Gettlandului s-a 
întors! 


— Marioneta femeii? scuipă Odem. Jumătatea de rege? Regele 
schilozilor? 


Inainte ca Yarvi să poată tipa ceva drept răspuns, simți o mână 
puternică strângându-l de umăr și dându-l la o parte. Nimic făcu un 
pas în faţă, desfăcându-și legătura de la coif. 


-Nu, zise el. Regele de drept. 


Apoi își scoase coiful și-l azvârli. Acesta se rostogoli pe podeaua Sălii 
Zeilor, scoțând un zăngănit metalic. 


Își ciopârţise ciuful de păr, până îi rămăseseră niște tuleie cenușii, și- 
și răsese barba stufoasă. Faţa îi era acum o alcătuire de unghiuri 
ascuțite și linii dure, cu oase frânte și așezate la loc grosolan, cu 
pielea asprită de muncă și de vreme, plină de cicatrice de la bătăi și 
bătălii. Cerșetorul din rămurele și sforicele dispăruse și în locul lui 


apăruse un războinic din lemn de stejar și din fier, însă ochii săi, 
adânciţi în orbitele întunecate, rămăseseră aceiași. 


Incă mai ardeau cu o flacără ce-l făcea să pară că-i la marginea 
nebuniei. Mai fierbinţi ca niciodată. 


Și brusc Yarvi nu mai fu sigur cine e acest om, alături de care 
călătorise, alături de care luptase și alături de care dormise. Nu mai 
fu sigur pe cine adusese cu el în inima citadelei din Gettland, în 
apropierea Jilţului Negru. 


Privi în jurul său, clipind, plin de îndoieli. Tinerii războinici ai 
Gettlandului încă mai mârâiau, sfidători. Însă chipul lui Nimic avu 
un cu totul alt efect asupra luptătorilor mai bătrâni, care suferiră o 
transformare din cele mai neobișnuite. 


Maxilarele căzură, săbiile tremurară, ochii se căscară, în unii chiar 
apărură lacrimi, jurăminte șoptite ieșiră dintre buze tremurânde. 
Chipul lui Odem păli parcă și mai mult decât atunci când îl văzuse 
pe Yarvi. Chipul unui om ce contemplă sfârșitul creaţiei. 


-Ce vrăjitorie e asta? șopti Rulf, însă nici Yarvi nu putea să-și dea 
seama cu ce aveau de-a face. 


Toiagul din metal modelat de elfi alunecă din degetele moi ale 
Mamei Gundring și căzu cu un clinchet pe podea, stârnind un ecou 
ce dispăru repede, lăsând în urmă o tăcere grea. 


—Uthil, șopti ea. 


- Da. Și Nimic se întoarse către Odem, arătându-i zâmbetul său de 
om nebun. Bine că ne reîntâlnim, frate. 


Iar acum, că numele fusese rostit, Yarvi văzu asemănarea dintre cei 
doi bărbați, simțind cum se înfioară până în vârful degetelor. 


Unchiul său, Uthil, a cărui măiestrie era pomenită de războinici de 
fiecare dată când începeau antrenamentele, al cărui trup marea 
neîndurătoare nu-l adusese niciodată la țărm și al cărui tumul 
rămăsese gol pe plaja bătută de vânt. 


Unchiul său, Uthil, îi stătuse alături luni la rând. 

Unchiul său, Uthil, stătea acum chiar în faţa lui. 

— Acum a venit momentul adevărului, zise Nimic. Zise Uthil. 

Și făcu un pas în faţă, cu sabia în mână. 

-În Sala Zeilor nu poate fi vărsat sânge! strigă Mama Gundring. 
Uthil zâmbi doar. 


-Zeii iubesc vărsarea de sânge mai mult decât orice, draga mea 
preoteasă. Ce alt loc mai potrivit decât acesta ar fi pentru vărsarea de 
sânge? 


—Ucideți-l! ţipă Odem, fără a mai avea nimic calm în voce, însă 
nimeni nu se grăbi să-i dea ascultare. Nimeni nu rosti nici măcar un 
cuvânt. Sunt regele vostru! 


Insă puterea poate fi ceva trecător. Incet, precauţi, de parcă s-ar fi 
gândit bine câteva secunde lungi, războnicii se îndepărtară de el, 
formând un semicerc. 


-Jiltul Negru chiar e un loc singuratic, zise Uthil, aruncând o privire 
către acesta, așa gol cum stătea acolo, pe postament. 


Muschii de pe fața lui Odem se mișcau cu nervozitate, în timp ce 
privea la cercul de fețe posomorâte din jurul său, la chipurile gărzilor 
sale și la cele ale mercenarilor, la chipul Mamei Gundring și la cel al 
lui Yarvi, pentru a se opri în final la cel al lui Uthil, cel atât de 
asemănător cu al său, deși pe cel al lui Uthil își lăsaseră amprenta 
douăzeci de ani de orori. Pufni, apoi scuipă pe pietrele sfinte de sub 
picioarele fratelui său. 


-Aşa să fie, atunci. Și Odem își smulse scutul din mâinile 
purtătorului acestuia, un scut poleit cu aur și cu marginile incrustate 
cu pietre prețioase, îmbrâncindu-l apoi pe slujitor într-o parte. 


Rulf îi oferi scutul său lui Nimic, însă acesta doar scutură din cap. 
-Are și lemnul rostul lui, dar aici oţelul e răspunsul. 


Și-și ridică sabia cu lamă simplă, cea care-i fusese alături prin 
pustietăți, din oțel masiv, lustruit atât de bine, încât lucea cu sclipiri 
de gheaţă. 


— Ai fost plecat atât de mult timp, frate. Odem își ridică sabia, una 
turnată pentru a fi purtată de tatăl lui Yarvi, cu mânerul din aur, cu 
butonul din fildeș și cu lama strălucitoare inscripționată cu rune. Să 
ne încrucișăm săbiile, deci. 


Tâşni înainte la fel de iute ca un scorpion, făcându-l pe Yarvi să 
tresară, să se dea cu un pas înapoi și să înceapă să-și urmărească 
avid unchii cum se mișcau, parcă imitându-le și el mișcările. Odem 
împunse cu sabia, mai împunse o dată, șuierând, în timp ce făcea 
mișcări înalte sau joase, menite să reteze un om în două. Însă oricât 
ar fi fost el de rapid și de mortal, fratele său era și mai rapid. Uthil 


aluneca precum fumul într-un vânt nebun, se răsucea, se ferea, totul 
în timp ce oţelul tăia aerul fără să-l atingă vreodată. 


-Îți mai aduci aminte când ne-am văzut pentru ultima oară? întrebă 
Uthil sărind într-o parte. În timpul acelei furtuni, la prova corabiei 
tatălui nostru? Râzând cu faţa în vânt, avându-i pe cei doi frați ai mei 
în spate? 


-Nu ti-a păsat niciodată decât de râsul tău! 


Odem se repezi iar înainte, tăind când în stânga, când în dreapta, 
făcând gărzile ce-i priveau să sară din calea lor. Insă Uthil se roti 
pentru a se feri, neridicându-și nici măcar o dată sabia. 


-De aceea tu și cu Uthrik m-aţi aruncat în îmbrățișarea apei 
nemiloase? Sau pentru ca el să-mi poată fura dreptul din naștere? lar 
după aceea ca tu să i-l poţi fura lui? 


—Jilțul Negru e al meu! 


Sabia lui Odem forma un cerc sclipitor deasupra capului său. Însă 
Uthil o pară cu sabia lui, scoțând un zgomot răsunător. Îi prinse și 
scutul lui Odem și, pentru un moment, cei doi unchi ai lui Yarvi 
rămaseră îmbrățișaţi, cu săbiile frecându-se una de alta. Apoi Uthil îl 
împinse cu umărul și lovi în sus cu scutul, marginea acestuia 
nimerindu-l pe Odem în falcă. Uthil își răsuci și celălalt umăr și-l 
aruncă pe Odem departe, cu călcâiele frecându-se de pietre, căzând 
grămadă peste oamenii din spatele lui. 


Aceștia îl împinseră la loc, iar Odem rămase pe loc, apărat de scut, 
însă Uthil stătea nemișcat, în centrul cercului. 


-Chiar dacă mormântul de pe plajă mi-a rămas gol, nu m-am înecat. 
Am fost pescuit din mare de negustorii de sclavi și forțat să lupt într- 
o gaură. Și în timpul acelor ani petrecuți în întuneric am omorât 
nouăzeci și nouă de oameni, doar pentru amuzamentul animalelor 
cu chip de oameni însetate de sânge. Uthil își apăsă urechea cu un 
deget și, pentru o clipă, păru a fi devenit din nou Nimic. Câteodată îi 
aud șoptind. Tu le poți auzi șoaptele, Odem? 


-Eşti nebun! scuipă Odem, cu sângele prelingându-i-se pe buze. 
Însă zâmbetul lui Uthil se lărgi și mai mult. 


-Cum să se întâmple altfel? Mi-au promis că victoria cu numărul o 
sută îmi va aduce eliberarea, însă am fost înșelat și vândut din nou. 
Odem îi dădea târcoale, urmărindu-l dintr-o poziție ghemuită, tipică 
vânătorilor, cu scutul ridicat și cu sabia atârnându-i în mână, 
transpirat din cauza greutății zalelor din argint. Uthil stătea drept, 
ținându-și sabia lejer în mână, respirând aproape normal. Am fost 
captură de război, apoi sclav la vâsle, apoi... nimic. Mi-am petrecut 
doisprezece ani amarnici în genunchi. Un loc foarte potrivit pentru a 
te gândi. 


- Gândește-te la asta! 


Odem scuipă sânge în timp ce șarjă încă o dată, prefăcându-se că 
împunge cu sabia și atacând apoi cu o mișcare circulară, șuierând cu 
greu. Însă Uthil o pară, îndepărtându-i sabia de el și făcând-o să 
izbească piatra din podea, scoțând scântei și umplând spațiul Sălii 
Zeilor de zgomote ce le răneau urechile celor prezenți. 


Odem gâfâi, se împiedică, se cutremură din cauza impactului, iar 
Uthil se trase într-o parte și-i făcu o tăietură adâncă, cu o precizie 


remarcabilă, de-a lungul brațului, chiar pe deasupra marginii 
scutului incrustate cu granate. 


Odem scoase un urlet, în timp ce scutul decorat în culori țipătoare îi 
alunecă din mâna stângă lipsită de forță, iar sângele începu să-i 
picure din vârful degetelor. Se uită în sus la Uthil, cu ochi măriti. 


-Eu eram cel mai bun dintre toți trei! Eu ar fi trebuit să fiu rege! 
Uthrik nu era decât violenţă, iar tu doar vanitate! 


— Atât de adevărat. Uthil se încruntă în timp ce ștergea cu grijă 
ambele feţe ale sabiei pe mâneca de la cămașă. Ce m-au mai pedepsit 
zeii pentru asta. Ce lecţii mi-au predat, Odem. lar acum m-au trimis 
să-ți predau și ție una. Ei nu-l fac rege pe omul cel mai înzestrat, ci 
pe cel născut cel dintâi. Făcu un gest cu capul înspre Yarvi: lar 
nepotul nostru a avut dreptate într-o privinţă. Ei nu vor răbda prea 
mult un uzurpator în Jilțul Negru. Își dezgoli dinții și șuieră trei 
cuvinte: E al meu. 


Se repezi înainte și Odem îl întâmpină mârâind. Săbiile se ciocniră o 
dată, de două ori, mult prea repede pentru ochii lui Yarvi. La a treia 
lovitură, Uthil se strecură pe dedesubt, trecându-și sabia peste 
picioarele fratelui său și făcându-l să urle din nou. Odem tresări și 
genunchii i se muiară, fiind susținut acum doar de sabie, ca o cârjă. 


-Ultima Poartă se deschide acum pentru tine, zise Uthil. 


Odem își recăpătă echilibrul, încercând să respire, iar Yarvi văzu 
cum zalele argintii ce-i acopereau picioarele începeau să se 
înroșească, în timp ce sângele curgea în șiroaie din cizme, 
infiltrându-se printre pietre. 


— Știu. Odem își ridică bărbia și Yarvi văzu cum o lacrimă începe să-i 
curgă în jos, pe obraz. A stat deschisă în spatele meu în toți acești 
ani. Și, scoțând un sunet ce semăna și cu un mârâit, și cu un suspin, 
își aruncă sabia zăngănind în întuneric. Chiar din ziua aceea, când a 
fost furtuna. 


Sângele îi bubuia lui Yarvi în urechi, în timp ce Uthil își înălță sabia, 
ce prinse lucirea unei raze de lumină cu tăișul ce sclipea rece. 


— Răspunde-mi doar la o întrebare... gâfâi Odem, cu ochii fixati 
asupra lui, în așteptarea morții. 


Uthil ezită o clipă. Sabia îi tremură în mână, apoi fu lăsată în jos. 
Ridică o sprânceană, întrebător. 


- Zi, frate! 


Iar Yarvi văzu mâna lui Odem mișcându-se ușor, foarte ușor, la 
spate, în timp ce degetele apucau mânerul unui pumnal prins la 
centură. Un pumnal cu lamă lungă, cu un mâner dintr-un material 
negru. Același pumnal pe care i-l arătase lui Yarvi pe acoperișul 
turnului din Amwend. 


Trebuie să facem ce e cel mai bine pentru Gettland. 
Yarvi cobori scările dintr-un singur salt. 


Poate că nu fusese cel mai agil elev din careul de antrenament, însă 

știa cum să înjunghie un om. ÎI prinse pe Odem cu braţul și-i înfipse 
sabia curbată a lui Shadikshirram prin cămașa de zale, scoțându-i-o 
prin piept aproape fără zgomot. 


-Oricare ar fi întrebarea ta, îi șuieră Yarvi în ureche, răspunsul meu 
este oţelul! 


Și făcu un pas în spate, smulgându-și și sabia. 


Odem scoase un gâlgâit. Făcu un pas ca de betiv și căzu în genunchi. 
Își întoarse capul încet și, pentru o clipă, privind peste umăr, întâlni 
privirea lui Yarvi, nevenindu-i să creadă. Apoi se prăbuși pe o parte. 
Zăcu nemișcat pe pietrele sfinte, la picioarele postamentului, în fața 
zeilor, în centrul cercului format din oameni, iar Yarvi și Uthil 
rămaseră holbându-se unul la celălalt, pe deasupra trupului său. 


-Se pare că a rămas o întrebare fără răspuns pentru noi doi, nepoate, 
zise unchiul supraviețuitor, cu sprânceana încă ridicată. Oare oţelul 
să fie răspunsul la ea? 


Privirea lui Yarvi se abătu asupra Jilțului Negru, ce-i veghea pe toți 
tăcut. 


O fi fost din material tare, dar oare mai tare decât cel al băncilor de 
pe Vântul din Sud? O fi fost rece, însă mai rece decât zăpezile din 
Nordul Îndepărtat? Nu se mai temea deloc de el. Însă chiar și-l dorea 
cu adevărat? Își amintea cum stătuse tatăl său în el, înalt și 
posomorât, cu mâna-i plină de cicatrice întotdeauna aproape de 
sabie. Un fiu ce-o iubea la nebunie pe Mama Război, așa cum orice 
rege al Gettlandului trebuie s-o facă. Așa cum și Uthil o făcea. 


Statuile Zeilor Înalţi îi vegheau, parcă în așteptarea unei decizii, iar 
Yarvi se uită pe rând la fețele din piatră, scoțând un oftat greu. 
Mama Gundring spunea întotdeauna că el fusese atins de Tatăl Pace, 
iar el știa că ea avea dreptate. 


Niciodată nu-și dorise cu adevărat Jiltul Negru. De ce să se lupte 
pentru el? De ce să moară pentru el? Pentru ca Gettlandul să aibă o 
jumătate de rege? 


Își desfăcu pumnul de pe sabia lui Shadikshirram, lăsând-o să cadă 
zăngănind pe pietrele pline de sânge. 


-M-am răzbunat, zise el. Jilţul Negru îţi aparține. Și se lăsă ușor în 
genunchi în fața lui Uthil, plecându-și capul. Regele meu. 


VINA 


Grom-gil-Gorm, regele Vansterlandului, cel mai sângeros fiu al 
Mamei Război, Cel Care Frânge Săbiile și cel care lasă copiii orfani, 
păși în Sala Zeilor însoțit de preoteasa lui și de zece dintre cei mai de 
seamă războinici, care să-i păzească spatele, ținându-și mâna stângă 
lejer pe mânerul sabiei sale enorme. 


Yarvi văzu că avea în jurul umerilor o mantie nouă de blană albă și o 
piatră prețioasă nouă pe arătătoru-i imens, în timp ce lanțul înfășurat 
de trei ori în jurul gâtului se mai lungise cu câteva mânere de sabie. 
Amintiri din timpul sângeroasei călătorii prin Gettland, la invitația 
lui Yarvi, furate de la cei nevinovaţi odată cu viețile lor, fără îndoială. 


Însă cel mai mare lucru dintre toate era zâmbetul de pe fața lui, 
vizibil în timp ce pășea printre ușile zgâriate, în casa inamicului său. 
Zâmbetul unui cuceritor, care și-a văzut toate planurile îndeplinite, 
toți adversarii în genunchi și toate zarurile arătându-i numărul care 
trebuie. Zâmbetul unui om favorizat din plin de zei. 


Apoi îl văzu pe Yarvi stând pe treptele postamentului, între mama sa 
și Mama Gundring, și zâmbetul îi păli. Apoi văzu cine stătea în Jilțul 
Negru și zâmbetul îi dispăru cu totul. Se opri, ezitant, în centrul 
acelei podele întinse, aproape de locul în care sângele lui Odem încă 
mai păta crăpăturile din pietre, trezindu-se înconjurat din toate 
părțile de cei mai de seamă oameni ai Gettlandului. 


Apoi se scărpină în cap și zise: 
— Acesta nu e regele la care ne așteptam. 


-Multi dintre noi ar spune același lucru, zise Yarvi. Dar, chiar și așa, 
acesta e cel care trebuie. Regele Uthil, cel mai vârstnic unchi al meu, 
s-a întors. 


— Uthil. Mama Scaer scoase un șuierat printre dinți. Gettlanderul cel 
mândru. Mă gândeam eu că știu acel chip. 


-Cred că te-am auzit menționându-l. Gorm privi încruntat de jur 
împrejur la războinicii și la soțiile lor strânși acolo, la cheile și la 
cataramele mantiilor ce scânteiau în întuneric, și oftă adânc. Am 
neplăcuta impresie că nu veti îngenunchea în faţa mea ca vasali. 


-Am stat destul în genunchi. Uthil se ridică în picioare, strângându- 
și încă sabia la piept. Aceeași sabie masivă luată de pe puntea 
nesigură a Vântului din Sud, cu tăișul lustruit acum de căpătase o 
lucire de lună plină reflectată pe marea cea rece. Cel care ar trebui să 
îngenuncheze ești tu. Tu te afli pe pământul meu, în sala mea, în faţa 
jilțului meu. 


Gorm își înălță vârfurile cizmelor și privi în jos. 


— Așa s-ar părea. Insă am avut întotdeauna încheieturi rigide. Sunt 
nevoit să refuz. 


— Păcat. Poate c-ar trebui să ţi le dezmorţesc cu sabia mea când îţi voi 
face o vizită în Vulsgard, la primăvară. 


Expresia de pe chipul lui Gorm se înăspri. 


-Oo, pot să garantez că orice gettlander care va trece graniţa la noi 
va avea parte de-o primire călduroasă. 


— Atunci, de ce să mai așteptăm până la primăvară? Uthil coborî 
treptele una câte una, până ajunse pe cea mai de jos, astfel încât să-l 
poată privi în față pe Gorm, stând amândoi în picioare. Luptă-te 
acum cu mine. 


Un tic nervos își făcu apariția chiar lângă ochiul lui Gorm, 
strâmbându-i parcă și obrazul. Yarvi îi văzu degetele pline de 
cicatrice cum i se strâng cu putere în jurul sabiei, în timp ce ochii 
războinicilor care veniseră cu el aruncau priviri roată prin sală, iar 
gettlanderii adunaţi acolo începeau și ei să-i privească din ce în ce 
mai încruntați. 


-Ar trebui să știi că Mama Război a suflat deasupra mea când eram 
în leagăn, mârâi regele Vansterlandului. S-a prezis că niciun bărbat 
nu mă poate ucide... 


— Atunci luptă-te cu mine, câine! răcni Uthil, făcând sala să răsune și 
pe toți ceilalți să-și ţină respirația, de parcă ar fi fost pentru ultima 
oară când o mai puteau face. 


Yarvi se întrebă dacă nu cumva vor putea vedea un al doilea rege 
murind în Sala Zeilor în ziua aceea, și nici nu s-ar fi deranjat să 


parieze care din cei doi ar fi fost acela. 


Apoi Mama Scaer își așeză cu blândețe mâna-i subțire pe pumnul lui 
Gorm. 


— Zeii îi păzesc pe cei care se păzesc ei înșiși, șopti ea. 


Regele Vansterlandului trase adânc aer în piept. Umerii i se relaxară 
și-și desfăcu încet degetele de pe mânerul sabiei, începând în schimb 
să-și mângâie barba. 


-Regele acesta nou este foarte nepoliticos, rosti el. 


-Chiar este nepoliticos, zise Mama Scaer. Nu l-ai învățat cum să fie 
diplomat, Mamă Gundring? 


Preoteasa îi privi aspru, stând la locul ei, lângă Jiltul Negru. 


-L-am învățat. Și l-am învăţat și cu cine trebuie să se poarte 
diplomat. 


-Cred că vrea să spună că noi nu merităm, zise Gorm. 


— Așa cred și eu, răspunse Mama Scaer. Și consider că și ea e 
nepoliticoasă. 


-Aşa știi tu să respecţi o înțelegere, Printe Yarvi? 


Sala cea plină de persoane importante fusese odată plină de cei ce 
stătuseră la rând pentru a-i săruta mâna lui Yarvi. Acum arătau ca și 
cum ar fi stat bucuroși la rând să-i taie gâtul. 


-Nu mai sunt prinţ și mi-aş fi ţinut cuvântul, dacă aș fi putut. 
Nimeni n-a prevăzut o asemenea întorsătură a evenimentelor. 


— Așa sunt evenimentele, zise Mama Scaer. Niciodată nu se 
desfășoară cum ai prevăzut tu că o vor face. 


-Deci n-o să te lupti cu mine? întrebă Uthil. 


-De ce ești atât de însetat de sânge? Gorm își dezveli buza de jos. E o 
funcție nouă pentru tine, însă vei înțelege că un rege e mai mult 
decât un ucigaș. Hai să-i dăm o șansă și Tatălui Pace, să ne supunem 
dorințelor Marelui Rege din Skekenhouse și să facem din pumn o 
palmă deschisă. La vară, poate, pe un teren care îmi va fi mai 
favorabil, vei putea supune la test respirația Mamei Război. Se 
întoarse și, urmat de preoteasa și de războinicii săi, porni către ieșire. 
Vă mulțumesc pentru primirea voastră de învingători, tipică pentru 
gettlanderi! Veţi mai auzi de mine! Se opri o clipă în prag, o siluetă 
masivă, conturată în lumina zilei. Și când va veni ziua, voi tuna ca o 
furtună. 


Ușile Sălii Zeilor se închiseră în urma lor. 


-Cred că va veni o zi când o să regretăm că nu l-am ucis azi, aici, 
murmură mama lui Yarvi. 


-Moartea ne așteaptă pe toți, zise Uthil, lăsându-se înapoi în Jilțul 
Negru, cu sabia încă în mână. Avea un stil de a sta așezat, tolănit și 
relaxat, pe care Yarvi nu l-ar fi putut imita niciodată. Și mai avem și 
alte treburi care trebuie rezolvate. Ochii regelui se mutară asupra lui 
Yarvi, la fel de strălucitori ca atunci când îl văzuse pentru prima dată 
pe puntea Vântului din Sud. Nepotul meu. Odată prinţ, odată rege, 
acum... 


— Nimic, zise Yarvi, ridicându-și bărbia. 


Uthil zâmbi subțire când îl auzi. Și Yarvi îl întrezări pe bărbatul 
alături de care se chinuise prin ținuturile înghețate, cu care împărțise 
ultima coajă de pâine și alături de care înfruntase moartea. Doar o 
imagine fugară, apoi chipul regelui redeveni ascuțit ca o sabie și dur 
ca o secure. 


-Ai făcut un pact cu Grom-gil-Gorm, zise el, stârnind murmure 
supărate în sală. Un rege înțelept are întotdeauna pe cine da vina, 
obișnuia Mama Gundring să spună. L-ai chemat pe cel mai aprig 
dușman al nostru să lase un șir de incendii și de crime în urma lui 
prin tot Gettlandul. Yarvi nu prea putea să nege nimic, chiar dacă 
negările ar fi putut fi auzite peste furia în creștere din Sala Zeilor. 
Oameni folositori au murit. Ce pedeapsă cere legea pentru o faptă ca 
asta, Mamă Gundring? 


Bătrâna preoteasă privi când la noul rege, când la fostul ucenic, iar 
Yarvi simți cum mâna mamei sale se strânge și mai tare în jurul 
brațului său, pentru că amândoi cunoșteau răspunsul. 


— Moartea, regele meu, croncăni Mama Gundring, părând că se 
cocoșează și mai mult peste toiag. Sau, cel puțin, exilul. 


- Moartea! ţipă o femeie de undeva din întuneric, iar vocea îi răsună, 
pierzându-se într-o tăcere de piatră la fel de grea ca aceea dintr-un 
mormânt. 


Yarvi mai înfruntase moartea și altă dată. Deja de prea multe ori se 
deschisese Ultima Poartă pentru el, iar el încă mai reușea să facă 
umbră pământului. Deși nu se simțea deloc confortabil în apropierea 
ei de gheaţă, începuse să se obișnuiască și cu ea, așa cum reușise și 
cu multe alte lucruri. De data asta, deși inima îi bubuia și în gură 


avea un gust acru, o înfruntă stând drept, iar vocea îi răsună cu 
claritate: 


-Am făcut o greșeală, rosti Yarvi. Am făcut multe greșeli. Știu asta. 
Însă am făcut un jurământ! L-am făcut în faţa zeilor. Un jurământ în 
fața lunii și a soarelui. Și n-am avut nicio altă posibilitate să-l duc la 
îndeplinire. Pentru a răzbuna mortile tatălui și fratelui meu. Să-l dau 
jos din Jilţul Negru pe trădătorul Odem. Și, deși regret tot sângele 
care a fost vărsat, datorită faptului că zeii au fost de partea noastră... 
Yarvi aruncă o privire în sus, către zei, apoi privi umil în jos, în 
podea, desfăcându-și braţele în semn de supunere. Regele de drept s- 
a întors. 


Uthil își privi mâna încruntat, ținându-și degetele relaxat pe metalul 
Jilțului Negru. O mică reamintire că trebuia să-i fie recunoscător 
planului lui Yarvi pentru că ajunsese acolo nu strica. Murmurele 
începură din nou, se înmulțiră, crescură în intensitate, până când 
Uthil ridică mâna în semn de tăcere. 


-E adevărat că Odem a fost cel care te-a făcut să alegi această cale, 
spuse el. Crimele lui au fost mult mai mari decât ale tale și tu deja l- 
ai pedepsit pentru ele. Ai fost îndreptățit să faci ce ai făcut și cred că 
deja s-au comis destule crime aici. lar uciderea ta n-o să-i mai fie de 
folos nimănui. 


Yarvi rămase cu capul plecat și înghiți în sec, ușurat. In ciuda 
greutăților prin care trecuse în ultimele luni, i-ar fi plăcut să rămână 
în viaţă. l-ar fi plăcut acum mai mult decât oricând. 


-Însă trebuie să facem și dreptate. Și în ochii lui Uthil păru că apare 
o umbră de tristețe. Îmi pare rău, cu adevărat. Însă pedeapsa ta va fi 


exilul, pentru că un bărbat care a stat odată în Jiltul Negru va încerca 
întotdeauna să-l recapete. 


-Nu l-am găsit niciodată prea confortabil. 


Yarvi făcu un pas în sus, pe postament. Știa ce are de făcut. O știa 
încă de când Odem căzuse mort la picioarele sale și văzuse chipul 
Tatălui Pace aplecat deasupra sa. Exilul ar fi avut și el tentaţiile sale. 
Să nu mai fie dator nimănui. Să fie oricine și-ar dori. Însă rătăcise 
suficient de mult. Asta era casa lui și nu avea de gând să plece 
nicăieri. 


-Nu mi-am dorit niciodată Jilțul Negru. Nu m-am așteptat niciodată 
să stau în el. Yarvi își ridică mâna stângă și-o scutură, făcându-și 
unicul deget să se miște în față și în spate. Nu am înfățișare de rege 
în ochii nimănui, nici măcar în ai mei. Îngenunche în tăcere. Îţi ofer o 
altă soluţie. 


Privirea lui Uthil se îngustă și Yarvi se rugă Tatălui Pace ca unchiul 
său să caute o modalitate de a-l ierta. 


— Vorbește, atunci. 


-Lasă-mă să fac ce e cel mai bine pentru Gettland. Lasă-mă să renunt 
la toate pretenţiile la tronul tău pentru totdeauna. Lasă-mă să dau 
testul de preot, așa cum mă pregăteam s-o fac înainte de moartea 
tatălui meu. Lasă-mă să renunt la titlu și la moștenire și permite-mi 
ca familia mea să devină preoţii. Locul meu e aici, în Sala Zeilor. Nu 
în Jilţul Negru, ci alături de el. Arată-ți măreția prin îndurare, regele 
meu, și lasă-mă să-mi ispășesc pedeapsa pentru greșelile mele, 
permițându-mi să servesc cu credință, pe tine și țara. 


Uthil se așeză încet înapoi în jilt, încruntat, în timp ce tăcerea se 
prelungea. Intr-un sfârșit regele se aplecă spre preoteasă. 


-Ce crezi despre asta, Mamă Gundring? 


—O soluţie care l-ar face să zâmbească bucuros chiar și pe Tatăl Pace, 
murmură ea. Am crezut întotdeauna că Yarvi ar fi un preot capabil. 
Incă o mai cred. S-a dovedit a fi un om de o șiretenie remarcabilă. 


-Asta am constatat și eu. 


Insă Uthil tot mai ezita, frecându-și maxilarul și gândindu-se în 
continuare. 


Apoi mama sa îi dădu drumul lui Yarvi și urcă treptele până la Jilțul 
Negru, în timp ce trena de la rochia neagră mătură treptele, după 
care îngenunche la picioarele lui Uthil. 


-Un rege măreț este îndurător, murmură ea. Te rog, regele meu. 
Lasă-mă să-mi păstrez unicul fiu rămas. 


Uthil se foi pe locul lui, deschise gura, însă nu scoase niciun cuvânt. 
Chiar dacă în fața lui Grom-gil-Gorm nu arătase nicio urmă de 
teamă, în faţa mamei lui Yarvi tremura. 


-Am fost promiși unul altuia, odată, spuse ea. Chiar și o respiraţie 
un pic mai zgomotoasă s-ar fi auzit ca un tunet în Sala Zeilor în acel 
moment, însă toată lumea își ținea respiraţia. Toţi te-am crezut 
mort... însă zeii te-au adus înapoi, în locul care îţi aparține de 
drept... Își puse blând mâna pe mâna lui plină de cicatrice, pe care 
și-o ținea așezată pe brațul Jilţului Negru, în timp ce ochii lui Uthil 
rămaseră fixati pe chipul ei. Dorinţa mea cea mai arzătoare este ca 
acea promisiune să fie îndeplinită. 


Mama Gundring se apropie ușor, vorbind încet: 


-Marele Rege i-a propus lui Laithlin să se mărite cu el de mai multe 
ori, și nu-i va plăcea deloc... 


Uthil nu se uită la ea. Glasul îi sună aspru: 


-Promisiunea noastră e mai veche decât dorinţa lui cu mai bine de 
douăzeci de ani. 


-Insă chiar și azi Bunica Wexen a trimis un șoim ca să... 


-Bunica Wexen stă în Jilțul Negru sau eu? În sfârșit, Uthil își întoarse 
privirea spre preoteasă. Tu stai. Mama Gundring își pironi privirea 
în podea. Preotul înțelept convinge, flatează, aduce argumente, 
sfătuiește, dar preotul înțelept se și supune. Trimite-i Bunicii Wexen 
pasărea înapoi cu o invitație la nunta noastră. Uthil își întoarse 
mâna, în așa fel încât să-i poată ţine mâna mamei lui Yarvi în palma-i 
aspră, bătătorită de la cât de mult ţinuse piatra de frecat. Tu vei 
păstra cheia de la trezoreria mea, Laithlin, și vei avea grijă de acele 
afaceri, la care te-ai dovedit a fi atât de pricepută. 


- Bucuroasă, zise mama lui Yarvi. Și fiul meu? 
Regele Uthil se uită îndelung la Yarvi. Apoi încuviință din cap. 
-El își va relua locul ca ucenic al Mamei Gundring. 


Și, dintr-o singură lovitură, reuși să pară și sever, și îndurător, în 
același timp. 


Yarvi respiră ușurat. 


-In sfârșit, Gettlandul are un rege cu care se poate mândri, spuse el. 
Ii voi mulțumi Mării Mamă în fiecare zi pentru că te-a trimis înapoi 
din adâncuri. 


Apoi își îndreptă spatele și plecă pe urmele lui Grom-gil-Gorm, 
părăsind încăperea. Zâmbi, ignorând luările în derâdere, batjocurile 
și murmurele și, deși de obicei își ascundea mâna beteagă în mânecă, 
acum o lăsă să atârne mândru. În comparaţie cu țarcurile din 
Vulsgard, cu rănile făcute de biciul lui Trigg sau cu frigul și foamea 
îndurate prin gheţurile fără de sfârșit, disprețul unor proști era ceva 
ce putea fi îndurat cu ușurință. 


Cu putin ajutor din partea celor două mame ale sale, care avusese 
fiecare motivele ei, fără îndoială, Yarvi ieși nevătămat din Sala Zeilor. 
Un proscris schilod din nou, legat acum de preoție. Acolo unde îi era 


locul. 


Cercul se închisese. Insă plecase de acolo băiat și se întorsese bărbat. 


Morţii erau întinși pe lespezi reci într-o pivniță rece de sub stâncă. 
Yarvi nu venise aici ca să-i numere. Destul de mulţi. Asta era tot ce 
conta. Rezultatul planurilor sale minuțioase. Consecința 
jurământului său pripit. Fără chipuri, doar giulgiuri sub care se 
ghiceau nasuri, bărbii, picioare. Nu exista nicio modalitate de a-și da 
seama care erau ucigașii tocmiți de mama sa și care erau vitejii 
războinici ai Gettlandului. Probabil că, după ce trecuseră prin Ultima 
Poartă, nu mai exista nicio diferenţă între ei. 


Insă Yarvi știa care este cadavrul lui Jaud. Prietenul său. Camaradul 
său de la vâslă. Omul care săpase o cărare pentru el prin zăpadă, 


pentru a-l putea urma. Cel a cărui voce blândă îl îndemnase câte o 
tragere pe rând, în timp ce el însuși se opintea cu vâsla. Care-și 
asumase lupta lui Yarvi ca și cum fusese și a lui, deși el nu era un 
luptător. Era cel alături de care stătea Sumael, cu pumnii încleștați pe 
lespede și cu fața-i întunecată, luminată acum pe o parte de flacăra 
pâlpâitoare a unei lumânări. 


-Mama ta mi-a găsit un loc pe o corabie, zise ea, fără să-și ridice 
privirea, cu o blândețe în glas cu care el nu era deloc obișnuit. 


- Navigatorii buni sunt întotdeauna foarte căutaţi, zise Yarvi. 


Doar zeii știau, însă și lui i-ar fi trebuit unul pentru a-i arăta calea pe 
care s-o urmeze. 


— Plecăm spre Skekenhouse la prima geană de lumină, apoi mai 
departe. 


-Spre casă? întrebă el. 


Sumael închise ochii, apoi încuviinţă din cap, cu un zâmbet firav în 
colțul gurii. 


— Acasă. 


Nu i se păruse atrăgătoare când o văzuse pentru prima dată, însă 
acum i se părea frumoasă. Atât de frumoasă, încât nu-și putea muta 
privirea de la ea. 


— Ai luat în considerare dacă, probabil... ai putea rămâne? 


Yarvi se ura și pentru că pusese întrebarea. Pentru că o făcea să-i 
refuze propunerea. Oricum, el era legat de preoție acum. Nu putea 


să-i ofere nimic. lar trupul lui Jaud stătea acum între ei, o barieră 
care nu putea fi depășită. 


-Trebuie să plec, spuse ea. De-abia îmi mai amintesc cine eram 
înainte. 


Și el putea spune același lucru despre el. 
-Cu siguranţă, ceea ce contează este cine ești acum. 


-De-abia dacă reușesc să-mi dau seama. Și, de altfel, Jaud a fost cel 
care m-a cărat prin zăpadă. Mâna i se îndreptă spre giulgiu, însă, 
spre ușurarea lui Yarvi, ea o lăsă să cadă la loc. Cel puţin, pot să-i 
duc cenușa. O să i-o las în satul lui. Poate chiar voi bea apă din 
fântâna lui. Să beau apă pentru amândoi. Ea înghiţi în sec și dintr- 
odată, fără să-și dea seama de ce, Yarvi simți cum îl cuprinde o furie 
rece. De ce să nu mai reușești să bei cea mai dulce apă din... 


—Fl a ales să rămână, se răsti Yarvi. 

Sumael încuviință încet din cap, fără să-și ridice privirea. 

-Cu toţii am ales asta. 

-Nu eu l-am obligat. 

-Nu. 

— Ai fi putut pleca și l-ai fi putut lua și pe el cu tine, dacă ai fi insistat. 


Acum ea își ridică ochii, însă în privirea ei nu se afla nicio urmă din 
furia pe care el știa c-o merita, ci doar partea ei de vină. 


-Ai dreptate. Asta va fi povara pe care va trebui s-o port toată viaţa. 


Yarvi privi în altă parte și ochii i se umplură brusc de lacrimi. O 
seamă de lucruri îndeplinite, o seamă de alegeri făcute, și fiecare din 
ele păruse a fi răul cel mai mic posibil, însă, fără să-și dea seama cum 
se ajunsese aici. Ar putea fi ăsta binele tuturor? 


-Nu mă urăști? șopti el. 


-Am pierdut un prieten. Nu vreau să mai pierd încă unul. Și-i așeză 
cu blândețe o mână pe umăr. Nu prea mă pricep să-mi fac noi 
prieteni. 


El își așeză palma peste mâna ei, dorindu-și s-o poată lăsa mai mult 
acolo. Ciudat, cum realizezi cât de mult îţi dorești să ai un lucru de- 
abia atunci când îţi dai seama că nu-l poți avea. 


-Nu dai vina pe mine? șopti el. 


-De ce aș face-o? Il mai strânse de umăr pentru ultima oară, în semn 
de despărţire, apoi îi dădu drumul. E mai bine dacă o faci tu. 


UNII SUNT SALVAŢI 


-Mă bucur că ai venit, zise Yarvi. Rămân rapid fără prieteni. 


-Mă bucur că am venit, zise Rulf. Pentru tine și pentru Ankran. Nu 
pot spune că mi-a plăcut ticălosul ăla slăbănog pe când era 
magazioner, însă, în final, m-am încălzit alături de el. Rânji la Yarvi, 
ceea ce-i făcu să se miște coaja de la rana de deasupra ochiului. De 
unii oameni te apropii imediat, însă de cei de care te apropii mai 
greu rămâi cu adevărat apropiat. Să luăm niște sclavi. 


Urmară murmure, mormăituri și zdrăngănit de lanţuri, în timp ce 
marfa se ridica în picioare pentru a fi inspectată, iar fiecare pereche 
de ochi arăta un amestec de rușine, de teamă, de speranţă sau de 
lipsă de speranţă, și Yarvi se trezi frecându-și ușor cicatricele abia 
vizibile de pe gât, acolo unde avusese propria-i zgardă. Duhoarea 
locului îi copleșea simţurile și readucea la suprafață amintiri pe care 
ar fi preferat să le uite. Ciudat, cât de repede se reobișnuise să respire 
aer curat. 


-Printe Yarvi! Proprietarul se grăbi să iasă din întunericul din spate, 
un bărbat corpolent cu o față cu piele moale și palidă, vag familiară. 
Cineva din procesiunea ce se ploconise în faţa lui Yarvi la ridicarea 
tumulului tatălui său. Acum avea șansa să se ploconească încă o 
dată. 


-Nu mai sunt print, spuse Yarvi, însă de ce nu? Eşti Yoverfell? 


Negustorul de sclavi se umflă în pene de mândrie când fu 
recunoscut. 


-Chiar eu, și sunt profund onorat de vizita ta! Aș putea afla ce fel de 
sclavi... 


-Numele Ankran îţi sună cât de cât cunoscut? 


Ochii negustorului se mutară rapid la Rulf, care stătea acolo, masiv și 
cu un aspect sumbru, cu degetele mari înfipte sub catarama din 
argint la care avea prinsă sabia. 


— Ankran? 


-Trebuie să-ți împrospătez memoria, așa cum duhoarea magazinului 
tău mi-a împrospătat-o pe a mea. Ai vândut un bărbat pe nume 
Ankran, apoi ai extorcat bani de la el, pentru a-i ține în viață soția și 
copilul. 


Yoverfell își drese glasul. 
-N-am încălcat nicio lege... 
-Şi nici eu nu voi încălca atunci când îţi voi verifica registrele. 


Chipul negustorului își pierdu culoarea. 


-Nu-ti datorez nimic... 
Yarvi chicoti. 


— Mie? Nu. Insă mamei mele, Laithlin, cea care în curând va deveni 
din nou Regina de Aur a Gettlandului și păstrătoarea cheii de la 
trezorerie... Inţeleg că ei îi datorezi câte ceva? 


Mărul lui Adam de la gâtul costeliv al negustorului se mișcă greoi 
când încercă să înghită. 


-Sunt cel mai umil servitor al reginei... 


-Ba chiar te-aș numi sclavul ei. Chiar dacă ai vinde tot ce ai, tot n-ai 
reuși să-i înapoiezi tot ce-i datorezi. 


— Atunci, și sclavul ei, de ce nu? Yoverfell pufni amărât. Din moment 
ce te preocupă afacerile mele, din cauza datoriei pe care o am față de 
ea am ajuns să storc tot ce se putea de la Ankran. N-am vrut s-o fac... 


-Însă ce-ţi doreai tu nu mai avea importanţă, zise Yarvi. Cât de nobil. 
-Ce vrei? 

-Hai să începem cu femeia și cu copilul ei. 

-Foarte bine. 


Cu ochii în pământ, negustorul își târșâi pașii în întuneric. Yarvi se 
uită la Rulf, iar bătrânul războinic își arcui sprâncenele, în timp ce 
sclavii îi urmăreau tăcuți. Lui Yarvi i se păru chiar că unul din ei 
zâmbea. 


Nu era sigur la ce se aștepta. Frumuseţe orbitoare sau grație 
uluitoare, ori ceva care să-l emoționeze profund. Însă familia lui 
Ankran era o pereche obișnuită. Bineînţeles, majoritatea arată ca 
niște oameni obișnuiți pentru cei care nu-i cunosc. Mama era mică 
de statură și slăbuță, cu o privire sfidătoare. Fiul avea părul nisipiu, 
la fel ca tatăl său, și-și ținea ochii în pământ. 


Yoverfell îi grăbi să meargă mai departe și începu să-și frângă 
mâinile nervos. 


-Sănătoși și bine îngrijiţi, așa cum am promis. Sunt ai tăi, desigur, 
daruri, însoțiți de complimentele mele. 


-Poti să-ți păstrezi complimentele, spuse Yarvi. Acum vei strânge 
totul și-ți vei muta afacerea în Vulsgard. 


-În Vulsgard? 


- Da. Acolo sunt o mulțime de negustori de sclavi, o să te simți ca 
acasă. 


— Dar de ce? 


-Ca să poți ține sub observație activitatea lui Grom-gil-Gorm. Să 
cunoști casa dușmanului tău mai bine decât o cunoști pe-a ta, așa am 
auzit spunându-se. 


Rulf mormăi aprobator, pufni și-și mișcă degetele pe sub catarama 
de la centura sabiei. 


-Ori asta, zise Yarvi, sau vei vândut ca sclav în interiorul propriului 
tău magazin. Ce alegi, ia zi? 


Yoverfell își drese glasul. 
-Voi face pregătirile necesare. 


- Repede, zise Yarvi, și se grăbi să iasă din duhoarea acelui loc, 
pentru a putea respira aer curat, cu ochii închiși. 


— Atunci, tu... ești noul proprietar? 
Soţia lui Ankran stătea alături de el, cu un deget băgat sub zgardă. 
-Nu. Mă numesc Yarvi, iar el e Rulf. 


-Am fost prieteni cu soțul tău, zise Rulf, ciufulind părul băiatului, 
făcându-l să se simtă stânjenit. 


— Unde? întrebă ea. Unde este Ankran? 


Yarvi înghiți în sec, întrebându-se cum să-i dea veștile, căutând 
cuvintele potrivite... 


- Mort, zise Rulf, simplu. 


— Imi pare rău, spuse Yarvi. A murit salvându-mi mie viața, ceea ce și 
mie mi se pare o afacere proastă. Insă voi sunteți liberi. 


— Liberi? murmură ea. 
- Da. 
-Nu vreau să fim liberi, vreau să avem ce ne trebuie. 


Yarvi clipi, neștiind ce să spună, apoi gura i se deschise, într-un 
zâmbet nesigur. Nu-și dorise niciodată mai nimic pentru el însuși. 


— Aș putea avea nevoie de o servitoare, dacă ești dispusă să lucrezi. 
-Am fost servitoare de când mă știu, spuse ea. 


Yarvi se opri în dreptul atelierului unui fierar și aruncă o monedă pe 
un suport acoperit cu ustensile pentru făcut cizme. Una din noile 
monede, un model nou — rotundă și perfectă, având ștanțat pe una 
din feţe chipul încruntat al mamei sale. 


- Desfă-le zgărzile, zise el. 


Familia lui Ankran nu spuse nimic în semn de mulțumire pentru 
eliberare, însă zdrăngănitul ciocanului pe daltă era o mulțumire 
suficientă pentru Yarvi. Rulf îi privea, ţinându-și un picior pe un zid 
jos și antebraţele încrucișate, așezate pe genunchi. 


-Nu mă pricep să judec ce e corect și ce nu. 
-Cine se pricepe? 
-Insă ai făcut un lucru bun. 


-Nu lăsa pe nimeni să afle despre asta, mi-ar putea ruina reputația. 
Yarvi văzu o bătrână ce se uita la el din partea cealaltă a pieţei, iar el 
îi zâmbi, făcându-i cu mâna, apoi o văzu plecând, târșâindu-și pașii 
și mormăind. Se pare că am devenit personajul negativ al acestei 
piese. 


-Dacă viața m-a învățat ceva, aceea e că nu există personaje negative. 
Doar oameni, încercând să facă ce e mai bine. 


-Ce am încercat să fac mai bine s-a transformat într-un dezastru. 


-S-ar fi putut transforma în ceva și mai rău. Rulf plescăi din limbă și 
scuipă. Și ești tânăr. Mai încearcă. Poate te vei descurca mai bine. 


Yarvi îl privi pe bătrânul războinic printre pleoapele lăsate. 
-Când ai devenit înțelept? 


-Am fost întotdeauna neobișnuit de introvertit, însă propria ta 
deșteptăciune te-a orbit. 


-O greșeală obișnuită de-a regilor. Sper că sunt suficient de tânăr 
pentru a învăţa și ce este modestia. 


-E bine că cel puţin unul din noi este tânăr. 
-Şi ce vei face cu anii care ti-au mai rămas? întrebă Yarvi. 


-Aşa cum mă aşteptam, măreţul Rege Uthil mi-a oferit un post în 
garda sa. 


-Mirosul onoarei. O să accepti? 
-L-am refuzat. 
-L-ai refuzat? 


-Onoarea e premiul prostului și am impresia că Uthil este genul de 
stăpân care va avea întotdeauna parte de servitori morți în jurul său. 


-Din ce în ce mai înțelept, spuse Yarvi. 


-Până de curând, am considerat că viața mi s-a plafonat, însă acum, 
că-mi începe din nou, nu vreau să mi-o scurtez. Yarvi se uită într-o 


parte, iar Rulf își mută și el privirea înspre el. M-am gândit că ti-ar 
putea fi de folos un camarad. 


— Mie? 


-Ce n-ar putea realiza împreună un preot cu o mână și un rebel care 
și-a depășit perioada de glorie cu cincisprezece ani? 


Zgarda de la gâtul fiului lui Ankran cedă după o ultimă lovitură și 
acesta se ridică în picioare, clipind uimit, frecându-se pe gât, iar 
mama lui îl luă în braţe și-l sărută pe păr. 


-Nu am rămas singur, murmură Yarvi. 
Rulf îl înconjură cu o mână și-l strânse puternic, tăindu-i răsuflarea. 


-Nu cât sunt eu în viață, camarade. 


Era un eveniment foarte important. 


Multe din familiile puternice ce locuiau în ținuturile mai îndepărtate 
ale Gettlandului vor fi supărate din cauză că vestea despre 
întoarcerea regelui Uthil ajunsese la ei cu puțin timp înainte de 
căsătoria lui cu Laithlin, privându-le astfel de șansa de a li se 
remarca importanța la un eveniment ce va rămâne pentru mult timp 
în memoria întregii țări. 


Fără îndoială, atotputernicul Mare Rege, de pe tronul său din 
Skekenhouse, fără a uita-o și pe atotcunoscătoarea Bunică Wexen ce 
stătea permanent alături de el, nu vor fi foarte încântați la auzul 
veștii, așa cum ținuse neapărat să evidențieze Mama Gundring. 


Însă mama lui Yarvi ignorase toate aceste obiecţii cu o fluturare a 
mâinii și zisese că supărarea lor nu însemna nimic pentru ea. Era din 
nou Regina de Aur. Odată ce-și spusese cu voce tare intențiile, 
acestea erau ca și îndeplinite. 


Așa că statuile din Sala Zeilor erau împodobite cu ghirlande din 
primele flori apărute în acea primăvară, iar cadourile de nuntă erau 
așezate unele pestre celelalte în spatele Jilțului Negru, într-o 
grămadă plină de culori țipătoare, în timp ce oamenii se înghesuiseră 
sub cupolă ca niște oi pe timpul iernii, făcând ca aerul să devină 
cețos și irespirabil. 


Cuplul binecuvântat își cânta promisiuni unul altuia în faţa zeilor și 
a oamenilor, iar razele de lumină ce pătrundeau prin cupolă se 
reflectau, aruncând flăcări, în armura lustruită a regelui și în 
superbele bijuterii ale reginei și toți aplaudau, deși, după părerea lui 
Yarvi, vocea lui Uthil nu suna prea grozav, iar a mamei sale nu suna 
nici ea cu mult mai bine. Apoi Brinyolf îngână cea mai elaborată 
binecuvântare ce fusese vreodată auzită în acea sală sfântă, în timp 
ce Mama Gundring; se cocoșa din ce în ce mai neliniștită peste 
toiagul ei, iar toate clopotele din oraș făceau să răsune un cântec de 
nuntă și de veselie. 


Oo, fericită zi! 


Cum putea Uthil să nu fie mulțumit? Avea Jilțul Negru și cea mai 
bună soţie din lume, pe care orice bărbat și-ar fi dorit-o, râvnită până 
și de Marele Rege însuși. Cum putea Laithlin să nu fie încântată? 
Avea din nou la gât pretioasa cheie de la trezoreria Gettlandului, iar 
preoții cultului Zeiței Unice i se șterseseră din minte, după ce 
fuseseră mânați cu biciul prin tot orașul și izgoniți pe mare. Cum 
puteau locuitorii Gettlandului să nu se bucure? Aveau un rege de fier 


și o regină de aur, conducători de încredere, de care puteau fi 
mândri. Conducători cu voci nu prea grozave, probabil, însă care 
aveau câte două mâini fiecare. 


Însă, deși toți erau fericiţi — sau, poate, tocmai de aceea —, Yarvi nu se 
putea bucura pe deplin pentru nunta mamei sale, așa cum nu o 
făcuse nici la incinerarea tatălui său. Acel eveniment la care Yarvi nu 
putuse să nu participe. Dacă cineva l-ar fi văzut încercând să se 
furișeze acum, fără îndoială că nu s-ar fi întristat prea tare. 


Vremea de afară se potrivea mult mai bine cu dispoziţia lui, mai bine 
decât i se potrivea căldura cu aromă de petale de flori dinăuntru. 
Astăzi vântul scormonitor bătea dinspre mare și gemea printre 
parapetele citadelei, biciuindu-l pe Yarvi cu o ploaie sărată, în timp 
ce hoinărea pe treptele uzate și pe aleile pustii. 


O văzu de la mare distanţă, pe acoperișul Sălii Zeilor, îmbrăcată cu 
haine mult prea subțiri, udate de ploaie, cu părul fluturându-i furios 
în vânt. O văzu la timp. Ar fi putut hoinări prin altă parte și ar fi 
putut găsi un alt loc pentru a se uita încruntat la cer. Însă picioarele îl 
purtaseră către ea. 


-Printe Yarvi, rosti ea când el se apropie, rupându-și cu dinţii o 
bucată de unghie de la degetul mare și scuipându-o în vânt. Ce 
onoare. 


Yarvi oftă. Deja devenise un clișeu obositor în ultimele zile. 
-Nu mai sunt prinț, Isriun. 


-Nu? Mama ta este regină din nou, nu-i așa? N-are ea, agățată de un 
lanţ la gât, cheia de la trezoreria Gettlandului? Mâna i se îndreptă 


spre piept, unde nu se mai afla nicio cheie, niciun lanţ, absolut nimic. 
Ce este fiul unei regine, dacă nu un prinț? 


-Un prost schilod? murmură el. 


-Asta erai când ne-am întâlnit prima dată și asta o să rămâi pentru 
totdeauna. Fără să mai adaug că și fiul unui trădător. 


-Atunci avem mai multe în comun ca niciodată, o repezi Yarvi, și-o 
văzu cum păli, ceea ce-l făcu să regrete imediat. 


Dacă lucrurile s-ar fi desfășurat un pic altfel, ei doi ar fi putut sta 
acum plini de glorie acolo jos, sub cupolă. El în Jilțul Negru, ea pe un 
taburet lângă el, cu ochii strălucindu-le, în timp ce ea i-ar fi strâns 
mâna beteagă cu afecțiune, sărutându-se mai bine decât o făcuseră 
prima oară, așa cum ea îi ceruse atunci când el s-ar fi întors... 


Insă lucrurile stăteau așa cum stăteau. Astăzi nu va mai fi niciun 
sărut. Nici astăzi, nici altă dată. El se întoarse pentru a privi marea 
zbuciumată, cu pumnii strânși așezați pe parapet. 


-N-am venit aici ca să ne contrazicem. 
— Atunci, de ce ai venit? 


-Am crezut că ar trebui să-ți spun, din moment ce... Strânse din 
dinţi și se uită în jos, la mâna-i beteagă, albă acum pe fondul pietrei 
ude. Din moment ce, adăugă în gând? Din moment ce noi doi eram 
promiși unul altuia? Din moment ce noi doi am însemnat odată ceva unul 
pentru celălalt? Nu reuși să rostească aceste cuvinte. Plec spre 
Skekenhouse. Ca să dau testul pentru preoție. Nu voi mai avea 
familie, nici drept din naștere și nici... soție. 


Ea râse în vânt. 


-Şi mai multe în comun. Eu nu mai am prieteni, nici zestre și nici 
tată. Atunci se întoarse ca să-l privească și ura din ochii ei îl făcu să-i 
fie greață. I-au aruncat corpul într-o mlaștină. 


Probabil că asta ar fi trebuit să-l bucure pe Yarvi. Visase la asta 
suficient de mult timp, canalizându-și rugăciunile și dorinţa pentru a 
o duce la îndeplinire. Încălcând totul, sacrificându-și prietenii și 
prieteniile pentru asta. Însă, privind în ochii roșii ai lui Isriun, 
adânciţi în orbitele întunecate, nu simti nicio urmă de triumf. 


-Imi pare rău. Nu pentru el, ci pentru tine. 
Gura ei se strâmbă în semn de dispreț. 
-Ce importanţă crezi că are părerea ta de rău pentru mine? 


- Niciuna. Insă tot îmi pare rău. Și-și luă mâinile de pe parapet, 
întorcându-i spatele logodnicei sale și luând-o în jos pe scări. 


-Am făcut un jurământ! 


Yarvi se opri. Își dorea foarte mult să plece de pe acoperișul ăla 
blestemat și să nu se mai întoarcă acolo niciodată, însă acum i se făcu 
pielea de găină pe gât, așa că se întoarse către ea, deși nu-și dorea s-o 
facă. 


- Poftim? 


-Un jurământ de soare și de lună. Ochii lui Isriun ardeau, în timp ce 
părul îi biciuia fața. Am jurat în fața Celei Care Judecă, în fața Celui 
Care-și Amintește și în faţa Celei Care Face Noduri. Strămoșii mei 


îngropați deasupra plajei mi-au fost martori. Cel Care Veghează și 
Cea Care Scrie mi-au fost martori. Acum îmi ești și tu martor, Yarvi. 
Voi avea o greutate ce mă va apăsa și un imbold interior. Mă voi 
răzbuna pe ucigașii tatălui meu. Am jurat! 


Apoi îi apăru un zâmbet strâmb. O imitație batjocoritoare a celui pe 
care i-l arătase atunci când părăsise Sala Zeilor, după ce fuseseră 
promiși unul altuia. 


-Aşa că, vezi tu, și o femeie poate face același jurământ ca și un 
bărbat. 


-Dacă e suficient de proastă, zise Yarvi, în timp ce se întorcea pentru 
a pleca. 


RĂUL CEL MAI MIC 


Soarele Mamă zâmbea, în timp ce se scufunda dincolo de marginea 
lumii, în seara în care Fratele Yarvi se întoarse acasă. 


Prima zi de vară, așa cum o declaraseră gettlanderii, în timp ce 
pisicile se lăfăiau pe acoperișurile fierbinţi ale orașului Thorlby, 
păsările de mare țipau leneșe unele la altele și o briză blândă aducea 
cu ea un miros sărat pe pantele abrupte și-l purta cu ea în case prin 
ferestrele deschise. 


La fel cum îl purta cu ea, prin ușa deschisă, și în camerele Mamei 
Gundring, în timp ce Yarvi se lupta cu zăvorul greu, chinuindu-se 
să-l tragă cu mâna-i beteagă. 


-Vagabondul se întoarce, zise bătrâna preoteasă, lăsându-și cartea 
deoparte și stârnind un nor de praf. 


-Mamă Gundring. 


Yarvi se înclină adânc și-i întinse o ceașcă. 


-Şi mi-ai adus ceai. Ea închise ochii, inspirând aburul, apoi sorbi și 
înghiți. Faţa ei ridată se destinse într-un zâmbet, care-l făcea 
întotdeauna pe Yarvi extrem de mândru. Lucrurile n-au mai fost la 
fel fără tine. 


-Cel putin, în ceea ce privește ceaiul, categoric. 
-Deci ai trecut testul? 
-Te-ai îndoit vreodată? 


-Eu nu, Frate Yarvi, eu nu. Și totuși, porți o sabie. Ea se uită 
încruntată la sabia lui Shadikshirram, băgată într-o teacă, la brâul lui 
Yarvi. O vorbă bună respinge toate loviturile. 


-Port asta din alte motive. Îmi aduce aminte de unde am venit. Un 
preot îl are alături pe Tatăl Pace, însă un preot bun este prieten și cu 
Mama Război. 


— Mda! Destul de adevărat. Mama Gundring îi făcu semn cu mâna să 
se așeze pe taburetul din partea cealaltă a sobei. Cel pe care Yarvi 
obișnuia să stea deseori, urmărind cu mare atenţie poveștile bătrânei 
preotese, învățând alte limbi, învățând despre istorie, despre 
întrebuințările plantelor și despre maniera potrivită în care trebuie 
să-i vorbești unui rege. Oare doar câteva luni trecuseră de când 
stătuse ultima dată aici? Într-o lume diferită, da, așa se părea. Într-un 
vis. 


lar acum se trezise. 


-Mă bucur că te-ai întors, zise Mama Gundring, și nu doar datorită 


ceaiului pe care ai învăţat să-l faci. Avem multe de realizat în 
Thorlby. 


-Nu cred că oamenii de aici mă iubesc. 

Mama Gundring ignoră remarca, ridicând din umeri. 
-Deja au uitat. Poporul are memoria scurtă. 
-Misiunea unui preot este să-și amintească. 


-Şi să dea sfaturi, să vindece, să spună adevărul și să-și amintească 
pasajele secrete, să găsească răul cel mai mic și să-l pună în balanță 
cu binele suprem, să netezească drumul pentru Tatăl Pace în toate 
limbile, să depene povești... 


— Să-ţi spun și eu o poveste? 
-Ce fel de poveste, Frate Yarvi? 


-O poveste despre sânge și dezmăgire, despre bani și despre crimă, 
despre trădare și despre putere. 


Mama Gundring începu să râdă și sorbi din nou din ceașcă. 


-Singurul gen de poveste care îmi place. Are și elfi în ea? Dragoni? 
Troli? 


Yarvi scutură din cap. 
—- Oamenii fac în ea tot răul de care avem nevoie. 


— Adevărat, din nou. Este ceva despre care ai auzit povestindu-se în 
Skekenhouse? 


-Partțial. Am lucrat mult timp la această poveste. Incă din noaptea în 
care a murit tatăl meu. Insă acum cred că am și un început, și un 


sfârșit pentru ea. 

- Cunoscându-ți talentele, chiar cred că va fi o poveste pe cinste. 
-Te va captiva, pur și simplu, Mamă Gundring. 

— Atunci, începe! 


Yarvi se aplecă puţin, uitându-se la flăcări, frecându-și palma 
strâmbă cu degetul mare. O tot repetase încă de când trecuse testul, 
după ce renunţase la dreptul din naștere și fusese primit în cadrul 
preoțimii. Încă de când sărutase obrazul Bunicii Wexen, privind-o 
drept în ochi, găsindu-i mai strălucitori și mai hulpavi ca niciodată, 
și cunoscând întregul adevăr. 


-Cred că nu prea știu de unde să încep. 
-la-o ușor. Hai să ne pregătim pentru cadrul de desfășurare. 


-Folositor sfat, zise Yarvi. Însă sfaturile tale au fost întotdeauna 
folositoare. Deci... un Mare Rege trecut binișor de prima tinereţe, o 
bunică din cadrul preoțimii trecută și ea binișor de prima tinerețe, 
avizi de putere, așa cum toți cei puternici sunt mereu, s-au uitat la 
nord de Skekenhouse și au văzut acolo o ameninţare la adresa 
poziției lor de maiestăți supreme. Și au văzut acolo nu un bărbat 
puternic ce mânuia fierul și oţelul, ci o femeie puternică, ce mânuia 
aurul și argintul. O Regină de Aur, care intenționa să bată monede cu 
aceeași greutate, astfel încât tot comerțul din jurul Mării Sfărâmate 
să se realizeze cu ajutorul monedelor ce vor avea fața ei ștanțată pe 
ele. 


Mama Gundring se așeză mai confortabil, în timp ce ridurile de pe 
fața ei se adânciră și mai mult, cântărind cele auzite. 


-Povestea asta are o sămânță de adevăr în ea. 


-Cele mai bune povești au. Tu m-ai învăţat asta. Acum, că începuse, 
cuvintele se succedau cu repeziciune. Marele Rege și preoteasa lui și- 
au văzut negustorii cum părăseau cheiurile de acolo pentru cele ale 
reginei din nord, în timp ce veniturile le scădeau de la lună la lună, 
iar puterea le scădea și ea odată cu ele. Trebuiau să acționeze. Însă să 
ucidă o femeie care putea să stoarcă aur și din aer? Nu. Soțul ei era 
prea mândru și prea plin de furie ca să se poată negocia cu el. 
Trebuia ucis, deci, iar regina s-ar fi prăbușit și ea de pe piedestalul ei 
înalt, pentru ca ei s-o poată lua la ei, iar ea să stoarcă aur pentru ei. 
Ăsta le era planul. 


-Să ucidă un rege? murmură Mama Gundring, privindu-l insistent 
pe Yarvi pe deasupra marginii ceștii. 


El ridică din umeri. 
— Așa încep poveștile astea de multe ori. 
-Insă regii sunt precauți și bine păziți. 


-Şi mai ales acesta. Aveau nevoie de cineva în care el avea încredere. 
Yarvi se aplecă și mai mult, focul încălzindu-i acum fața. Așa că au 
trimis un șoim cu aripile din bronz cu un mesaj. Regele trebuie să 
moară. Și l-au trimis la preoteasa lui. 


Mama Gundring clipi și înghiţi încet o altă gură de ceai. 


-O sarcină foarte dificilă, pe care s-o încredințezi unei preotese, să-l 
ucidă pe omul pe care a jurat să-l slujească. 


-Insă nu tot ea a jurat să-i slujească și pe Marele Rege și pe bunica 
ei? 


-Cu toții am făcut-o, șopti Mama Gundring. Printre alţii, și tu, Frate 
Yarvi. 


—Obo, eu am făcut jurăminte dintotdeauna: de-abia mai știu pe care 
trebuie să le onorez. lar preoteasa asta a avut aceeași dilemă, însă 
dacă un rege stă între zei și oameni, Marele Rege Suprem stă între zei 
și regi și, de curând, a început să se creadă chiar mai important decât 
atât. Ea știa că el nu putea fi refuzat. Așa că a urzit un plan. Să-și 
înlocuiască regele cu un frate de-al acestuia ceva mai înțelegător. Să 
îndepărteze din cale orice moștenitor cauzator de probleme. Să dea 
vina pe un dușman tradițional din Nordul Îndepărtat, unde și ideea 
de civilizație este o noțiune total necunoscută. Să spună că un 
porumbel a venit cu o ofertă de pace din partea unei alte preotese și 
să-l atragă pe acest rege imprudent într-o ambuscadă... 


-Probabil că ăsta a fost răul cel mai mic, rosti Mama Gundring. Poate 
că trebuia să se întâmple așa, altfel Mama Război și-ar fi întins aripile 
însângerate pe întreaga suprafață a Mării Sfărâmate. 


-Răul cel mai mic și binele suprem. Yarvi inspiră adânc, ceea ce păru 
să-i cauzeze dureri în piept, și se gândi la păsările negre ce clipiseră 
la el din cușca surorii Owd. Numai că preoteasa pe care se dă vina n- 
a folosit niciodată porumbei. Doar corbi. 


Mama Gundring se opri cu ceașca în mână, uitând s-o mai ducă la 
gură. 


- Corbi? 


-De cele mai multe ori lucrurile mărunte peste care se sare ne 
încurcă planurile și ni le năruie. 


—Oo, un detaliu cauzator de probleme. Ochiul Mamei Gundring se 
zbătu în timp ce privi în jos la ceașca de ceai, așa că luă o înghițitură 
lungă, stând amândoi așa, în tăcerea întreruptă doar de pocnetul 
jucăuș al focului și de scânteile ce pluteau alene între ei. Eram 
convinsă că vei descurca ițele planului în timp, zise ea. Însă nu chiar 
atât de repede. 


Yarvi pufni. 
-Nu înainte ca eu să mor la Amwend. 


— Aia n-a fost alegerea mea, zise bătrâna preoteasă. Cea care îi fusese 
întotdeauna ca o mamă. Tu trebuia să dai testul, să renunti la dreptul 
tău din naștere, iar în timp să-mi iei locul, așa cum amândoi 
plănuiserăm de mult. Însă Odem n-a avut încredere în mine. A făcut 
mutarea prea devreme. N-am putut s-o opresc pe mama ta să te 
instaleze în Jiltul Negru. Oftă amarnic. lar Bunica Wexen în niciun 
caz n-ar fi fost mulțumită cu acest rezultat. 


-Aşa că m-ai lăsat să cad în capcana lui Odem. 


-Cu cel mai profund regret. Am considerat că este răul cel mai mic. 
Așeză ceașca goală lângă ea. Cum se termină această poveste, Frate 
Yarvi? 


-Deja s-a terminat. Cu cel mai profund regret. Își ridică privirea din 
flăcări, privind-o acum în ochi. Și acum sunt Părintele Yarvi. 


Bătrâna preoteasă își încruntă privirea, întâi uitându-se la el, apoi la 
ceașca pe care el i-o adusese. 


—Rădăcină de limbă neagră? 


-Am făcut un jurământ, Mamă Gundring, să mă răzbun pe ucigașii 
tatălui meu. Oi fi eu o jumătate de om, dar am făcut un jurământ 
întreg. 


Și atunci flăcările din sobă pâlpâiră, aruncând reflexii de lumină 
portocalie în recipientele din sticlă de pe rafturi. 


-Ai tatălui și ai fratelui tău, croncăni Mama Gundring. Pe Odem și 
pe oamenii lui. Și pe atâţia alţii. lar acum Ultima Poartă se deschide 
pentru mine. Toate... din cauza monedelor. 


Ea clipi și se întoarse cu faţa la foc, iar Yarvi se ridică și o apucă 
blând de braţul stâng, strecurându-i o pernă la spate cu mâna 
dreaptă și așezând-o cu mare grijă înapoi în scaunul ei. 


— Se pare că monedele au un efect mortal. 


- Imi pare rău, șopti Mama Gundring, în timp ce începea să respire 
din ce în ce mai greu. 


-Şi mie îmi pare rău. N-o să găsești un om căruia să-i pară mai rău 
ca mie în tot Gettlandul. 


-Nu prea cred. Ea schiță un zâmbet. Vei deveni un preot foarte 
capabil, Părinte Yarvi. 


-O să încerc, zise el. 
Ea nu-i mai răspunse. 


Yarvi inspiră adânc și-i închise ochii bătrânei, încrucișându-i mâinile 
în poală și așezându-se greoi și obosit înapoi pe taburetul său, plin 


de regrete. Incă mai ședea pe el când ușa se deschise larg și o siluetă 
bocăni în jos pe trepte, făcând mănunchiurile de plante uscate să se 
legene ca niște spânzurați în spatele lui. 


Unul din războinicii foarte tineri, care de-abia trecuse testul. Mai 
tânăr chiar și decât Yarvi, stând așa sub arcadă, în timp ce lumina 
flăcărilor îi dansa pe faţa fără barbă. 


-Regele Uthil cere să aibă o întrevedere cu preotul său, spuse el. 


-Chiar așa? Yarvi apucă toiagul Mamei Gundring cu degetele de la 


mâna sănătoasă. Toiagul său, simțind în mână metalul rece făcut de 
elfi. 


Se ridică. 


-Spune-i regelui că vin imediat. 

Vă știți voi care sunteți... 


NOTE 


1 - Garnitură metalică centrală a unui scut (n.tr.). 


2 - Ornamentaţie (din lemn) montată la prora unor nave cu pânze 
(n.tr.). 


